
PREFAŢĂ 


În 17 august 1975, senatorul Frank Church a apărut la emisiunea 
„Meet the Press“, găzduită de postul de televiziune NBC, să discute 
despre rezultatele anchetei sale referitoare la puterea excepțională a 
serviciului secret de informaţii. 

Senatorul Church a dezvăluit informaţii surprinzătoare şi a con- 
cluzionat cu un avertisment teribil pentru toţi cetățenii Statelor Unite: 

„[Puterea Americii de colectare a informaţiilor secrete] poate 
oricând să se întoarcă împotriva poporului american și niciun ce- 
tățean american nu va mai avea drept la intimitate într-atât e de 
avansată tehnologia de monitorizare: convorbirile telefonice, tele- 
gramele, orice. Nimeni nu va avea posibilitatea de a se ascunde. 

Dacă actualul guvern s-ar transforma într-un tiran, dacă un dic- 
tator ar ajunge vreodată să conducă această țară, puterea tehnolo- 
gică cucareserviciile secrete au înzestrat guvernul i-ar oferi acestuia 
posibilitatea de a instaura tirania. Nu există căi prin care să ripostezi, 
deoarece orice mişcare de rezistență împotriva guvernului, oricât 
de secretă ar fi, va fi descoperită de către acesta. Atât de perfor- 
mantă este această putere tehnologică. 

Nu vreau ca această țară să ajungă vreodată într-o astfel de 
situaţie. Ştiu cât de mare este această putere de a instaura tirania 
în America, dar trebuie să avem grijă ca [Agenţia Naţională de 
Securitate], precum şi celelalte agenţii care posedă o astfel de tehno- 
logie să funcționeze în termeni legali şi sub strictă supraveghere, ast- 
fel încât să nu cădem niciodată în acel abis. Un abis din care nu vom 
putea ieși niciodată.“ 


PROLOG 


PENTAGON CITY 
PREZENT 


Multe erau locurile în care Caroline Romero îşi imaginase că va 
fi omorâtă - pe o alee întunecată, într-o parcare, chiar și într-o re- 
zervaţie naturală - însă un centru comercial, în plină zi, nu se nu- 
măra printre acestea. 

Echipajul care o urmărea părea să fie alcătuit din trei bărbaţi. Pe 
unul dintre ei îl recunoscuse: era înalt, cu o piele albă, aproape trans- 
parentă, cu păr bogat şi cărunt. Cei trei făceau cu schimbul, apărând 
şi dispărând din raza vizuală. Nu aveai cum să te înşeli asupra in- 
tenţiei lor. Rapiditatea cu care descoperiseră ce punea ea la cale şi 
cu care se mobilizaseră era uluitoare. Oricât ar fi fost ea de price- 
pută, ei o întreceau. 

Nu se rezuma totul la a fi cu băgare de seamă sau a-şi acoperi 
bine urmele. Făcuse toate astea. Organizaţia era prea mare, prea ex- 
tinsă pentru a-i putea scăpa. Iar acum, se afla pe urmele ei. 

Trebuia să acționeze repede. Odată ce echipa va interveni, ni- 
meni nu va mai putea face nimic să o oprească. Mai întâi o vor inte- 
roga, apoi o vor ucide. Nu îi putea lăsa să o prindă sau să ia ce avea 
asupra ei. 

Centrul comercial era mare, cu multe magazine scumpe şi ca- 
mere de supraveghere cu circuit închis. Vor intra în sistem ca să o 
urmărească. Ştia asta pentru că şi ea făcuse acelaşi lucru, de nenu- 
mărate ori. Faptul că ştia cum vor proceda era singurul ei avantaj. 

Mergea liniştită, dar hotărâtă şi fără să se teamă. Dacă ei ar fi 
simțit că îi era frică, şi-ar fi dat seama că îi descoperise - ar fi strâns 

rândurile imediat şi ar fi pus mâna pe ea. Nu-i putea lăsa să facă 
asta, nu înainte de a pune la punct un ultim lucru. 

În jurul ei, cumpărătorii intrau şi ieşeau agale din magazine, dure- 
ros de nepăsători la ce se întâmpla în lumea de afară. Dar era şi lumea 
lor, ia ea voia să-i scuture. Să-i trezească la realitate. Ştia însă că se vor 
uita la ea ca la o nebună. Şi, într-adevăr, până nu demult, probabil că 
le-ar fi dat dreptate. Ceea ce descoperise ea era inimaginabil. Era o ne- 
bunie, o nebunie înspăimântătoare. 

Treaba ei fusese destul de simplă, având un singur scop direct: 
să lege capetele şi să taie firele desfăcute. Dar pe parcurs comisese 
o greşeală capitală. În loc să taie firele, începuse să tragă de unul, iar 
acum urma să plătească scump. 

În primul magazin în care intrase, plătise numerar şi cumpărase 
mai multe articole ca să ascundă ceea ce punea la cale. Îi spuse pe un 
ton politicos vânzătoarei că nu avea nevoie de bonul de casă. 

După ce ieşi din nou în centrul comercial, ea se amestecă în mul- 
time, încercând să-şi stăpânească neliniștea. Trase adânc aer în 
piept şi îşi stăpâni sentimentul de teamă cât putu de bine. „Mai am 
un pas de făcut“, îşi zise ea. 

Însă înainte să facă pasul acela, trebuia să-și acopere cât mai 
bine urmele. După ce plăti din nou cu bani gheaţă în alte două ma- 
gazine, ieşi cărând două pungi pline cu nimicuri, în speranţa că va 
reuşi să îi inducă în eroare pe urmăritorii ei. Planul ei era să umple 
scena cu atâta fum, încât nimeni să nu descopere focul decât atunci 
când ar fi fost prea târziu. 

Ultimul magazin era cel mai important. Era cea mai mare şansă a 
ei. Totul depindea de el şi, dacă lucrurile nu mergeau ca unse, între- 
gul său plan şi toate riscurile pe care şi le asumase ar fi fost în zadar. 

Caroline intră într-un magazin cu lenjerie intimă şi cercetă din 
priviri camerele de supraveghere. Erau trei - două supravegheau 
magazinul, iar a treia era îndreptată către tejgheaua unde se aflau 
casele de marcat. 

Se plimbă liniştită printre rafturi, cercetând articolele. În tot acest 
timp, ea se uită să vadă dacă nu intrase cumva vreunul dintre bărbaţi 
după ea în magazin. Puțin probabil. Chiar dacă bărbaţii intrau să 

cumpere ceva pentru soțiile sau iubitele lor, nu ar fi zăbovit prea 
mult. Nimic nu ar fi atras mai mult atenția decât un bărbat pier- 
zându-şi timpul într-un magazin cu lenjerie intimă pentru femei. 

Cei care o urmăreau păreau să-şi fi dat seama de asta şi rămăseseră 
afară, exact cum sperase ea. Sosise timpul să facă ultima mişcare. 

Ţinând în mână câteva articole, Caroline întrebă unde se află 
cabina de probă. Când vânzătoarea o conduse în zona respectivă, 
Caroline se simţi uşurată observând că deasupra nu erau camere de 
supraveghere. 

Vânzătoarea descuie uşa uneia dintre cabinele de probă, iar 
Caroline intră. Când auzi uşa închizându-se în urma ei, Caroline îşi 
aşeză pungile pe jos, scoase câteva obiecte şi se puse pe treabă. Tim- 
pul era esenţial. Organizaţia care era pe urmele ei nu agrea atunci 
când oamenii îi ieşeau din „vizor“ şi nu îi putea urmări. 

Crăpând uşa cabinei de probă, Caroline întinse furoul şi îi ceru 
vânzătoarei să îi aducă unul mai mare. Când auzi pașii vânzătoarei 
îndepărtându-se, Caroline închise uşa şi, vorbind în şoaptă, înre- 
gistră transmisia. 

Acum venea partea mai grea - să o transmită mai departe. Hotări 
să apeleze cât mai puţin posibil la tehnologie. Era singura cale prin 
care putea trece neobservată. Se rugă lui Dumnezeu să funcţioneze. 

leşind din cabina de probă, Caroline se îndreptă cu paşi hotărâți 
către casa de marcat, străduindu-se să pară relaxată în timp ce aş- 
tepta să plătească. Făcu eforturi mari să-şi păstreze zâmbetul şi să 
râdă împreună cu vânzătoarea vorbăreață. Îl zări cu colțul ochiului 
pe bărbatul cărunt trecând prin fața magazinului. 

După ce-şi termină cumpărăturile, Caroline luă punga, îşi în- 
dreptă umerii şi ieşi din butic. Reuşise. 

În timp ce ieşea afară, inima îi bătea să-i sară din piept. Nu mai 
avea nimic de făcut și nici unde să meargă. Cunoştea finalul. Înain- 
tând agale prin mulțimea de oameni care se îndrepta către una din- 
tre cele mai folosite ieşiri, ea observă şirul de uşi din sticlă şi începu 
să grăbească pasul. 

Dorinţa de a o lua la fugă era copleşitoare. Nu se mai putea stăpâni. 
Urmăritorii ei parcă îi ghiciseră gândurile, deoarece atunci atacară. 

Acţionaseră însă prea târziu. 


CAPITOLUL 1 


VIRGINIA RURALĂ 
VINERI 
PATRUZECI ŞI OPT DE ORE MAI TÂRZIU 


Kurt Schroeder aruncă o privire la iPhone în timp ce Nissanul 
său subcompact zdrobea sub roți pietrişul din parcarea proprietății. 
Fără semnal. La fel era şi în cazul sistemului de navigare. Nu era ne- 
voie să pornească radioul prin satelit, nici acesta nu ar fi avut sem- 
nal. Semnalul căzuse cam la un kilometru şi jumătate înainte să 
ajungă la porţi - exact cum trebuia să fie. 

Niciunul dintre localnici nu făcuse vreodată legătura între pier- 
derea semnalului și faptul că fenomenul se petrecea doar când pro- 
prietarii erau pe moşie. 

Unii îl puneau pe seama condițiilor atmosferice, în vreme ce alți 
localnici, adepți ai teoriei conspirației, învinuiau guvernul, în ciuda 
faptului că erau luaţi peste picior de către vecini. De-ar fi ştiut aceşti 
adepţi ai teoriei conspirației cât de aproape erau de adevăr. 

O companie intitulată ADAPTIVE TECHNOLOGY SOLUTIONS 
dezvoltase o tehnologie de blocare a semnalului folosită de armata 
Statelor Unite în Afghanistan şi Irak. ATS era una dintre cele mai de 
succes companii tehnologice americane, dar puţini auziseră de ea. 

Fiind, practic, o ramură ascunsă a Agenţiei Naţionale de Securi- 
tate, ATS colabora strâns şi cu directoratul agenţiei naționale de in- 
formaţii, CIA, cu Ministerul Apărării, cu Departamentul de Stat, cu 
FBI, cu Departamentul Securităţii Naţionale, cu Ministerul de Fi- 
nanțe, cu Ministerul de Justiţie, precum şi cu o mulțime de alte de- 
partamente, inclusiv mai puţin cunoscutul CYBER COMMAND al 


14 BRAD THOR 


Statelor Unite - grupul care se ocupă cu centralizarea operațiunilor 
Statelor Unite din spaţiul cibernetic. 

Indiferent dacă era vorba despre programe informatice, hard- 
ware, personal sau pregătire specială, guvernul Statelor Unite nu 
făcea nicio mişcare pe internet fără implicarea ATS. 

Atât de întrepătrunsă era cu ADN-ul politic, militar şi informa- 
tional al Americii, încât nu se putea spune unde se termina rolul 
„Unchiului Sam“ şi unde începea celal companiei ATS. Se ştiau pu- 
ţine lucruri despre organizaţie, ceea ce le convenea şefilor ATS. Dacă 
ar fi fost publicată lista cu membrii consiliului de administraţie, nu 
s-ar fi ştiut exact cine mai era la putere în Washington. Pe lângă doi 
foşti şefi ai serviciilor secrete, din consiliu mai făceau parte un fost 
vicepreşedinte, trei judecători federali pensionaţi, un fost procuror, 
un fost secretar de stat, un fost preşedinte al Rezervei Federale, doi 
foşti secretari ai Ministerului de Finanţe, trei foşti senatori şi un fost 
secretar la apărare. 

Unii credeau că ATS era un paravan al ANS, în vreme ce alţii bă- 
nuiau că CIA-ul s-ar fi implicat în fondarea acestei organizații. Dar 
toate erau, desigur, pure speculaţii. Cine ştia ceva despre ATS nu 
cunoştea decât fața văzută a activităţii organizaţiei, dar nici în acest 
caz nu existau prea multe informaţii. Această companie extrem de 
securizată activase decenii la rând reușind să ascundă cât era de ex- 
tinsă şi ce scop avea. Foarte puţin din toate astea era la vedere. 

Organizaţia era, de asemenea, extrem de atentă pe cine admitea 
înăuntrul ei. Nu exista vreun proces de selectare mai riguros ca la 
ATS. Membrii ei împărtăşeau o viziune aparte asupra lumii, pre- 
cum și credința nestrămutată că puteau şi, mai mult, era de datoria 
lor să modeleze evenimentele naționale şi internaţionale. Misiunile 
lor nu erau de genul celor care să fie discutate în presă sau pe inter- 
net. Țineau foarte mult la anonimat. 

Sediul central al corporației, cu măsurile sale sofisticate de 
contrasupraveghere şi interceptare a comunicațiilor, se întindea pe 
mai mult de optzeci de hectare, într-o zonă deluroasă, extravilană 
din Virginia. Era alcătuit dintr-un grup de clădiri, în mijlocul căruia 

se afla o casă mare, în stil neoclasic, din cărămidă roşie, cu coloane 
albe şi groase la intrare. 

Proprietatea fusese denumită „Walworth“, după ruinele unei mici 
ferme, împrejmuită de ziduri, care se afla la capătul de sud al proprie- 
tății, clădire construită înaintea Războiului de Independenţă!. Drep- 
tul de proprietate era mascat de aşa-numitele blind land trusts? şi de 
corporaţii din străinătate. Nu existau nici evidențe în registrul admi- 
nistrației districtuale, nici imagini ale proprietăţii care să poate fi ac- 
cesate prin satelit. Teoretic vorbind, proprietatea nici nu exista, 
întocmai cum îşi doreau atotputernicele forțe din spatele ADAPTIVE 
TECHNOLOGY SOLUTIONS. 

Kurt Schroeder fusese la „Walworth“ de nenumărate ori, deoa- 
rece supraveghease instalarea mai multor computere şi sisteme de 
securitate. Dar nu mai fusese niciodată pentru o adunare a consiliu- 
lui de administraţie al firmei. Îi văzuse pe membrii consiliului o 
singură dată, când fusese invitat să îl însoțească pe şeful lui la întru- 
nirea de iarnă, pe proprietatea ATS din insula Grand Cayman. 

Deţinând o avere inimaginabilă, cei din ierarhia companiei tră- 
iau pe picior mare. Parcul auto al proprietăţii din Virginia semăna 
cu parcarea unui reprezentant de maşini de lux din Europa, plină 
de maşini BM W, Audi, Mercedes şi Range Rover. Echipele de pază 
îşi parcaseră maşinile lor negre şi blindate, Chevy Suburban, în par- 
tea laterală. 

Schroeder observă un loc liber şi parcă. Se uită în oglindă şi îşi 
şterse broboanele de transpiraţie de pe frunte. Strângându-şi nodul 
de la cravată, inspiră adânc. Şeful lui, cel care conducea ATS, se- 
măna mult cu defuncta lui mamă. Amândoi aveau un temperament 
extrem de capricios. 

Schroeder cobori din Nissanul lui deloc impresionant, dar efici- 
ent şi, în timp ce traversa curtea, simți mirosul de fum, care ieşea pe 


! Războiul de independenţă al celor treisprezece colonii americane față de Imperiul 
britanic (1775-1783). (n.red.) 

2 Un cont în care investițiile financiare ale unui oficial sunt administrate exclusiv 
de către un curator, fără implicarea oficialului, pentru a evita conflictele de interes; 
beneficiarul nu poate fi acuzat că a folosit banii publici în scopuri personale. (n.tr.) 

unul dintre multele hornuri ale casei. Martin Vignon, preşedintele 
securității interne a societăţii, îl întâmpină la uşă. Purta, ca şi cei- 
lalți din echipă, un costum negru şi avea în ureche o cască specifică 
serviciilor secrete. Era un bărbat înalt, incredibil de palid, iar părul 
alb îi era pieptănat cu grijă. Când nu era prin preajmă, şeful - care 
părea a avea câte o poreclă jignitoare pentru toată lumea - îi spunea 
lui Vignon „Pudră“. Ori de câte ori arunca ofensa, majoritatea anga- 
jaţilor râdeau stânjeniți sau se prefăceau că nu o auzeau. 

Schroeder nu ştia prea multe despre originea lui Vignon sau cum 
ajunsese în această organizație. Unii ziceau că venea din structurile 
armatei, alții, că ar fi făcut parte din serviciile secrete. Cu toate astea, 
părerea generală era că bărbatul era prost-crescut şi respingător. 
Schroeder îi verificase odată trecutul, dar viața omului era o gaură 
neagră. Totul fusese şters. Circula o glumă proastă pe seama com- 
portamentului său răutăcios, şi anume că avea puteri anormale: în 
loc să vadă oameni morți, îi crea. 

El era singurul american din echipa de pază; restul erau israeli- 
eni, aleşi pe sprânceană chiar de şeful departamentului. 

Vignon îl salută scurt din cap pe Schroeder şi îi făcu semn să se 
ducă în locul unde se aflau doi dintre oamenii lui. Unul ţinea în mână 
un detector de metale. Având în vedere cât de implicat era în ATS, se 
simți ofensat că-l controlau. Cretinii ăştia care se credeau agenți se- 
creți exagerau. 

Nedorind să facă scandal, Schroeder se supuse percheziţiei. Șeful 
lui îşi făcu apariţia înainte capaza să apuce să termine verificarea. 

- Unde-ai fost? vru să ştie bărbatul. 

Era o întrebare idioată. Ştia unde fusese, iar Schroeder nu se 
obosi să răspundă. 

- Ar fi bine să nu-mi dai veşti proaste. 

Schroeder dădu să răspundă, dar şeful lui îl întrerupse. 

- Nuaici. 

Îi făcu semn să-l urmeze şi îl conduse de-a lungul unui vast co- 
ridor către un birou opulent. Pereţii erau împodobiţi cu nenumă- 
rate trofee de animale exotice. Focul din şemineu alunga răcoarea 
de afară. 

Schroeder aşteptă ca şeful lui să-l invite să se aşeze, dar cum 
această invitaţie nu veni, rămase în picioare. 

- Ei bine? întrebă şeful, îndreptându-se către un minibar să-şi 
toarne ceva de băut. 

Schroeder inspiră adânc, apoi expiră. 

- Îmi pare rău. Nimic încă. 

- Cum adică, nimic încă? 

- Nu am putut localiza nimic. 

- Nu mă lua pe mine cu „noi“, zise bărbatul, întorcându-se. Am 
fost cât se poate de clar. Pe tine te-am însărcinat cu asta, iar eşecul 
nu intră în discuţie. 

Craig Middleton avea în jur de şaizeci de ani, era zvelt, iar părul 
lui cărunt şi cârlionțat semăna cu un burete de bucătărie. În ciuda 
faptului că era mereu bronzat şi își albea dantura cu laserul, cea mai 
distinctivă trăsătură a înfățișării lui deloc deosebite erau ochii lui 
adânciţi, încercănaţi. Contrar propriei păreri, nu era un bărbat 
atrăgător. 

Cu ochii la cravata mov din mătase, asortată de pedantul său şef 
cu batista, se concentră asupra răspunsului, încercând să-şi as- 
cundă dezgustul. 

- E o chestiune de timp, zise el. Nu vă faceţi griji. 

Middleton îşi privi cu atenţie subordonatul în timp ce luă o în- 
ghiţitură zdravănă de whisky scoțian. 

- Îţi place ceea ce faci, Kurt? 

- Poftim? 

- Am zis: îţi place ceea ce faci? 

- Desigur, eu... 

Bătrânul clătină din cap și îi făcu semn să tacă. 

- Puteam să iau pe oricine sub aripa mea, dar te-am ales pe tine. 

- Şi vă sunt recunoscător pentru... 

- Nu cred că eşti, Kurt. Cred că, la fel ca toți cei din generaţia ta 
de răsfăţaţi, iei totul de bun. Nu cred că ştii ce înseamnă să mun- 
ceşti din greu. Mai rău este faptul că nu cred că ştii ce înseamnă lo- 
ialitatea. Ai vreo idee cât am riscat ca să te aduc aici și să te ridic în 
ierarhie? Ai habar? 

Schroeder ştia foarte bine. Dacă n-ar fi fost Craig Middleton, 
s-ar fi aflat în continuare într-o închisoare federală, poate mai rău. 

- Cred că v-am arătat loialitatea mea. 

Bătrânul mai luă o înghiţitură, apoi se uită la ceas. 

- Oare? Eu sunt cel care trebuie să se înfăţişeze în faţa consiliu- 
lui în zece minute şi să arate ca un tip incapabil să controleze orga- 
nizaţia asta, şi asta pentru că tu nu îţi faci treaba. 

- Este ca şi când am căuta acul în carul cu fân. 

- Nenorocitul ăla de car cu fân este al nostru! izbucni Middleton. 
Fiecare pai, până la ultimul. Fiecare piatră este a noastră. Fiecare 
gaură de scurgere. Suntem stăpâni peste toți copacii ăia găunoşi. La 
dracu, nu poți nici măcar să te răzgândeşti fără ca noi să nu aflăm. 
Aşa că nu-mi spune mie că nu ai nimic încă. Ţi s-a pus la dispoziţie 
tot ce ai avut nevoie. Ceea ce înseamnă că ar fi bine să-mi aduci 
ceva, şi cât mai repede. M-ai înțeles? 

Schroeder dădu din cap. 

- Să nu îndrăzneşti să dai din cap! strigă Middleton. Răspunde-mi! 

- Da, domnule, zise el. Am înţeles. 

Apoi şeful lui ridică o mână și-i arătă uşa. Discursul de încura- 
jare se încheiase. 

În timp ce Schroeder ieşea din casă şi se urca în maşină, Middleton 
se duse la birou şi luă o cască legată de telefonul său codat, cunoscut 
ca ETS, prescurtarea pentru „echipament de telecomunicații 
securizat“. Vâri o cartelă falsă ANS Crypto în fantă, apoi formă 
numărul. 

După ce telefonul sună de două ori, cineva răspunse la capătul 
celălalt al firului. 

- Care-i verdictul? 

- Cred că minte, afirmă Middleton. 

- Ce vrei să fac? 

- Să-l urmăreşti. 

- Şi dacă într-adevăr minte? întrebă vocea. 

- Pune-l pe listă. 


CAPITOLUL 2 


PARIS 
LUNI SEARA 


- Armă! strigă Scot Harvath, dând năvală în apartament în timp 
ce o ploaie de gloanţe ciurui cadranul uşii în jurul lui. 

O trânti pe Riley Turner la pământ, apoi se rostogoli pe spate şi 
lovi uşa cu piciorul, închizând-o. 

- Repede! Repede! Repede! ordonă el în timp ce se chinuia să se 
ridice în picioare, însă Riley nu se mişcă. 

Coborându-și privirea, Harvath văzu sânge și materie cenușie 
care curgea din locul unde unul dintre gloanţe îi străpunsese capul. 
Nu fu nevoie să-i verifice pulsul. Ar fi fost în zadar. Murise. Preţ de 
o fracțiune de secundă, totul se opri în loc. 

Dar în acea clipă de nemişcare, instinctul său de supraviețuire 
se impuse şi, odată cu acesta, şi pregătirea de care avusese parte. As- 
cunse într-un ungher de minte şocul de a o vedea pe Riley moartă, 
în timp ce se concentra pe acţiunea de-aici și acum. O percheziționă 
în căutarea unei arme, dar nu găsi niciuna. 

Lăsând trupul neînsufleţit al partenerei lui întins pe jos, în an- 
treu, sări în picioare şi alergă înspre camera de zi. Totul se reducea 
la supraviețuire. 

Toate adăposturile Carlton Group erau aranjate la fel. Alergă la 
cele două canapele de dormit şi aruncă pernele de pe prima, dar re- 
nunță imediat când observă că salteaua era trasă. Trusa cu echipa- 
ment trebuie să fi fost în cealaltă canapea. 

Trusele cu echipament erau kituri „Espionage 101“. Cu toate că 
puteau fi adaptate pentru misiuni speciale, acestea conțineau, în ge- 
neral, obiecte greu de obținut, necesare unui agent secret într-o țară 
străină: bani, cartele SIM sigilate, telefoane mobile, şperacle, o cutie 
mică de prim-ajutor, dispozitive de urmărire, cătuşe de plastic, un 
pistol cu electroşocuri, grenade fumigene OC, cuţit de supravieţu- 
ire, briceag, o lanternă cu infraroşu şi laser, o armă de foc, amortizor, 
încărcătoare pline şi muniţie suplimentară, precum şi alte obiecte. 

Îndepărtând pernele de pe cealaltă canapea, Harvath smulse 
placajul fals de dedesubt, lăsând să se vadă o cutie lungă din metal. 
După ce introduse codul, o lumină verde se aprinse, iar închizătoa- 
rea electronică a cutiei se dezactivă. 

În timp ce deschidea capacul, nu fu nevoie să audă zgomotul 
făcut de ghetele atacatorilor pe coridor ca să ştie că nu avea prea 
mult timp la dispoziţie. Judecând după amortizoarele armelor, fără 
a mai menţiona faptul că localizaseră ascunzătoarea lor, aceştia 
erau profesionişti. 

De asemenea, nu se aflau într-un ghetou parizian unde focurile 
de armă şi actele de violenţă să fi putut trece neobservate. Chiar şi 
amortizoarele scoteau un sunet distinct. După toate probabilitățile, 
vecinii alertaseră deja poliția. Atacatorii se vor grăbi să termine 
treaba şi să părăsească clădirea. Harvath trebuia să se mişte repede. 

Inima îi bătea cu putere, iar adrenalina îi curgea prin vene când 
înşfăcă un pistol Glock 21, calibrul 45 şi montă amortizorul pe țeava 
cu filet a armei. După ce îl încărcă, îşi vâri în buzunar alte două în- 
cărcătoare şi luă câteva grenade fumigene. 

Singura lumină aprinsă era cea din camera de zi, iar el o stinse 
repede. Trebuia să-și creeze un avantaj. 

Aruncând o privire în antreu, zări trupul lui Riley zăcând în lo- 
cul unde căzuse. Presă vârful unei grenade fumigene de coapsă, 
apoi o aruncă pe hol. Aceasta se rostogoli câțiva centimetri când 
lovi pardoseala, apoi începu să şuiere și să pulverizeze în aer praf de 
piper. Nu i-ar fi împiedicat pe asasinii profesioniști să intre în apar- 
tament, dar era puțin probabil să fi venit pregătiţi pentru aşa ceva. 
Oricine fusese instruit pentru intrările forțate s-ar fi aşteptat la 

mobilă sau alte obstacole, precum şi la faptul că individul urmărit 
i-ar fi putut aştepta înarmat. Însă o grenadă fumigenă OC crea con- 
fuzie, de aceea o aruncase Harvath. 

În timpul instructajului, adevărații profesioniști sunt supuși 
probei cu pulverizatorul cu piper, dar dacă acesta este inhalat ime- 
diat, membranele mucusului se irită, ochii încep să-ți lăcrimeze, iar 
din gură începe să-ți curgă saliva. Îţi simţi plămânii de parcă ai fi 
înghiţit mii de ace. În plus, ochii încep să te usture îngrozitor, iar 
vederea îţi slăbeşte - Harvath miza exact pe aceste efecte. Acum se 
putea concentra asupra uşii de serviciu. 

Niciun adăpost nu are doar o singură intrare sau o singură ieşire. 
Trebuia să fie prevăzut cu cel puţin două căi de acces. Faptul că ata- 
catorii nu numai că localizaseră apartamentul, dar şi stătuseră la 
pândă până se întorsese el îi spunea că aceştia avuseseră acces la 
mult prea multe informaţii şi îşi făcuseră bine treaba. Sigur bloca- 
seră toate ieşirile şi intrările în clădire, punându-l pe Harvath într-un 
dezavantaj evident. 

Nu mai fusese niciodată în acel adăpost, cu toate că mai intrase 
în apartamente asemănătoare din Paris. De obicei, aceste clădiri 
vechi erau prevăzute cu o intrare pentru servitori prin bucătărie. 

Dacă acel apartament avea o astfel de intrare, nu ar fi fost lăsată 
nepăzită. De fapt, era probabil să fi existat o altă trupă de mercenari 
care se mobiliza acolo chiar în acel moment, pregătindu-se să năvă- 
lească în casă. Harvath nu putea pierde vremea încercând să afle. 

Intră în bucătărie şi rămase nemișcat, ciulind urechile şi cerce- 
tând din priviri încăperea. O suliță de lumină ambientală pătrundea 
prin nişte ferestre franțuzeşti, scorojite de vreme. Exact cum bănu- 
ise, la capătul celălalt se afla o uşă care servea drept ieşire. 

Controlându-şi respiraţia, Harvath strânse mai tare arma. Nu 
mai auzea pe nimeni dincolo de uşă, dar nici nu era nevoie. Le simțea 
prezenţa. Era asemenea unui animal de pradă de temut, aflat în vâr- 
ful lanţului trofic. Nu el era vânat de alţii, ci el era cel care îi vâna. 
Indiferent cine hotărâse să-i pună o cruce la căpătâi, făcuse o gre- 
şeală foarte, foarte mare. 

Furişându-se spre stânga, el deschise masca chiuvetei şi scotoci 
înăuntru până când găsi ceea ce căuta. Scoase capacul recipientului 
în care se afla detergent lichid pentru vase, apoi se furişă la uşă şi îl 
vărsă pe jos. După ce îl goli, îl aşeză în chiuvetă și ieşi din bucătărie. 

Deşi fumul emis de grenada fumigenă atârna ca un nor gros în 
antreu, Harvath îl putea simţi din locul unde se afla. Ochii nu înce- 
puseră să-i lăcrimeze încă, dar nu mai era mult. 

Inspiră adânc încă o dată, apoi îşi pregăti cu sânge rece arma. 
Vor ataca din clipă în clipă. 

Cinci secunde mai târziu, auzi păcănitul distinct dincolo de ușa 
apartamentului când temporizatorul automat stinse lumina. 

„Unu, o mie. Doi, o mie“, îşi zise el. 

Înainte să ajungă la cinci, atacul se declanșă atunci când atât uşa 
de la intrare, cât şi cea de serviciu fură deschise cu piciorul exact în 
acelaşi timp. 


CAPITOLUL 3 


Diversiunile create de Harvath luaseră ambele trupe inamice 
prin surprindere. 

Cei doi bărbaţi care dădură năvală în bucătărie ajunseră în locul 
unde pardoseala era alunecoasă şi căzură grămadă. Intrând după ei, 
Harvath îl împuşcă pe primul bărbat în cap, iar pe al doilea în spate. 

Dădu să iasă, când bărbatul pe care îl împuşcase în spate îşi ri- 
dică arma şi încercă să tragă. Harvath îi trase două gloanţe în tâm- 
plă, iar trupul atacatorului său rămase nemișcat. 

Harvath se apropie repede, dădu la o parte jacheta bărbatului 
şi-i pipăi pieptul cu mâna. Vestă antiglonț. 

Din direcţia antreului, Harvath auzi o împuşcătură înfundată, 
semn că cineva mai trăsese un glonţ în Riley Turner ca să se asigure 
că murise. 

Ştia că nu ar fi putut face nimic pentru ea. Chiar dacă ar fi fost în 
viaţă, singurul mod în care ar fi putut-o ajuta într-un schimb de 
focuri ar fi fost să îi împuşte pe atacatori. Dacă s-ar fi oprit să aibă 
grijă de ea, ar fi murit amândoi. Riley fusese instruită la fel şi ar fi fă- 
cut acelaşi lucru. 

Şi ea şi-ar fi păstrat sângele rece, încercând să găsească o cale de 
scăpare, chiar dacă partenerul ei tocmai fusese ucis. Ar fi fost o 
conduită profesionistă şi responsabilă, iar Harvath ştia că trebuia să 
procedeze întocmai, însă furia pusese stăpânire pe el. Abordase o 
strategie periculoasă şi violentă şi nu voia să plece până nu avea să-i 
omoare pe toţi atacatorii. 

Cu încă un as în mânecă, el se furișă prin camera de zi către hol. 
Atacatorii ştiau că el se afla în apartament, dar habar nu aveau unde 
anume. Însă el îi localizase şi începu să ciuruiască pereții. 

La a patra împuşcătură, îl auzi pe unul dintre bărbaţi gemând, 
apoi prăbuşindu-se. Partenerul său îşi dădu seama ce se întâmpla şi 
începu să tragă la rândul lui prin perete. Însă Harvath își încărcase 
deja arma şi îşi schimbase poziţia. 

În timp ce bărbatul continua să ciuruiască peretele, Harvath 
apăru la capătul holului ca o nălucă. Ochii începură să-l usture de la 
gazul emanat de grenadele OC, însă înainte să îşi facă efectul în to- 
talitate, el îşi pregăti arma şi trase. 

Glonţul îi străpunse țeasta bărbatului, iar acesta căzu secerat. 
Harvath se apropie de celălalt bărbat, care fusese împuşcat prin pe- 
rete şi care zăcea grămadă pe jos, încă în viață. Acesta îşi ridică pis- 
tolul să tragă, când Harvath îi îndepărtă arma şi îl împuşcă la câțiva 
centimetri deasupra vestei antiglonţ, chiar în gât. 

Atacatorul lăsă să-i cadă arma pe jos în timp ce sângele îi țâşnea 
din rană. Voia să deschidă larg o fereastră şi să inspire aerul rece şi 
curat, dar ştia că nu putea face acest lucru. Poate urmăritorii lui mai 
aveau şi alți oameni poziționați afară, poate chiar un lunetist, aşa- 
dar se ținu departe de ferestre şi se mişcă prin apartamentul învă- 
luit în întuneric cât putu de repede. Afară, în depărtare, se auzea 
țipătul sirenelor maşinilor de poliţie pariziene care se apropiau. 

Observă un rucsac negru Camelbak în care era portmoneul lui 
Riley, un paşaport şi alte lucruri personale. Vâri celelalte obiecte 
din kit înăuntru şi trase fermoarul. 

Într-unul din dulapurile apartamentului se aflau mai multe haine 
de diferite mărimi. Îmbrăcă repede o haină mai mare care să-i aco- 
pere corpul musculos de 1, 77 m şi îşi puse pe cap o şapcă de baseball 
ca să-şi ascundă părul castaniu. Nu era cea mai meseriaşă deghizare, 
dar era mai bună decât nimic. 

După ce îşi aruncă pe umăr rucsacul lui Riley, se întoarse în an- 
treul apartamentului, unde zăbovi cât să facă niște poze lui Riley şi 
celor doi atacatori morţi, care păreau a avea în jur de douăzeci de ani. 

Le întoarse buzunarele pe dos, dar nu găsi nici măcar o bucată 
de hârtie. În afară de arme și de încărcătoare, nu mai aveau nimic 
asupra lor. Ca să comunice, folosiseră walkie-talkie ieftine şi căşti — 
procurate probabil de la magazinele de electronice. 

Neavând timpul necesar să-şi ia rămas-bun aşa cum se cuvine 
de la Turner, Harvath se îndreptă către bucătărie, unde îi perchezi- 
ţionă pe cei care zăceau întinşi pe jos. Ambii bărbaţi păreau să aibă 
în jur de treizeci de ani şi ceva şi nu aveau nimic în buzunare. 

De obicei, atacatorii erau mai în vârstă, unși cu toate alifiile. În 
afară de faptul că erau tineri, aceştia păreau profesionişti. 

După ce luă un prosop de bucătărie şi o cutie de lapte din frigi- 
der, Harvath îi fotografie pe bărbaţi şi aruncă încă o grenadă fumi- 
genă pe scările din spate. Ciuli urechile aşteptând vreo mişcare jos, 
dar cum nu auzi nimic, pătrunse pe scara de serviciu şi începu să 
coboare treptele cu băgare de seamă. 

Când ajunse la parter, se îndepărtă de grenada fumigenă şi îm- 
bibă prosopul cu lapte. După ce îşi şterse faţa şi părul cât putu de 
bine ca să diminueze efectele gazelor, el aruncă prosopul şi îşi puse 
şapca pe cap. 

Apoi scoase bateria, precum şi cartela de memorie şi cea SIM din 
telefon şi le vâri într-un buzunar al hainei. Procedă la fel cu amorti- 
zorul, după ce îl deşurubă de pe ţeava armei. Îndesă pistolul Glock 
într-un buzunar mai încăpător din partea dreaptă, ca să-l poată ține 
în mână şi trage prin stofă, dacă era cazul. După ce îşi luă aceste mă- 
suri de precauţie, ieşi pe stradă. 

Clădirea unde se afla apartamentul ales pentru ascunzătoare fă- 
cea parte dintr-un grup de clădiri care formau un oval aproximativ, 
prevăzut cu o curte comună. După ce ieși din clădire şi traversă 
curtea, Harvath ajunse la holul de serviciu al unei alte clădiri care 
dădea înspre o altă stradă. Exista o singură cale prin care putea să 
afle dacă atacatorii acoperiseră toate ieșirile. 

El îşi ridică gulerul hainei cu mâna stângă şi ieşi afară. 

Privi repede în susul şi în josul străzii. Genul de oameni pe care îi 
căuta nu ar fi fost greu de reperat - aveau o constituţie şi o înfăţişare 

aparte. Erau câţiva oameni prin zonă, dar niciunul nu păru să-l ob- 


serve. O luă înspre nord. 
Trebuia să plece din Paris, și asta cât mai repede. Trebuia să 


ajungă într-un loc sigur, de unde să îl anunţe pe Reed Carlton, con- 
ducătorul organizației Cartlon Group şi şeful lui, că Riley fusese 
ucisă, iar adăpostul lor fusese „ars“. 

Sirenele maşinilor de poliţie se auzeau practic din cea mai apro- 
piată vecinătate şi păreau a veni din toate direcțiile. În curând, car- 
tierul avea să fie închis și securizat. Harvath grăbi pasul. 

Ştia că, în cele din urmă, vor verifica înregistrările făcute de ca- 
merele de supraveghere. Parisul, la fel ca Londra şi Chicago, era un 
oraş riscant în care să desfăşori o operațiune. Era prevăzut cu nenu- 
mărate camere de supraveghere, pe care autorităţile le legaseră în re- 
tea şi care înregistrau pe toată lumea şi tot ce se petrecea. Ținându-şi 
capul plecat şi bărbia în piept, încercă să evite să fie filmat. 

În timp ce mergea, inventaria variantele pe care le avea. Ar fi pu- 
tut fura o maşină, dar asta n-ar fi făcut decât să sporească şansele de 
a fi prins. Singura opţiune era să părăsească Parisul, apoi Franța, cât 
mai repede cu putință şi fără să fie observat. Cea mai sigură cale era 
să ia trenul. 

În Paris erau şapte gări mari unde avea la dispoziție o multitu- 
dine de rute locale şi internaționale. Tot ce trebuia să facă Harvath 
era să se hotărască încotro să o ia. 

Ştia că trebuia să rămână deocamdată pe teritoriul Uniunii Eu- 
ropene. Cu toate că avea un pașaport italian fals, dacă ar fi trecut 
într-o ţară care nu era membră UE, ar fi fost supus probabil unui 
control la vamă. Având în vedere conţinutul rucsacului lui Riley 
Turner, nu avea de gând să rişte. 

Trebuia să meargă undeva unde cunoştea pe cineva care să îl 
ajute. Şi, până când va afla ce se petrece, cel căruia îi va cere ajutorul 
nu trebuia să aibă legătură cu viaţa lui profesională. 

În timp ce trecea pe lângă cimitirul Montparnasse, înşiră 
în minte o listă cu oameni pe care el îi considera de încredere. Gare 
Montparnasse era cea mai apropiată gară de el. De aici plecau tre- 
nuri către vestul şi sud-vestul Franţei. Putea merge de-acolo în 

Spania sau în Ţara Bascilor, unde cunoştea pe cineva care l-ar fi pu- 
tut ajuta. Dar existau oare trenuri care să plece din Mont parnasse la 
acea oră târzie? 

Hotări că Gare dAusterlitz ar fi o variantă mai bună. În afară de 
nenumăratele rute, existau trenuri care făceau legătura directă cu 
Spania. 

Harvath găsi un taxi lângă Rue Boissonade şi îi spuse şoferului să 
îl ducă la Gare de Lyon, pe malul celălalt al Senei, vizavi de Gare 
d Austerlitz. Cumpără un bilet la clasa I la trenul de mare viteză TGV 
care mergea la Lyon şi îi dădu casierei paşaportul american când 
aceasta îi ceru un act de identitate. Nu avea nicio intenţie să meargă 
la Lyon, dar cu cât crea mai multe diversiuni, cu atât mai bine. 

Furişându-se afară din Gare de Lyon, el cercetă din priviri zona 
să se asigure că nu era urmărit. În cele din urmă, traversă din nou 
Sena şi intră în Gare d Austerlitz. 

Pe orar apărea un tren de noapte care pleca înspre Hendaye, un 
oraş din ținutul basc francez, la graniță cu Spania. Era cea mai rapidă 
şi mai directă cursă disponibilă, aşadar îşi cumpără un bilet la clasa 
a doua, plătind în numerar. Îşi pregătise pașaportul italian pentru 
orice eventualitate, însă casiera nu i-l ceru. 

Odată biletul cumpărat, nu mai avea altceva de făcut decât să 
stea în umbră până sosea timpul plecării. 

Urcă în tren la ora 23.06, cu cinci minute înainte de plecare. 

Doar după cetrenul trecu de periferia Parisului închise şi el ochii. 
Dar şi atunci se prefăcu că doarme. Se întâmplaseră atâtea lucruri 
care nu aveau nicio noimă. În mintea lui se chinuia să facă legătu- 
rile şi să pună la punct un plan de bătaie. 

Era nerăbdător să ia legătura cu şeful lui, dar ştia că trebuie să 
respecte protocolul. Regulile erau clare - într-o astfel de situaţie, nu 
stabilea nicio legătură până nu ajungea într-un loc sigur. Chiar şi 
atunci, trebuia să aibă foarte mare grijă cum proceda. 

Între timp, derula în minte scena din apartamentul parizian. Nu-i 
venea să creadă că Riley, pe care începuse încetul cu încetul să o cu- 
noască şi în afara relației lor profesionale, era moartă. Era dărâmat. 

„Cum naiba se întâmplase?“ Nimeni din afara grupului lor nu ar 
fi trebuit să afle despre ascunzătoare. Era doar una dintre multele în- 
trebări pe care şi le punea. Carlton îl trimisese la Paris să îndepli- 
nească un comision. Odată îndeplinit, fusese instruit să meargă la 
adăpost. Nu ştia că Riley va fi acolo, dar după ce aceasta îi deschise 
uşa, a fost încântat să o vadă. Apoi începuseră împuşcăturile, iar ea 
căzuse secerată. 

„Ce căuta acolo? Ce planuri avea Carlton cu ei? Oare îi trădase 
cineva? Cineva din interiorul organizaţiei?“ Îşi jurase ceva când pă- 
răsise clădirea în care se afla ascunzătoarea, iar acum repetă acel 
jurământ. Chiar dacă ar fi să-şi verse şi ultimul strop de sânge, va 
afla cine era responsabil pentru acel atac şi îl va face să plătească cu 
prețul vieții. 


CAPITOLUL 4 


VALEA RIO GRANDE 
TEXAS 


O fâşie verde în capătul cel mai sudic al Texasului, Valea Rio 
Grande se află pe malul nordic al fluviului Rio Grande, care des- 
parte Statele Unite de Mexic. 

Localnicii îi spun fie „Valea“, fie „EI Valle“, în funcţie de limba 
vorbită şi se întinde peste patru districte, având o populaţie ceva mai 
mare de un milion de oameni. Cele două mari oraşe sunt Brownville 
şi McAllen, iar principalele ramuri industriale „legale“ - agricultura 
şi turismul. Principalele ramuri industriale ilegale sunt, de aseme- 
nea, legate de agricultură şi de turism, traficanții de droguri şi de 
carne vie trecând zilnic prin această zonă, în drumul lor către nord. 

Valea era o destinaţie convenabilă pentru familiile mexicane bo- 
gate care doreau să scape de violența de dincolo de graniță, iar multe 
dintre acestea aveau o a doua casă acolo. De asemenea, zona atrăgea 
şi mulți texani bogaţi, care îşi construiseră ferme private uluitoare, 
prevăzute cu tot luxul posibil, inclusiv aerodromuri private. 

Pe un astfel de aerodrom privat tocmai aterizase şi un Citation X!. 

Avionul opri la capătul pistei, unde aştepta un Ford F-150 alb. 
Pe partea laterală a camionetei se afla o emblemă pe care scria Three 
Peaks Ranch. Sub aceste cuvinte apărea simbolul fermei: trei triun- 
ghiuri înşiruite care semănau cu nişte piscuri abrupte. 

Avionul trase lângă camionetă, motoarele fură oprite, iar echi- 
pajul deschise uşa din față şi cobori scara. 


! Avion privat folosit în călătoriile de afaceri. (n.tr.) 

În Vale clima era subtropicală, ceea ce însemna că din luna mai 
până în septembrie era insuportabil de cald, cu un nivel ridicat de 
umiditate şi temperaturi de aproximativ 40 grade sau chiar mai 
mari pe timpul zilei şi peste 21 grade pe timpul nopții. Însă în 
octombrie şi noiembrie, Valea devenea un loc cu totul diferit. În 
această perioadă a anului, cele mai ridicate temperaturi ajungeau 
până la 21-26 grade ziua, iar seara, în jur de 10-15 grade. 

Afară erau exact 19 grade când pasagerii coborâră din avionul 
privat — un pitic urmat de doi câini albi, uriaşi. 

Cunoscut de către agenţiile occidentale de contrainformaţii sub 
denumirea de „Trolul;, piticul îşi edificase o carieră extrem de pro- 
fitabilă din vânzarea şi cumpărarea de informaţii secrete extrem de 
sensibile. Era un hacker prin excelenţă, câştigând notorietate după 
ce inventase nişte algoritmi foarte de sofisticați pentru tranzacții şi 
îi vânduse în secret unora dintre cele mai mari bănci din lume. 

Coborând scările în urma lui, câinii, Argos şi Draco, erau unici. 

Înalți de peste un metru în zona umerilor şi cântărind mai mult 
de 90 de kilograme fiecare, animalele gigantice, cunoscute sub de- 
numirea de ovcharka din Rusia sau ciobănescul caucazian, fusese 
rasa canină preferată a armatei ruse şi a patrulelor de frontieră din 
fosta Germanie comunistă. Erau extrem de rapizi şi de devotați, iar 
când situaţia o cerea, înspăimântător de feroce. Erau paznicii per- 
fecți pentru cineva care suferea de nanism congenital, cineva care 
nu era mai înalt de un metru şi care avea cei mai de temut dușmani 
de pe planetă. 

Stând pe pista de aterizare, cu botul în aer şi cu urechile ciulite, 
câinii adulmecau mirosurile şi ascultau zgomotele, încercând să se 
familiarizeze cu noul mediu. La fel făcu şi stăpânul lor. Distingea 
mirosul dulce adus fără îndoială de vânt din pădurile de mesquite! 
pentru care era renumită acea parte a Texasului. Nu mai fusese 
niciodată în acea zonă a Americii, care era foarte diferită față de 
locurile unde crescuse. 


! Face parte din familia leguminoaselor şi creşte în nordul Mexicului până în 
deşertul Sonoran şi deşerturile Chihuahuan, ajungând până în sudul Statelor 
Unite. (n.tr.) 

Pe când era băiat, părinţii lui sovietici îl abandonaseră, vânzân- 
du-l unui bordel care se afla în stațiunea Soci de la Marea Neagră. 
Acolo fusese înfometat, bătut şi obligat să participe la nişte acte 
abominabile la care niciun copil nu ar trebui să fie martor, darămite 
să fie parte. 

Acolo învățase însă adevărata valoare a informaţiei. Conversa- 
tiile din aşternut cu cei mai influenți clienți ai bordelului, ale căror 
limbi se dezlegau după câteva păhărele, se dovediseră a fi o mină de 
aur, odată ce descoperise ce să asculte şi cum să folosească informa- 
ţia în avantajul lui. 

La fel ca şi el, multe dintre femeile care lucrau în bordel erau re- 
pudiate de societate, însă acestea îl compătimeau. Fuseseră primele 
fiinţe umane care îl trataseră cu respect. Deveniseră singura familie 
pe care o cunoscuse, iar el le răsplătise bunătatea într-o bună zi, aju- 
tându-le să-şi recâștige libertatea. Iar pentru cruzimea inumană şi 
pentru anii petrecuți în suferință din cauza lor, avu grijă să se des- 
cotorosească de matroană şi de soțul ei. 

În ciuda faptului că izbutise să pună o distanţă fizică semnifica- 
tivă între el şi atrocitățile suferite în tinereţe, nu reuşise să facă la fel 
şi din punct de vedere emoţional. Purta cu el povara apăsătoare a 
ruşinii care îi modelase caracterul şi fusese scuza lui pentru nenu- 
măratele lucruri revoltătoare pe care le făcuse după ce părăsise bor- 
delul din Soci. 

Dar chiar şi în străfundul sufletului său întunecat exista o um- 
bră de umanitate. Nu făcuse numai lucruri rele. Pentru că dispunea 
de o sumă fabuloasă de bani, adunată de-a lungul anilor, el făcuse şi 
nişte fapte bune, vecine cu mărinimia. 

Avea o fire contradictorie, însă era o greşeală fatală să presupui 
că orice contradicție din caracterul lui avea legătură cu vreo slăbi- 
ciune ascunsă. Oamenii sunt cele mai de succes animale graţie capa- 
cităţii lor de a învăţa, iar un animal abuzat învaţă foarte repede să se 
apere. Învață, de asemenea, să se încreadă în foarte puţini oa- 
meni - sau în nimeni. 

Puţinii oameni cărora piticul le permisese să se apropie de el îl 
ştiau de Nicholas. Nu era numele lui de botez, dar pentru el era un 

nume ca oricare altul. Totuşi era ciudat pentru cineva care fusese 
abandonat de mic să aleagă ca poreclă numele ocrotitorului copiilor. 
Iarăşi o contradicţie. 

Bărbatul excela, de asemenea, şi în arta înșelătoriei - unul dintre 
talentele primordiale, necesare pentru a supraviețui în acea breaslă. 
Dacă pentru grupul restrâns de prieteni era Nicholas, pentru restul 
lumii el era un șir nesfârşit de nume de împrumut și presupuse iden- 
tități. Ţesea minciună după minciună, după minciună, având ului- 
toarea capacitate de a menţine întreaga țesătură intactă. Era expert 
când venea vorba să descopere minciunile altora. Totuşi, în acel mo- 
ment, nu mai avea aceeaşi certitudine. Nu îşi putea da seama dacă 
era sau nu minţit. 

În timp ce cobora din avion, se gândea la femeia pe care venise 
să o vadă. 

Din multe motive, mai exact din cauza staturii lui, Nicholas du- 
cea o viață retrasă. Internetul fusese o binefacere nu numai pentru 
afacerea sa, ci şi pentru viaţa lui socială. În lumea digitală putea fi 
rege - un zeu printre oameni. Acolo era judecat nu după statura lui, 
ci după puterea minţii. 

Mulţi dintre oamenii pe care îi cunoscuse la început pe internet 
aveau o viziune asupra lumii asemănătoare cu a lui. Erau inadáptați 
ca şi el, oameni care se simțeau mai bine în faţa tastaturii decât la o 
petrecere elegantă. 

Atât de plăcute erau prieteniile virtuale şi atât de puternice legă- 
turile pe care şi le formase, încât, după mai mulți ani de refuz, căzu 
de acord într-o zi să se întâlnească cu prietenii lui virtuali în per- 
soană la una dintre conferințele anuale ale hackerilor. 

Se întâmplase cu mulți ani în urmă, iar evenimentul fusese or- 
ganizat la un hotel cunoscut, într-unul din marile oraşe ale Ameri- 
cii. Nicholas nu-şi amintea să fi fost vreodată atât de emoţionat. 

Ajunsese cu două zile mai devreme ca să aibă timp să-şi revină 
după schimbarea fusului orar şi nu ieşise din cameră. Nu voia să-l 
vadă nimeni, nu încă. 

Participanții începuseră să sosească vineri după-amiaza târziu, 
iar cercul lui de prieteni virtuali hotărâse să se întâlnească la barul 
hotelului înainte să participe la ceremonia de deschidere. 

Nicholas fusese atât de preocupat de impresia pe care avea s-o 
facă, încât îşi schimbase hainele de cinci ori înainte să se hotărască 
cu ce să se îmbrace. Odată îmbrăcat, se aşezase pe marginea patu- 
lui, aşteptând momentul când trebuia să coboare. 

Când sosi în cele din urmă momentul, el îşi aranjă din nou hai- 
nele, uitându-se în oglindă, apoi se întoarse şi ieşi din cameră. Simţi 
cum inima îi bătea cu putere în piept când se deschise ușa liftului. 
Păşi înăuntru și apăsă pe butonul pentru foaier. După două etaje, 
liftul se opri şi un grup de bărbaţi tineri, care băuseră deja, pătrunse 
înăuntru. Judecând după îmbrăcămintea lor asemănătoare, făceau 
parte dintr-un contingent mai mare care se cazase la hotel cu ocazia 
unui foarte aşteptat meci de fotbal al colegiilor. 

În timp ce liftul cobora, aceştia chicotiră necontenit, însă Nicholas 
îi ignoră, ţinându-şi privirea în faţă. Când liftul ajunse la parter, unul 
dintre cei aflaţi în stare de ebrietate întrebă: „Hei, amice, de unde 
eşti?“ dar ușile liftului începuseră să se închidă, iar Nicholas se pre- 
făcu că nu auzise întrebarea. Salutând politicos din cap, el ieşi din lift 
şi se îndreptă către bar, acolo unde îl aşteptau prietenii lui virtuali. 

Era o adunare formată din toate stereotipurile de hackeri pe 
care şi le-ar fi putut imagina cineva. Unii erau tineri, alții erau bă- 
trâni, iar câţiva erau de vârstă mijlocie. Parcurgeau întreaga gamă, 
de la obezi până la periculos de slabi. Era un întreg amestec, de la 
punk, cu o mulțime de cercei şi păr vopsit, până la un individ cu 
pălărie de cowboy neagră şi ochelari gen Buddy Holly. 

Nicholas nu le arătase prietenilor săi nicio fotografie de-a lui, 
astfel încât aceştia nu ştiau la ce să se aştepte până să-şi facă apari- 
ţia. Când ajunse în dreptul mesei, conversaţia încetă brusc. 

Lui Nicholas i se puse un nod în gât în momentul în care se 
prezentă. Încremeni preţ de o secundă când se gândi că făcuse cea 
mai mare greşeală din viaţa lui venind la conferință. Apoi cineva 
sparse gheața: 

- De fapt, eşti mai înalt decât mi-am imaginat eu, zise bărbatul 
care purta ochelari gen Buddy Holly. 

Restul grupului începu să râdă, făcându-i lui Nicholas loc la 
masă. 

Sporovăiră şi se împrieteniră şi mai mult la un pahar până când 
începu recepţia. 

Era un eveniment ținut într-o sală de bal învecinată, la care par- 
ticipa multă lume. Grupul reuşi să găsească o masă goală, care fu 
lăsată în grija lui Nicholas, în timp ce restul grupului se împărți pe 
echipe ca să aducă băutură şi mâncare de la bufet. 

În ciuda faptului că lumea se zgâia la el, Nicholas se simţea mi- 
nunat în acea seară. Oricât de mult îi displăcea să socializeze, nimic 
nu se compara cu o companie umană tangibilă. 

Când natura îşi ceru drepturile, el îi întrebă pe ceilalți de la 
masă dacă nu aveau nevoie să meargă la toaletă. În acel moment, 
nimeni nu dori să părăsească petrecerea, aşa că se scuză, cobori de 
pe scaun şi se îndepărtă de masă. 

Pătruns de aburii băuturii şi de o stare de euforie, Nicholas se 
opri lângă uşa sălii şi, făcând o reverență exagerată, se dădu la o 
parte ca să lase să iasă înaintea lui o femeie atrăgătoare, cu păr ne- 
gru, tuns scurt, care purta nişte pantaloni de piele. 

În loc să se holbeze la el, ca majoritatea oamenilor, femeia îi 
zâmbi sincer şi spuse „Mulţumesc“. 

Cum de reușea să se simtă atât de bine era peste puterea lui de 
înțelegere. Era o seară perfectă. Tot ce mai trebuia să facă era să gă- 
sească toaleta domnilor. 

La primul grup de toalete, în fața toaletei doamnelor era o coadă 
lungă, însă el reuşi să găsească toaleta domnilor. Problema era că pi- 
soarele erau prea înalte, iar singurul separeu pentru persoane cu han- 
dicap era ocupat. Aşteptă cât putu de mult, dar cum vezica lui era pe 
punctul să cedeze, el o porni în căutarea unei alte toalete. 

Găsi una pe holul comun al altor săli de bal. Nu era nimeni înă- 
untru. Cel puţin până când termină el şi ieşi din separeul pentru 
persoane cu handicap. 

- Măi să fie! zise unul dintre beţivii care coborâseră cu el în lift. 
Unul dintre tovarăşii lui stătea lângă el, legănându-se pe picioare şi 
încercând să nimerească pisoarul. 

Nicholas zâmbi şi salută politicos din cap, dar când dădu să 
treacă, bărbatul făcu un pas în spate, tăindu-i calea. 

- Încotro, micuţule? întrebă bărbatul. 

Nicholas nu răspunse. Descoperise că dacă tăcea, oamenii nu îl 
mai băgau în seamă. Dacă le-ar fi răspuns, nu ar fi făcut decât să-i 
încurajeze. 

- Te-am întrebat încotro? repetă ferm bărbatul. 

Nicholas dădu să-l ocolească, însă bărbatul făcu o mişcare ra- 
pidă, tăindu-i din nou calea. 

- Care-i problema ta? vru să ştie bețivanul. Crezi că scapi aşa 
uşor, piticanie impertinentă? 

- Nu cred că îi eşti prea simpatic, Stu, zise celălalt bărbat. 

- Oare de ce? 

- Poate se teme să nu-i iei punga cu galbeni. 

- Asta eşti? îngână beţivul. Un spiriduş? 

Nicholas nu răspunse, păstrând o mină indiferentă. Nu avea de 
gând să le dea celor doi nemernici satisfacția să ştie că îl intimidau. 

- Ai galbeni la tine? 

- De ce naiba îl întrebi, Stu? zise bărbatul din fața pisoarului. 
Trebuie să-l prinzi mai întâi. 

Beţivul căzu o clipă pe gânduri, apoi se năpusti asupra lui. 
Având picioarele prea scurte, Nicholas nu reuşi să se mişte la timp. 

Bărbatul îl apucă de cămașă şi-l ridică în aer. 

- Acum, să-mi dai galbenii, zise acesta, scuturându-l. Dă-mi 
galbenii, pitic nenorocit. 

- Lasă-l naibii jos, Stu! zise bărbatul din fața pisoarului. 

- Taci! răspunse beţivul, îndreptându-şi din nou atenţia asupra 
lui Nicholas. Ar fi bine să ai nişte galbeni pentru mine, rahat mic. 
Scuipă-i! 

Pentru că oamenii se mai luaseră de el şi înainte, Nicholas călă- 
torea întotdeauna cu un as în mânecă. De astă dată asul era un brici, 
pe care însă nu îl ţinea în mânecă, ci la curea. Însă modul în care îl 
imobilizase bărbatul nu îi permitea să îşi mişte mâinile ca să-l scoată 
de-acolo. Nu îi trecu prin minte decât un singur lucru. 

Mişcându-şi buzele, el începu să mormăie, iar acel şiretlic dădu 
rezultatul aşteptat. 

- Ce naiba tot îndrugi acolo? strigă beţivul. 

Deoarece Nicholas continua să mormăie, bărbatul îl apropie 
mai mult, în încercarea de a înțelege ce zicea. Atunci Nicholas atacă. 

Cât ai clipi din ochi, el îl lovi cu fruntea pe bețivan în podul na- 
sului. Cartilagiul se rupse, iar sângele țâşni. 

Beţivul îi dădu drumul lui Nicholas, începând să tipe, retrăgân- 
du-se cu pași împleticiţi. 

- Ce naiba? întrebă celălalt bărbat, privind peste umăr ca să 
vadă ce se întâmplase. 

Nicholas îşi scoase briciul de la curea şi se ridică în picioare toc- 
mai în momentul în care bărbatul de la pisoar se întoarse cu fața la 
el. Nu aşteptă ca bărbatul să reacționeze. De îndată ce se aşeză pe 
poziţie, Nicholas îl atacă cu lama. 

Îl nimeri pe bărbat deasupra genunchiului, tăindu-i pantalonii. 
Nu reuși însă să-l taie. Bărbatul se înfurie. 

- Pitic laş şi ticălos! Îți arăt eu ție. 

- Omoară-l pe nenorocit! strigă celălalt beţiv, ţinându-şi mâi- 
nile pe nas şi încercând să oprească sângerarea. 

Nicholas ţinea lama pregătită, iar când bărbatul pe care încercase 
să îl taie făcu o fandare, el îl atacă din nou. Dar nu fu decât o fandare 
simulată. Când lama tăie aerul, bărbatul se roti şi îl lovi peste mână, 
făcându-l să scape lama. Apoi îi aplică un pumn în tâmplă, trimițân- 
du-l cât colo, pe pardoseala din gresie. 

Privirea i se încețoşă, iar urechea începu să-i țiuie, în timp ce sân- 
gele începu să-i curgă pe partea laterală a capului. Din moment ce 
fusese deposedat de armă, nu mai era un mister pentru el ce urma să 
i se întâmple. Singura întrebare era cât de grav avea să fie. 

Îl văzu pe bărbatul cu nasul rupt şi cu cămaşa pătată de sânge pe 
piept ridicându-se în picioare și apropiindu-se de amicul său. 

- Acum vei plăti, nenorocitule! zise acesta printre dinți. 

De îndată ce rosti aceste cuvinte, simțiră un curent de aer când 
uşa toaletei se deschise şi intră cineva. 

De unde se afla el, Nicholas nu putea vedea decât o pereche de 
pantaloni din piele. Auzi plesnetul unui baston pliabil când acesta fu 
desfăcut, apoi începu atacul adevărat. 

Femeia îl dobori mai întâi pe bărbatul cu nasul rupt, aplicându-i 
o lovitură cu bastonul în spatele genunchiului drept. Când amicul 
lui se întoarse ca să vadă cine era acolo, ea roti bastonul şi îi rupse 
mâna dreaptă. Când acesta ţipă de durere, ea îl lovi peste piciorul 
stâng, trimițându-l la podea, lângă amicul lui. 

Fără niciun cuvânt, femeia le scoase portofelele, le verifică ac- 
tele de identitate şi cărțile de vizită. Azvârlindu-le înapoi, ea zise: 

- Aveţi cinci minute să plecați naibii din hotelul ăsta. Dacă îl mai 
văd pe vreunul dintre voi, am să spun lumii întregi că aţi încercat să 
mă violați şi că ați fost bătuţi măr de un bărbat care este jumătate cât 
voi. Şi-acum cărați-vă dracului de aici! 

Femeia îşi accentuă discursul apăsându-i cu cizma până când 
aceştia începură să se târască în patru labe spre ieşire. 

După ce se ridicară în picioare şi ieşiră şchiopătând, ea se în- 
toarse către Nicholas. 

- Te pui cu balaurii, ai? 

Deşi îl durea îngrozitor capul, el îi zâmbi. 

- Lasă-mă să te ajut. 

- Mulţumesc, zise el când îl conduse la chiuvetă, înmuie un șer- 
vețel în apă rece şi i-l înmână. Eu sunt Nicholas. 

- Eu, Caroline, răspunse femeia. Caroline Romero. 

Asta se întâmplase acum mai bine de douăzeci de ani, iar de 
atunci, Caroline Romero nu îi ceruse nimic altceva lui Nicholas de- 
cât prietenie - cel puțin până în acel moment. 

L-ar fi putut contacta altfel. Cu toate acestea, metoda aleasă de 
ea fusese foarte neortodoxă, la fel şi avertismentul ei. 

În timp ce mașina de la fermă se apropia, iar echipa jul îi descărca 
bagajele din avion, Nicholas se întreba care era motivul pentru care 
Caroline hotărâse să-l scoată din ascunzătoare, în văzul lumii. 

DISTRICTUL FAIRFAX 
NORDUL VIRGINIEI 
MARȚI 


Trezindu-se din somn în dormitorul invadat de fum, Reed Carlton 
sări din pat şi alergă la uşă. Văzând că nu reuşeşte să o deschidă, se 
năpusti la cea mai apropiată fereastră, însă obloanele de siguranță 
fuseseră încuiate. 

Îşi luă iPadul și scană planul electronic al casei lui. Fiecare om 
din garda lui de corp purta o brățară specială care îi arăta poziția pe 
proprietate. Cei care îi păzeau casa şi pe el în timp ce dormea erau 
cei mai pregătiți şi mai loiali agenţi cu care lucrase vreodată. Niciu- 
nul nu se mişca, ceea ce însemna un singur lucru. Erau morți, iar el 
era atacat. 

Cel care declanșase incendiul folosise, cel mai probabil, un cata- 
lizator pentru ca focul să ardă mai intens şi mai repede. Indiferent 
cât de prompți ar fi fost pompierii, nu ar fi reuşit să salveze casa. 

Când intră în baie, observă că aspersoarele de deasupra capului, 
precum şi detectoarele de fum nu funcționau. Porni toate robine- 
tele însă apa nu venea cu presiune. Cineva îl încuiase înăuntru, în- 
cercând să îl transforme în cenuşă atât pe el, cât şi casa. 

Cum reuşise acest lucru, nu avea importanţă. Tot ceea ce conta 
era să scape viu. 

Deşi dormitorul era asemenea unui seif blindat, Carlton ştiuse 
întotdeauna că, până şi cele mai bune măsuri de siguranță, puteau fi 
înlăturate sau, mai rău, folosite împotriva proprietarilor. Tocmai de 

aceea adusese o echipă dintr-un alt stat care să construiască o ieşire 
ascunsă din dormitor şi din casă. Nimeni nu ştia despre ea, nici mă- 
car agenții de pază. În această privinţă, bărbatul de şaizeci şi cinci 
de ani era de modă veche, iar obiceiul lui de a încerca să anticipeze 
răul îl ţinuse în viață de-a lungul deceniilor, într-una din cele mai 
periculoase profesii din lume. 

Timp de treizeci de ani fusese unul dintre cei mai lăudaţi spioni 
ai CIA-ului și învățase să compartimentalizeze totul. Îşi păstră acest 
nărav când plecă şi îl folosi în organizaţia sa particulară de contra- 
informații, Carlton Group. Existau anumite deprinderi ale breslei 
care nu se demodau niciodată. Şi, la fel ca atunci când era inundat 
un canal, multe dintre ele îi veniră pe rând în minte. 

Focul putea crea panică, iar primul lucru asupra căruia trebuia 
să se concentreze era să-şi păstreze calmul. Nu era uşor. Era atât de 
cald, încât părul de pe braţe începuse să se pârlească. În dormitor se 
auzea sfârâitul focului ca şi când s-ar fi spart un val uriaş. Fumul 
gros era înăbuşitor, iar faptul că pătrunse prin dispozitivele de etan- 
şare ale seifului său însemna că nu avea prea mult timp la dispozi- 
ţie. Nemaiputându-şi salva oamenii, făcu singurul lucru care îi mai 
rămăsese de făcut, şi anume, să se salveze pe sine. 

Pasajul care pornea din dormitorul lui ducea la un tunel care se 
afla sub casă. După ce ieşi în aerul rece al nopții, la o oarecare dis- 
tanţă, se întoarse şi privi focul. Nu voia să se gândească la toate 
lucrurile din interior pe care le pierduse şi care nu mai puteau fi 
înlocuite. Nu-şi putea permite să se preocupe de ceea ce nu mai 
era. Dacă ar fi îngăduit asta, s-ar fi înfuriat. Trebuia să rămână 
calm, imparțial. 

Lumea în care trăia el era cea a unui joc de şah tridimensional. 
Ca să reuşeşti, trebuia să-ți păstrezi mintea limpede şi să fii cu un 
pas înaintea adversarului. Ultimul lucru de care avea nevoie Carlton 
era să acţioneze nechibzuit. Ar fi fost o greşeală, iar în acel moment 
nu își permitea acest lucru. 

Supraviețuind atacului, el obținuse un avantaj, cel puţin pentru 
moment. Un incendiu atât de devastator nu putea fi stins prea repede, 
iar autorităților le-ar fi luat şi mai mult timp să pătrundă înăuntru și să 

pornească investigațiile. Munca lor ar fi fost îngreunată de procesul 
de identificare a cadavrelor. Asta însemna că el avea ceva timp la dis- 
poziţie - cum îl va folosi va face toată diferența. 

Protocolul pentru o astfel de situaţie era foarte clar. Mai întâi 
trebuia să se pună la adăpost. Doar atunci putea să înceapă să pună 
cap la cap cele întâmplate şi să-şi plănuiască următoarea mișcare. 


CAPITOLUL 6 


PIRINEII DIN ŢARA BASCILOR 
SPANIA 


Deoarece avea părul castaniu şi ochii albaştri, Scot Harvath nu 
prea semăna cu un localnic. De fapt, în ciuda numelui de cod, 
„Norvegianul“, pe care şi-l alesese în tinereţe, când ieşise cu mai 
multe însoțitoare de bord scandinave, el aducea mai mult decât 
orice cu un neamt. 

Era un bărbat chipeș, în jur de patruzeci de ani, care arăta de trei- 
zeci şi ceva de ani şi care avea o conduită exemplară. Unui necunos- 
cător i s-ar fi părut că emană o încredere de sine relaxată. Un ochi 
format însă ar fi observat felul în care cerceta împrejurimile, pri- 
vind foarte atent la tot şi la toți, fără a lăsa să se vadă acest lucru. În 
limbajul agenţilor secreţi, era evident că se afla „în alertă“, iar 
această atenţie sporită se datora fie unei pregătiri militare solide, fie 
antrenamentului polițienesc. 

Şi într-adevăr, Harvath primise cel maibun instructaj atât militar, 
cât şi în aplicarea legii. Renunţând la o carieră de atlet amator ca să 
calce pe urmele defunctului său tată, fusese supus unei pregătiri crunte 
şi procesului de selecţie ca să fie admis în marina militară SEAL a Sta- 
telor Unite. Mereu în căutarea unei provocări mai mari, el trecuse de 
la echipa SEAL 2 la renumita echipă SEAL 6, unde, pe lângă multele 
sale realizări remarcabile, participase și la o misiune maritimă prezi- 
dențială, făcându-se remarcat de către serviciile secrete. 

Cei de la serviciile secrete îl invitară să sprijine planul antitero- 
rism iniţiat de Casa Albă. Cu toate că se simţea extrem de onorat de 
invitație, pe Harvath nu-l prea mulțumea să stea pe tușă, după atâția 

ani de activitate şi de luptă împotriva băieților răi. Nu îi luă mult 
timp preşedintelui să îşi dea seama că talentele tânărului nu erau 
folosite în totalitate. 

Dorindu-şi demult să ducă o luptă egală cu teroriştii care ame- 
nințau cetățenii şi interesele Americii, preşedintele înființă un pro- 
gram ultrasecret pentru Harvath, pe care îl numise „Proiectul 
Apex“. În esență, Harvath nu trebuia să respecte decât o singură 
regulă - să nu fie prins. 

Programul avu un succes incredibil, dar când preşedintele îşi 
termină cel de-al doilea mandat, succesorul lui avu o altă viziune 
asupra lumii. În loc să-i ucidă pe dușmanii Americii, acesta dori să 
ducă tratative cu ei. „Proiectul Apex“ fu desființat, iar fondurile, di- 
recționate în alte scopuri. Harvath fusese marginalizat, rămânând 
fără activitate. 

Se angajă într-o companie din Colorado, specializată pe strânge- 
rea de contrainformaţii şi pe antrenamente extrem de avansate pen- 
tru operațiuni speciale. La scurt timp după aceea, compania fusese 
cumpărată de Carlton Group - o organizație privată, obscură, finan- 
tată în întregime din bugetele secrete ale Ministerului Apărării. 

În perioada de după 11 septembrie, calitatea, promptitudinea 
informaţiilor şi capacitatea de a acţiona în baza acestora aveau o 
importanță covârşitoare. Din cauza birocraţiei încâlcite a CIA-ului 
şi a bâlbâielilor Departamentului Apărării Naţionale, fusese înfiin- 
tată organizaţia Carlton Group ca să facă ceea ce politicienii snobi 
care alergau după voturi şi birocraţii laşi care se spălau pe mâini de 
orice responsabilitate erau prea timizi şi prea incapabili să facă. 

Se baza pe Biroul de Servicii Strategice, sau BSS, agenţia de con- 
trainformaţii în vreme de război, iar modus operandi al Proiectului 
Apex era destul de asemănător. Pe lângă activitatea grupului de co- 
lectare a informaţiilor, Carlton, sau „Bătrânul“, cum era cunoscut, 
adunase un grup mic de agenţi secreți cu experiență militară şi în 
contrainformaţii care să îndeplinească misiuni de „acțiune directă“. 

Funcţionând sub deviza simplă „Găseşte, prinde și lichidează“, 
Carlton îi oferise lui Harvath un post care îi permitea să-i localizeze 
pe conducătorii terorişti, să-i găsească şi să îi ademenească în anu- 

mite locuri, iar apoi să prindă şi ucidă cât mai mulți. Apoi Harvath 
trebuia să folosească orice informaţie legată de plan şi să ducă la bun 
sfârşit următoarea misiune. Scopul era acela de a ţine constant sub 
presiune rețelele teroriste şi de a-i lovi atât de tare pe adepții aces- 
tora, încât să nu se mai poată redresa ca să îşi continue acțiunile. 
Harvath acceptase pe loc acest post. 

Carlton îşi petrecu următorul an instruindu-l personal pe 
Harvath şi supunându-l celui mai complex program de pregătire de 
care avusese parte vreodată acesta. În esență, Carlton îi împărtăși lui 
Harvath tot ce învățase de-a lungul carierei sale de spion. 

Ajuns la apogeul pregătirii sale într-ale spionajului, Harvath tre- 
buia să-şi folosească cu acuratețe măiestria în ceea ce privea acțiu- 
nile sale antiteroriste. Urmă cursuri israeliene şi ruseşti de lupte 
corp la corp, îmbunătățindu-şi continuu tehnica de folosire a arme- 
lor, condusul și cunoștințele de limbi străine. 

Făcu progrese excelente şi, cu toate că împlinise patruzeci de 
ani, avea cea mai bună condiţie fizică pe care o avusese vreodată. 
Toată instrucția pe care o primise avusese scopul de a-l pregăti pen- 
tru orice, însă incidentul din Paris îl năucise complet. 

Riley Turner fusese un agent nemaipomenit. Se număra printre 
primele femei recrutate de armata Statelor Unite pentru unitatea 
Delta Force de elită, cu numele de cod Proiectul Atena. Lucrase cu 
ea de nenumărate ori și îi respecta priceperea şi profesionalismul de 
care dădea dovadă. Se simţise atras de ea, însă încercase să menţină 
relația lor în limite strict profesionale. 

Cu ani în urmă se împăcase cu gândul că, dacă voia ca visul 
american să continue, cineva trebuia să-l apere. Înţelesese că se nu- 
măra printre acei oameni şi că, apărând visul american pentru ca 
alţii să se bucure de el, trebuia să sacrifice ceva, şi anume viaţa sa 
personală. Se împăcase cu acest gând. Lumea era formată din oa- 
meni care aveau nevoie de câini de pază să-i ţină pe răufăcători de- 
parte. Harvath fusese câine de pază încă din şcoala primară, când îl 
apărase de bătăuşii cartierului pe băiatul din vecini, care suferea de 
handicap mintal. Se pricepea foarte bine la asta. Îl făcea să se simtă 

util. Dar mai avea şi alte dorinţe în afară de cea de a fi câine de pază. 
Îşi dorea o familie. 

În ciuda faptului că trecutul lui era plin de relații eșuate, nu re- 
nunțase niciodată să caute persoana potrivită: cineva care să înțe- 
leagă cine era şi motivul pentru care alesese acea meserie, cineva 
care să accepte toate astea. Se întrebase dacă Riley Turner ar putea 
fi acea persoană și hotărâse ca următoarea dată când avea să o întâl- 
nească să încerce să afle. Cu durere în suflet, înțelese că nu va mai 
avea ocazia. 

După ce cobori din tren în oraşul Hendaye, care era şi stațiune 
balneară, Harvath încercă să alunge acele gânduri şi să se concen- 
treze asupra a ceea ce urma să facă. 

Dacă ar fi fost seară, ar fi putut fura o maşină dintr-o parcare a 
hotelului, convins fiind că furtul nu ar fi fost anunțat decât dimineața 
următoare, ba poate chiar câteva zile mai târziu, când turistul cazat în 
hotel ar fi cerut în cele din urmă să i se aducă mașina. Dar era 7.30 
dimineaţa, iar el avea nevoie de un plan mai bun. 

Se îndreptă către o gară din apropiere, unde îşi cumpără o cafea 
şi ceva de mâncare, înainte să se urce în trenul de navetişti basci, cu 
care trecu granița în Spania. 

Ajuns în Irún, luă autobuzul către Bilbao, oraş pe care îl cunoş- 
tea, deoarece îşi petrecuse vara acolo. Găsi un mic hotel în cartierul 
medieval al oraşului, Casco Viejo, şi după ce arătă pașaportul italian, 
plăti în numerar pentru două nopți. Nu ştia dacă va avea nevoie de 
cameră atâta timp, dar cel puțin o rezervase. 

După ce făcu un duş şi se îmbrăcă cu hainele pe care şi le adu- 
sese cu el, mai rămânea să-și urmărească ținta. 

Era mai cald în Bilbao decât fusese în Paris, prea cald ca să poarte 
haină. Harvath se bucura că avea rucsacul lui Riley. Nu numai că 
avea mereu la el cele necesare, dar nu mai era nevoie să-şi facă griji 
că trebuia să se plimbe-cu cămașa scoasă din pantaloni, prin care 
s-ar fi putut observa forma armei. 

Proiectat de Camelbak pentru serviciile secrete, rucsacul avea 
un compartiment pentru pistol ascuns chiar în zona de la talia 
purtătorului. Era un model ingenios care îi permitea accesul rapid 

la armă, în timp ce el arăta ca oricare alt turist care se pierde 
în mulțime. 

Ca să-şi completeze deghizarea, luă un ghid turistic în italiană şi 
o hartă a orașului, pe care le consulta în mod repetat în timp ce se 
plimba prin vecinătatea binecunoscutelor Siete Calles, sau Șapte 
Străzi, şi îşi continua supravegherea. 

Când ajunse în spatele catedralei de pe Calle de la Tenderia, in- 
tră într-un mic restaurant basc şi alese aceeaşi masă pe care o ocu- 
pase în călătoria sa anterioară, lângă fereastră, apoi luă loc. 

Aşezându-se confortabil, se uită peste meniu, apoi comandă 
ceva de mâncare. Nu avea de unde să ştie când şi dacă tutungiul avea 
să facă vreo mişcare. 


CAPITOLUL 7 


Având în vedere vârsta tutungiului, Harvath se bazase pe faptul 
că era un spaniol care ţinea la tradiţie şi la siestă. Bărbatul nu îl 
dezamăgi. 

Harvath îl urmări cum îşi închide magazinul, îşi vâră un ziar 
sub braț, îşi aprinde o ţigară şi începe să se îndepărteze. 

La acea oră din zi, zona era destul de aglomerată, iar el nu fu ne- 
voit să încerce să se ascundă. Rămase la o distanță considerabilă în 
urmă, astfel încât, dacă s-ar fi uitat în spate, bărbatul să nu îl observe 
printre oamenii care se plimbau pe strada îngustă. 

Deoarece mai avusese de-a face cu bărbatul pentru o perioadă 
foarte scurtă de timp, Harvath îl catalogase ca fiind un agent nu 
foarte priceput, iar aceasta era o caracterizare destul de generoasă. 

Îl urmări pe tutungiu continuându-și drumul, ratând fiecare oca- 
zie să se asigure că nu era urmărit. Nu era deloc un profesionist. 

Speră ca bărbatul să locuiască la câțiva paşi de magazin. Dacă lua 
vreun mijloc de transport în comun sau dacă își parcase maşina pe 
undeva şi intenționa să meargă acasă pentru a-şi face siesta, atunci 
avea să-l pună pe Harvath într-o situaţie dificilă. 

La două cvartale distanţă, bărbatul o luă la stânga şi, după ce 
mai străbătu un cvartal, Harvath îşi dădu seama cât de norocos era. 
La o fereastră de la etajul al doilea stătea o femeie durdulie, cu părul 
roşu ca focul. Părea să aibă jumătate din vârsta tutungiului. Când 
acesta se apropie, ea îi trimise prin aer un sărut cu un gest seducă- 
tor. Harvath era destul de sigur că femeia nu era soția bărbatului. 

Încetinind pasul, scoase harta oraşului şi se prefăcu că se uită 
peste ea când tutungiul intră în clădire, făcându-se nevăzut. Zece 
minute mai târziu, Harvath intră după el. 

Încuietoarea era simplă, iar el o descuie cu ușurință. Odată ce 
pătrunse în micul apartament, se îndreptă tiptil către dormitor, de 
unde se auzeau gemete de plăcere. 

Rămase nemișcat în prag preţ de o secundă, aşteptând să fie ob- 
servat, apoi îşi drese glasul. 

Când se întoarse şi îl văzu pe Harvath, femeia scoase un țipăt, îşi 
trase cearşaful până sub bărbie şi se dădu jos de pe partenerul ei, 
lăsându-l pe tutungiu gol-puşcă. 

Înainte să găsească ceva cu ce să se acopere, văzu pistolul lui 
Harvath, iar furia lui se transformă în teamă. Îi spuse în spaniolă 
femeii să tacă: 

- Callate. Cierra la boca! 

Bărbatul arătă către cuvertura de pat, întrebând dacă se putea 
acoperi cu ea. Harvath încuviinţă din cap şi spuse: 

- Haide! Încet. 

- Englez? American? întrebă tutungiul în engleză, cu un accent 
puternic. 

Harvath ignoră întrebarea. 

- Nu-ţi aduci aminte de mine? 

Tutungiul îl privi cu atenţie o clipă. 

- Nu. 

- Am cumpărat nişte ţigări de la tine în vară. 

Bărbatul zâmbi. 

- Señor, vând ţigări turiştilor cât e ziulica de mare. 

- Acelea erau ţigări ETA, zise el, făcând referire la organizația 
separatistă bască. Mi s-a spus să cer mărcile voastre Argos şi Draco. 

Nu îşi putea da seama dacă bărbatul recunoscuse sau nu parola, 
însă pe chipul acestuia apăru preţ de o clipă o mică grimasă cât se 
poate de grăitoare. Era un „indiciu“ subtil pe care Harvath învățase 
să îl caute pe vremea când se afla în serviciile secrete. Trăda pe ci- 
neva care se afla sub presiune, deoarece persoana respectivă ori nu 
spunea adevărul, ori intenţiona să facă rău. 

- Eu nu vând ţigări ETA şi, cu siguranță, niciuna dintre aceste 
mărci. Cred că te înşeli. 

Femeia, care nu își luase privirea de la Harvath, trebuie să fi în- 
teles suficientă engleză ca să-şi dea seama ce vorbeau, deoarece se 
întoarse către bărbat şi îl întrebă: „Eso cierto?“ 

Tutungiul o ignoră şi făcu semn cu capul către pachetul lui de 
țigări, care se afla pe noptieră. Harvath dădu din cap că nu are ni- 
mic împotrivă. 

Bărbatul scoase o ţigară din pachet, o aprinse, apoi îşi potrivi 
perna cu cotul înainte să se ridice în şezut şi să tragă cu sete din ea. 

- Fac unele favoruri uneori. 

- Ştiu asta. Iar acum am nevoie de o favoare. 

Bărbatul ridică din umeri. 

- Ce favoare ţi-aş putea face? 

- După ce mi-ai vândut ţigările şi am ieşit din magazinul tău, 
am fost urmărit de doi bărbaţi. 

- Doi bărbaţi? Cum arătau aceşti bărbaţi? 

Harvath i-i descrise pe cei doi şi trăsăturile lor distinctive. 

Tutungiul făcu ochii mari. 

- Tu eşti! 

- Aşadar îţi aminteşti de mine. 

- Ce făcuseși i-a înfuriat foarte tare pe tipii ăştia. 

- Asta nu-i problema mea, răspunse Harvath. Acum însă îl vei 
contacta pe şeful lor pentru mine. 

Tutungiul făcu o grimasă şi trase din țigară. 

- N-a fost prea încântat când a aflat ce le-ai făcut oamenilor lui. 

Harvath îşi ridică arma şi o îndreptă către fruntea bărbatului. 

- În clipa asta ar trebui să te intereseze numai fericirea unui sin- 
gur om, şi anume a celui care ține arma asta. 

Tutungiul îşi ridică mâinile în semn de apărare. 

- N-am cum să-l contactez. Fl este cel care mă sună. 

Harvath observă verigheta de pe mâna bărbatului. 

- Soţia dumitale ştie unde te afli acum? 

- Ay, dios mio, zise femeia, apoi începu o tiradă despre cum nu 
voia ca soția acestuia să afle. 

- Cierra la boca! îi ordonă încă o dată bărbatul, înainte să se 
întoarcă spre Harvath şi să spună: După cum ţi-am spus, n-am 
cum să-l contactez. Dar cunosc pe cineva care ar putea să-i trans- 
mită un mesaj. 

Harvath lăsă arma jos. 

- Are careva din voi o maşină? 

Bărbatul se uită la amanta lui, apoi la Harvath, dând afirmativ 
din cap. 

- Bine, răspunse Harvath. Îmbrăcaţi-vă! Mergem la plimbare. 


CAPITOLUL 8 


După ce parcă pe marginea unui drum îngust de ţară, în afara 
orașului Bilbao, Harvath îi lăsă pe cei doi să coboare din mașină. 
Chiar dacă ar fi încercat să fugă, nu ar fi reuşit să ajungă prea de- 
parte. După ce scoase cheia din contact, Harvath o vâri în buzunar. 

Tutungiul îşi mai aprinse o ţigară în timp ce amanta lui întinse o 
pătură pe iarbă. Înainte să plece din apartament, Harvath îi sugerase 
să pună la pachet ceva mâncare. Cei pe care îi aşteptau nu aveau să 
se grăbească să vină la întâlnire. 

Coşuleţul de picnic nu conţinea cine ştie ce, având în vedere 
graba cu care fusese încropit. Femeia adusese pâine, brânză, câteva 
mere și câțiva cârnaţi. Mai pusese o sticlă din plastic cu vin de casă, 
pe care Harvath îl refuză. 

Habar nu avea ce îi spusese tutungiul femeii, însă aceasta nu pă- 
rea să se mai teamă de el, ba chiar încercă să-i zâmbească o dată sau 
de două ori lui Harvath. Neavând dispoziție de aşa ceva, el nu îi 
răspunse la avansuri. 

Se gândea la Riley şi la cele întâmplate. Protocolul pe care îl urma 
era corect, însă era înnebunitor de lent. Trebuia să ia legătura cu 
Carlton. Bătrânul ar şti pe loc ce mutare să facă şi ar răsturna munții 
ca să afle cauza atacului. Odată ce ar fi rezolvat toate necunoscutele, 
i-ar fi dat dezlegarea lui Harvath să se răzbune. 

Însă până atunci urmau să se întâmple mai multe lucruri, aşadar 
încercă să se gândească la altceva. Din nefericire, nu putea să-şi 
scoată din minte imaginea lui Riley Turner. 

În timp ceel era pierdut în gânduri, tutungiul observă mașina 
în depărtare. 

- Hei, zise bătrânul, atrăgându-i atenţia lui Harvath asupra 
vehiculului. 

Harvath îl recunoscu imediat şi se întrebă cine era la volan. Nu 
dură mult timp până să afle. 

Când Peugeot-ul negru opri lângă ei, Harvath îi văzu pe cei doi 
agenţi separatiști basci cu care se întâlnise din întâmplare în vară. 
Erau nişte bărbaţi musculoşi, cu gâturile groase. Unul din ei avea 
fruntea teşită şi sprâncenele groase ca nişte bureți de vase Brillo. 
Celălalt avea o cicatrice subţire care îi brăzda obrazul drept. 

Vara trecută, bărbaţii fuseseră trimişi ca să se asigure că Harvath 
ajungea cu bine pe teritoriul ETA. Nu trebuia să fie văzuți, însă 
Harvath îi observase la cincisprezece kilometri după ce ieşise din 
Bilbao. Într-un loc de refugiu de pe autopista!, acesta îi atacă prin 
surprindere şi îi obligă să o ia pe un drum de țară îndepărtat. După 
ce îi legă fedeleş, îi vâri în portbagajul Peugeot-ului, iar el conduse 
mai departe. 

Harvath îi văzuse pentru ultima oară când fură dezlegați şi lă- 
sați să iasă din portbagaj într-un sătuc numit Ezkutatu. Judecând 
după expresia de pe fețele lor, aceştia nu erau prea bucuroşi să-l 
revadă. Puțin îi păsa. Ei reprezentau biletul lui către destinația 
unde voia să ajungă. 

Scoţând din buzunar cheile de la maşină, le aruncă tutungiului, 
apoi se îndreptă către Peugeot. 

- Stau în spate sau în portbagaj? îl întrebă el pe Scarface, făcând 
un gest cu mâna. 

Niciunul dintre bărbaţi nu vorbea engleza, însă ştiau când erau 
insultați. Nu aveau de ales decât să suporte, deoarece primiseră or- 
din să îl ia pe Harvath şi să îl ducă înapoi. 

Sprâncenatul, aflat la volan, se holbă la el şi scoase un mârâit. 
Harvath înțelese prin acest răspuns că era la latitudinea lui şi se puse 
pe bancheta din spate, aşezându-şi rucsacul lângă el. 


1 Autostradă, în limba spaniolă (n.tr.) 

După ce închise portiera, se lăsă pe spate şi spuse: 
- Când doriți dumneavoastră, doamnelor. 


Drumul care ducea în munți era mai lung decât şi-l amintea el. 
Dar și foarte frumos. Îi evoca Elveţia. Singura diferenţă erau clădi- 
rile din piatră, cu acoperişuri din ţiglă roşie, care luaseră locul 
cabanelor. 

Trecură pe lângă căruţe de lemn trase de boi şi pajişti pline de 
oi. Din când în când, Harvath zărea solizii cai sălbatici din zona 
Pirineilor. 

După ce traversară mai multe oraşe şi sate, străbătură în cele din 
urmă Ezkutatu. Harvath îşi aminti de clădirile scunde şi de turla 
înaltă a bisericii, neatinse de trecerea timpului. Nici nu intrară bine 
în sat că îl şi lăsară în urmă. 

Următoarea porțiune de drum Harvath o străbătuse doar o sin- 
gură dată, iar atunci fusese întuneric beznă. I-ar fi fost foarte greu 
să se descurce dacă nu ar fi fost ajutat. 

Drumul urca şi cobora, şerpuia și îşi schimba direcția pe mă- 
sură ce urca mai sus pe munte. Harvath simţi presiunea în urechi. 

Îşi continuară drumul până când ajunseră la un drum acoperit 
cu pietriş, mărginit de stânci înalte. Dacă Harvath s-ar fi aflat la vo- 
lan și ar fi clipit, nici nu l-ar fi observat. 

O luară pe acel drum și, după vreo 250 de metri, ajunseră la o 
poartă. Dincolo de ea se întindea o păşune plină cu vite păzite de mai 
mulți câini ciobăneşti din Țara Bascilor. Când maşina se opri, doi 
dintre câini se apropiară de gard şi începură să-i latre. 

De după un pâlc de stânci înalte îşi făcură apariția doi bărbați 
solizi şi se apropiară de maşină. Fiecare ţineau în mână ceea ce ita- 
lienii numeau Lupara. Harvath nu cunoştea echivalentul în bască 
pentru puşca de vânătoare cu țeavă dublă, retezată cu fierăstrăul şi 
care avea mânerul confecționat din lemn cu un caroiaj asemănător 
celui al unui pistol. Ţevile scurtate uşurau disimularea armei, pre- 
cum şi mânuirea ei în pădure sau în alte situații de urgență. Deoa- 
rece nu avea nicio opritoare pe ţevile scurtate, pușca de vânătoare 
lansa o descărcătură care putea fi devastatoare din aproape. 

Unul din paznici sporovăi cu Sprâncenatul şi cu Scarface, în 
vreme ce celălalt îi linişti pe câini şi deschise larg poarta ca să poată 
trece vehiculul. Când Peugeot-ul înaintă, Harvath văzu corpul de 
gardă din lemn, în care se afla un încălzitor cu propan şi alți militari, 
înarmați până în dinți şi îmbrăcaţi asemănător, cu haine imperme- 
abile şi beretele negre, tradiționale în Ţara Bascilor. 

Sprâncenatul şi Scarface erau vărul şi cumnatul comandantului 
ETA din acea regiune, iar aceea era ferma lui. Însă nu pe coman- 
dantul de district venise să-l vadă Harvath, ci pe alt bărbat, la fel de 
respectat în acea zonă, dacă nu şi mai respectat. 

Sprâncenatul opri maşina în faţa grajdurilor şi, mârâind din nou, 
îi făcu semn cu capul către scări. Harvath ştia ce avea de făcut. 

După ce cobori din maşină, îi salută din cap pe cei doi bărbaţi şi 
îi urmări cu privirea cum aceştia se îndreaptă din nou înspre poartă. 

Rămase o clipă pe loc, cercetând împrejurimile. Soarele înce- 
puse să apună, iar temperatura, care era deja destul de joasă la acea 
altitudine, începuse să scadă şi mai mult. Avea să fie o noapte foarte 
friguroasă. 

Urcă scările şi deschise uşa micului apartament care se afla dea- 
supra grajdurilor. Pe sobă se afla aceeaşi mâncare tradițională care 
fusese lăsată pentru el şi data trecută, fasole boabe gătită în stilul 
bascilor, asezonată cu şuncă și chorizo!. În mijlocul bucătăriei, pe o 
masă veche din lemn, se aflau un pahar ciobit şi o sticlă de vin plină 
pe jumătate. 

Cu toate că petrecuse patru ore în acel apartament vara trecută, 
aerul familiar îl ajută să mai scape de încordare. Pentru moment, se 
afla în siguranţă. 

Aşeză rucsacul lui Riley pe bufet, apoi luă sticla şi îşi turnă un 
pahar de vin. Următorul pas avea să fie extrem de periculos. Înainte 
să ia o înghiţitură, se rugă în tăcere ca bărbatul pe care venise să-l 
vadă să fie capabil să facă treaba. 


! Cârnat din carne de porc (n.tr.) 


CAPITOLUL 9 


TEXAS 


Existau foarte puțini oameni pentru care Nicholas şi-ar fi riscat 
viața, iar Caroline Romero se număra printre ei. 

Asta nu însemna însă că abandonase toate măsurile de precau- 
ție şi se aruncase orbeşte în ajutorul ei. Trebuia să-şi ia aceste mă- 
suri. Mai întâi de toate, trebuia să-şi aleagă baza de operațiuni. 

Ferma Three Peaks se întindea pe o suprafață mai mare de 
opt mii de hectare şi aparținea unei familii texane bogate, al cărei 
cap era Peter Knight. Acesta avea interese de afaceri peste tot în 
lume, pornind de la vite şi aerospaţiale până la minerit şi bioteh- 
nologie, iar Nicholas înlesnise multe tranzacţii pentru el de-a lun- 
gul anilor. 

Ferma era locul de refugiu preferat al familiei şi era întreținută 
de personalul permanent. Angajaţii nu aveau grijă doar de membrii 
familiei, ci trebuiau să-i servească şi pe oaspeţii care veneau în vizită 
în timpul anului. Înainte de apariția lui Nicholas, aceștia nu avuse- 
seră nicio idee la ce să se aştepte. Domnul Knight sunase din senin şi 
îi anunţase că urma să sosească un oaspete foarte important, care 
avea să stea acolo pe o perioadă nedeterminată de timp, iar angaja- 
ţii trebuiau să îi stea la dispoziţie. 

În ziua următoare, prima cerință a oaspetelui îl aştepta în fața 
casei pentru oaspeţi: un Yukon Denali negru închiriat de la o firmă 
de leasing din Brownsville şi care fusese modificat pentru şoferi cu 
handicap. Arăta şi funcționa ca un SUV obișnuit, doar că putea fi 
controlat manual, mai exact, şoferul putea accelera şi frâna fără să 
atingă pedalele. La cererea lui Nicholas, angajaţii vopsiseră geamurile 


LISTA NEAGRĂ 55 


şi scoseseră bancheta din spate ca să le ofere câinilor cât mai mult 
spațiu cu putință. 

Căţărându-se pe scaunul din dreapta cu un cleşte multifunc- 
tional în mână, desprinse tapiţeria şi smulse firele care erau legate la 
celularul și sistemul de navigare GPS/OnsStar al vehiculului. După ce 
înlocui tapiseria, verifică fiecare centimetru al vehiculului să se asi- 
gure că nu existau alte dispozitive de urmărire instalate. Era o activi- 
tate care necesita timp - trebuia să se bage sub vehicul şi să folosească 
un scăunel ca să poată verifica motorul, însă nu avea nici cea mai 
mică intenție să lase pe cineva să îi urmărească mişcările. 

Odată satisfăcut, Nicholas îi lăsă pe câini să urce în vehicul, iar 
după ce aşeză un scaun pentru maşină pe care îl adusese cu el, făcu 
o plimbare cu Denali ca să se familiarizeze cu ferma. 

Familia Knight adusese pe moşie tot felul de animale sălbatice 
şi exotice. Dacă Nicholas nu şi-ar fi revenit în întregime după zbor, 
ar fi putut crede cu uşurinţă că aterizase într-o rezervaţie naturală 
din Africa. 

Cât timp conduse prin spațiul destinat acestor animale, el văzu 
mai multe specii de antilope (addax, oryx, kudu şi impala), bivoli de 
apă, zebre, gazele şi gnu. Câinii, care îşi scoseseră capetele pe gea- 
mul deschis, le observară şi ei. 

Încrezător că va putea conduce vehiculul şi pe drumurile pu- 
blice aglomerate, Nicholas se întoarse în cele din urmă la casa pen- 
tru oaspeți. 

Pe treptele din față îl aştepta administratorul fermei, o femeie 
atrăgătoare, în jur de treizeci de ani, pe care o chema Maggie Rose şi 
care Îl salută prieteneşte atunci când el se apropie cu maşina. 

După ce parcă şi opri motorul, Nicholas sări din maşină şi des- 
chise din telecomandă uşa portbagajului ca să iasă câinii. 

- Cum merge camioneta? întrebă ea. 

- Bine, mulțumesc, răspunse el. 

Maggie avea o atitudine relaxată, iar lui îi plăcu asta. De obi- 
cei, când îl vedeau pentru prima oară, oamenii nu-şi ascundeau 
surprinderea, însă când ea îl întâmpinase la avion seara trecută 
ca să îl conducă la casa pentru oaspeţi, îl tratase ca pe oricare alt 

oaspete. Se comportase ca o adevărată profesionistă, emanând sufi- 
cient şarm texan. 

- Sper să nu vă supăraţi că mi-am permis să intru în absența 
dumneavoastră ca să las alimentele pe care le-aţi cerut. 

Nicholas se supără. Nu îi convenea ideea că oricine putea intra 
în casă în absenţa lui. Cu toate astea, nu putea spune nimic. Era oas- 
pete şi era convins că ea făcuse asta din pură curtoazie. 

- Mulţumesc, răspunse el. 

- Cu plăcere, zise Maggie, zâmbindu-le lui Argos şi lui Draco. 
Am citit aseară câte ceva despre câinii dumneavoastră. Sunt o rasă 
uimitoare. 

Nicholas zâmbi. 

- Este singura rasă de câine pe care o voi avea vreodată. 

- Bănuiesc că sunt cam costisitori când vine vorba de mâncare. 

- Astfel de animale sunt neprețuite, zise el, mângâindu-l pe fie- 
care în parte. 

- Îmi daţi voie? întrebă Maggie, apropiindu-se. 

Nicholas încuviință din cap, iar Maggie se apropie de Argos şi 
de Draco. Întinse câte o mână înspre fiecare ca să o miroasă, apoi îi 
scărpină în spatele urechilor. 

- V-aţi putea recupera jumătate din banii cheltuiţi pe mâncare 
dacă i-ai închiria pe post de ponei la petrecerile pentru copii. 

Nicholas zâmbi din nou. 

Lăsându-şi mâinile jos, Maggie făcu un pas în spate. 

- Dacă mai aveţi nevoie de ceva, anunţaţi-mă. Numărul meu se 
află lângă telefonul din bucătărie. 

- Am înţeles, răspunse el. 

O privi cum se apropie de camioneta ei şi urcă la volan. În timp 
ce se îndepărtă, claxonă, îi făcu cu mâna şi îi zâmbi călduros. Ni- 
cholas îi făcu şi el cu mâna. 

După ce maşina dispăru, el urcă scările împreună cu câinii lui şi 
intră în casă. Câinii trebuiau hrăniți, însă el voia să-şi verifice mai 
întâi echipamentul. Deşi nimic nu-i dădea motive s-o bănuiască pe 
Maggie, n-avea nici motive să aibă încredere în ea. Era o femeie 

amabilă, însă mai întâlnise de-a lungul anilor femei amabile care 
încercaseră să-i înfigă un cuţit în spate. 

Se duse în dormitorul principal, unde îşi verifică echipamentul. 
Toate valizele erau încuiate, părând a fi aşa cum le lăsase el. 

După ce despachetă două dintre ele, stabili legătura prin satelit 
şi îşi conectă laptopul. Până când acesta porni şi îşi stabili legăturile, 
el le dădu câinilor apă şi mâncare. Când termină cu toate astea, se 
conectă la internet. 

Se aşeză la masa din sufragerie şi începu să navigheze pe pagina 
pe care o folosea să comunice cu Caroline Romero. Îi lăsase un mesaj 
anunțând-o că sosise în Texas. Avea şi el un mesaj în aşteptare. Zicea: 
În seara asta. 8 pm. Casa De Palmas. McAllen. Parcarea suprapusă. 
Ultimul etaj. Mulţumesc pentru ajutor. 

Data trecută când îi ceruse ajutorul, aceasta folosise informaţii 
extrem de personale, lucruri pe care doar cei doi le ştiau. El nu avu 
nicio îndoială că ea este autoarea şi că era la ananghie. 

Fiind omul care era, voia să o ajute numaidecât, să o pună la adă- 
post, însă trebuia să fie atent. Pentru moment, nici nu încăpea vorbă 
să îi spună despre fermă şi despre locul unde se afla. Trecuse mult 
timp de când nu se mai văzuseră. S-ar fi putut întâmpla un milion de 
lucruri de atunci. Plus că avea acel sentiment neliniștitor că ceva nu 
era în regulă cu afacerea respectivă. O întâlnire în public era cea mai 
bună variantă. 

Îi plăcea, de asemenea, și faptul că urmau să se întâlnească într-un 
loc unde nu era nevoit să coboare din maşină. Îi conferea un senti- 
ment de linişte că va merge în McAllen. 

Căută repede informaţii despre Casa De Palmas şi află că era un 
hotel de trei stele, situat în inima oraşului. Apoi scoase câteva ima- 
gini prin satelit şi se familiariză cu planul proprietății. Odată fami- 
liarizat cu locul, începu să îşi plănuiască itinerariile de plecare şi de 
întoarcere de la hotel - precum şi posibilele zone unde ar fi putut 
avea loc o ambuscadă. Lua totul în serios. 


CAPITOLUL 10 


McAllen, Texas, este situat la doar opt kilometri de granița cu 
Mexic, dincolo de care se afla Reynosa, un oraș mexican extrem de 
periculos. Nicholas furase, dar şi vânduse informaţii unora dintre 
cele mai de temut personaje din crima organizată din Mexic. Deoa- 
rece îşi imagină nenumărate scenarii, niciunul cu sfârşit fericit, le- 
gate de întâlnirea de la Casa De Palmas, care putea fi doar un şiretlic 
prin care era momit să treacă granița către un sfârşit nedorit, el îşi 
luă toate măsurile de precauţie adecvate. 

Din cauza staturii lui, până şi armele destinate copiilor erau, de 
obicei, prea mari şi prea grele să le manipuleze. De asemenea, acestea 
funcționau doar cu muniţie de calibru mic, care nu avea suficientă 
putere cât şi-ar fi dorit el. Ca să remedieze problema, Nicholas ape- 
lase la cei mai pricepuţi armurieri şi ingineri din lume ca să îi perso- 
nalizeze echipamentul. 

Arma lui preferată era un pistol de calibrul 45, cu un mâner mi- 
cuț şi o țeavă perforată, care ajuta foarte mult la reducerea reculului. 
În ciuda configurației sale ingenioase, Nicholas era nevoit să apeleze 
la toată forța de care dispunea ca să controleze arma şi să o îndrepte, 
după ce trăgea, din nou asupra țintei. Cu toate astea, era un revolver 
incredibil — era mic, dar foarte puternic. 

Nicholas mai avea o serie întreagă de alte echipamente pe care le 
lua întotdeauna în călătoriile sale. Le încărcă în Denali fără să se 
grăbească. Dacă nu se va mai putea întoarce la fermă, dacă era ne- 
voit să fugă, dacă s-ar fi întâmplat orice altceva, era mereu pregătit. 
Încă din copilărie învățase că nimeni nu va avea grijă de el. Doar el 

singur îşi va purta de grijă. Şi ca să supraviețuiască, trebuia să se 
gândească la tot şi să fie cât mai bine pregătit. Problema era însă că 
nimeni nu putea fi pregătit pentru orice. 

Fie ce-o fi, Nicholas nu bătuse atâta drum ca să selase consumat 
de dubii. Venise să se achite de o obligaţie. 

Odată echipamentul încărcat, Nicholas le îngădui câinilor să 
alerge câteva minute înainte ca aceştia să sară în portbagaj. Închise 
uşa, ocoli maşina prin faţă şi se urcă la volan. 

Un şoim călător descria cercuri pe cer când Denali traversă 
ferma şi ieşi pe drumul de țară, luând-o înspre sud, către McAllen. 

Dacă ar fi vrut, Nicholas ar fi putut apela la ajutorul echipei de 
securitate a lui Knight, dar hotări că era mai bine să nu facă asta. 
Era o chestiune personală. Prefera să nu implice şi alte persoane în 
treburile lui. Cu cât ştiau mai puțini oameni despre el, cu atât mai 
bine - inclusiv echipa de securitate a lui Knight. 

Deşi Caroline nu îl rugase în mod expres să meargă singur, me- 
sajul ei fusese limpede. Avea probleme şi nu voia să afle nimeni că 
luase legătura cu el. Era mai convenabil aşa, iar el înțelegea. Avea 
câinii cu el şi câțiva ași în mânecă, pentru orice eventualitate. 

În timp ce conducea, fu cuprins de o neliniște interioară. Avea şi 
o oarecare teamă, desigur. Întotdeauna se simţea astfel când ieşea 
din zona lui de confort. Dar era şi nerăbdător. Nu o mai văzuse de 
mult timp pe Caroline. Nu avea doar o minte sclipitoare, dar era şi 
frumoasă şi, la fel ca în seara în care avusese loc acea conferință a 
hackerilor, cu mulți ani în urmă, el schimbase mai multe ţinute îna- 
inte să se hotărască asupra celei potrivite pentru întâlnire. 

Până şi el ştia că acea strădanie a lui era ridicolă. Relaţia lor fu- 
sese mereu una platonică, cu toate acestea, ea era importantă pen- 
tru el şi voia să arate cât mai bine. Mânat de impuls, el îşi răsese de 
tot barba lui mereu îngrijită în speranța că, odată cu ea, va putea 
şterge şi câțiva ani. Ciudat cum un suflet atât de chinuit de cruzi- 
mile vieții putea fi atât de plin de speranță; pentru apropiaţi, nesi- 
guranța lui era şi chinuitoare, dar şi incredibil de atractivă. 

Nicholas nu era naiv. Ştia cum îl priveşte lumea. Era foarte con- 
ştient de faptul că legăturile amoroase nu erau ceva cu care să-şi 

bată prea tare capul. Şi, pe măsură ce creştea, începea să se împace 
cu gândul că avea să-şi petreacă tot restul vieţii singur. Acest lucru 
îl determinase să pună şi mai mare preț pe puţinii prieteni pe care îi 
avea. Jucase, de asemenea, un rol important în decizia pe care o lu- 
ase să răspundă strigătului de ajutor al Carolinei. 

Mintea lui reveni la momentul prezent, când peisajul sălbatic de 
țară din sudul Texasului începu să facă loc comunităților rezidenți- 
ale periferice din McAllen. 

Vechi de doar o sută de ani, McAllen era una dintre zonele ru- 
rale din Statele Unite cu cel mai fulminant ritm de dezvoltare. Zona 
profitase din plin de Acordul nord-american de liber schimb, sau 
NAFTA! precum şi de economia Maquiladora, care permitea fabri- 
cilor mexicane să importe materie primă, scutită de taxe, şi să pro- 
ducă bunuri pe care să le vândă înapoi în Statele Unite. McAllen era 
oraşul tuturor posibilităților atât pentru americani, cât şi pentru 
mexicani. Comerţul internațional, comerțul de graniță şi serviciile 
medicale, care se adăugau traficului de droguri şi de carne vie, le 
permiteau multor oameni din Lower Rio Grande Valley să devină 
extrem de bogați. 

Şi pentru fiecare îmbogăţit în oraşele de graniță din sudul 
Texasului se aflau încă o mie care ar fi făcut orice ca să se îmbo- 
găţească. Exact de astfel de persoane se ferea Nicholas când intră 
în McAllen. 

În Mexic, una dintre cele mai rapide metode de a te îmbogăţi 
era răpirea. Această schemă începuse să fie adoptată şi peste gra- 
niță, în sudul Statelor Unite. Dacă victimele reținute pentru răs- 
cumpărare aduceau venituri substanţiale, răpirile „fulger“ începeau 
să fie la modă. Răpirile-fulger erau acțiuni ceva mai complexe decât 
jaful. Răpitorii îţi goleau mai întâi portmoneul, apoi te obligau să 
mergi la cel mai apropiat bancomat, unde te făceau să retragi suma 
maximă admisă de banca la care aveai cont. De obicei, victimele 
erau eliberate, cu toate că unele erau ținute ostatice până în ziua ur- 
mătoare pentru o nouă extragere. Nicholas nu plănuia să cadă vic- 
timă unor astfel de scheme. 


INAETA - North American Free Trade Agreement (n.tr.) 

Ori de câte ori trebuia să încetinească din cauza traficului sau să 
oprească la vreo intersecţie, el se asigura că păstrează destul spațiu în- 
tre vehicule, astfel încât să poată vedea roțile din spate ale vehiculului 
din fața sa. Astfel putea ocoli vehiculul fără să fie blocat de trafic. 

Cunoştea foarte bine „accidentele“ minore pe care le plănuiau 
hoţii de maşini ca să fure vehiculele de lux chiar din mijlocul stră- 
zii, iar el era cu ochii în patru, monitorizând constant nu doar ce se 
întâmpla în fața SU V-ului său, dar şi în părțile laterale şi în spate. 

Strada South Main era mărginită de felinare de modă veche şi 
magazine universale cu un singur etaj, care păreau să fi fost con- 
struite prin 1950 şi ale căror firme erau scrise în engleză şi în spani- 
olă. Parcate în diagonală, de-a lungul trotuarelor înguste din beton 
erau camionete, microbuze şi maşini ieftine americane, alături de 
BMW-uri, Porsche-uri şi Mercedesuri. Contrastul nu ar fi putut fi 
mai izbitor. 

Trecerea de la South Main către North Main era literalmente o 
trecere dintr-o lume într-alta. În locul magazinelor cu un singur 
etaj, strada era mărginită de o parte şi de cealaltă de palmieri im- 
presionanți. Exista un mic petic verde, parcul Archer, dincolo de 
care se afla hotelul Casa De Palmas. 

Nicholas trecu încet cu maşina pe lângă el, cercetând cu atenție 
totul, inclusiv structura parcării adiacente. 

Un aparat care era aşezat pe cotiera de lângă el scoase un sunet, 
iar el privi ecranul pe care apăruse următorul mesaj: „Primit sem- 
nal Wi-Fi Casa De Palmas“. Zâmbind, el îşi continuă drumul, fami- 
liarizându-se cu împrejurimile şi diferitele rute pe care ar fi putut fi 
nevoit să le aleagă la plecare. 

O jumătate de oră mai târziu, intră în parcarea biroului de tu- 
rism şi convenţii din McAllen şi găsi un loc cu vedere înspre parcul 
Archer şi hotelul Casa De Palmas. Sosise timpul să treacă la ceea ce 
se pricepea el cel mai bine să facă. 


CAPITOLUL 11 


Hotelul Casa De Palmas fusese construită în stilul Mission’, cu 
arcade, turn cu clopot, ţigle roşii spaniole, iar fațada tencuită în 
crem şi alb. Structura originală data de la începutul anilor 1900, la 
fel şi sistemul de securitate, din câte observă Nicholas. 

Folosind serviciul wi-fi al hotelului drept punct de acces, el ani- 
hilată cât ai clipi din ochi paravanele de protecţie din sistemul infor- 
matic al hotelului. Odată ce obținu accesul, puse stăpânire pe tot 
ceea ce se afla înăuntru. Tot ceea ce avea legătură cu sistemul com- 
puterizat al hotelului Casa De Palma îi aparținea acum lui. 

Nicholas trecu la următoarea etapă şi începu să verifice registrul 
de oaspeți. Căută numele Carolinei Romero, dar nu găsi nimic. Că- 
ută înregistrarea plăţilor făcute cu cardul de credit la barul hotelului 
şi la restaurant, dar tot nu găsi nimic. Intră în computerul recepţiei, 
dar tot nimic. Din câte îşi dădu seama, Caroline nu lăsase nicio 
„amprentă“ electronică la Casa De Palma. Asta nu îl mira. 

Apoi îşi îndreptă atenţia către sistemul CCTV al hotelului, care 
nu era foarte complicat. Turnându-şi o ceaşcă de expresso din ter- 
mosul pe care îl adusese cu el, Nicholas luă o gură de cafea în timp 
ce studia diverse imagini. 

Toate camerele de supraveghere cu circuit închis erau plasate 
exact acolo unde se aşteptase el. Erau imagini surprinse în foaier, în 
zona de aprovizionare, la diferite niveluri ale garajului şi aşa mai de- 
parte. Toate imaginile erau înregistrate cu ajutorul a două recordere 


1 Stil de la finalul secolului XIX care revitalizează teme ale arhitecturii misiunilor 
spaniole din California din secolele XVIII şi XIX. (n.red.) 

video digitale ieftine, activate de senzorii de mişcare şi aflate în bi- 
roul de securitate. Din câte observă Nicholas, înregistrările erau păs- 
trate timp de o săptămână, apoi erau distruse, nu înainte, probabil, 
de a fi salvate pe un DVD sau o unitate detaşabilă. N-avea impor- 
tanță. O săptămână de înregistrări îi era mai mult decât suficient. 

După ce studie imaginile pe care le surprindeau în acel moment 
camerele, el accesă aparatele video digitale şi le derulă, ca să vadă 
activitatea din ziua respectivă. Avea timp berechet până la întâlnirea 
cu Caroline, aşadar nu avea niciun motiv să se grăbească. Căuta 
orice ar fi părut neobişnuit; orice i-ar fi putut trăda faptul că i s-ar fi 
întins o capcană. 

După ce termină de verificat înregistrarea din ziua respectivă, el 
accesă arhiva, căutând imaginile surprinse cu o zi în urmă, foarte 
atent la cine sosise şi cine plecase. Cu toate că observă câţiva vizita- 
tori care îl puseseră pe gânduri, mai cu seamă câțiva oameni de pază 
care le însoțeau pe femeile bogate şi pe prietenele acestora la masa de 
prânz, nu exista nimic altceva care să-i fi atras atenția. Până acum 
toate bune. 

Doar ca să fie sigur, Nicholas verifică şi înregistrările făcute cu 
două zile în urmă. Mulțumit pentru moment, el trecu la etapa 
următoare. 

Mai toate afacerile actuale erau computerizate, iar Casa De Palmas 
nu făcea excepţie. Identificând computerul directorului departa- 
mentului de resurse umane, Nicholas află care paznic era de servi- 
ciu în acea seară și când pleca. Având această informație, putea să 
aleagă înregistrarea din parcare pe care o va folosi. 

Odată ce avea să separe din arhiva video înregistrările de acum 
două zile din parcare şi le va copia, tot ce îi mai rămânea de făcut 
era să refacă marcajul temporal şi să se asigure că atunci va avea loc 
schimbarea, totul se va sincroniza. Nu i-ar fi folosit la nimic dacă pe 
înregistrarea reală cu paznicul s-ar fi văzut că este noapte, iar pe cea 
falsă din parcare s-ar fi observat că afară este ziuă. 

În cel mai bun caz, treaba era plictisitoare, doar atât. În scurt 
timp, Nicholas îşi crease o mantie virtuală, invizibilă, care acoperea 
parcarea. Partea cea mai bună era că paznicul din oficiul de securitate 

al hotelului s-ar fi uitat, fără să ştie, la imagini înregistrate în urmă 
cu două seri, în timp ce Nicholas putea să monitorizeze imaginile 
live surprinse de camerele de supraveghere din parcare. De la ulti- 
mul nivel, din SUV-ul lui, va putea urmări acel du-te-vino din par- 
care şi va putea accesa şi înregistrările făcute de celelalte camere de 
supraveghere din hotel. Asta îi dădea un avantaj, iar acel avantaj pu- 
tea face diferența dintre viață şi moarte. 

După ce se uită la ceas, Nicholas îi verifică pe cei nou-veniţi la 
hotel. Autobuzul de legătură al hotelului Casa De Palmas tocmai 
adusese un grup de oaspeţi, probabil de la aeroport, iar din câteva 
maşini sport foarte scumpe coborâră câteva femei atrăgătoare, îm- 
brăcate elegant, unele dintre ele părând să se cunoască, care îndrep- 
tară către barul hotelului. 

Urmărind din priviri o femeie de origine spaniolă, cu părul ne- 
gru ca tăciunele şi care tocmai ajunsese la hotel, el îşi dădu seama 
că habar nu avea ce căuta. Caroline putea arăta exact la fel ca şi data 
trecută când o întâlnise sau putea avea o înfăţişare complet diferită. 
Era uluitor cât de repede îşi schimbau femeile aspectul fizic. Putea fi 
blondă sau putea arăta exact la fel ca şi celelalte femei care intraseră 
în hotel în ultima jumătate de oră. 

Faptul că reuşise să pună stăpânire pe sistemul de monitorizare 
al hotelului folosindu-se de priceperea lui îl făcuse să se simtă pu- 
ternic însă după ce îşi dădu seama că nu ştia ce căuta, începu să se 
neliniștească. 

Vru să-şi mai toarne nişte cafea, dar se răzgândi. Era şi aşa mult 
prea agitat. „Concentrează-te“, îşi spunea el în timp ce continua să 
cerceteze chipurile celor care se aflau în Casa De Palmas. Nimeni 
nu semăna cu Caroline Romero. Dacă s-ar fi aflat acolo, ar fi trebuit 
să o recunoască. 

Urmări imaginile de pe camerele de supraveghere încă patruzeci 
şi cinci de minute, până când sosi timpul să se pregătească. Scoase 
pistolul personalizat din cotieră, îl aşeză în poală şi îl acoperi cu ha- 
ina. Începea spectacolul. 

Băgând maneta în marşarier, dădu cu spatele şi îndreptă vehi- 
culul către stradă. Ajuns la ieşirea din parcare, el stabili „legătura“ 

cu monitoarele din oficiul de securitate al hotelului. Apăru o dungă 
albă, apoi totul reveni la normal. Dacă paznicul s-ar fi uitat şi nu ar 
fi fost ocupat cu hârtiile sau cu trimisul de mesaje pe telefon, ar fi 
crezut că avusese loc o pană foarte scurtă de curent înainte ca totul 
să funcționeze din nou normal. Dacă nu privea cu atenţie şi nu ob- 
serva că valeții nu duceau aceleaşi maşini din fața hotelului în par- 
care, atunci totul avea să fie în regulă. 

= Nicholas nu își făcea griji în privința paznicului. Avea destule 
înregistrări video cât să îl ţină ocupat, fără ca acesta să observe dife- 
rențele. Şi-apoi, după cum scria şi în dosarul lui personal, paznicul 
era un burlac de douăzeci şi opt de ani. Cu atâtea femei atrăgătoare 
care coborau din maşini sport, joase la intrarea în hotel, nu era greu 
să-ţi dai seama în ce direcție îşi va concentra atenţia. 

După ce examină rapid zona pentru a se asigura că nu era ur- 
mărit, Nicholas viră după colț, trecu de intrarea în Casa De Palmas 
şi urcă în parcarea suspendată. 

Era cu ochii în patru la orice vehicul care părea suspect sau 
care putea crea probleme, cum ar fi o furgonetă sau o dubă mare, 
fără geamuri. Nu observă nimic neobişnuit în timp ce urca spre cel 
de-al treilea nivel. 

Când ajunse la ultimul nivel, înaintă încet, verificând celelalte 
maşini. Găsi un loc liber spre centru şi parcă acolo. Soarele asfințise 
în urmă cu o oră. O mână de becuri montate pe stâlpii înalți arun- 
cau o lumină palidă peste acoperişurile mașinilor parcate acolo. 

Uitându-se în oglinda retrovizoare, Nicholas văzu pasarela pie- 
tonală care ducea înapoi la hotel. În timp ce o privea cu atenţie, com- 
puterul lui scoase un sunet de avertizare. 

Privi ecranul şi accesă una dintre ferestrele pe care le lăsase des- 
chise. Caroline tocmai îi trimisese un mesaj: „les“. 

Nicholas privi în jur. „Oare era într-una din mașini? În hotel?“ 
Nuera sigur. 

Cum niciuna dintre portierele maşinilor nu se deschise, pre- 
supuse că ea se referea la faptul că va ieşi din hotel. Aducând în 
prim-plan imaginile live din hotel, el începu să o caute. 

Lângăbarul de la parter se afla o femeie care aştepta liftul. „Oare 
ea era?“ Nu stătea cu fața la camera de supraveghere. Își ţinea capul 
plecat şi părea că se uită la telefonul mobil. Avea statura potrivită, la 
fel ca toate celelalte femei care intraseră în hotel în seara aceea. 

În mai puţin de un minut, liftul ajunse la etajul al treilea, iar fe- 
meia ieşi din el. Tot nu reuşea să îi vadă fața. Femeia părea să ştie 
unde erau poziționate toate camerele de supraveghere. Nicholas 
simți cum inima începe să îi bată cu putere, şi nu pentru că era ne- 
răbdător să o vadă pe Caroline Romero. Avea o presimţire că ceva 
nu era în regulă. 

Chiar şi aşa, încercă să se liniştească. Caroline era o femeie ex- 
trem de inteligentă. Dacă se afla într-o situaţie atât de dificilă încât 
avea nevoie de ajutorul lui, atunci cu siguranță nu dorea ca fața ei să 
fie surprinsă de camerele de supraveghere. Nicholas voia să creadă 
în profesionalismul ei, dar îi era foarte greu. El înşfăcă din instinct 
mânerul pistolului său. Câinii simţiră neliniştea stăpânului lor şi 
începură să se agite în spate, cercetând cu privirile parcarea şi încer- 
când să îşi dea seama ce se întâmpla. 

Femeia îşi făcu dintr-odată apariția pe pasarela pietonală. Se 
opri când ajunse în dreptul parcării şi privi în jur, neştiind încotro 
să o ia. 

Nicholas inspiră adânc şi apăsă pedala de frână. Femeia începu 
să vină înspre maşină. 

Era îmbrăcată la fel ca celelalte femei pe care le văzuse intrând 
în acea seară în hotel - tocuri înalte şi rochie scurtă, mulată pe corp. 
Ţinea pe umărul stâng o poşetă elegantă. Nu mai avea telefon şi 
ambele mâini păreau să-i fie libere. Fl îşi ridică privirea de la mâini 
la fața ei, pe care tot nu reuşea să o vadă. Ea înainta cu capul plecat. 
„Oare se fereşte de camere? Ori se fereşte de mine?“ 

Femeia se apropia de Denali, iar Nicholas începu să tremure ne- 
controlat. Pe măsură ce ea se apropia, în mintea lui se declanșau o 
mulțime de semnale de avertisment. Toată ființa lui striga că se 
apropia pericolul. „Pune maşina în marşarier şi pleacă - condu şi 
nu privi în urmă, îi spunea o voce interioară.“ Cu toate astea, elig- 
noră acest semnal. Argos şi Draco începuseră să mârâie. 


LISTA NEAGRĂ 67 


Timpul pe care îl avusese la dispoziţie ca să acționeze se scursese. 
Femeia era atât de aproape, încât putea atinge cu mâna vehiculul. 
Apoi, brusc, nu o mai văzu. 

Câinii începură să latre şi să sară pe geamul din spate. Nicholas 
se răsuci la stânga şi la dreapta, încercând să vadă unde dispăruse. 
„O capcană.“ Ar fi trebuit să ştie. 

Ambală motorul şi se pregăti să bage maneta în marşarier, când 
lângă geamul din dreapta apăru brusc un cap. Fără să stea pe gân- 
duri, Nicholas îşi ridică pistolul ca să tragă. 

Îl îndreptă către fruntea femeii și începu să apese încet pe tră- 
gaci. Dar înainte să declanşeze focul, îşi smuci arma la stânga. 

Lătratul câinilor era atât de puternic, încât Nicholas nu reuşea 
să-şi audă propriile gânduri. Aceştia se năpustiră în față, încercând 
să sară pe scaunul din dreapta ca să vadă silueta de afară. El strigă la 
ei ca să îi potolească. 

Nu o mai văzuse niciodată pe femeia aceea. Nu era Caroline, 
dar avea totuşi un aer familiar. 

Ea puse mâna pe mâner şi dădu să deschidă portiera. Era blo- 
cată. Se uită la Nicholas. 

- Purta pantaloni din piele, zise femeia prin geam. Pe atunci 
avea părul negru tuns scurt, ţepos. 

Înainte ca el să se dezmeticească, femeia îşi băgă mâna în geantă. 
Din reflex, Nicholas îşi îndreptă din nou arma către ea, pregătit 
să tragă. 

Însă ea nu își căuta arma. În schimb, scoase o fotografie veche şi 
o lipi de geam. Atunci îşi dădu el seama de ce femeia aceea avea un 
aer atât de familiar. 

Lăsând pistolul jos, îşi întinse în spate mâna stângă şi apăsă pe 
butonul de deblocare. 

De îndată ce se auzi un declic, femeia deschise portiera şi sări în 
maşină. 

- O să-ţi explic totul, zise ea, înainte ca Nicholas să apuce să 
scoată un sunet, dar trebuie să plecăm. Acum! 


CAPITOLUL 12 


PIRINEII DIN ŢARA BASCĂ 
SPANIA 
MIERCURI 


Soarele tocmai răsărea când se auzi o bătaie în ușă. 

- E deschis! zise Harvath, care se afla lângă sobă. Nu se obosi să 
se întoarcă. Ştia cine era. 

Un bărbat basc, de vreo patruzeci de ani pătrunse încet înăun- 
tru, închizând ușa în urma lui. 

- Este nişte cafea pe masă. 

Bărbatul se îndreptă într-acolo şi îşi trase un scaun. După ce 
se aşeză, îşi scoase pachetul de ţigări din buzunar, îşi luă o ţigară 
şi o aprinse. 

- Se pare că am venit la țanc. 

Avea părul negru, iar fața îi era proaspăt rasă. Chipul lui senin 
se suprapunea alurei impecabile, milităreşti a corpului şi ochilor 
căprui care păreau mult prea vigilenți pentru cineva care avea pro- 
fesia lui. 

- Am auzit câinii când s-a apropiat calul tău, zise Harvath, ve- 
nind la masă cu o tigaie şi o spatulă în mână. Sper că-ţi plac ouăle, 
părinte. 

Preotul trase cu sete din ţigară şi ținu o clipă fumul în plămâni, 
înainte să îi dea drumul şi să încuviințeze din cap. 

După ce servi mâncarea, Harvath se duse şi aşeză tigaia în chiu- 
vetă, apoi se puse la masă lângă musafir. Dădu să ia prima înghiți- 
tură, când simți privirea fixă a preotului. Harvath îşi aşeză furculița 
pe masă şi aşteptă. 

Aşezându -şi ţigara pe marginea mesei, padre Peio îşi plecă frun- 
tea şi rosti tradiționala binecuvântare. După ce termină, făcu sem- 
nul crucii şi îşi ridică privirea. 

- Ar trebui, poate, să spun că sunt surprins să te văd, dar bănu- 
iesc că asta a fost şi intenţia ta. 

- Aveam nevoie de o ascunzătoare. 

Preotul îşi luă ţigara şi făcu un gest cu ea. 

- Presupun că ai fi putut ajunge într-un loc mai rău decât la 
ferma unui comandant ETA. Însă cineva cu resursele tale s-ar fi pu- 
tut descurca mai bine. 

Harvath îşi vâri furculița în ouă şi dădu din cap. 

- Aveam nevoie de un loc unde să nu fiu uşor de găsit. 

Preotul cugetă o clipă înainte să răspundă. 

- Ce s-a întâmplat? 

- Nu vreau să intru în detalii. 

- În regulă, atunci să discutăm generalități. 

Harvath tăcu câteva momente în timp ce reflecta asupra infor- 
mațţiilor pe care le avea despre Peio. 

Bărbatul nu fusese întotdeauna preot. De fapt, el provenea 
dintr-un mediu destul de neobişnuit pentru cineva care alege să îşi 
dedice viaţa lui Dumnezeu. 

Când era în primul an de liceu, Pero şi familia lui părăsiseră 
Țara Bascilor şi se mutaseră în Madrid. Cu atât de mulți membri ai 
familiei implicaţi în mişcarea separatistă, ei se îngrijoraseră că el şi 
fratele lui se vor alătura organizației ETA. Şi aveau toate motivele 
să se teamă. 

La un an după terminarea liceului, fratele mai mare al lui Peio se 
întorsese în ţinutul basc şi se alăturase organizaţiei. Trei luni mai 
târziu, muri într-un schimb de focuri cu poliția. Peio însă alese un 
alt drum. 

Îşi termină serviciul militar obligatoriu, dovedindu-se foarte 
potrivit pentru serviciile de contrainformaţii ale armatei. Rămase 
în armată până când îşi obținu licența, apoi se transferă la Servi- 
ciul naţional de contrainformaţii al Spaniei. Acolo o întâlnise şi pe 
soţia lui. 

Amândoi erau foarte îndrăgostiți de munca lor şi unul de celă- 
lalt. Îşi făcuseră planuri să activeze încă cinci ani în domeniul servi- 
ciilor de contrainformaţii, iar apoi să își caute de lucru într-un 
domeniu mai puţin periculos, care să le permită să-și întemeieze o 
familie. Mai aveau șase luni până la îndeplinirea acestui scop când, 
într-o dimineață răcoroasă de martie, în 2004, Alicia se îmbarcă 
într-un tren de navetişti care mergea la Madrid. 

La 7.38 dimineața, tocmai în momentul în care trenul ieşea din 
gară, o bombă improvizată de teroriştii musulmani explodă, omo- 
rând-o pe loc. 

Incidentul făcuse parte dintr-un şir de explozii coordonate, eve- 
nimentul devenind un „11 septembrie“ al Spaniei. Întreaga naţiune 
fusese în stare de şoc, iar Peio distrus. Fiind un agent al serviciului de 
contrainformaţii, specializat în extremismul musulman, Peio trăise 
cu sentimentul că înşelase atât aşteptările soţiei sale, cât şi ale țării 
sale pentru că nu împiedicase atacul. Acest nebunesc sentiment de 
vinovăţie îl făcu să se prăbuşească într-un abis emoțional fără fund. 

Când ceruse să ia parte la investigații, superiorii lui îl refuzară şi 
îl obligară să îşi ia concediu medical ca să îşi revină în urma trage- 
diei. Trei zile mai târziu, el dispăruse. 

Colegii care îl vizitară pentru a-l vedea cum îi mergea presupuseră 
că se întorsese în Țara Bascilor ca să scape de Madrid şi de locul unde 
fusese omorâtă soţia lui. Habar n-aveau cât de mult se înșelaseră. 

În decursul a treizeci şi șase de ore, Peio reușise să prindă și să 
interogheze într-un mod brutal câțiva extremiști musulmani, îngre- 
unând serios investigațiile pe care statul spaniol le făcea în legătură 
cu antentatele cu bombe. Indiferent ce pistă alegeau autorităţile să 
urmeze sau cât de proaspete erau informaţiile, ajungeau să desco- 
pere că le-o luase cineva deja înainte. Acel cineva era Peio. 

În cele din urmă reuși să captureze doi membri-cheie ai celulei 
teroriste care plănuise şi sprijinise atacurile. După ce îi tortură timp 
de trei zile într-o clădire abandonată, îi execută pe amândoi. Nu fu- 
sese decât o treaptă a iadului pe care o coborâse. 

După ce îşi goli contul bancar, plecă din Madrid, ajungând pe 
mica insulă spaniolă Cabrera. Acolo începu să bea. Iar când băutura 

nu reuşi să-i aline durerea, o dădu pe heroină și astfel un nou iad se 
deschise pentru el. Deveni dependent. Când i se terminară şi banii, 
încercă să se sinucidă. 

Emoţional era deja mort şi, dacă nu l-ar fi găsit preotul de prin 
partea locului, ar fi murit şi fizic. 

Preotul de pe insulă era dur, dar milos și îl aduse pe Peio înapoi 
printre cei vii. „Dumnezeu are alte planuri cu tine“, îi spuse el, iar 
când veni vremea ca Peio să se hotărască dacă se va întoarce sau nu 
la Madrid şi să îşi facă ordine în viață, Dumnezeu îi vorbi, iar Peio 
află care erau acele planuri. 

I se confesă lui Harvath cu toată sinceritatea la scurt timp după 
ce se cunoscuseră, spunându-i că marele lui regret nu era legat de 
ceea ce făcuse. Nu regreta interogatoriile brutale, torturarea şi exe- 
cutarea teroriștilor pe care îi capturase. Se căise pentru acele fapte şi 
urma Să da socoteală pentru ele în fața lui Dumnezeu. Îşi iertase 
neputinţa de a opri atacurile care o răpiseră pe soţia lui de lângă el. 
Ceea ce regreta cel mai mult era faptul că nu avusese copii cu ea. Nu 
putea să nu se gândească cât de diferită ar fi fost viaţa lui în zilele şi 
lunile de după moartea soției lui dacă ar fi avut copii, măcar unul. 

Harvath nu prea îl credea. Orice bărbat adevărat, mai ales unul 
cu trecutul lui Peio, ar fi procedat exact la fel. I-ar fi prins şi omorât 
pe ucigașii soţiei lui. Însă Harvath descoperise că, om al bisericii 
sau nu, vorbele lui Peio contraziceau faptele lui. Şi, oricât de bine 
se pricepea Harvath să citească oamenii, îi era greu să-şi dea seama 
dacă Peio se apropiase de el datorită pregătirii lor similare sau pen- 
tru că preotul văzuse în el un suflet care trebuia salvat. 

Caracterul contradictoriu al lui Peio ieşea la iveală atunci când 
venea vorba despre bărbatul care le făcuse cunoştinţă - Nicholas, sau 
mai simplu „Trolul“, cum i se spunea în lumea contrainformațiilor. 

Peio şi Nicholas se cunoscuseră la un orfelinat în Belarus. 
Nicholas era unul dintre susținători, iar preotul îşi îndeplinea sarcina 
de misionar acolo, predicând „copiilor abandonaţi“, sau podkidysh, 
mulți dintrei ei parte a moştenirii nesfârşite a Cernobilului. 

Datorită activităţii lor de la orfelinat, între cei doi bărbaţi se crease 
o legătură greu de imaginat, şi totuşi foarte strânsă. 

Atât de puternică era legătura dintre ei, încât atunci când 
Nicholas avusese nevoie de o ascunzătoare, un loc unde să fie în si- 
guranţă, acesta apelase la Peio, întocmai cum făcuse şi Harvath. 

Peio locuia la două ore şi jumătate distanţă, în creierii munților, 
într-o mănăstire izolată dedicată sfântului Francisco Xavier!. Co- 
mandantul ETA era un prieten allui din copilărie, iar ferma sa bine 
păzită servea drept bază de operaţiune și reprezenta o deschidere 
pentru mănăstire. 

Lui Harvath nu îi venea să creadă că el şi Peio se cunoscuseră 
cu mai puţin de un an în urmă. Întâlnirea lor fusese intermediată 
de Nicholas, un om care se ataşase de amândoi și pe care îi consi- 
dera prieteni. 

Același om îl determinase pe Peio să intre din nou în joc şi să îşi 
reia vechiul stil de viață, deşi Harvath bănuia că Peio nu se lăsase ru- 
gat de două ori. 

Harvath luase partela o misiune alături de Peio şi avusese timp să 
îl cunoască. Era priceput; stătea bine cu instinctul când venea vorba 
de bani. Dădea dovadă de profesionalism şi părea că se potriveşte 
perfect acelui domeniu de activitate, astfel încât Harvath se întrebă 
în sinea lui dacă bărbatul va rămâne în continuare preot sau Dum- 
nezeu mai avea şi alte planuri cu el. 

Dacă El avea sau nu alte planuri, nu era treaba lui Harvath. În 
acel moment avea nevoie de Peio, iar acest lucru însemna că trebuia 
să aibă încredere în el. 

Se întinse după cana cu cafea, încercând în tot acest timp să 
găsească cuvintele potrivite, apoi începu să îi povestească totul 
preotului. 


! Francisco de Jasso y Azpilicueta (1506-1552), misionar catolic, student al lui 
Ignatius de Loyola şi cofondator al Societăţii lui Iisus. (n.red.) 

Padre Peio se ridicase de la masă o singură dată, ca să îşi aducă o 
scrumieră, dar îi făcuse semn lui Harvath să continue, ceea ce acesta 
şi făcu. După ce termină de povestit, preotuleliberă un nor de fum şi 
se lăsă pe spătarul scaunului. 

- Regret sincer pierderea colegei tale, zise Peio. Mă voi ruga 
pentru ea, cum mă voi ruga şi pentru ceilalți oameni pe care ai fost 
nevoit să îi ucizi. 

Ideea că Peio se va ruga pentru ucigaşii lui Riley nu îi conveni 
deloc lui Harvath, însă preferă să nu spună nimic. 

- Şi-acum, continuă preotul, cu ce te-aş mai putea ajuta în afară 
de adăpost? Bănuiesc că vrei să iei legătura cu superiorii tăi? 

- Da. 

- Având în vedere situaţia în care te afli, nici nu poate fi vorba să 
foloseşti telefonul de aici. 

- Sunt de acord, răspunse Harvath. Ar fi prea uşor de reperat. 
Însă, dacă aş avea acces la un computer, aș putea face niște modifi- 
cări ca să pară că mă aflu altundeva. Există vreunul pe-aici? 

- Da. Voi vorbi cu gazda ta şi voi vedea ce pot rezolva. 

Douăzeci de minute mai târziu, Harvath şedea în casa mare în 
faţa unui laptop mic. După ce stabili o lungă conexiune digitală, 
trecând prin servere din mai multe țări, el intră în contul său de pe 
Skype. După ce accesă iconița lui Reed Carlton din lista lui de con- 
tacte, el concepu un mesaj pe care doar Bătrânul l-ar fi înțeles, pen- 
tru a-i da de ştire că se ascunsese în vizuină și că Riley fusese ucisă: 
Sunt pe drum. Tovarășa mea nu a putut veni. 

Nu era nevoie să spună mai mult. Carlton avea mai mult ca si- 
gur deschis contul lui de pe Skype. Dacă nu ţinea legătura cu oame- 
nii lui din teren prin computer, o făcea prin smartphone. Harvath 
trimise mesajul, apoi se lăsă pe spătarul scaunului şi aşteptă. 
Trecură patruzeci şi cinci de minute, dar tot nimic. 

Iconița Bătrânului arăta că era conectat, dar cu toate astea nu îi 
răspunse. Singurul lucru care îi trecu prin minte fu acela că, proba- 
bil, se afla la vreo întrunire. Ţinând cont însă de diferența de fus 
orar, această supoziţie nu avea nicio noimă. Nu îi convenea situaţia, 
dar nu putea face nimic altceva decât să aştepte. 

O oră mai târziu, Peio bătu în uşa deschisă şi întrebă: 

- E totul în regulă? 

Harvath clătină din cap. 

- Niciun răspuns încă. 

- E miezul nopţii în Statele Unite. 

- Nici cu Nicholas nu reuşesc să iau legătura şi el e mereu 
conectat. 

- Şi eu tot încerc să dau de el, zise preotul. 

- De când? 

- De ieri. Am încercat să iau legătura cu el când am aflat că mă 
căutai. 

- Prin telefon sau prin internet? întrebă Harvath. 

- Prin internet, răspunse Peio. 

Harvath intră din nou în lista lui de contacte să verifice statusul 
lui Nicholas pe Skype. Nu era conectat. Nicholas era mereu conec- 
tat. Ceva nu era în regulă. 

Căutând în lista lui, Harvath îl contactă pe un alt agent cu care 
lucra la Cartlon Group, un bărbat pe care îl chema Coyne. Iconița 
arăta că era conectat, dar acesta nu răspunse. Harvath hotări să îl 
sune pe Skype. Făcând clic pe număr, el iniție apelul telefonic şi as- 
cultă cum sună până când intră căsuţa vocală. 

Apoi încercă un alt agent, Moss, însă rezultatul fu acelaşi. Tre- 
când prin lista sa de contacte, încercă să ia legătura cu vreo două- 
zeci şi patru de agenți. Niciunul dintre ei nu răspunse. Era limpede 
că ceva nu era în regulă. De fapt, situația era foarte gravă. 

Peio observă expresia de pe chipul lui Harvath. 

- Ce s-a întâmplat? 

- Nu reuşesc să dau de niciunul. Nici pe conturile lor de pe 
Skype. Nici pe telefoanele mobile. Nimic. 

- Oare de ce? 

Harvath era convins că exista un motiv, dar cel care îi trecea 
prin minte în acel moment era atât de cutremurător, încât nici nu 
voia să se mai gândească. Dar trebuia. Nu existau coincidenţe, nu în 
domeniul lui de activitate. Trebuia să ia în calcul şi posibilitatea să 
se fi întâmplat ceva grav. 

- Trebuie să mă întorc. 

- În State? 

- Da. Acum. Cât mai repede posibil. 

- Crezi că este o alegere înțeleaptă? întrebă Peio. Nici nu ştii în 
ce te bagi. 

Bărbatul avea dreptate. Ar fi putut intra direct într-o capcană. 
Cu toate astea, nu putea sta cu mâinile în sân. Trebuia să facă ceva. 

Încerca să găsească o variantă când computerul scoase un sunet 
de avertisment, iar pe ecran apăru un mesaj de la Bătrân. Primit 
mesajul. Eşti bine? 

Peio auzi sunetul şi văzu că expresia de pe chipul lui Harvath se 
schimbă. 

- Ce este? 

- Tocmai mi-a răspuns Bătrânul, zise Harvath în timp ce îi răs- 
pundea lui Carlton. „Sunt bine. Nimic grav.“ 

Ar fi vrut să-i spună o mulțime de lucruri superiorului său, dar 
ştia că nu putea, nici măcar pe Skype. În schimb, aşteptă. 

Câteva clipe mai târziu, Bătrânul îi scrise: Ești la adăpost? 

Da. 

Bine. Rămâi acolo. Aşteaptă alte instrucțiuni. 

Eratipicpentru Bătrân să îi spună să stea şi să aştepte, fără să îi 
dea şi alte lămuriri. Faptul că nu îl întrebase pe Harvath unde se 
afla sau nu încercase să îl mute într-o altă ascunzătoare a organiza- 
tiei Carlton era semn rău. Cineva trebuie să se fi infiltrat foarte 
adânc în organizaţie. 


76 BRAD THOR 


Recepționat, răspunse Harvath. 

Nu comunica cu nimeni, adăugă Bătrânul. Nu până când voi afla 
ce se întâmplă. Cu nimeni. 

Fra o interdicție la care Harvath ar fi trebuit să se aştepte. Tehnic, 
„comunicase“ deja atunci când încercase să ia legătura cu ceilalți 
membri ai echipei, însă nu mai putea face nimic şi preferă să tacă. 

Vru să-l întrebe pe Bătrân ce ştia despre atacul din Paris, dar se 
răzgândi. Carlton avea cunoştinţe peste tot şi luase, probabil, deja 
legătura cu serviciile secrete franceze. Era destul de grăitor faptul că 
nu ceruse mai multe detalii. Dacă ar fi vrut ca Harvath să-i dea ra- 
portul, ar fi cerut asta. Până un-alta, Havarth trebuia să facă după 
cum i se ceruse. 

Înţeles, tastă el, apoi văzu cum iconița Bătrânului se transformă 
din verde în gri, semn că se deconectase. 


CAPITOLUL 14 


SEDIUL ATS 
ÎNTERSECȚIA ANNAPOLIS 
MARYLAND 


- A meritat să mă dau jos din pat, zise Craig Middleton, bătându-l 
uşor pe umăr pe protejatul său. Bravo! 

Kurt Schroeder încercă să nu scrâşnească din dinţi. Parcă ar fi 
lucrat pentru Sybil!. Individul trebuie să fi fost ori maniaco-depre- 
siv, ori suferea de tulburare bipolară, ori ceva de genul ăsta. Trecea 
atât de repede de la o extremă la alta, încât nu ştiai niciodată ce 
naiba avea să-i debiteze mintea în continuare. De obicei, însă, se 
comporta ca un ticălos veritabil, fără mustrări de conştiinţă. Pe 
deasupra, era şi un scandalagiu care arunca tot ce apuca la mână. 
Angajaţii de la ATS îl numeau în mod ironic „Chuckles, şeful care 
rânjeşte“, referindu-se la stilul lui ciudat de a înjosi pe cineva apli- 
când „metoda umilirii în public“. Totuşi Schroeder părea destul de 
priceput când avea de-a face cu el, mai exact îi ignora stilul mai pu- 
ţin profesional al acestuia de a-şi motiva angajații. 

Middleton nu reuşise niciodată să aibă un asistent mai mult de 
un an, asta până când îl aduse pe Schroeder. Fie că recunoșteau sau 
nu, cei doi bărbaţi erau făcuţi unul pentru altul. 

Colegii săi se minunau cum reuşea Schroeder să ignore şuvoiul 
nesfârşit de injurii şi vorbe grele pe care i le arunca Middleton. 
„Ca şi când ai căra apă cu ciurul“, ziceau ei, însă se înşelau. Insultele 


! Sybil Dorsett, pseudonim al lui Shirley Ardell Mason (1923-1998), pacientă 
psihiatrică, primul caz documentat de dedublare a personalităţii. Viaţa ei a stat la 
baza mai multor cărți şi filme. (n.red.) 

nu se „scurgeau“ pur şi simplu. Fiecare insultă îşi atingea ţinta, pe 
care Schroeder o înregistra în tăcere, apoi o ascundea într-un ser- 
tar al minţii. Când răbufnea, încerca să fie cât mai departe posibil 
de privirile iscoditoare ale celor din ATS şi ale lui Craig Middleton. 
Ştia prea bine până unde era dispus şeful lui să meargă ca să ob- 
ţină informaţii. 

Faptul că îl înţelegea atât de bine pe Middleton îl ajuta să cola- 
boreze atât de strâns cu el. Nici nu îi era greu să îl înțeleagă pe 
Middleton. Nu trebuia decât să se gândească la propria-i copilărie 
ca să îşi dea seama că felul lor de-a fi era aproape identic. 

Schroeder se născuse şi crescuse într-o lume extrem de privilegi- 
ată, însă, într-o după-amiază, totul îi fusese luat. Şcoala de fiţe, casa 
somptuoasă, maşinile, siguranţa oferită de conturile bancare cu 
fonduri nelimitate, totul. Cu toate astea, cea mai mare suferință a 
lui Schroeder fusese pierderea tatălui. 

La vremea aceea, Schroeder avea paisprezece ani şi era în primul 
an de liceu. Scandalul luase o amploare colosală, iar efectele fuseseră 
devastatoare. Plouase neîncetat în toamna aceea, vremea părând să 
oglindească durerea copleşitoare care țâşnea din străfundul sufletu- 
lui tânăr al lui Schroeder. Presa călcase în picioare gazonul din Gre- 
enwich, Connecticut şi hărțuise familia băiatului, transformând 
totul în mizerie. 

Până în ziua aceea, familia fusese privită cu respect şi cu admira- 
ţie, chiar cu venerație. Bogăția şi poziţia înaltă ocupată în societate îi 
defineau. Dar totul nu era decât o minciună, totul. Presa avea și un 
termen pentru activitatea tatălui lui Schroeder, un termen pe care 
nu îl mai auzise înainte. Îi spuneau „schema Ponzi“. 

Într-o clipită, tatăl lui, omul pe care îl idolatrizase, omul al cărui 
nume îl purta, se transformase din „vrăjitor“, „magician“ şi „geniu“ în 
„mincinos „hoţ“ şi „escroc“. În timp ce erau înşiruite aceste cuvinte, 
el îşi simţi inima strânsă ca într-o menghină care nu o mai lăsa să bată. 

Îşi iubea tatăl şi, chiar dacă nu era decât un adolescent, dorea cu 
disperare să îi ia apărarea. Refuza să creadă ce spunea lumea. Era 
vorba despre tatăl lui. Tatăl lui era un om bun. Era batjocorit, iar 
Schroeder îi ura pe bătăuşi. 

Când încercă să se apropie de el în căutarea unei explicaţii, a 
unei asigurări că totul avea să fie în regulă, tatăl lui se retrase. Apoi 
se trezi în cel mai cumplit coşmar pe care şi l-ar fi putut imagina. 

Eliberat pe cauțiune, în aşteptarea procesului, tatăl lui Schroe- 
der se sinucisese în casă. Menghina care până atunci îi strânsese 
inima i-o zdrobise în întregime. Din acel moment începuse căderea 
liberă înspre fundul abisului. 

Toate bunurile familiei fură luate. Toate conturile bancare, blo- 
cate. Toate lucrurile valoroase, toate mașinile, confiscate. Odată cu 
acestea pierdură statutul social şi identitatea, iar în locul lor nu le 
rămase decât o ruşine insuportabilă. 

Mama lui, o femeie nefericită, care se lupta deja cu depresia şi 
cu multe alte probleme, alunecă în mlaştina băuturii și începu 
să-și bombardeze psihicul cu pilule în timp ce totul se prăbuşea în 
jurul lor. 

Era deja o fire autoritară, însă în curând se transformă într-o 
persoană abuzivă și rea. Ea şi fiul ei fură nevoiţi să renunţe la traiul 
confortabil din Greenwich şi să se mute într-o garsonieră ponosită 
din Hartford, unde ea continuă să bea şi puţinele economii pe care 
reuşise să le ascundă de justiție. 

În curând ajunseră să primească ajutor social. Puţinii prieteni 
care nu îl abandonaseră pe Schroeder în mijlocul scandalului o 
făcură în acel moment. Niciunul nu îl mai vizită. Era ca şi cum, dacă 
părăseai acea zonă elegantă, încetai să mai exişti. 

Şcoala publică la care îl înscrisese mama lui era mai mult decât 
brutală. Pentru că ziarele publicau constant articole despre suicid şi 
despre viețile pe care le distrusese tatăl lui, elevii începură să facă le- 
gătura și îşi dădură seama cine era. Ajunse să fie batjocorit fără milă. 

Elevii îi spuneau „săracul băiat bogat“ şi îi jigneau tatăl mort. 
Schroeder cel bâlbâit se strădui din răsputeri să treacă peste jigniri şi 
găsise o cale de răzbunare care nu făcuse decât să le dea apă la moară 
celor care îl batjocoriseră. În curând violenţa verbală se transformă 
într-una fizică, iar el fu bătut în mod repetat la şcoală. După ce îi 
fusese ruptă falca în trei locuri şi urechea stângă i se umflase, 
Schroeder renunță la şcoală. 

Găsi o slujbă în care trebuia să livreze mâncare thailandeză. 
Mamalui fie nu observase, fie nu îi păsa că nu mai mergea la şcoală. 
Când cei de la departamentul de ajutor social începură să pună în- 
trebări, ea le spuse fără ocolişuri „să dispară“ şi că era „dreptul“ ei să 
îşi educe copilul acasă. Îi făcea o deosebită plăcere să fie răutăcioasă 
cu oricine îi ieşea în cale. 

Nutrea o satisfacție perversă să-şi invoce drepturile în fața ace- 
luiaşi departament al guvernului care îi subvenţiona chiria, alimen- 
tele şi facturile de utilități. Puțin îi păsa ce credeau despre ea. 

Nu îi păsa nici dacă fiul ei avea parte de educaţie. Nu era dispusă 
să îşi piardă vremea cu el. 

Nici pe Schroeder nu îl deranja acest lucru. Își pierduse dorința de 
a fi printre oameni, iar când nu muncea, prefera să fie de unul singur. 

Se cufundă în lumea cărţilor. Citea carte după carte ori de câte ori 
scăpa de mama lui sau în timp ce ea dormea dusă pe canapea, după 
o noapte de beție. 

Când în viața lui distrusă nu apăru nicio îmbunătăţire, el trecu 
de la faza în care îi ducea dorul tatălui său la cea în care îl învinuia. 
O condamna şi pe aşa-zisa lui mamă. Când sosi şi ziua în care reuși 
să economisească suficienți bani, el plecă. 

Abuzurile ei deveniseră insuportabile. Alcoolul îi afectase gân- 
direa limpede și distrusese complet orice instinct matern. Lipi un 
bilețel pe o sticlă de votcă pe jumătate goală, pe care scrisese doar 
trei cuvinte: „Du-te naibii.“ Cel puţin ştia că îl va găsi. 

În următorii doi ani el citi zilnic ziarele din Hartford până când 
dădu de necrologul ei. După aceea, nu mai citi niciodată niciun ziar. 

El trecu din lumea cărților în cea a computerelor şi a internetu- 
lui. Acolo putea purta conversații fără să îşi facă griji că bâlbâiala 
lui, pe care se lupta zilnic să o ţină sub control, ar fi atras atenţia. 

Pe internet găsi prieteni şi un scop comun. El descoperi că era şi 
o metodă excepțională ca să îşi descarce furia. Cu un IQ ridicat, fără 
supravegherea vreunui adult şi cu principii morale distruse de lovitu- 
rile pe care i le dăduse viaţa, el deveni repede unul dintre cei mai ac- 
tivi hackeri ai internetului. 

Câţiva ani se ocupă doar de chestii uşoare, devenind treptat din 
ce în ce mai priceput. Multă vreme se distră spărgând reţelele com- 
puterizate ale mass-mediei, însă după o vreme se plictisi. În cele din 
urmă, dădu peste o provocare demnă de inteligenţa şi priceperea lui: 
să spargă reţelele computerizate ale guvernelor şi ale forțelor armate 
din toată lumea. 

Cu toate că Schroeder îşi concentra atenția asupra simbolurilor 
puterii, nu ignora nici organizaţiile nonprofit sau cele de caritate 
care îi jigneau simţul şubrezit al binelui şi al răului. Organizațiile pe 
care el le considera „mincinoase“ sau care nu reușeau să îşi respecte 
promisiunile îl înfuriau la culme. Era un singuratic mereu furios, 
care avea un dinte împotriva tuturor, începând cu Crucea Roşie şi 
terminând cu Amnesty International. Când fu, în cele din urmă, 
identificat şi localizat, deveni angajatul perfect pentru ATS. 

Schroeder nu avea doar impresia că era mai deştept decât toți, 
era convins de asta. Nimic nu îl enerva mai mult decât oamenii 
proşti şi, din punctul lui de vedere, aproape toţi cei pe care îi întâlnea 
erau nişte proşti. Craig Middleton iubea şi exploata la maxim acest 
sindrom al elitismului de care suferea Schroeder. 

Cu cât i se acorda mai multă autoritate, cu atât mai mult creştea 
dorinţa lui Schroeder de a avea mână liberă. Middleton îi oferise trep- 
tat această autoritate, urmărindu-l constant să vadă cum o folosea. 

Cu toate că încerca să nu lase să se vadă, Schroeder devenise de- 
pendent de autoritate ca de un drog, fiind dispus să facă orice ca să o 
obţină. Avea o minte sclipitoare, dar din câte observase Middleton, 
nu avea deloc curaj. În esență, Schroeder era un laş. Își dorea putere 
ca să îi poată pedepsi pe ceilalţi, astfel încât el să se simtă bine. 
Omul era un sadic. Era satisfăcut atunci când îi rănea pe ceilalți. 
Avea un caracter slab, iar când nu era de față, Middleton îi spunea 
„Renfield“, muritorul trădător din romanul lui Bram Stoker, care îl 
slujea pe Dracula. 

Middleton îşi făcuse mari speranţe că, într-o bună zi, Schroeder 
va ocupa o poziţie înaltă în organizație, dar după ce încercase să-i 
dezvolte talentele manageriale, îşi pierduse orice speranţă. Schroe- 
der nu era prea sociabil şi, la fel ca mulți din tagma lui, interacționa 

mai bine cu computerul. Îi lipsea empatia şi, ceea ce era şi mai grav, 
nu părea capabil să o mimeze. 

Middleton se resemnase la gândul că Schroeder era extrem de 
înzestrat, dar că acele talente erau limitate. De acolo i se trăgea şi 
cealaltă poreclă, „Rain Man“. Uneori, când se înfuria, Middleton îşi 
bătea joc de Schroeder legănându-se în faţă şi în spate cu scaunul şi 
strigând replici din film. Deoarece bâlbâiala îi scăpa de sub control 
din când în când, Middleton se amuza, scoțând în evidență acest 
defect: „C-c-c-categoric sunt un şofer bun“. 

Schroeder se prefăcea că nu înţelege, dar adăuga insulta pe acea 
lungă şi nesfârşită listă de jigniri. 

leşind din contul de pe Skype al lui Carlton, Schroeder se uită la 
şeful lui şi zise: 

- Credeţi că bănuieşte ceva? 

- Fireşte că nu. De ce naiba ar bănui? 

- Deoarece indivizii ca el sunt plătiţi să fie suspicioşi. 

- Cu toții suntem plătiți să fim suspicioşi. Împacă-te cu ideea. 
Aşa facem bani. 

- Da, dar... începu Schroeder. 

- Nu-ţi mai bate capul, îl întrerupse Middleton. I-ai izolat con- 
tul ca să nu poată lua nimeni legătura cu el, corect? 

- Da. 

- În regulă atunci. Ce-ai aflat despre amicul lui, piticul informa- 
tician? „Gnomul“ sau cum naiba i se spune? 

„Ce idiot, gândi Schroeder. Nu e în stare să rețină un simplu 
nume de cod.“ 

- I se spune „rolul“, îl lămuri Schroeder, şi n-am reuşit să aflu 
nimic despre el. A dispărut. 

- Suntem în secolul al douăzeci şi unulea şi ai la dispoziţie toată 
tehnologia. N-are cum să dispară. 

- Știu. Fac tot ce pot. 

- Străduieşte-te mai mult. Oamenii fug, dar nu se pot ascunde. 
Şi raportul legistului pe care îl aşteptăm? 

- N-a fost încă clasificat, răspunse tânărul. Identificarea rămăşi- 
telor în urma unui incendiu, mai ales după unul atât de devastator, 

necesită mai mult timp. Va ajunge în serverul lor cât de curând, iar 
când va apărea, îl vom avea şi noi. 

- Îl vreau înainte să ajungă în serverul lor. Ai priceput? 

Schroeder voia să-i spună şefului său că este un idiot sau să apuce 
un creion şi să i-l înfigă în ochi, dar latura lui rațională găsi un răs- 
puns mai potrivit. 

- Vi-l aduc de îndată ce este disponibil. 

- În regulă, zise Middleton, ridicându-se în picioare. Cât va 
dura până îl vom localiza pe Harvath? 

Schroeder se uită pe ecranul computerului. 

- Acum caută, zise el, analizând o hartă pe care apăreau toate 
serverele prin care fusese făcută legătura pe Skype. Se pare că este 
în Bulgaria. Nu, staţi. Îmi retrag afirmaţia. Nu este în Bulgaria. 

Middleton începu să-şi piardă răbdarea. 

- Unde naiba e? 

- Aproape l-am localizat. O secundă. Se pare că... L-am prins. 
Spania. l 

- Spania? Eşti sigur? 

- Da, răspunse Schroeder. Lângă satul Ezkutatu. 

- N-am auzit de el. 

- Este în Țara Bascilor. Lângă Pirinei. 

- Trimite-mi totul pe ecran, ordonă Middleton deschizând uşa şi 
ieşind pe coridor. Apoi se opri şi se întoarse. Fra să uit, zise el. Refe- 
ritor la informaţiile pe care le-a furat Caroline Romero. 

- Ce-i cu ele? 

- Ştiai că are o soră? 

Schroeder îşi luă privirea de la computer. 

- O soră? 

- Nu înţelegi engleza, idiotule? Da, o soră, repetă el apăsat ca şi 
când Schroeder ar fi fost încet la minte. De fapt, e sora ei vitregă. 
Aceeași mamă, alt tată. 

- N-a vorbit niciodată despre ea. 

- Zău? făcu Middleton. N-a venit vorba niciodată despre ea în 
timpul sesiunilor voastre de cumpărături sau când v-aţi făcut mani- 
chiura împreună? 

Schroeder adăugă în tăcere această insultă în catalogul său emo- 
tional şi reveni cu un răspuns puțin mai sarcastic decât de obicei. 

- Sunteţi conştient că dacă nu m-aș fi împrietenit cu Caroline, 
nu am fi aflat niciodată ce pune la cale, nu? 

Middleton îi râse în față. 

- Prostii! Nu urmăreai decât s-o bagi în pat, ca toți ceilalți tipi 
de-aici. N-ai aflat nimic despre ea doar pentru că i-ai fost prieten. 
Aiaflat pentru că i-ai urmărit fiecare mişcare. 

- N-am urmărit-o. A fost drăguță cu mine. 

- Eşti un nătărău dat dracului, ştii asta? A fost drăguță cu tine 
pentru că lucrezi pentru mine, idiotule. O femeie ca ea numeşte asta 
„securitatea în muncă“. Citeşte despre asta. Şi dacă tot veni vorba, 
citeşte şi despre alianță strategică. Eşti un eunuc nenorocit. Dum- 
nezeu nu te-a înzestrat cu boaşe, ci cu niște stafide amărâte. Proba- 
bil că nu i-ai fi spus nimic dacă nu ţi-aş fi ordonat eu. Și chiar şi 
atunci, probabil bănuia deja că eram cu ochii pe ea. Numai Dumne- 
zeu ştie câte informaţii i-ai dezvăluit fără să-ți dai seama cât timp 
ați fost prieteni. 

Schroeder era indignat şi încerca să se abţină. 

- Eu... eu... eu... sebâlbâiel. 

- Tu... tu... tu... ce? zise Middleton zeflemitor. Haide, spune! 

Tânărul simţi cum îi ard obrajii şi îşi strânse pumnii, înfigându-şi 
unghiile în palme. Inspiră adânc, apoi spuse: 

- N-n-n-nu i-am spus nimic. Și, d-d-d-dacă vreţi să ştiţi, n-am 
vrut niciodată s-o bag în p-p-p-pat. N-n-n-nu e genul meu. 

Middleton izbucni în râs. 

- Ori eşti idiot, ori mincinos. E genul oricui. De fapt, cred că 
tipa aia sexy te-a făcut să-ţi pierzi minţile. 

- Nu mi-am p-p-p-pierdut mințile. 

- Dacătâmpitul ăla de „Pudră“ ar fi ştiut să facă diferenţa dintre 
o unitate flash şi o nenorocită de ceaşcă de cafea, i-aş fi încredințat 
lui această misiune. Dar el nu are nici cea mai vagă idee despre ce 
facem noi aici, de aceea te-am ales pe tine. Mare greşeală am făcut. 

- N-n-n-nu a fost o g-g-g... 

- Încetează cu bâlbâitul! izbucni Middleton. 

- Atunci nu m-m-m-mă mai î-î-î-îngânați, răspunse Schroeder. 
M-m-m-mă faceţi să mă bâlbâi şi m-m-m-mai rău. 

Middleton se uită la el, aruncându-i o privire rece. 

- Ce e mai rău e faptul că nu pot avea încredere în tine. 

- Nu este adevărat. V-am fost întotdeauna l-l-l-loial. 

- Ar fi indicat să fii. 

- M-am i-i-i-implicat cu toată ființa. 

- Şi, cu toate astea, n-ai știut despre sora ei. 

Schroeder îşi cobori privirea către monitorul computerului. 

- Aş fi aflat despre ea în cele din urmă. 

- Fireşte că ai fi aflat, zise bătrânul, pe un ton plin de compasi- 
une. Ştii ceva, Kurt? Habar n-ai ce înseamnă să te bazezi pe cineva, 
iar acel cineva să te dezamăgească sistematic. 

Schroeder ştia asta prea bine şi își dorea ca şeful lui să îl lase în 
pace, să-şi poată vedea de treabă. 

- V-v-vreţi s-o caut pe soră? se oferi el, dorind ca acea discuţie 
să ia sfârşit. 

- Soră vitregă, replică Middleton. Nu. Mă ocup eu de ea. Voiam 
doar să ştii că există şi că eu trebuie să-mi pierd timpul încercând 
s-o găsesc. Poate asta o să te motiveze să te străduieşti mai mult. 

Nu exista decât un singur lucru care îl putea motiva pe Kurt 
Schroeder să se străduiască mai mult decât o făcea deja, dar nu avea 
să i-l spună lui Craig Middleton nici în ruptul capului. Înainte să 
apuce să răspundă, șeful lui ieşise deja din încăpere. 


CAPITOLUL 15 


Revenind în biroul lui, Craig Middleton închise uşa şi se aşeză 
la birou. Pe ecran îl aştepta un fişier cu coordonatele lui Harvath, 
precum şi un mănunchi de alte informaţii periferice. Middleton 
avea darul de a înţelege datele, de a le defalca şi de a le face să i se 
dezvăluie. Nu era doar priceput, era un adevărat savant. În lume nu 
existau decât câțiva oameni care ştiau să intercepteze, să sintetizeze 
şi să manipuleze datele la fel de bine ca el. În lumea datelor şi a in- 
formațiilor, el era mai mult decât un rege, era practic un zeu. 

Middleton lucra la ATS de o veşnicie. Cei de la IBM îi descope- 
riseră mintea sclipitoare încă de pe vremea când era în liceu şi îi 
oferiseră un cec în alb, care să-i acopere cheltuielile pentru facultate 
şi pentru studiile postuniversitare. După ce îşi termină studiile, el 
îşi începu activitatea în divizia secretă Fathom a IBM-ului, unde 
se ocupa de proiecte inovatoare strict confidenţiale pentru guver- 
nul Statelor Unite. 

Odată cu Fathom, se zvonea că IBM adunase cea mai mare colec- 
tie de creiere de la „Proiectul Manhattan“ încoace. După cum era de 
aşteptat, mai ales când venea vorba despre o astfel de colecţie de inte- 
ligenţe, în divizia respectivă existau câteva firi capricioase. Excentri- 
citatea şi inteligenţa erau, de obicei, două fețe ale aceleiaşi monede. 

Însă mintea lui Craig Middleton era atât de sclipitoare, încât îi 
neliniştea până şi pe excepţionalii săi colegi. Nu exista un singur 
proiect în care să nu fie implicat vreunul din ei şi la care Middleton 
să nu găsească o îmbunătățire imediată. Nu se sfia să le spună ce 
omiseseră sau să le explice cum cel mai mic detaliu la care lucrau 

putea fi îmbunătăţit. Dacă sugestiile lui erau mereu corecte, o făcea 
totuşi pe un ton arogant, atrăgându-şi asupra lui antipatia tuturor 
celor cu care colabora, chiar şi a superiorilor săi. 

Cu toate că nu ratau niciodată ocazia să îl ridiculizeze pentru 
comportamentul nepoliticos şi grosolan de care dădea dovadă, ni- 
meni nu putea nega geniul cu care era înzestrat, care depăşea orice 
imaginaţie. Până şi cei mai înverşunaţi detractori ai lui de la Fathom 
îi invocau pe Einstein sau da Vinci când îl descriau. Dar rosteau şi 
nume precum Hitler și Mao. 

În cele din urmă, caracterul scorțos al lui Middleton duse la des- 
trămarea legăturilor cu colegii lui, iar conducerea IBM fu nevoită să 
îl izoleze departe de Fathom sau, mai precis, să izoleze divizia de el. 
Detaşat într-o clădire complet nouă din campus, lui Middleton i se 
alocă un buget nelimitat şi fu lăsat să-l folosească singur în ce scop 
dorea. Alegerea lui scutură din temelii IBM-ul. 

În 1930, corporaţia International Business Machines începuse 
colaborarea cu Adolf Hitler şi cu naziştii cu scopul de a ajuta la or- 
ganizarea şi utilizarea datelor referitoare la populaţie, la o scară ne- 
maiîntâlnită până atunci. Era o perioadă tabu din istoria companiei, 
pe care conducerea IBM încerca cu disperare să o uite. Middleton 
însă era fascinat mai ales de metoda prin care naziștii foloseau da- 
tele ca să supravegheze şi să controleze masele. 

Punând la dispoziţie un sistem patentat de cartele perforate şi 
mecanisme de sortare a acestor cartele, IBM îi ajuta pe nazişti să 
parcurgă fiecare etapă din procesul lor de persecuție şi distrugere 
iminentă a poporului evreu. Totul începuse cu sortarea datelor de la 
recensământ pentru identificarea evreilor, cu scopul de a-i împie- 
dica să aibă acces în anumite domenii de activitate. În cele din urmă, 
prin acest procedeu, naziştii aflară adresele tuturor evreilor şi din 
câți membri era alcătuită fiecare familie, astfel încât îi putură eva- 
cua din casele lor obligându-i să locuiască în ghetouri. 

Un american din Washington DC, pe nume Herman Hollerith, 
era cel care inventase sistemul de cartele perforate. Când Al Treilea 
Reich atinse apogeul, IBM închiria, întreținea şi îmbunătăţea deja 
performanţa a două mii de maşini de sortare pentru Germania şi 

alte câteva mii pentru țările din Europa ocupată de nazişti și fabrica 
1, 5 miliarde de cartele perforate în fiecare an numai pentru 
Germania. 

Aproape în fiecare lagăr de concentrare existau „departamente 
Hollerith“ care strângeau şi triau datele prizonierului, începând cu 
data sosirii acestuia şi terminând cu munca de sclav pe care trebuia 
să o facă şi, desigur, cu data la care trebuia să moară. 

Parteneriatul cu IBM îi ajută pe nazişti să devină o maşină de 
ucis incredibil de eficientă, mult mai eficientă decât dacă ar fi ac- 
ționat pe cont propriu. Nu exista nicio operaţiune a naziștilor în care 
să nu fi fost implicat IBM-ul. Când Hitler căută să îşi extindă Al Trei- 
lea Reich, IBM nu ratase ocazia de a-și mări cota de piaţă. 

Cunoscând politica corporației şi faptul că nimic nu era distrus, 
în special datele şi informaţiile - indiferent cât ar fi fost de incrimi- 
natoare sau de periculoase -, Middleton ceru accesul la toate dosa- 
rele referitoare la programul nazist. Conducerea IBM îi respinse 
această cerere. De fapt, merseră şi mai departe, susținând că această 
arhivă nu mai exista. Middleton ştia că-l minţeau şi ceru din nou 
accesul la acele informații. 

Când cererea îi fu refuzată a doua oară, i se explică în termeni 
foarte concişi că, dacă va formula din nou acea cerere sau dacă va 
vorbi măcar despre acel proiect, contractul lui cu IBM va fi rezi- 
liat. Punct. 

Dându-și seama că nu va primi de bunăvoie accesulla arhivă, el 
puse la punct un plan să o fure. 

După ce lăsă să treacă suficient timp, întocmi o serie de proiecte, 
de care cei de la IBM, era convins, vor fi încântați, şi începu să mun- 
cească plin de elan în laboratorul lui privat care se afla în cea mai 
îndepărtatăclădire din campus. Ceea ce nu ştia conducerea IBM era 
faptul că el alesese fiecare proiect drept paravan şi că obținea treptat 
acces la programul de genocid şi la informaţii. 

Când superiorii lui aflară, din pură întâmplare, ce punea la cale, 
Middleton făcuse deja progrese foarte mari. Folosindu-se doar de 
calcule matematice simple şi de aparatul de calcul rudimentar pe care 

îl folosiseră IBM şi naziștii la vremea aceea, Middleton reînnoise și 
îmbunătăţise în întregime programul lor de genocid. 

Obsesia detaliului cu care elaborase totul era mai mult decât re- 
voltătoare. Mersul trenului îmbunătăţit, studii referitoare la capaci- 
tatea vagoanelor, construcția şi amplasarea lagărelor de concentrare, 
mijloacele de selecţie a prizonierilor, uciderea lor, precum şi eva- 
cuarea cadavrelor... Viziunea lui Middelton, ca să nu mai vorbim 
de jalnica sa admiraţie pentru întregul proces, care se afla la limita 
respectului, erau dezgustătoare. 

Conform calculelor sale, IBM ratase o oportunitate. Hitler şi 
naziștii ar fi putut fi cu cel puţin 80 de procente mai „productivi“ 
în masacrarea evreilor şi a tuturor celor pe care îi considerau duș- 
mani ai statului. 

Când munca de cercetare a lui Middleton fu descoperită, nu nu- 
mai că acesta fu concediat, dar pentru prima oară în istoria compa- 
niei, cei din conducere arseră toate documentele angajatului. Şi nu 
se opriră acolo. Înainte să îl concedieze pe Middleton, îi confiscară 
ecusonul, cheile, apoi ordonară să fie escortat până la ieşirea din 
campus. După aceea adunară toate dosarele și carnețelele lui de no- 
tiţe, toate cărţile şi obiectele din biroul lui şi le dădură foc. Colegii 
nemulțumiți ai lui Middleton, care nu aflaseră niciodată despre 
munca lui de cercetare, nu fură surprinşi să audă că, în cele din urmă, 
fusese concediat. Ceea ce nu aveau să afle niciodată era că avuseseră 
mare dreptate când îl comparaseră cu Hitler şi cu Mao. 

Fără să vrea, IBM îl ajutase pe Middleton să deschidă o cutie 
care nu ar fi trebuit deschisă niciodată. Spiritul, dacă putea fi de- 
scris în termeni atât de blânzi, fusese eliberat din sticlă. Middleton 
îşi descoperise chemarea. 

Lucrase pentru mai mulți rivali ai IBM înainte să ajungă la 
EQUIFAX, cea mai veche agenţie de credit din America. Acolo se 
simți în elementul lui, înotând printre date şi învățând cum să le 
folosească. 

Înființă un departament care aduna, analiza şi furniza guvernu- 
lui şi organelor de drept date despre consumatori. Devenise, astfel, 
unul dintre cei mai bogați şi mai puternici directori. În cele din 

urmă, acel departament deveni, prin externalizare, o companie inti- 
tulată ChoicePoint, o firmă descrisă ca fiind un „serviciu privat de 
informaţii“. Aici se colectau date transmise mai departe guvernului 
şi industriilor private. Dar oricât de bine îi mergea, tot nu era mulțu- 
mit. Nici măcar EQUIFAX şi ChoicePoint nu erau o rampă de lan- 
sare destul de mare pentru ceea ce voia el să facă. 

În scurt timp, aptitudinile lui atraseră atenţia celor de la ATS. 
I-ar fi putut oferi un salariu simbolic de un dolar pe an, iareltotar fi 
acceptat oferta. Vedea potenţialul de care dispunea organizaţia. De 
asemenea, îşi dădu seama că nu-l abordaseră întâmplător. 

Către sfârşitul procesului de verificare, unul dintre membrii 
consiliului de administraţie îl întrebă despre munca sa legată de 
programul nazist, din cauza căreia fusese concediat de la IBM. Cu 
toate astea, ei aveau deja toate informaţiile, fiind incredibil de 
bine informați. 

În timp ce le răspundea la întrebări, Middleton nu dezvălui nicio 
informaţie; cel puţin până îşi dădu seama că aceştia nu era deloc in- 
diferenti față de ceea ce făcuseel. În acel moment înțelese cât de bine 
se potrivea cu această organizaţie. 

ATS avea nevoie de un om ca el, care să îi coordoneze operaţiu- 
nile, iar el era suficient de inteligent încât să profite de şansa vieții 
atunci când i se oferea. Până în acel moment, nici măcar nu ştiuse că 
ATS exista, dar odată ce îi simţi pulsul şi scopul activităţii, înțelese că 
era rampa la care visase întotdeauna. 

Educaţia pe care o primise la IBM nici nu se putea compara cu 
cea de care avu parte în momentul în care începu activitatea la ATS. 
Avea impresia că i se deschiseseră uşile de la arhiva secretă a Vatica- 
nului. Nu exista niciun american important despre care ATS să nu 
aibă un dosar. Volumul de informaţii la care avea acces organizația 
era uluitor. 

Când întrebă de ce aveau dosare doar despre americanii impor- 
tanți şi nu despre toată lumea, începu inițierea lui în cel mai adânc 
şi secret cerc al ATS. 

De fapt, ATS îşi propunea să deschidă un dosar pentru fiecare 
american în parte. Acesta era unul dintre motivele principale pentru 

care fusese recrutat. Le plăcea ceea ce făcuse el până atunci, inclusiv 
munca de cercetare din cauza căreia fusese concediat de la IBM. 

Membrii ATS credeau că noţiunea de „naţiune-stat“ era desti- 
nată eşecului, iar ei aveau de gând să dea o mână de ajutor. Credeau 
că informaţia însemna putere. Cu cât strângeau mai multe informa- 
ţii, cu atât deveneau mai puternici. Până la urmă, scopul lor era să 
întocmească dosare nu numai despre fiecare american, ci şi despre 
fiecare om de pe planetă. 

Însă, în acel moment, atenţia lor era îndreptată asupra Statelor 
Unite şi nu exista nicio sferă de influență pe care ATS să nu o contro- 
leze. Cine era ales, ce legi erau votate, ce sentinţe se dădeau în tribu- 
nale, activitatea pieţei bursiere, prețul mărfurilor, cu cine se aliau 
Statele Unite în război şi de ce, ascensiunea și declinul celor mai ve- 
hemente voci din spectrul politic, modificarea materialului didactic 
în şcolile americane... ATS reuşise să se infiltreze şi în teologie, in- 
fluențând ceea ce predicau preoţii în biserici. Aveau o viziune tă- 
joasă, singulară despre lume, asupra căreia se concentrau cu precizie. 
Cu cât avansau mai mult în tehnologie, cu atât puteau remodela mai 
subtil țara și, îndată după aceea, lumea, după propriile lor planuri. 

Aveai impresia că te plimbai în beznă prin casă, convins că ştii 
unde se află plasat fiecare articol de mobilier, ca apoi cineva să 
aprindă brusc lumina şi să îți arate că totul, fiecare lucruşor, fusese 
mutat din locul pe care îl ştiai tu. Middleton bâjbâise toate viața lui 
de adult. Abia atunci își deschisese cu adevărat ochii. Profunzimea 
înşelătoriei era atât de uluitoare, completă și absolută, încât până şi 
un om precum Craig Middleton nu reușea să o descrie. Tot ceea ce 
dorise, tot ceea ce îşi imaginase se afla la îndemână. Era acasă. 

Cu toate că era un as în strângerea de informaţii, mentorii lui de 
la ATS îl ajutară să își perfecționeze măiestria şi îl învățară multe 
lucruri pe care nici nu-şi imaginase că le-ar fi putut realiza, mai ales 
când venea vorba despre trafic de influență. Îi arătară cum să înge- 
nuncheze persoanele cu autoritate şi să le țină așa. 

Una dintre cele mai timpurii şi mai ingenioase contribuţii aduse 
de Middleton organizației ATS fu inventarea unui program de cal- 
culator care să ajute la sortarea indivizilor în funcţie de setea pentru 

putere. După modelul programului pe care urmau să îl vândă eva- 
luatorilor, care monitoriza constant imaginile prin satelit ca să gă- 
sească îmbunătățiri neautorizate aduse caselor, Middleton iniție un 
program-paravan asemănător pentru guvern, serviciile secrete şi 
informaţii militare. Cu ajutorul acestui program se căutau nepotri- 
viri, contradicții sau lipsuri în dosarele personale, în foile de in- 
structaj sau în rapoarte. Când se descoperea vreo problemă, se 
ridica un steag virtual, iar sistemul încerca atunci să descifreze şi să 
rezolve problema. 

Cu ajutorul acestui program reuşise Middleton să îl identifice 
pe cel pe care urma să îl sune. 

După ce ridică căştile aparatului STE, Middleton introduse o 
cartelă Crypto în fantă şi formă numărul. 

- Ştii cât e ceasul? întrebă bărbatul care răspunse la celălalt ca- 
păt al firului. 

- Ți-am găsit câinele pierdut, răspunse Middleton. După ce mai 
aruncă o privire peste informaţiile despre Harvath care apăreau pe 
ecran, el trimise fişierul prin e-mail. Nu îi păsa cât de securizat era 
sistemul de comunicaţie prin telefon. Întotdeauna folosea un lim- 
baj codat atunci când nu se afla într-un context sigur, iar interlocu- 
torul nu se afla în faţa lui. Tocmai ţi-am trimis fişierul. 

- Mă uit peste el dimineaţă. 

- Acum este dimineaţă. Uită-te peste el! 

- Te pun în așteptare, zise bărbatul, apoi se ridică din pat şi co- 
bori scările, îndreptându-se către birou. Își porni computerul şi aş- 
teptă să ruleze programele iniţiale. Își deschise e-mailul, citi detaliile 
care îl interesau, apoi ridică receptorul. 

- Informaţia a fost confirmată? 

- Nu te-aş fi sunat dacă n-ar fi fost. Hai să bem o cafea. Era co- 
dul lor pentru o întâlnire față în față. 

- Mai încolo, răspunse vocea. Am destule pe cap azi. 

- Stai să ghicesc. Iei prânzul cu soţia şi cu amanta? 

- Du-te naibii! 

- Ne vedem într-o oră, zise Middleton şi închise. 


CAPITOLUL 16 


Când Middleton ajunse la Pentagon, colonelul Charles „Chuck“ 
Bremmer îl aştepta deja. 

Bremmer avea aproape şaizeci de ani, iar părul lui cenușiu era 
tuns periuță. Era cu vreo treizeci de centimetri mai înalt decât 
Middleton şi răspândea o aură de vitejie şi integritate. Numai că acea 
aură care îi învăluia cariera era falsă. 

Grăsuliu şi diform, Chuck Bremmer fusese un soldat mediocru, 
cu un intelect peste medie, care ajunsese la rangul de colonel fără să 
ia parte efectiv în vreo luptă. Era ceea ce se numea în limbaj militar 
un „ofiţer de birou“. Era un om care reuşise în armată prin linguşire, 
nu prin fapte. Cea mai periculoasă misiune la care luase parte avu- 
sese loc cu mai mult de douăzeci de ani în urmă, în Kuwait City; la o 
lună după ce Statele Unite scoseseră forțele irakiene afară din țară. 

În timp ce îl ducea cu mașina pe Bremmer, locotenent pe-atunci, 
şoferul lui suferise un atac de cord. Pierduse controlul SUV-ului în 
care se aflau, intrând cu el într-o cafenea shisha din Kuwait şi prin- 
zând dedesubt doi oameni. Fusese un accident îngrozitor, înrăutățit 
de reacţia lui Bremmer. Văzând că rezervorul de benzină se spărsese 
şi temându-se că acesta ar fi putut exploda în orice clipă, Bremmer 
traversă strada ca să se pună la adăpost, lăsându-și şoferul să 
moară acolo. 

Cu toate că declarase ulterior că fusese în stare de şoc din cauza 
accidentului, dăduse dovadă, de fapt, de lașitate. Într-un fel sau al- 

tul totuşi, creierul „de reptilă“ al lui Bremmer ajunse să fie dominat 

de o altă parte - eul lui. Își dădu seama că era un prost. Aceea era 
ocazia perfectă să facă pe eroul. 

Întorcându-se în fugă la cafenea, se chinui să îl scoată pe şofer 
afară din mașină. Din nefericire, acesta își dăduse duhul. În acel mo- 
ment Bremmer transformase situația aceea gravă în ceva şi mai grav. 

Neobișnuit cu înclinația oamenilor din Orientul Mijlociu către 
dramatism şi neștiind o boabă de arabă, Bremmer înțelese complet 
greşit tipetele şi vaietele localnicilor care se chinuiau să-i scoată pe 
cei doi patroni ai cafenelei de sub SUV. Datorită uniformei sale mi- 
litare şi aerului autoritar, aceştia începuseră să îl implore să îi ajute. 
Însă nu așa percepuse Bremmer lucrurile. În mintea lui îngustă, 
aceştia îl învinuiau pe el; iar oamenii de pe stradă, care se adunau în 
acel moment în cafenea ca să dea o mână de ajutor nu erau buni sa- 
mariteni, ci o gloată care ar fi putut foarte bine să îl facă bucăţi dacă 
nu acționa. Şi într-adevăr acţionă. 

În timp ce lumea se aduna, iar oamenii îl trăgeau de mânecă în- 
cercând să îl convingă să facă ceva, orice, Bremmer îşi scoase pisto- 
lul și trase nu unul, ci patru „focuri de avertisment“, care străpunseră 
tavanul, ajungând în locuinţa de deasupra. 

Îngroziţi, toți localnicii, inclusiv cei care încercau să ridice vehi- 
culul şi să îi scoată de sub el pe bărbaţii care fuseseră grav răniţi, se 
dădură în spate. Dar fu numai temporar. 

Furia care cuprinse mulțimea explodă ca o reacţie nucleară. Dacă 
Bremmer percepuse acel grup de oameni care pe o gloată răzvrătită, 
în acel moment nu mai încăpea nicio îndoială. Le era sete de sânge - 
al lui — şi erau foarte hotărâți să îl obţină. 

Când unul dintre bărbați dădu să îl lovească cu piciorul unui 
scaun rupt, locotenentul, care nu era un ţintaş prea priceput, trase 
două gloanţe de 9 mm în inima bărbatului, omorându-l pe loc. 

Bremmer nu aşteptă ca trupul neînsuflețit al bărbatului să se 
prăbuşească; se întoarse şi o luă la fugă. 

După un cvartal, abia mai respira, iar plămânii parcă îi luaseră 
foc. După încă un cvartal, simți că îi vine să vomite. După încă un 
cvartal, vomită. 

După ce îi trecu primul val de greață, Bremmer privi în jurul lui 
şi simţi altceva - panică. Habar nu avea unde se afla. Nu fusese deloc 
atent cât timp se aflase în maşina care îl ducea la întâlnire şi nici nu 
fusese interesat de harta oraşului. Iar acum era complet pierdut. 

Trebuia să plece de acolo. Trebuia să se pună la adăpost, un- 
deva unde putea să se gândească. Alese prima clădire de aparta- 
mente şi, după mai multe încercări, reuşi să deschidă cu piciorul 
uşa de la intrare. 

Era o clădire mică, cu două apartamente pe etaj. Bremmer trecu 
pe lângă ele fără să se oprească în timp ce urca scările către acope- 
riş. Trebuia să-şi dea seama unde naiba se afla. 

Etajul superior era format dintr-un singur compartiment, o 
mansardă modestă care dădea într-o grădină amenajată pe acope- 
riş. Bremmer împinse uşa cu umărul şi o deschise larg, speriind o 
femeie cu doi copilaşi care se aflau înăuntru. 

Înainte ca femeia să apuce să ţipe, Bremmer îşi îndreptă arma 
înspre ea şi îşi puse degetul arătător pe buze. Mesajul lui nu ar fi pu- 
tut fi mai grăitor. Îşi trase copiii mai aproape de ea, dar nu scoase 
niciun sunet, cu toate că lacrimile i se rostogoleau pe obraji. 

Arătând către mâncarea pe care copiii începuseră să o mănânce, 
Bremmer îi făcu semn femeii să ia farfuria, iar apoi îi închise pe cei 
trei în baie. 

O firidă din camera de zi ascundea un bar mic, plin cu imitații 
ieftine ale unor mărci de băutură americane. În acel moment, loco- 
tenentul Bremmer nu putea emite pretenţii. În încercarea de a se 
calma, el luă o sticlă care semăna vag cu o sticlă de Jack Daniel's. 

După ce desfăcu capacul, îl aruncă pe jos şi ieşi pe acoperiş. 
Brusc, simţi că i se înmoaie genunchii. Nu reuşea să recunoască 
niciun reper. Ducând sticla la buze, o ridică şi luă o gură sănătoasă 
de băutură. 

Băutura contrafăcută era ca dracu, însă simţi cum îl inundă pe 
loc un val de căldură. Mai luă alte două înghiţituri, apoi îndesă sti- 
cla într-un ghiveci. Se putea îmbăta mai târziu. Însă, în acel mo- 
ment, trebuia să născocească o poveste. 

Bremmer derulă de o mie de ori în gând tot ceea ce se întâm- 
plase. Având în vedere că șoferul lui era mort, nu mai exista un alt 
american care să îi contrazică povestea. Localnicii puteau spune ce 
voiau, se şi aştepta la asta, deoarece el ştia de partea cui avea să fie 
armata. Cheia ca totul să funcţioneze era să mintă cât mai puțin po- 
sibil. Dacă făcea asta, localnicii îi vor susține povestea fără să își dea 
seama. Și ce poveste mai era! 

Când echipajul de recuperare sosi să îl scoată de-acolo, Bremmer 
avea deja povestea pregătită. Era atât de simplă, atât de ingenioasă, 
încât până şi el era surprins. 

Armata nu numai că îl crezu, dar investigaţiile îi şi susținură va- 
rianta. Bremmer primi până și laude. Totul ar fi decurs perfect, cu 
excepţia unui singur lucru. Unul dintre bărbaţii răniți de SUV era 
fratele unui agent local CIA, care făcuse atâta tam-tam, încât şeful 
biroului CIA din oraşul Kuwait începu în secret propria lui investi- 
gaţie ca să afle ce se întâmplase. Dacă vreodată cuvântul „haraba- 
bură“ ar fi putut fi folosit pentru a descrie o întâmplare, atunci acesta 
era termenul potrivit. 

Când şeful biroului încercă să aducă la cunoștință comanda- 
mentului militar al Statelor Unite ceea ce descoperise, i se spuse 
foarte răspicat unde să-şi vâre dosarul. Comandamentul făcuse 
propriile investigații şi îşi păstra acelaşi punct de vedere. Deoarece 
şeful secției îşi încălcase jurisdicția, primi tot felul de acuzații. 

Bremmer nu avea de gând le permită unor kuwaitieni morți să îi 
împroaşte cu noroi cariera sau chiar să i-o compromită. Şeful secției 
trimise dosarul înapoi în Langley, împreună cu recomandarea de a 
nu se lua alte măsuri. În consecinţă, nu se luară alte măsuri. Chuck 
Bremmer scăpă basma curată, iar pe parcurs crease o poveste de ac- 
ţiune al cărei personaj era chiar el, poveste care era mereu îmbogă- 
tită de fiecare dată când era spusă. 

Răsfățat de lumina unei minciuni care îl ajutase să urce pe scara 
succesului, nu îşi făcuse niciodată griji că s-ar putea ca într-o bună 
zi, toate faptele lui să iasă la suprafață. Totul luă o altă întorsătură în 
ziua în care Craig Middleton intrase în viaţa lui, înarmat cu mult 

mai mult decât adevărul legat de întâmplarea din oraşul Kuwait. 
Middleton adusese artileria grea. 

Colonelul Bremmer ajunsese cel mai înverşunat adept al pro- 
priei sale minciuni sfruntate, câştigând pe nedrept încrederea supe- 
riorilor săi. Tot mai orgolios, el începuse să se angreneze în tot felul 
de plăceri care considera că i se cuvin, inclusiv relaţii extraconjugale 
şi trafic de influență în sfera contractelor militare, cu scopul de a-şi 
umple buzunarele. 

Când apăru Middleton şi aruncă tot ceea ce ştia asupra lui ca o 
bombă atomică, Bremmer ştiu că nu avea decât două variante - să 
coopereze sau să piardă totul. Se prea poate să-i fi lipsit coloana 
vertebrală, însă instinctul de supravieţuire îl avea. Se supuse, deve- 
nind de atunci proprietatea lui Middleton. 

Când Middleton păşi în biroul lui Bremmer, colonelul, care putea 
fi oricând chemat la Casa Albă, purta uniforma militară albastră. 

Arătând spre uşa unității SIS a lui Bremmer, sau „Serviciu In- 
formativ Securizat“, Middleton spuse: 

- Începem? 

„Nu tu bună dimineața, nu tu nimic, îşi zise colonelul, luându-și 
cana şi ridicându-se în picioare. Ce ticălos!“ 

Îndreptându-se către ușă, el tastă codul de acces pe o tastatură 
mică. Când se deblocară încuietorile, împinse uşa şi îi făcu semn lui 
Middleton să îl urmeze în sala de şedinţe securizată. 

Odată ce se închise ușa, își reluară conversaţia de unde o lăsaseră. 

- Aşadar, eşti sigur că informaţia referitoare la locul unde se află 
este corectă? 

Middleton trase unul dintre scaunele din piele şi se aşeză de 
parcă ar fi fost stăpânul locului. 

- Ţi-am spus deja că e corectă. 

- În regulă. Oamenii mei trebuie să aibă acces la mecanismele 
de supraveghere. 

- Îţi voi pune la dispoziţie tot ceea ce pot. Cât de repede îi poţi 
trimite acolo? 

- Am trimis deja o trupă în Lyon. Harvath a cumpărat un bilet 
pentru trenul de mare viteză din Paris cu două seri înainte. 

- De ce n-am fost informat? întrebă Middleton. 

- Te informez acum. 

- E o tâmpenie, având în vedere resursele de care dispun. 

- Sunt profesionişti, zise Bremmer, ignorând amabilitatea băr- 
batului. Îşi cunosc meseria. 

- De aceea se află în Franţa în căutarea unui bărbat care este 
în Spania? 

- Vor primi instrucţiuni noi. Altceva? 

- Da. Nu mi-ai spus dacă ai găsit ceva despre Kurt Schroeder? 

- Schroeder? Te referi la puştiul din biroul tău? 

- Nu, la puştiul din desenele animate Peanuts. Bineînţeles că la 
puştiul din biroul meu. 

Bremmer îşi încleştă fălcile. Middleton era un ticălos nesuferit. 

- Bănuiesc că nu ai auzit nimic pentru că oamenii care îl urmă- 
resc nu au descoperit nimic. 

- Aiureli! Trebuie să fie ceva. Ştiu asta. 

- Dacă eşti aşa de sigur, zise Bremmer, atunci ar trebui să-i in- 
terzici accesul înainte să avem de-a face cu o altă Caroline Romero. 

Middleton se gândi o clipă la Caroline Romero înainte să îşi în- 
drepte atenţia din nou la Schroeder. 

- Ştie prea multe ca să-i interzic pur şi simplu accesul. 

- Atunci adaugă-i numele pe listă. Dar hotărăşte-te odată. 

Lui Middleton nu îi plăcu tonul din vocea bărbatului. 

- Este un ordin, domnule colonel? 

- Ia-l cum vrei. Am destule probleme pe cap, n-am nevoie şi de 
ale tale. 

- Ascultă-mă, Chuck. Problemele mele sunt problemele tale, să 
nu uiţi asta. Este o problemă de securitate națională. Dacă nu o re- 
zolvăm, vor exista oameni care o vor mierli, inclusiv tu. 

- Mă ameninţi? 

- Eu? Să ameninţ un colonel plin? Un consilier calificat al Con- 
siliului Naţional de Securitate? Bineînţeles că nu. Hai să spunem că 
îți dau un sfat prietenesc care să te ajute în carieră. 

- Îl voi lua în considerare. Altceva? 

- N-am închis cazul portarului. „Portar“ era numele de cod 
pentru Reed Carlton. 

- Eşti paranoic, răspunse Bremmer. Ai văzut pozele de la incen- 
diu. A fost făcut scrum. Nimeni nu ar fi reuşit să supraviețuiască. 
Este mort. Crede-mă. 

- O, te cred, zise Middleton. Cu oamenii tăi am o problemă. Ar 
fi trebuit să trimiţi agenţi adevăraţi. l 

- Practic vorbind, chiar sunt agenți adevărați. 

- Pe naiba! Sunt niște criminali nenorociţi. Poate pe hârtie o fi 
fost o idee bună să aranjezi în secret permutări şi să îi scoţi la înain- 
tare ca să se alăture bandei tale de asasini, dar sunt un dezastru. 

Lui Bremmer puțin îi păsa că judecata lui era pusă sub semnul 
întrebării. 

- După cum ţi-am spus, grupul agenţilor speciali este unul re- 
strâns. Nu puteam trimite agenţi adevăraţi după alţi agenți. Riscurile 
ar fi fost prea mari să cunoască ţintele și să nu mai ducă misiunea la 
capăt. Nu-mi pasă ce acuzaţii ai spus că li se aduc... 

- Oricum nu mai contează. Oamenii pe care îi folosesc eu au pri- 
mit un instructaj excepțional, iar dovada este evidentă. S-au ocupat 
de Carlton şi de toți cei aflați pe listă. 

- De toți în afara lui Harvath, îl corectă Middleton. 

Colonelul nu era interesat să revină asupra operaţiunii eşuate 
din Paris. Îşi căraseră deja suficienți pumni pe tema aceea. 

- O să-l prindă şi pe Harvath. 

- Ar face bine. 

Bremmer schimbă subiectul. 

- Între timp, aştept să-mi dai coordonatele piticului. 

- Le vei primi în curând. 

Colonelul îl privi în ochi pe Middleton în timp ce îşi ridică ceaşca 
şi luă o înghiţitură. Antipatia dintre cei doi bărbaţi era palpabilă. 
Lăsând ceaşca jos, el se duse şi dezactivă mecanismul de securitate 
al uşii. 

- Cred că asta e tot, zise Middleton, ridicându-se de pe scaun. 
Ţine-mă la curent cu Spania. 

Bremmer făcu un pas în spate, lăsându-l pe bărbat să treacă. 
Middleton se opri înainte să iasă din birou şi schiță un zâmbet. 

- Am auzit că echipa de hochei pe iarbă a fiicei tale o duce des- 
tul de bine anul ăsta. Studiază la Academia Fredericksburg, nu? 

Privirea de gheaţă a colonelului se intensifică. 

- Lasă-mi naibii familia în pace! zise el, trântind ușa şi închizân- 
du-se înăuntru. 

Zâmbetul de pe chipul lui Middleton se lărgi. Îi plăcea să-l calce 
pe nervi pe Bremmer. Colonelul făcea întocmai cum i se spunea. 
Avea prea mult de pierdut, iar Middleton îl avea la mâna lui. Şantajul 
era o artă, iar Middleton, un maestru. 

Însă ce urma să se întâmple în continuare era pură realitate. Eli- 
minarea grupului Carlton nu era decât primul pas. America urma să 
fie martora unui atac fără precedent. Odată ce praful se va fi aşezat, 
viața nu va mai fi niciodată la fel. 


CAPITOLUL 17 


DISTRICTUL FAIRFAX 
NORDUL VIRGINIEI 


Reed Carlton scăpase din incendiu luând cu el doar o haină 
verde Barbour, un rând de haine şi un rucsac gata pregătit, pe care 
îl ascunsese în spatele panelului din dulapul din dormitor. Folosit 
pentru cazuri extreme, acesta conţinea o lanternă, o carte de identi- 
tate falsă şi cărți de credit, un laptop nefolosit, un stick de memorie 
IronKey parolat, trei celulare noi, hărți, un amortizor şi un pistol 
Les Baer 1911. 

Ținându-se departe de şosele, Carlton merse trei ore pe jos până 
ajunse la depozitul unde îşi ţinea jeepul verde Cherokee din anul 1980, 
care era încărcat cu alte provizii. Numerele de înmatriculare duceau la 
o companie falsă cu răspundere limitată şi păreau a aparține unui avo- 
cat bătrân care profesa într-un birou de avocatură din Richmond. 

Evitând marile artere rutiere, Bătrânul o luă înspre nord-vest, 
către Winchester. Deoarece oraşul era reşedinţă districtuală şi găz- 
duia universitatea Shenandoah, era uşor să găseşti locuinţe la un 
preţ convenabil. Alese un hotel într-un cartier de afaceri, se cază 
sub un nume fals şi se puse pe treabă. 

Internetul semăna cu o piscină mare, iar cea mai bună cale să nu te 
faci observat era să eviţi să ieşi la suprafață. Carlton ştia că era mai 
bine să se ţină la fund. Dacă trebuia să se arunce, era foarte conştient 
că, pe măsură ce înota mai adânc, atrăgea mai multă atenţie asupra lui. 

Începu să citească paginile web ale ziarelor locale. Nu introduse 
niciun cuvânt cheie, doar accesă linkurile care îl duseră de la o po- 
veste la alta, de la o pagină de internet la alta. În cele din urmă, găsi 

ceva despre incendiu. Era un articol scurt, de genul „ştire de ultimă 
oră“, în care era menţionat doar oraşul şi se spunea câte detaşa- 
mente de pompieri fuseseră chemate să stingă flăcările. Avea nevoie 
de mai multe informaţii. 

Cel mai simplu lucru ar fi fost să sune la birou, dar numai un 
amator ar fi riscat să se expună. Cei care reușiseră să îi omoare pe 
paznici, să îl încuie în propria lui cameră securizată și să dezarmeze 
alarma şi aspersoarele de incendiu îi supravegheau cu siguranță fie- 
care mişcare pe care o făcea până când aveau confirmarea decesului 
său. lar când vor afla că el nu murise în incendiu, atunci vor strânge 
şi mai tare laţul. Pentru moment însă, era cu un pas înaintea lor, de- 
oarece nimeni nu ştia că era încă în viaţă, iar el trebuia să profite 
din plin de acest avantaj. 

După ce se deconectă de la computerul centrului de afaceri, îşi 
turnă încă o ceaşcă de cafea în foaier şi se îndreptă către jeepul lui. 
Conduse către sud pe I-81 până când găsi o parcare pentru tiruri su- 
ficient de aglomerată şi opri acolo. 

După ce făcu plinul, parcă maşina şi intră în restaurant, unde se 
aşeză la o măsuţă și comandă micul dejun. În timp ce aştepta mân- 
care, îşi deschise laptopul și introduse stickul de memorie IronKey. 
Rapiditatea cu care avansa tehnologia nu contenea să îl uimească. 
IronKey era un dispozitiv obişnuit, pe care şi-l permitea toată lu- 
mea, fabricat pentru armată, cu un algoritm de criptare de 256 de 
biţi şi o caracteristică de autodistrugere care se activa dacă parola 
nu era introdusă corect din zece încercări. Pur și simplu uluitor. 

Deschizând lista de numere de celulare etichetată „club auto“, 
Carlton încercă să se decidă pe care dintre cei de pe listă să îl sune 
primul. Se hotărî asupra lui Frank Coyne, fost sergent major din 
Delta Force. Frank se pricepea de minune să strângă informaţii şi 
activase sub comanda lui la CIA înainte să fie angajat la Carlton 
Group. Scoase din rucsac unul dintre telefoanele mobile nefolosite, 
îl deschise şi îl sună pe bărbat acasă. 

Telefonul sună, dar Coyne nu răspunse, iar Carlton fu întâmpi- 
nat de căsuţa vocală. Era posibil ca Frank Coyne să fi verificat tele- 

foanele şi, nerecunoscând numărul, să nu răspundă. Bătrânul nu se 
obosi să lase un mesaj verbal. 

Accesând iconița pentru mesaje, el tastă un mesaj scurt Blue # — 
ca să-l avertizeze pe Coyne că urma să sune şi că ar trebui să răs- 
pundă. Aşteptă două minute, apoi formă din nou numărul. Sună de 
câteva ori, apoi intră căsuţa vocală. Carlton închise şi verifică lista. 

Încercă un alt agent pe care îl chema Douglas, dar rezultatul fu 
acelaşi — nu îi răspunse nici acasă, nici pe celular. Două încercări ne- 
reuşite şi un presentiment ciudatcareîncepu să îi provoace un golîn 
stomac. Nu numai că devenise țintă, dar nu reușea nici să ia legătura 
cu doi dintre cei mai buni oameni ai lui. Hotări să facă tot ce îi stă- 
tea în putință să reuşească. 

Dovada de existență, sau DDE, era o sintagmă folosită în cazu- 
rile de răpire ca o condiţie obligatorie pentru plata răscumpărării. 
Carlton îşi instruise oamenii să folosească această sintagmă, dar o 
codificase ca să îi protejeze adevăratul înțeles. Parcurse din nou lista 
şi trimise următorul mesaj agenților lui: „Raport venituri: Ţiţei, Pe- 
trol & Lubrifiant.“ Era atât un avertisment că exista un pericol imi- 
nent, cât şi un îndemn să ia legătura cu el pe acel telefon mobil. 

Telefonul ar fi trebuit să vibreze pe loc dacă ar fi fost apelat. Dar 
nu primi nici măcar unul; nici măcar de la Scot Harvath, care, 
deşi se afla de cealaltă parte a oceanului, avea telefonul la el în 
permanenţă. 

Trecând pe rețeaua wi-fi din parcarea de tiruri, el activă caracte- 
ristica de căutare a stickului. Folosind reţeaua Tor, cu caracter ano- 
nim, sau Onion Router cum era cunoscută, ca să îşi ascundă zona de 
conectare, el se logă la mai multe servere din lume, înainte să ajungă 
la destinaţia finală, Skype. 

Carlton îşi introduse numele şi parola, apoi apăsă pe iconiță ca 
să se conecteze. Fu întâmpinat de mesajul: „Nu vă puteţi conecta. 
Parolă greşită.“ Mai încercă de două ori înainte să ajungă la conclu- 
zia că nu era o greşeală. Cumva, cineva îl eliminase, respingându-i 
accesul. În afară de cei mai importanţi oameni, nimeni nu știa des- 
pre contul lui de pe Skype şi nici că era metoda principală prin care 

ţinea legătura cu agenții lui. Asta însemna că în organizația lui ci- 
neva se infiltrase foarte adânc. | 

Nu exista decât un motiv pentru care să-i fie interzis accesul pe 
Skype. Cineva voia să elimine principalul mijloc prin care aceştia 
ţineau legătura. Faptul că niciunul dintre oamenii lui nu răspundea 
la telefon sau la mesaje îl făcu să-şi dea seama că cineva dorise să se 
asigure că aceştia erau izolați pentru a-i putea elimina. Era „o noapte 
a cuţitelor lungi“, iar Carlton se aştepta la ce era mai rău. 

Dar se pregătise dintotdeauna pentru cel mai sinistru scenariu. 
PACU era acronimul pentru Primordial, Alternativ, Contingenţă, 
Urgenţă. Carlton navigă pe mai multe site-uri matrimoniale presta- 
bilite şi lăsă câteva mesaje pentru oamenii lui şi acolo. 

După ce îşi închise computerul, plăti nota şi intră la toaletă 
după doi şoferi de tir. La pisoar, el făcu pe pensionarul vorbăreţ şi 
astfel află în ce direcţie urma să meargă fiecare, ce tiruri conduceau 
şi care erau destinaţiilor lor finale. Având la dispoziţie aceste infor- 
maţii, restul era floare la ureche. 

Cei împotriva cărora lupta erau extrem de pricepuţi la ceea ce 
făceau. La un moment dat, vor afla că se află în parcarea pentru ti- 
ruri. Fie că îl vor localiza din cauza încercării lui de a se conecta pe 
Skype, fie pentru că folosise telefonul mobil, n-avea nici o impor- 
tanță. Nu avea să se amăgească că se afla în siguranță. Avea nevoie 
de mai mult timp sau măcar să îi trimită pe o pistă greşită. 

Găsi tirul bărbatului care mergea la Bakersfield, vâri telefonul 
mobil într-o pungă etanşă şi îl prinse bine cu bandă adezivă dede- 
subt. Până când va muri bateria sau va fi descoperit, telefonul avea 
să lase în urmă o dâră de firimituri digitale, care, spera el, îi va tri- 
mite pe urmăritorii lui într-o cu totul altă direcţie. 

Odată întors la hotelul din Winchester, Carlton îşi petrecu restul 
zilei şi seara la computer, în centrul de afaceri, accesând linkuri. 
Dar în loc să caute informaţii despre atacul asupra lui, el căută arti- 
cole despre posibile atacuri sau „accidente“ în care ar fi putut fi im- 
plicaţi agenţii lui. Fu devastat când găsi mai multe referiri, inclusiv 
una despre un schimb de focuri mortal la Paris, care, chiar dacă nu 

erau specificate nume, trebuie să fi fost despre Harvath şi agentul 
Delta Force pe care îl trimisese să se întâlnească cu el, Riley Turner. 

Tot ceea ce construise Carlton era distrus; baza lui operațională - 
coloana ei vertebrală - fusese smulsă. Ar fi trebuit să se simtă noro- 
cos pentru că era în viață, dar nu se simţea aşa. Se simţea pustiit, 
deoarece pierduse atâţia agenţi buni, pe mulţi considerându-i pro- 
pria sa familie. Era şi supărat, iar supărarea se transformă în furie. 
Cunoştea mult prea bine acest sentiment şi ştia că, dacă nu îşi ținea 
furia sub control, nu numai că îl va controla ea pe el, dar îl va şi mis- 
tui. Era prea bătrân şi prea experimentat ca să lase emoţiile să-și facă 
de cap şi să-i dicteze ce să facă. Trebuia să-şi păstreze sângele rece şi 
să fie calculat; poate mai calculat decât fusese vreodată. 

După ce se întoarse în camera lui, făcu un duş, se bărbieri, trase 
draperiile şi se întinse în pat. Nu mai dormise de când izbucnise in- 
cendiul. Avea nevoie de odihnă. 

Era extenuat şi, în curând, adormi. Dar şi în timpul somnului 
subconştientul lui nu avea odihnă, încercând să găsească răspun- 
suri, încercând să găsească o soluţie. 

Se trezi puţin după ora patru dimineața. Se simțea mai obosit 
decât când adormise, dar avea ceva ce nu avusese când se întinsese 
în pat. Avea un plan. 

Privind ceasul deşteptător de pe noptieră, el îşi dădu seama că 
trebuia să se miște repede. Nu avea prea mult timp la dispoziţie 
pentru ce-şi propusese să facă. 


CAPITOLUL 18 


TEXAS 


Nicholas nu ar fi trebuit probabil să o aducă la fermă. De fapt, 
nu ar fi trebuit să o lase să urce în maşina lui, dar fotografia pe care 
ea o scosese din poşetă şi o lipise de geam schimbase totul. 

În fotografie, ea o îmbrăţișa pe sora ei mai mare, Caroline, iar 
cele două râdeau. Însă nu numai fotografia îl făcu să se răzgân- 
dească, ci şi expresia de pe chipul ei. Era absolut îngrozită. Nu era o 
spaimă prefăcută, ci una reală, care îl determină să deblocheze ușa 
SUV-ului şi să o lase să intre. 

Nina avea aceiaşi pomeţi proeminenți şi ochi verzi ca sora ei, 
însă părul era negru ca abanosul. „Era probabil vopsit“, îşi zise 
Nicholas. Femeia purta un mic cercel în nara stângă. 

În timp ce ieşea din parcare, el cercetă repede zona ca să se în- 
credințeze că nu erau urmăriţi. Nina începu imediat să vorbească, 
însă Nicholas o opri. Nu erau în siguranță. Nu încă. 

O întrebă dacă avea asupra ei aparate electronice. Nu avea decât 
telefonul mobil; îl scoase şi i-l arătă. Când trecură pe lângă Donna 
Reservoir, îi spuse să scoată bateria şi să îl arunce pe geam în apă. Ea 
făcu întocmai cum îi ceruse, în timp ce el continua să conducă. 

Înainte de Rio Grande, schimbă direcţia şi o luă înspre vest. La 
scurt timp după aceea întoarse din nou şi se îndreptă către nord, 
traversând Las Milpas şi o luă înapoi către Three Peaks Ranch. 

Pe drum, ei făcură conversaţie, mai exact Nina, iar Nicholas o 
întrerupea din când în când ca să îi pună întrebări. 

Ea îi povesti cum primise un colet de la un magazin de lenjerie 
intimă din zona D.C. şi cum găsise înăuntru câteva sutiene şi câteva 

perechi de chiloţi, un stick de memorie şi o felicitare vocală care 
purta un mesaj de la sora ei. 

În mesaj o avertiza pe Nina să nu conecteze stickul la niciun 
computer, ci să aştepte până când îl va găsi pe Nicholas, apoi Caro- 
line îi explicase repede cum să ia legătura cu el. Nu era prea mult 
spaţiu de înregistrare, aşadar trebuia să vorbească repede. Îi spuse 
Ninei că avea probleme şi că o iubea. Atâta tot. 

După ce primise mesajul, Nina încercase în repetate rânduri să 
ia legătura cu sora ei, dar fără succes. La scurt timp după aceea, ea 
avu impresia că era urmărită, nu doar acasă, ci şi la serviciu, prin 
urmare hotărâse să se ascundă. 

După ce sunase la muncă spunând că era bolnavă, ea se ascunse 
în casa unei familii mexicane bogate, de ai cărei câini avea grijă une- 
ori. Familia se întorsese în Reynosa unde urma să stea cel puțin până 
de Crăciun, lăsând cheia în ascunzătoarea obişnuită. Ştia din experi- 
enţă că aceştia nu se oboseau să acționeze sistemul de alarmă. 

Era o femeie inteligentă, cu instincte bune, iar Nicholas era im- 
presionat. Fu la fel de impresionat când ea se uită la câini şi spuse: 

- Ovcharka, nu? 

- De unde ai ştiut? 

- Sunt tehnician veterinar. 

- Ai văzut mulți ciobăneşti caucazieni în sudul Texasului? în- 
trebă el. 

Chipul Ninei se însenină, fie şi pentru o clipă, când îşi luă gân- 
dul de la grija pe care o purta surorii ei şi zâmbi. 

- Nu prea, răspunse ea. Îmi plac câinii, atâta tot. Mai ales cei mari. 

După ce îl asigură că arsese felicitarea, după cum îi ceruse Caro- 
line, şi scoase stickul din cupa stângă a sutienului, el hotări să dis- 
cute despre altceva până ajungeau la destinaţie. 

Îi adresă întrebări personale în încercarea de a-i distrage atenţia 
de la sora ei. Acest lucru funcționă o vreme, până când el nu mai ştiu 
ce să o întrebe. Nu era prea priceput în arta conversației, aşa cum 
şi-ar fi dorit, şi se simţea penibil că nu reuşea să găsească un alt su- 
biect de conversație. 

Între ei se așternu o tăcere stânjenitoare care dură tot restul dru- 
mului. El se simţi uşurat când ajunseră în cele din urmă la fermă şi 
bănui că şi ea se simţea la fel. 

După ce intrară în casa pentru oaspeţi, o lăsă pe Nina să-şi 
aleagă un dormitor şi o sună pe Maggie Rose, rugând-o să îi aducă 
un rând de haine femeiești, mărimea 36. 

Cincisprezece minute mai târziu, Maggie îi aduse o pungă mică, 
zâmbi şi îl lăsă singur pe Nicholas. Nu întrebă pentru cine erau hai- 
nele sau cine făcea duș în baie. El aprecie profesionalismul de care 
dădu dovadă. 

Nicholas aşeză hainele în camera Ninei, iar apoi se retrase în 
bucătărie. Încercară să acceseze imediat stickul, dar era criptat. În 
ciuda faptului că se strădui câteva ore să găsească o parolă, nu avu 
noroc. Nicholas avea nevoie de o pauză. 


Gătitul era una dintre cele mai mari pasiuni ale lui, care îi oferea o 
stare zen în care putea să se relaxeze. De fapt, când Nina ieşi din ca- 
mera oaspeților şi intră în bucătărie, el nici măcar nu îi simţi prezența. 

Urcat pe un scăunel, cu ochii închişi și nasul vârât într-un pahar 
de chardonnay, Nicholas oferea o imagine pe care ea nu o mai văzuse 
niciodată. Îl privi preţ de câteva clipe. În cele din urmă îl întrebă: 

- Mure, caise sau mere verzi? 

- Poftim? răspunse Nicholas, surprins să o vadă acolo. 

- Cineva mi-a spus cândva că, dacă vrei să laşi impresia că te pri- 
cepi la vinuri, nu trebuie decât să spui că ai descoperit un parfum 
lejer de mure, caise sau mere verzi atunci când i-ai adulmecat aroma. 

Nicholas zâmbi şi lăsă jos paharul. 

- N-o ştiam pe asta. 

- O, da. Apoi continui cu termenii de horticultură. 

- Termeni de horticultură? 

Nina căzu o clipă pe gânduri, apoi începu să îi enumere. 

- lerbos, lemnos, cu miros de muşchi sau miros de turbă. 

- Cred că ultimii doi termeni sunt pentru scotch. 

- Pe bune? 

- Pe bune, afirmă Nicholas. 

- Se vede treaba că nu mă pricep. 

- Îţi place vinul? 

- Da. 

Ridicând sticla de vin cu mâinile-i micuțe, el îi turnă un pahar. 

- Asta contează, zise el, după care aşeză sticla pe blat, împinse 
paharul către ea şi apoi îl ridică pe al lui. Pentru Caroline. 

Nina rămase nemişcată. 

- Au omorât-o, nu-i aşa? I-a pus pe cei de la magazinul de lenje- 
rie intimă să-mi trimită pachetul, apoi a ieşit din mall şi a fost lovită 
de o mașină. Dar n-a fost un accident, nu-i aşa? 

Nicholas nu avea nici cea mai vagă idee. Vorbiseră despre moar- 
tea Carolinei de nenumărate ori după ce se întâlniseră în McAllen, 
însă el nu avea destul informaţii. 

- Nu se vor opri până nu mă vor omori şi pe mine, continuă Nina. 

- Nu, zise Nicholas. Nu voi permite să ți se întâmple ceva. Îţi 
promit. Îi vom da noi de capăt. În regulă? Știu că e greu, dar trebuie 
să fii optimistă. 

Deoarece ea nu răspunse, omulețul repetă toastul. 

Ea luă încet paharul şi spuse: 

- Pentru Caroline. 

Fiecare luă câte o înghițitură. 

Nicholas aşteptă puțin, apoi întrebă: 

- Aşadar? 

- Aşadar ce? 

- Mure, caise sau mere verzi? 

Pe buzele ei apăru un zâmbet şovăielnic. 

- Nu ştiu, mere verzi? 

- Cu siguranţă mere verzi, încuviinţă el. 

Fie era efectul vinului sau faptul că se simţea în largul lui în bucă- 
tărie, Nicholas reuşi de astă dată să întrețină conversaţia. Vorbi des- 
pre două dintre lucrurile lui preferate, mâncarea şi vinul, iar Nina 
păru vădit interesată. Înainte ca ea să-și dea seama, cina fu gata. 

Nina îl ajută să o servească, apoi se aşezară să se înfrupte din 
puiul la cuptor cu cimbru şi cartofi piure cu usturoi. Mâncare gus- 
toasă, de asta avea ea nevoie. 

După cină, reveniră la stickul de memorie, iar Nicholas deschise 
încă o sticlă de vin „ca să-l ajute să gândească.“ Încerca să îl decrip- 
teze prin toate metodele, dar nenorocitul de stick nu voia să le per- 
mită accesul. 

Era convins că răspunsul se afla chiar în fața lui, doar că nu îl 
vedea. Era trecut de miezul nopții când, intrând împleticindu-se în 
bucătărie, avu o revelație. 

Se duse repede în dormitor, se urcă pe scaunul de la birou și în- 
cepu să tasteze. Nina, care adormise pe patul lui, se trezi din cauza 
zgomotului produs de tastatură. 

- Ce s-a întâmplat? întrebă ea. 

- Ce ştii despre ocupaţia surorii tale? 

- Era programator la o companie din Maryland numită ATS. Se 
ocupă cu o grămadă de chestii pentru guvern. De ce? 

- Şi înainte de asta? întrebă Nicholas, continuându-și activitatea. 

- A lucrat la o banca renumită de pe Wall Street, unde scria un 
program de tranzacţionare sau ceva de genul. 

- Cât de apropiate eraţi? 

- Caroline este cu cincisprezece ani mai în vârstă decât mine. Era 
elevă în clasa a zecea când m-am născut eu. Aceeași mamă, taţi diferiți. 

- Deci n-aţi fost prea apropiate, concluzionă Nicholas. 

- Când eu aveam doi ani, ea era deja la facultate. Ne vedeam 
vara puţin și în vacanțe, dar cam atât. 

- Ţi-a povestit vreodată de ce a plecat de la bancă? 

Nina îşi dădea seama că întrebările aveau un scop, dar nu ştia 
care anume. Sprijinindu-se în cot, ea răspunse: 

- Mi-a zis că se săturase de atâta stres. Mi-a mai spus că nu-i 
plăcea deloc să locuiască în Manhattan. 

- Asta mi-a spus şi mie. Apoi am aflat adevărata poveste. 

- Cum adică adevărata poveste? 

Nicholas se întoarse ca să o poată vedea şi-i răspunse: 

- Sora ta era o maestră a computerelor şi a scris câteva programe 
uluitoare. La fel ca orice programator din lume, ea a creat o poliţă de 
asigurare, o modalitate prin care să poată intra în secret în programul 
băncii, dacă voia. Spune-i „uşa secretă“ dacă vrei. Problema a fost că 

„uşa secretă“ pe care o crease ea se lovea de o alta din sistem, creată 
de altcineva. Iar acel cineva s-a folosit de ea ca să îi bage bețe în 
roate surorii tale. 

- Cum? 

- Un alt programator fura datele personale ale clienţilor băncii 
şi le vindea pe piața neagră. A înscenat totul în aşa fel încât să pară 
că vinovata era sora ta. 

- Nu mi-a pomenit nimic despre asta, zise Nina. 

- Devine şi mai interesant. După cum spuneam, unalt programa- 
tor, un individ pe care-l chema Sanjay, i-a întins o capcană surorii tale 
într-un mod foarte inteligent. Totuşi Caroline a reuşit să pună în evi- 
dență mai multe nepotriviri care să îi susțină nevinovăția. Cu toate 
astea, conducerea băncii a concediat-o. Două zile mai târziu, ea le-a 
atacat sistemul şi le-a deconectat bancomatele pentru o săptămână. 

Nina clătină din cap şi zâmbi. 

- Încă din copilărie avea o fire nestăpânită. 

- Ei bine, firea ei nestăpânită i-a cauzat probleme serioase. N-a 
trecut mult timp şi s-a trezit cu autoritățile la uşă. La două zile după 
ce bancomatele au fost deconectate, au săltat-o. 

- Stai puţin. Ai spus că a deconectat bancomatele pentru o 
săptămână. 

Nicholas zâmbi. 

- Este adevărat, dar nimeni n-a reuşit să intre în programul pe 
care l-a scris ea și să le reconecteze. Au amenințat-o cu închisoarea pe 
viață, dar ea nu a cedat. A fost o situaţie fără ieșire. În cele din urmă, 
cei din conducerea băncii au făcut o mișcare. Şi-au cerut scuze că au 
dat-o afară şi i-au oferit o compensație pentru concediere. În ceea ce 
priveşte autorităţile însă a fost cu totul altceva. Fusese comisă o ilega- 
litate şi n-aveau de gând să o lase pe sora ta în libertate. Aveau de gând 
să îi aducă toate acuzaţiile posibile, aşa susțineau cel puţin. 

- Ce voiau? întrebă Nina. 

- O voiau pe ea. Ştiind că nicio altă bancă nu ar fi angajat-o după 
tărăşenia asta, ea le-a acceptat oferta cu condiția ca autoritățile să 
renunțe la acuzații, desigur. Aşa a ajuns ea la ATS, unde se află, prac- 
tic, programatori pentru întreg guvernul Statelor Unite. 

- Nu mi-a spus nimic din toate astea. 

- Şi mie mi-a luat ceva timp ca să o descos, crede-mă, zise 
Nicholas. 

- Şi ce legătură are povestea asta cu stickul de memorie al 
Carolinei? 

Întorcându-se la computer, el apăsă din nou câteva taste. 

- Cred că pe acest stick se află una dintre uşile ei secrete. 

- Zău? răspunse Nina, apoi se ridică de pe pat şi se duse la birou. 

- Da. Şi dacă o voi descoperi, cred că îl vom putea accesa. 

Vreme de zece minute, Nina urmări cum Nicholas continua să 
introducă şiruri întregi de coduri în computer. 

Brusc, el îşi duse mâna la frunte şi clătină încet din cap. 

- Ce s-a întâmplat? întrebă ea. 

Nicholas zâmbi. 

- Ai găsit-o? 

- Da. Există o uşă secretă, dar nu vei ghici niciodată care era 
parola. 

Nina îşi aşeză mâna pe umărul lui și îl strânse nerăbdătoare. 

- Spune-mi. 

Nicholas îi arătă o fereastră mică pe ecran, apoi tastă parola for- 
mată din şase litere care deschidea stickul: S_A_N_]_A_Y. 


CAPITOLUL 19 


Nu mai văzuse un asemenea stick de memorie niciodată. Volu- 
mul de informaţii pe care îl conţinea era uluitor. Existau practic mii 
de fişiere stocate pe el şi mai avea destulă memorie cât să mai intre 
alți câțiva terabiți. Nicholas auzise despre descoperirile teoretice 
din domeniul stocării de date, prin folosirea de discuri învelite în 
proteine obținute din microbi prelevați din mlaștini sărate, dar nu 
mai lucrase niciodată cu aşa ceva. 

- Ce-s astea? întrebă Nina. 

Nicholas derulă directorul. 

- Nu ştiu sigur. 

- Caroline a spus că vei şti ce trebuie să faci. A mai spus că in- 
formaţiile de pe stick îi vor aduce moartea. Trebuie să le descifrezi. 

- Încerc, dar e ca şi când aş fi primit un puzzle fără imaginea de 
pe capacul cutiei. 

- Atunci, începe cu marginile, răspunse Nina. Fă ce trebuie să 
faci ca să îl construieşti. Trebuie să aflu ce s-a întâmplat cu sora mea. 

- Şi eu vreau să înţeleg toate astea, dar nu este uşor să descifrezi 
aceste date. 

- N-a fost uşor nici să îți dai seama cum se accesează stickul, 
dar ai reuşit, zise ea, aşezându-şi din nou mâna pe umărul lui. Ai să 
reuşești şi de data asta. 

Lui Nicholas îi plăcea că ea avea încredere în el. 

- Cu ce pot să te ajut? întrebă ea. Nu mă pricep la computere, 
dar trebuie să existe altceva. Nu trebuie decât să-mi spui. 

- Ce zici de nişte cafea? Cred că vom avea o noapte lungă. 

Nina se întoarse cu o cafetieră şi cu două căni și întrebă: 

- Ce ai descoperit? 

EI rosese capătul creionului, un tic care îl ajuta uneori să se 
concentreze. 

- Ştii ce sunt bulele de filtrare? 

- Nu. 

- Este un termen care descrie cum motoarele de căutare, în spe- 
cial Google, monitorizează fiecare mişcare pe care o faci pe internet 
şi apoi aleg ce răspunsuri să ofere căutărilor tale. Chiar dacă tu şi cu 
mine căutăm exact acelaşi lucru, Google poate genera rezultate 
complet diferite. Dacă tastăm fiecare „Egipt“, tu ai putea primi in- 
formaţii despre excursii, în vreme ce eu aş putea obține informații 
despre politică şi „primăvara arabă.“ Fiecare este aşezat în propria 
lui bulă virtuală de filtrare. 

- Dar ei nu primesc aceeaşi informaţie, zise Nina. 

- Exact. Controlând ceea ce vezi, ei pot consolida sau modela 
felul tău de a gândi. Este ca şi cum ai merge la bibliotecă, iar bibli- 
otecara ar ascunde jumătate din fişele cărților când te vede venind. 
Informaţia este filtrată în funcţie de ce cred algoritmii computeru- 
lui că vrei să citeşti. Problema este că tu habar nu ai ce a fost omis. 
Indiferent cum percepi tu lumea, indiferent care are fi înclinația ta 
politică şi convingerile tale, trebuie să depui eforturi ca să descoperi 
informaţiile contradictorii. 

- S-a zis cu „internetul există ca să unească oamenii“, răspunse ea. 

- De fapt, zise Nicholas, internetul a fost creat pentru a servi 
drept rețea de comunicare militară care să anticipeze un posibil 
atac nuclear. A fost inventat în anii 1950, dar nu a transmis primul 
său mesaj decât în 29 octombrie 1969. Ar fi trebuit să fie cuvântul 
„conectare“, dar nu s-au transmis decât litrele „c“ şi „o“, apoi siste- 
mul a căzut brusc. 

- Ce ciudat! 

___— Aşa e, răspunse el, închizând pagina de internet şi deschizând 
alta. Bulele de filtrare sunt doar o modalitate prin care Caroline a 
salvat articolele. Mai există şi alte materiale referitoare la legislația 


LISTA NEAGRĂ 115 


privind internetul, neutralitatea internetului, actul privind „prote- 
jarea internetului ca bun național...“ 

- De ce le-o fi salvat pe toate astea? se întrebă cu voce tare Nina. 

- Nu-mi dau seama. 

- Trebuie să aibă o semnificaţie. Ce este neutralitatea internetului? 

- În esenţă, este o încercare a unor membri ai guvernului care do- 
resc să aibă autoritatea de a cenzura internetul, răspunse Nicholas. 

- Asta nu e bine. 

- Nu, nu este, dar Actul PIBN este şi mai rău. 

- N-am auzit nici de el. 

- Proiectul ăsta mai este denumit şi „butonul pentru oprirea 
internetului“. 

- De asta am auzit, răspunse Nina. Este legea care permite ca în 
biroul preşedintelui să fie instalat un buton mare de oprire, nu? 

Nicholas încuviință din cap. 

- Iar în cazul unui mega-atac cibernetic, preşedintele să aibă ca- 
pacitatea şi puterea de decizie personală de a închide internetul. 

- Până dispare pericolul atacului? 

- Pânăva crede preşedintele de cuviință. Nu trebuie decât să re- 
înnoiască starea de urgenţă cibernetică. 

- Spui toate astea de parcă ar fi uite-aşa de simplu, zise Nina, 
ridicându-şi mâna şi pocnind din degete. Odată pericolul îndepăr- 
tat, preşedintele va trebui să repornească internetul. Nu poți să susții 
în continuare că există o stare de urgenţă când nu este aşa. 

Nicholas ridică o sprânceană. 

- Oare? 

- Să încurajezi libertatea cuiva de a cenzura internetul nu mi se 
pare o idee bună. Nu agreez cenzura de niciun fel, nicăieri. Vreau ca 
internetul să fie liber şi deschis. Dar îmi vine greu să cred că un pre- 
şedinte al Statelor Unite ar susține că există o stare continuă de 
urgenţă şi ar folosi această scuză ca să-i împiedice pe oameni să 
folosească internetul când, de fapt, nu există nicio stare de urgenţă. 

- La trei zile după atacurile din 11 septembrie, zise Nicholas, 
preşedintele Statelor Unite a declarat stare de urgenţă națională. Un 
deceniu mai târziu, încă este în vigoare. 

- Poftim? 

- Statele Unite au fost într-o continuă stare de urgenţă din 11 
septembrie până în zilele noastre. 

- Iar Congresul nu face nimic în privinţa asta? întrebă Nina. 

- Congresul nu are drept de vot într-o asemenea situație. Con- 
form legii referitoare la starea de urgență naţională, preşedintele 
nu trebuie decât să îi informeze despre decizia pe care a luat-o. Le- 
gea a fost creată ca să îl împiedice pe preşedinte să decreteze o stare 
continuă de urgenţă. Această situație ar trebui să dureze doar doi 
ani. Starea de urgenţă de după 11 septembrie a fost reînnoită repe- 
tat de când a fost decretată. 

- Şi care-ar fi motivele? 

Nicholas se uită la ea. 

- Terorism. 

- Dar terorismul a existat şi înainte de 11 septembrie, zise Nina, 
şi va exista şi în continuare. 

- La fel şi starea continuă de urgenţă națională în care se află 
America. 

- Dar tot nu înţeleg. De ce? Care este scopul? Cine le dă această 
putere? 

- Ai atins punctul nevralgic. Este vorba despre putere. Să presu- 
punem că ar exista cinci sute de prevederi legale care ar putea fi încăl- 
cate sau pur şi simplu ignorate în timpul stării de urgenţă națională. 

- Cum ar fi? întrebă ea. 

- Cele mai cunoscute sunt capacitatea de a suspenda două drep- 
turi constituționale majore — dreptul la habeas corpus, care se referă 
la detenție ilegală, şi dreptul militarilor Gărzii Naţionale de a apărea 
în fața unui mare juriul. 

- Ce motiv ar avea un soldat din Garda Naţională să apară în 
fața unui mare juriu? 

- Nu sunt avocat, dar presupun că motivul ar fi acela că există 
cetățeni-soldați care au dreptul de a apela la un tribunal civil şi nu 


! În Statele Unite, juriu învestit de tribunal cu autoritatea de a cerceta posibile acte 
criminale, stabilind dacă sunt suficiente dovezi pentru ca inculpatul să poată fi pus 
oficial sub acuzare. (n.red.) 

trebuie să se supună neapărat unui tribunal militar, zise Nicholas, 
ridicând din umeri. 

- Răspunsul acesta nu este concludent. 

- Păi, în mod normal, când i se aduc acuzaţii unui membru al 
armatei? 

- Când încalcă legea. 

- Sau, sublinie Nicholas după o clipă de gândire, când refuză să 
se supună ordinelor. 

Expresia de pe chipul tinerei se schimbă brusc. 

- Dacă militarii Gărzii Naţionale refuză să lupte contra concetă- 
ţenilor lor, ultimul lucru pe care şi l-ar dori guvernul ar fi ca acest 
caz să fie judecat de un tribunal civil. 

- De acord, zise el. Există o şcoală de gândire care crede că Pa- 
triot Act! are câteva prevederi la care guvernul poate apela numai 
într-o stare de urgență, de aceea a fost prelungit. Încă o dată, nu sunt 
avocat, dar puterea este un drog care ți se urcă repede la cap. Numai 
cei puternici îi pot rezista. Cei care dețin puterea vor adesea şi mai 
multă putere pentru a-și consolida statutul şi a nu fi scoşi din joc. 
Aşa trece o republică de la libertate la o formă uşoară de tiranie şi, 
în cele din urmă, la despotism. 

- Dar tot nu înţeleg de ce ar fi interesat-o pe Caroline toate astea? 

Nicholas ridică din umeri. 

- Poate avea legătură cu activitatea ei de la ATS. 

- Dar astea sunt chestii care țin de politică. Eu credeam că se 
ocupă de tehnologie, că lucrează împreună cu Apărarea Naţională, 
ceva de genul acesta. 

- Există şi astfel de informații aici, zise el, deschizând un alt fi- 
şier, şi pare puţin mai logic, având în vedere că Departamentul 
Apărării Naţionale este responsabil cu securitatea virtuală a comu- 
nităților civile, militare şi a serviciilor secrete. Caroline a copiat o 


! Lege adoptată de Congresul american şi semnată de preşedintele G.W. Bush în 
octombrie 2001 referitoare la urmărirea şi destructurarea terorismului prin 
metode care presupun interceptarea corespondenţei şi monitorizarea suspecților 
fără aprobări speciale. A fost reînnoită de preşedintele Barack Obama pentru 
patru ani, în 2011. (n.red.) 

mulțime de pagini web ale DAN, precum şi alte articole. Există o 
listă nesfârşită cu acronime şi divizii - NCCIC, NCSC, NCRCG, 
NCSD, NPPD, CNCI, CS&C. 

- Şi totuşi, nimic care să ne spună ce urmărea. 

- Am găsit un articol interesant despre Centrul naţional de ope- 
rațiuni al DAN şi despre ceva intitulat Iniţiativa de monitorizare 
media, zise Nicholas. Din câte se pare, din 2010, Apărarea Naţională 
a început să strângă informaţii despre jurnalişti, moderatori TV şi 
reporteri. Interesant este și faptul că îi consideră pe toți cei care fo- 
losesc reţelele sociale, cum ar fi Twitter, Facebook sau orice alt site 
de socializare, ca făcând parte din media. 

- Cu alte cuvinte, spionează pe toată lumea, tot timpul. Este 
exact ca în China. Şi cum de nu ştie nimeni nimic despre asta? în- 
trebă ea. 
` — Unii ştiu, dar nu cred că îşi dau seama de amploarea pe care au 
luat-o lucrurile. Sora ta pare să-şi fi dat seama şi poate a vrut să ne 
avertizeze. Mai sunt şi alte informații aici, dar ca orice puzzle, tre- 
buie să luăm fiecare piesă pe rând. 

Nicholas încercă să fie încrezător, însă volumul de muncă era co- 
pleşitor. Nu exista niciun indiciu care să arate de ce Caroline arhivase 
aceste materiale. Toate aveau legătură într-o măsură sau alta cu com- 
puterele şi cu spaţiul virtual, dar de ce n-ar fi avut? Caroline era specia- 
listă IT. Niciun material nu părea neobișnuit, cu atât mai puţin să fie 
un motiv pentru care să ucizi. Trebuia să existe o privire de ansamblu. 
„Oare ce-a vrut să observ?“ Nicholas începu să ronțăie din nou capă- 
tul creionului, oprindu-se doar ca să mai ia o înghiţitură de cafea. 

Parcurse articol după articol, ore în şir; deschise pagină de web 
după pagină de web. Arhiva de pe stick semăna cu un enorm album 
digital. 

Album! Şi dacă exact asta era? În mod evident, articolele spuneau 
doar o parte a poveștii, la fel ca şi fotografiile. Dacă era scris ceva pe 
spatele lor - ceva care să explice de ce erau importante articolele? 

Deschise din nou unul dintre articolele pe care le citise şi îl privi 
dintr-o perspectivă nouă. Majoritatea hackerilor pe care îi cunoştea 
el aveau o minte incredibil de sclipitoare, iar Caroline Romero nu 

făcea excepţie. Multora le plăcea arta stenografiei digitale prin care 
disimulau mesajele sau informaţiile, dar le ascundeau la vedere. 
Puteau fi ascunse printre milioanele de pixeli care alcătuiau o ima- 
gine sau chiar într-un fişier digital audio. Posibilităţile erau nesfâr- 
şite. Procedeul era numit „securitate prin obscuritate“. 

Totuşi, Caroline era o fire practică. Având în vedere cât de mult 
se chinuise să poată decoda stickul, lui Nicholas nu îi venea să 
creadă că ea îi pregătise un alt set de provocări. 

Analizând cu atenţie articolul de pe monitor, el îşi dădu seama 
că textul respectiv, ca tot restul arhivei, era în versiunea care putea 
fi imprimată. Ceea ce însemna că nu conţinea imagini, dar punea la 
dispoziţie linkuri. 

Cu toate că ştia că niciunul dintre aparatele lui nu era conectat 
la internet, el verifică încă o dată, ca să se asigure. 

După ce se convinse că era în siguranță, îşi plimbă cursorul 
peste articolul pe care îl citea şi accesă unul dintre linkuri. 

El fu trimis numaidecât într-o zonă cu totul nouă a stickului de- 
spre care nici nu bănuia că ar fi existat. 


CAPITOLUL 20 


Tehnologia folosită pentru stick era impresionantă. Nu numai 
capacitatea de stocare era uluitoare, ci şi capacitatea de divizare şi 
de disimulare a unui volum impresionant de date sub forma unui 
spaţiu nefolosit. Semăna cu un cinematograf - fațada clădirii arăta 
cât se poate de reală, dar dacă deschideai una dintre ferestre sau in- 
trai pe una dintre uşi, pătrundeai într-o cu totul altă realitate. 

Nicholas fu tentat să o trezească pe Nina, care adormise din nou 
pe patul lui, dar hotări să continue să citească. 

Accesând articolele de suprafață și ceea ce atașase Caroline, în- 
cepu să înţeleagă ce încercase ea să facă. Era o documentare com- 
pletă, migăloasă şi detaliată a fiecărei afaceri şi proiect în care fusese 
implicată compania ATS. De la articole şi pagini web ale Departa- 
mentului de Securitate Naţională la rapoarte de investigații despre 
Agenţia Naţională de Securitate (ANS), despre fiecare hardware, fi- 
ecare program software, fiecare pachet de instrucțiuni, fiecare şir de 
coduri scris vreodată, actualizat sau vândut, totul era documentat. 
Legătura profundă pe care ATS o avea cu guvernul Statelor Unite îl 
ului. Cu cât afla mai multe informaţii, cu atât se afunda mai tare. 

Având în vedere experiența lui în vânzarea şi cumpărarea de in- 
formații secrete pe piața neagră, Nicholas era interesat în special de 
dosarul pe Caroline îl elaborase despre ANS. Brusc, aproape toate 
bănuielile lui îi fură confirmate. 

La câteva săptămâni după atacurile din 11 septembrie, capacita- 
tea uluitoare de interceptare a ANS - care fusese îndreptată întot- 
deauna în afara teritoriului Statelor Unite - fu dirijată către interior. 

Agenţiei i se ridicase interdicția de a urmări spionii şi teroriştii stră- 
ini, a căror supraveghere trebuia aprobată de un judecător de la 
Curtea federală de supraveghere a informaţiilor străine a Statelor 
Unite. Acum, în numele securității naționale, toți cetăţenii ameri- 
cani erau considerați suspecți, fără ca procesul pentru aprobarea in- 
terceptării să mai fie necesar. 

În baza unui contract pe care ANS îl semnase cu ATS, angajații 
celei din urmă aveau acces în clădirile de telecomunicaţii din toată 
țara pentru a instala în secret nişte dispozitive numite separatoare 
de fascicule pe comutatoare, astfel încât să poată fi transmise cópii 
ale tuturor liniilor interurbane, telefoanelor mobile, e-mailurilor, 
mesajelor telefonice şi ale traficului pe internet către serverele strict 
secrete şi extrem de securizate ale ANS, răspândite în centrele agen- 
tiei din toată țara. 

Acolo, activitatea electronică a fiecărui cetăţean era sortată şi 
studiată de analiştii ANS. Folosindu-se de programele şi echipa- 
mentul pus la dispoziție de către ATS, aceştia căutau şi marcau anu- 
mite cuvinte şi fraze. Toată lumea era vizată. Dreptul la intimitate 
fusese anulat. 

Indiferent cât de repede evolua tehnolegia sau cât de securizată 
era aparatura, ATS şi prin urmare ANS obțineau întotdeauna tehno- 
logie nouă înaintea publicului larg, graţie atât directivelor secrete 
privind securitatea națională, cât şi unei campanii active privind 
spionajul industrial, lansată chiar de ATS. Cu toate că suspectase 
toate astea de multă vreme, Nicholas era uluit cât de repede se trans- 
formaseră Statele Unite într-un supraveghetor extrem de ocupat. În 
numele „securităţii“, libertatea cetățenilor era îngrădită nu numai 
anual, nici măcar zilnic, ci neîntrerupt, 24/7. 

Pe lângă înregistrările ilegale şi nadele întinse de ANS pe internet, 
Caroline introduse în fişierele ei o mulțime de alte operațiuni pe care 
le catalogase cu denumirea de „Supraveghere totală“, dintre care multe 
nu fuseseră făcute cunoscute publicului larg, păreau a fi inofensive 
sau, mai mult chiar, folositoare. 

Identificarea Frecvențelor Radio - etichetele RFID - era un 
exemplu perfect. Puteau fi folosite să găsească de la jetoane folosite 

în cazinouri, vite şi sticle de şampon din Walmart, la oameni. De 
fapt, nenumărate cluburi de noapte exclusiviste din Europa îi încura- 
jau pe VIP-uri să se lase „etichetaţi“ cu ajutorul unui dispozitiv 
RFID de mărimea unui bob de orez - asemănător celui implantat în 
animalele de companie ca să poată fi identificate în caz că se pierd — 
care era vârât sub pielea persoanei respective pentru a-i înlesni 
accesul în club şi pentru a plăti băuturile şi a putea adăuga consuma- 
ţia pe nota de plată. În schimb, conducerea clubului reușea să îi îm- 
piedice pe angajaţi să fure şi putea să adune o mulțime de date 
folositoare despre cei mai buni clienți ai săi. 

În acest joc intraseră până și guvernele naționale. Biroul Procura- 
turii Generale mexicane etichetase deja optsprezece membri-cheie ai 
biroului cu scopul de a controla accesul în baza lor de date secrete, iar 
Statele Unite, care încorporau deja dispozitive RFID în toate paşa- 
poartele, luaseră serios în considerare etichetarea agresorilor sexuali. 
Abuzurile potenţiale ale acelui tip de tehnologie erau inimaginabile, 
iar Nicholas îşi aduse aminte de numerele de identificare cu care erau 
tatuatevictimele din lagărele de concentrare naziste. 

Telefoanele inteligente şi sistemele de navigare auto îşi spionau cu 
regularitate posesorii, iar datele erau vândute în stânga şi în dreapta 
sau predate guvernului la cerere, fără drept de apel. Mulți americani 
fie nu ştiau, fie nu îi interesa faptul că dispozitivele GPS fuseseră in- 
ventate şi erau întreținute de către Departamentul Apărării, organi- 
zaţie sub a cărei jurisdicție se afla ANS. Nu exista niciun dispozitiv 
GPS pe care ANS să nu îl poată localiza la orice oră dorea. Iar când 
ANS căuta un anume dispozitiv GPS, nu trebuia să anunţe pe nimeni 
de ce făcea asta, ce informaţii colecta sau care era motivul. 

La fel acționa şi FBI, după cum observase Caroline. Biroul nu 
numai că dispunea de o bază de date pe care o ţinea într-un seif la 
etajul al patrulea al sediului central din D.C., cu numele de cod 
„Paznicul“, conţinând dosarele a zeci de mii de americani niciodată 
acuzați sau suspectaţi de vreo ilegalitate, dar care „dăduseră de bă- 
nuit“ la un moment dat unui organ local de aplicare a legii, dar FBI 
instala cu regularitate dispozitive GPS sub vehiculele suspecţilor, fără 
să apară vreodată în fața unui judecător sau să obțină un mandat. 

Foloseau fără mandat şi ceea ce se numea „Stingray“ - dispozitive 
noi care puteau urmări telefoanele suspecţilor chiar şi atunci când 
aceştia nu le foloseau pentru a da un telefon. Până şi Departamentul 
de Securitate Naţională intrase în cercul vicios al supravegherii. 

De fapt, Securitatea Naţională ajunsese atât de departe, încât echi- 
pase dube neînmatriculate cu dispozitive de scanare care treceau prin 
marile oraşe americane monitorizând orice și pe oricine doreau - fa- 
milii în maşini, furgonete care livrau pâinea, autobuze de şcoală - 
toată lumea se afla în vizorul lor și totul era făcut fără mandat. 

Inspirându-se din iluminatul stradal „inteligent“ din Olanda şi 
din Marea Britanie, Homeland Security se implicase într-un alt 
proiect de monitorizare al ATS şi începuse să îl testeze deja în ora- 
şele mici din Statele Unite. Felinarele nu ofereau doar lumină, ci 
erau prevăzute, de asemenea, şi cu un sistem de monitorizare de la 
distanță, cum ar fi înregistrarea audio şi video, precum şi scanarea 
tuturor trecătorilor. 

Chiar dacă Nicholas era apolitic și ducea viața unui hoț, era uluit 
că nimeni nu protestase, că nu se înregistrase nicio revoltă şi nicio 
plângere din partea cetăţenilor care erau spionaţi în fiecare zi. Singurii 
care strigau că e un abuz fățiş erau, de obicei, o mână de adepți ai 
dreptului la viață privată. Cei mai mulți oameni însă erau de părere 
că, de vreme ce nu făceau nimic rău, nu aveau de ce să fie îngrijoraţi, 
ceea ce era complet fals. 

Nu se gândeau că era foarte posibil ca, într-o bună zi, această 
tehnologie să se întoarcă împotriva lor. Ca şi în cazul codului fiscal, 
corpul de legi care se referea la securitatea națională îi va transforma 
până la urmă pe toți în niște infractori, indiferent cât de cinstiți ar fi 
sau cât de mult s-ar strădui să respecte litera acestor legi. Nu era decât 
o chestiune de timp până când erai luat în vizor. Aceleași măsuri care 
azi vegheau ca „tu şi familia ta să fiţi în siguranță“ ar putea fi folosite 
mâine pentru a descoperi şi trimite în închisoare pe oricine. 

Oare americanii erau mai interesați să-şi procure cele mai noi şi 
mai nemaipomenite aplicaţii IT decât să lupte împotriva folosirii 
acestor aplicaţii pentru a le monitoriza fiecare mişcare, mesajele 

sau chiar, prin intermediul cuvintelor folosite în căutările lor pe cal- 
culator, fiecare gând? 

Invadarea gândurilor oamenilor era o altă problemă îngrijoră- 
toare despre care Nicholas auzise vorbindu-se în şoaptă, doar ca să 
descopere ulterior confirmarea în notițele Carolinei. Pe lângă algo- 
ritmii care încercau să folosească datele cu scopul de a anticipa com- 
portamentul clientului, ANS şi Google se foloseau de miliardele de 
intrări pe Tweets şi Facebook, de numărul abonamentelor pentru au- 
tostradă, de achizițiile de pe Amazon, de datele telefoanelor mobile, 
de informaţiile GPS, de cuvintele-cheie introduse în motoarele de 
căutare pe internet, precum şi de alte mărunţişuri digitale generate în 
fiecare zi cu scopul de a construi cel mai sofisticat sistem de inteli- 
genţă artificială care existase vreodată în lume. Purtând numele de 
cod AQUAINT - Advanced Question Answering for Intelligence —, sis- 
temul fusese învățat nu numai să gândească precum o ființă umană, 
dar şi să prezică modul în care gândesc şi se comportă oamenii. 

Tehnologia era înspăimântătoare, iar asta nu era tot. Caroline in- 
clusese un articol despre o companie deținută în secret de ATS, care 
încheiase recent faza unu de testare, finanțată fiind de Homeland 
Security, iar în prezent lucra la faza doi. Intitulat Future Attribute 
Screening Technology (sau, mai simplu, FAST), era un dispozitiv care 
putea fi instalat în secret pe stadioane, în aeroporturi, în centre co- 
merciale, precum şi în alte locuri publice şi al cărui scopera „identi- 
ficarea activităţii teroriste înainte ca aceasta să se petreacă“. 

Dispozitivul scana, fără autorizaţie, fiziologia fiecărei persoane 
care trecea prin dreptul senzorului şi înregistra, stoca şi analiza respi- 
rația, secreția de feromoni, activitatea „electrodermală“ şi funcţiile 
cardiovasculare ale persoanei respective, în încercarea de a recu- 
noaşte „reaua-intenţie“ şi a avertiza autoritățile. Un sistem secundar 
de „etichetare“ se ocupa cu stabilirea identității subiectului prin noua 
bază de date a FBI-ului, NGI, sau Next Generation Identification. Era 
ca şi cum ai fi etichetat fără răgaz fotografii în iPhoto. 

Baza de date NGI era o versiune îmbunătățită şi atotcuprinză- 
toare, în valoare de un miliard de dolari, a arhivei de amprente digi- 
tale a Biroului, care conţinea amprentele digitale a peste o sută de 

milioane de oameni şi care era cunoscută ca fiind „cea mai mare 
bază de date biometrice din lume“. În loc de amprente digitale şi 
poze de identitate, NGI conţinea fotografii făcute cu ajutorul unei 
tehnologii care recunoştea chipul, scana irisul, amprentele digitale şi 
ale palmei, ADN-ul, înregistrările vocale, stilul de mers, făcând şi 
analize detaliate ale cicatricilor şi ale tatuajelor. Depăşea „generaţia 
următoare“ şi se potrivea perfect cu tehnologia FAST. Cu toate astea, 
etichetarea cu ajutorul dispozitivelor FAST nu consta pur şi simplu 
în identificarea trecătorilor neştiutori cu ajutorul programului NGI. 

Fără să-şi pună problema că aceste investigaţii ar fi neînteme- 
iate, FAST scana subiecţii pentru a stabili dacă au asupra lor aparate 
mobile. Dacă aveau, echipamentul FAST intra în contact cu ele şi 
copia toate datele pe care le conţineau şi care se aflau la dispoziție. 
De asemenea, FAST căuta și dispozitivele RFID pe care persoana cu 
pricina le-ar fi putut avea asupra sa, copiind şi informaţiile conți- 
nute de acestea. 

Toate aceste date erau stocate într-o uriaşă bază de date, admi- 
nistrată de Departamentul Securității Naţionale şi de ANS, iar fie- 
cărui trecător în parte i se întocmea câte un dosar. 

Nu conta dacă aveai vreo intenție criminală azi. La un moment 
dat în viitor „ai putea avea“ şi, prin urmare, informaţiile adunate ar 
fi constituit un punct de plecare în vederea incriminării tale. 

Înfigând ferm un steag pe teritoriul crimelor cu premeditare, 
guvernul Statelor Unite crease o scenă care părea decupată din 
Minority Report! sau din romanul lui George Orwell, 1984. 

Aceste tehnologii nu numai că ştiau exact unde te aflai şi ce fă- 
ceai în orice clipă, dar îți monitorizau şi gândurile, anticipând ce 
aveai de gând să faci în continuare. Acelaşi guvern care conducea 
Serviciul poştal al Statelor Unite se ocupa şi de aceste tehnologii. 
După părerea lui Nicholas, afirmaţia cum că acestea vor fi folosite 
doar pentru garantarea siguranţei cetățenilor americani era depă- 
şită de departe de abuzurile monstruoase pe care le comiteau. 


1 Raport special (2002), film inspirat de Philip K. Dick, regizat de Steven Spielberg, 
cu Tom Cruise și Colin Farrell. (n.red.) 

Fiecare metodă tehnologică abuzivă şi fiecare mişcare făcută 
pentru a răpi libertatea cetățeanului de rând în numele securității 
aveau, într-un fel sau altul, legătură cu ATS. 

Nicholas continuă să parcurgă fişier după fişier, accesând linku- 
rile şi aflând despre toate activităţile în care era implicată organiza- 
ţia ATS. Abia când descoperi un fişier în care era descrisă istoria 
organizaţiei el înţelese că ajunsese la sursă, la imaginea de ansam- 
blu, din cauza căreia se dorea moartea Carolinei. 

La sfârşitul celui de-Al Doilea Război Mondial, în perioada de 
declin a Biroului de servicii strategice al armatei, începuse organi- 
zarea Agenţiei Centrale de Informaţii (CIA). Îngrijoraţi de ideea că 
o agenţie civilă de informaţii ar fi putut fi supravegheată de politici- 
eni, un grup secret din cadrul BSS se desprinsese şi formase propria 
organizaţie. 

O botezară „Santinela“ şi, în secret, membrii acestei organizații 
îşi stabiliră un singur scop simplu - să apere Statele Unite în peri- 
oada postbelică, indiferent care ar fi fost prețul. Avură un mare suc- 
ces la început, însă odată cu succesul căpătară o notorietate nedorită 
în Washington. 

Unii îi considerau nişte justițiari periculoși, care nu dădeau so- 
coteală nimănui şi care trebuiau călcaţi în picioare. Alții îi conside- 
rau o armă folositoare împotriva comuniștilor în timpul Războiului 
Rece care lua amploare. În timp ce adversarii lor făceau investigații, 
simpatizanţii organizaţiei secrete o ajutau să rămână ascunsă, 
furnizându-i extrem de profitabile contracte cu guvernul. 

Erau, în multe privințe, deasupra legii. În esență, organizaţia în- 
călca deseori legea pentru ca anumite agenţii guvernamentale să nu 
mai fi nevoite s-o facă. Scopul dorit era atins, securitatea era conso- 
lidată, iar sponsorii organizaţiei aveau o plajă destul de largă pentru 
a putea „dezminţi credibil“ implicarea în acele operaţiuni. 

Cum se întâmplă cu multe organizaţii însă, „Santinela“ expe- 
rimentă fenomenul de depășire a obiectivelor. Angajaţii mai ti- 
neri, recrutați pentru a-şi asuma greutatea unui flux operaţional 
tot mai rapid, nu erau întotdeauna de aceeaşi părere cu fondatorii 
organizaţiei. 

Prin anii 1960, „Santinela“ se ocupa deja cu colectarea de infor- 
maţii. Membrii acesteia văzură în Signals Intelligence (sau SIGINT) 
o afacere de viitor în domeniul informaţiilor și astfel făcură trecerea 
la computere şi sateliți moderni. În anii 1970, „Santinela“ adoptă o 
altă denumire: Adaptive Technical Solutions (ATS). Omniprezența 
lor în instituţiile puterii, în special în ANS, îi făcuse pe mulți să 
creadă că ATS era, de fapt, un fel de entitate cvasiguvernamentală. 
Organizaţia nu se prea grăbise să dezmintă această teorie, ba mai 
mult, o promovă şi profită de ea din plin. 

Din notițele Carolinei, Nicholas află că ATS era din ce în ce mai 
puţin interesată de America şi din ce în ce mai interesată de ea însăși. 
Tot ce-şi propunea era să-şi consolideze o poziţie sigură. Compania 
îşi elimina fără milă concurența şi îi descuraja pe furnizori. Se folosea 
de datele strânse pentru a şantaja pe oricine le-ar fi stat în cale, indi- 
ferent că provenea din sectorul public sau din cel privat. Această des- 
coperire era şocantă, dar nu se compara cu ceea ce găsi Nicholas în 
fişierul următor. 

Ani la rând ATS se folosise de superioritatea sa tehnologică pen- 
tru a coordona tranzacții uriaşe bazate pe informaţii privilegiate. 
Încă de la începutul anilor 1980, compania începuse să îi spioneze 
pe toți actorii lumii financiare. Ascultau convorbirile telefonice, in- 
terceptau faxuri şi evoluau odată cu tehnologia, spărgând reţelele 
interne de calculatoare şi conturi de e-mail. Adunară munți de „do- 
lari murdari“ pe care îi spălau prin intermediul diverselor programe 
pe care le dezvoltau în baza unor contracte secrete, ascunse de privi- 
rile curioase ale Autorităţii de Supraveghere Financiară. 

Aceşti „dolari murdari“ erau investiţi în bunuri tangibile din în- 
treaga lume, precum şi în piața bursieră, prin corporaţii fictive, de tip 
off-shore!. Mai investeau banii şi într-o mulțime de proiecte R&D? 


! Companie care nu desfăşoară activități comerciale în ţara în care a fost înre- 
gistrată şi care, din punctul de vedere al actelor comerciale săvârşite, este consi- 
derată ca fiind firmă străină. O companie offshore nu înregistrează venituri în țara 
în carea fost înmatriculată. (n.tr.) 

? Research and Development, activitate care presupune crearea de noi produse sau 
tehnologii. (n.red.) 

promițătoare, care în cele din urmă erau îmbunătățite şi vândute 
Pentagonului şi CIA. 

Pe scurt, ATS îşi crease propria autorizație de a tipări bani şi îşi 
asigurase o poziţie dincolo de orice inspecție sau acuzații. 

Nicholas era aproape convins că descoperise, până la urmă, mo- 
tivul pentru care Caroline Romero se temea pentru viața ei. Apoi 
deschise un fişier denumit „Nisipul albastru“. 

Încă din primele două paragrafe, el îşi dădu seama că tot ceea ce 
făcuse ATS în trecut era nimic pe lângă ce intenționa să dezlănțuie. 

Trebuia să-i avertizeze pe oameni, însă înțelese că nu exista de- 
cât o singură persoană care putea să facă ceva în acea privință. 


CAPITOLUL 21 


PIRINEII DIN ŢARA BASCĂ 
SPANIA 
Jor 


Padre Peio avea de lucru la abație şi îl invită pe Harvath să meargă 
cu el. Era un drum de trei ore călare, pe munte. 

Harvath mai fusese acolo. Era întocmai cum trebuia să fie un loc 
de refugiu religios: frumos, liniştit şi izolat. Însă asta era problema: 
era cam izolat. Contactul preoților cu lumea exterioară era unul 
limitat. Atunci când a stat acolo, Nicholas şi-a adus cea mai mare 
parte a echipamentului cu el. Fusese distrus într-un incendiu, iar lui 
Peio nu îi mai rămăsese aproape nimic. Harvath nu putea să îl înso- 
țească. Trebuia să rămână unde reușise să stabilească o conectare 
bună la Skype. Trebuia să aştepte alte instrucțiuni de la Bătrân. 

Şi aşteptă. Îşi verifică contul toată ziua, din oră în oră, apoi din 
jumătate de oră în jumătate de oră, sperând să primească un mesaj 
de la Carlton. Nu primi niciunul. 

Neputându-l evita pe Harvath, care şedea în mijlocul casei lui, 
comandantul ETA își vâri capul înăuntru şi se prezentă. Îl chema 
Tello. Era un bărbat corpolent, cu mâini mari şi aspre şi dinţi îngăl- 
beniți. Avea o mustață groasă, cu capetele răsucite în sus şi o barbă 
crescută de câteva zile pe obraji, semn că fusese prea ocupat pentru 
a se rade. Harvath habar nu avea cu ce se ocupa bărbatul, dar nici 
nu ținea morțiş să afle. Poate că ETA renunţase la toate actele de vi- 
olență. Dar, judecând după înfăţişarea lui Tello şi a oamenilor de la 
fermă, înarmați până în dinţi, se părea că echipajul nu primise 

această înştiinţare. Cu cât ştia mai puţine despre gazda lui şi colegii 
acestuia, cu atât mai bine. 

Colegi. Harvath repetă încet cuvântul. Oare era posibil ca atacul 
asupra organizaţiei să fi fost instrumentat nu de vreun duşman al 
Statelor Unite, ci, de fapt, de o forță din interior? 

Era o idee nebunească, dar totuşi îi trecu prin minte. Oricât de 
nesăbuită părea, ştia că n-o putea ignora. Fusese instruit să ia în 
considerare toate variantele posibile şi să-şi asculte instinctul. 

Cu toate astea, posibilitatea ca vreun concetățean american să 
se fi aflat în spatele unei astfel de operațiuni era aproape imposibil 
de crezut. | 

Harvath se uită la ceas. Trecuse de miezul nopții. Nu era de mirare 
că nu mai reuşea să gândească limpede. Trebuia să doarmă câteva ore. 
Gândurile lui o luaseră razna în prea multe direcţii ciudate. 

După ce îşi verifică încă o dată contul de pe Skype şi văzu că nu 
primise nici un răspuns, el deconectă şi închise computerul. 

O ceaţă deasă învăluise întreaga fermă, iar Harvath luă o lanternă 
Surefire care se afla într-un compartiment al rucsacului lui Riley ca să 
îşi lumineze drumul până la grajduri. Răceala umedă îi pătrundea 
prin haină. Fusese instruit să reziste frigului extrem, dar asta nu în- 
semna că îi şi plăcea. De fapt, numărul mare de soldaţi SEAL care se 
mutau în zone cu climă caldă odată ce se pensionau îl făcu să se în- 
trebe dacă marina nu inducea cumva agenţilor săi de elită o ură crân- 
cenă împotriva frigului sau dacă rezistenţa la frig dura o perioadă 
relativ scurtă, soldații SEAL neputând rezista mai mult timp. 

Era un joc de cuvinte interesant pe care nu trebuia să îl anali- 
zeze în seara aceea. Înainte de a urca scările către micul apartament 
de deasupra grajdurilor, îl salută din cap pe unul dintre paznicii 
înarmați ai lui Tello. Aceştia erau îmbrăcaţi cu hanorace şi aveau 
pe cap tradiţionalele berete negre basce, pe care le purtau toți sim- 
patizanții ETA. 

După ce intră, porni reşoul din dormitor și îşi turnă un pahar cu 
apă. Se rezemă de chiuveta din baie şi privi rucsacul lui Riley care se 
afla pe un scaun în dormitor. Îi verificase toate lucrurile personale 
de mai multe ori, însă niciunul dintre ele nu reușise să-l facă să-și 

dea seama ce căutase ea în Paris sau de ce fusese trimis el să se întâl- 
nească cu ea la adăpost. 

De ce naiba se întâmplase ceea ce se întâmplase? Şi mai impor- 
tant, de ce ei? De ce femeilor la care ţinea li se întâmplau lucruri 
rele? Ştia că viața nu era dreaptă, dar, la naiba, avea impresia că o 
forță superioară îl pedepsea în mod intenţionat. 

Întâlnise foarte puţine femei cu care putuse vorbi despre munca 
lui sau care îl înțeleseseră şi îl sprijiniseră atunci când el fusese ne- 
voit să plece şi să se ocupe de treabă. Cunoscuse câteva femei în viața 
lui care fuseseră minunate, dar, într-o formă sau alta, între ei inter- 
venise munca lui, iar relaţiile se destrămaseră. Sperase ca lucrurile să 
stea altfel cu Riley din moment şi ea făcea parte din breaslă. 

Se întâlniseră pentru prima oară cu câteva luni înainte. Bătrânul 
o trimisese să preia un prizonier pe care el pusese mâna în timpul 
unei operațiuni în Elveţia. Ea avea treizeci şi ceva de ani şi era ex- 
trem de atrăgătoare. Era înaltă şi avea părul castaniu, cu tente roş- 
cate, ochii albaştri şi buze cărnoase. În momentul în care îşi strânseră 
mâinile, el se simţise ca şi cum ar fi fost lovit de fulger. 

Ea fusese o schioară de performanţă înainte să se retragă şi să 
urmeze cursurile facultății de medicină. Cu toate că îi plăcea să prac- 
tice medicina, simțea nevoia de adrenalină, pe care nu o găsea în 
meseria ei. Riley începu să facă cercetări pe internet, să-şi sune prie- 
tenii răspândiți în toată țara, ba chiar să vorbească cu prieteni ai pri- 
etenilor din Washington, D.C. Nu ştia exact ce căuta, dar îşi spuse că 
îşi va da seama pe parcurs. 

Tocmai îşi pregătea dosarul pentru un post în străinătate în ca- 
drul Biroului pentru Servicii Militare al CIA, când se trezi la uşă cu 
doi reprezentanți ai armatei Statelor Unite. Erau pe punctul de a crea 
un proces de aplicare a unui program care era de competenţa ei şi o 
invitară să încerce. Riley nu numai că încercă, dar îi depăşi pe ceilalți 
recruți și deveni unul dintre primii membri ai Proiectului Atena. 

Asemănările dintre ea şi Harvath erau evidente. În timp ce îşi 
aducea aminte de ea, el ştia că va ajunge să se gândească şi la celelalte 
femei din viața lui. Era un drum emoțional întunecat, presărat cu 
cicatrici lăsate de trecutul lui. Ştia ce se va întâmpla dacă se va lăsa 

pradă emoțiilor, că va sfârşit prin a-şi îneca amarul în prea multe 
pahare de tărie, din cea mai apropiată sticlă. Hotări să se liniştească 
înainte să o apuce pe acel drum. Concentrându-se asupra plăcilor de 
faianță cu formă ciudată, montate în jurul oglinzii, el încercă să nu- 
mere cât mai multe în timp ce se spăla pe dinți. 

După ce termină în baie, el stinse lumina şi se vâri în pat, încer- 
când să ignore rucsacul lui Riley. 

Aşternuturile erau reci, iar reşoul nu reuşise să învingă răcoarea 
care se instalase în încăpere. Era una dintre acele nopți când ume- 
zeala părea să pătrundă peste tot. 

Trăgându-şi pătura pe piept, Harvath închise ochii şi încercă să 
se relaxeze. Nu avea nevoie să-i zboare gândurile aiurea în acel mo- 
ment. Avea nevoie de somn, măcar pentru câteva ore. 

El inspiră lung şi adânc de câteva ori şi îşi goli mintea, concen- 
trându-se numai asupra întunericului. Conştiinţa lui se transfor- 
mase într-o cutie de fier, în care nu reuşea să pătrundă nici un gând. 
Maimuţa fusese închisă în cușcă. În curând adormi. 

Ca mărturie a stării de extenuare în care se afla, el începu să aibă 
o serie de vise profunde şi intense. 

De fapt, erau atât de intense, încât, trei ore mai târziu, nu își putuse 
da seama dacă auzise într-adevăr lătratul câinilor sau dacă visase. 

Încercă să-și scoată acest gând din minte şi să se întoarcă la 
somn, când brusc auzi o împușcătură şi îşi dădu seama că nu mai 
era un vis. 


CAPITOLUL 22 


Apucându-şi arma, Harvath se rostogoli din pat şi se întinse 
pe jos. „Ce naiba se întâmpla?“ se întrebă el. Nu se mai auziră alte 
împuşcături. 

În timp ce stătea întins, el își ciuli urechile ca să audă alte zgomote 
din care să-şi dea seama ce se întâmpla. Câinii lătraseră. Se auzise o 
împuşcătură. Dar cât timp se scursese între ele? Habar nu avea. Părea 
să fi trecut un minut, dar ar fi putut fi şi zece minute sau mai multe. 

Trebuia să existe o legătură între lătrat şi împuşcătură. Trebuia să 
existe vreun animal de pradă prin apropiere. Şi dacă exista, atunci 
întrebarea era următoarea: era oare din specia cu patru picioare sau 
o specie mult mai periculoasă, care avea doar două? 

Harvath aşteptă, dar nu se mai auzi niciun zgomot. Din câte ştia 
el, nu fusese nimic - varianta bască a vreunui coiot sau leu de munte 
care se rătăcise pe proprietate şi care fusese împuşcat. Dar dacă nu 
se întâmplase asta? 

Neavând telefon şi nici măcar o stație de emisie-recepţie prin 
care să ia legătura cu paznicii sau cu Tello, care se afla în casa mare, 
Harvath nu avea de ales decât să investigheze de unul singur. 

Se îmbrăcă repede şi se furişă fără zgomot afară din apartament. 
Aerul nopții era şi mai rece decât atunci când se dusese el la culcare, 
iar ceața mai deasă. Abia îşi zărea mâna dacă şi-o întindea. Hotări să 
nu își scoată lanterna din buzunar. Dacă era cineva acolo în ceaţă, 
lumina lanternei i-ar fi atras atenţia. 

Când ieşi afară, ceața se despică, părând să îl tragă înspre ea. 
Când aceasta îl învălui, el încercă să distingă zgomote, orice fel de 
zgomote. Nu se auzi nimic; nici măcar cele făcute de vite. 

„Au o păşune foarte întinsă“, îşi reaminti el. Poate animalele se 
mutaseră mai aproape de munte, îndepărtându-se de clădirile fer- 
mei atunci când începuse să se întețească ceața. Poate era asta sau 
poate exista un alt motiv. 

Câinii îi vor simţi prezenţa în orice clipă. Erau obişnuiţi cu Tello 
şi cu oamenii lui, dar cum Harvath era străin, aceştia reacționau cu 
precauţie în preajma lui. 

Niciunul dintre ei nu veni să îl cerceteze când trecu de grajd. Dacă 
nu se aflau cumva cu vitele în capătul îndepărtat al păşunii, atunci 
ceva nu era în regulă. 

Se îndreptă către casa mare, cu pistolul în buzunarul hainei, ți- 
nând mâna pe mâner şi degetul pe trăgaci. Voia să fie pregătit dacă 
era luat prin surprindere, dar nu voia să surprindă nici el. De cele mai 
multe ori, primul şi singurul lucru pe care îl vedeau oamenii era 
arma. Nu voia să fie împuşcat de unul dintre oamenii lui Tello. 

Pe la mijlocul distanţei, fu cât pe ce să se împiedice de o pereche 
de ghete din piele. Se aplecă prin ceaţă şi văzu că aparțineau unuia 
dintre bărbaţii pe care îi salutase mai devreme, înainte să urce scă- 
rile către apartament. 

Lângă el se afla o lupara, iar Harvath simţi că se trăsese de curând 
cu ea. Își întinse mâna și verifică pulsul bărbatului. Trupul lui era cald 
încă, dar inima încetase să mai bată. Când îşi retrase degetele, Harvath 
observă că erau mânjite de sânge. Bărbatului îi fusese tăiat gâtul de la 
o ureche la cealaltă. Haina îi era udă din cauza hemoragiei. 

Nu mai putea face nimic pentru el. Bărbatul era mort, iar ferma 
era atacată. Trebuia să îşi concentreze atenţia asupra pericolului. 

În timp ce se îndepărta de trup şi se apropia pe furiș de casă, îşi 
puse trei întrebări. „Cine intrase pe proprietate? Câţi erau? Şi de 
ce veniseră?“ 

De îndată ce îi veni în minte ultima întrebare, avu presimţirea 
că în curând va primi şi răspunsul. 

Apropiindu-se de casa mare, el se întrebă dacă bascul mort tră- 
sese cu arma către un intrus sau ca să-şi avertizeze colegii. Oricare 
ar fi fost răspunsul, trebuia să fi declanşat agitația. Faptul că ferma 
era cufundată în tăcere nu era semn bun. Din câte îi observase pe 

oamenii lui Tello, aceştia erau profesionişti, nu genul care ar fi dat 
una-două bir cu fugiţii. 

Când ajunse în dreptul uşii laterale pe care o folosea ca să intre şi 
să iasă din casă, el o găsi întredeschisă, părând mult prea îmbietoare. 
Hotări să meargă de-a lungul casei ca să facă o cercetare rapidă îna- 
inte să intre. 

În timp ce se deplasa prin ceață, pipăi peretele exterior ca să nu 
se rătăcească. Ferestrele erau întunecate și nu lăsau să se vadă nimic 
înăuntru. 

Ajungând la colțul casei, auzi ceva şi se opri brusc. Părea că ci- 
neva încerca să-şi înăbuşe tusea, însă nu era sigur. 

Cu arma în mână, Harvath își vâri cealaltă mână în buzunar și 
scoase lanterna. Auzi din nou tusea, urmată de un geamăt. 

Ținând lanterna în mâna stângă, o ridică în aer, cât mai departe de 
corp. Apoi, după ce inspiră adânc, el eliberă aerul și ieşi de după colț. 

Apăsă şi eliberă butonul care aprindea lanterna. Era un exercițiu 
pe care îl făcuse de mii de ori pe vremea când era în SEAL și în ser- 
viciile secrete. Fulgerul de lumină dură doar o secundă sau mai puţin, 
dar era uluitor câte informaţii putea înregistra creierul într-un timp 
atât de scurt. 

Din cauza ceții, avea impresia că încerca să vadă prin vaselină, 
dar reuşi să observe suficient de multe. 

Erau doi bărbaţi. Purtau blugi, bocanci şi hanorace care nu pă- 
reau potrivite pentru altitudinea şi temperatura de afară. Erau în 
formă şi aveau părul tuns scurt, în stil milităresc. Unul stătea în şe- 
zut, în timp ce al doilea, ghemuit lângă el, presa un fel de bandaj pe 
piciorul lui, lângă zona inghinală. Rănitul ţinea în mână un pistol cu 
amortizor, şi chiar dacă Harvath nu îl putea vedea, presupuse că şi 
celălalt bărbat era înarmat. 

Presupunerea i se confirmase în momentul în care un ropot de 
gloanţe muşcară din piatra peretelui lângă care se afla Harvath. 

El se retrase repede după colț. Aceştia nu erau oamenii lui Tello. 
De fapt, îi aduceau foarte mult aminte de bărbaţii din Paris. 

Ghemuindu-se, ridică pistolul şi trase pe după colț mai multe 
focuri de armă, într-o succesiune rapidă. Bărbaţii nu aveau unde să 
se ascundă, iar el profită de această ocazie. 

Nu fixase amortizorul pe ţeava pistolului şi, deşi ceața înghiţise 
o parte din sunet, împuşcăturile armei de calibrul 45 bubuiră ca 
nişte tunete. 

Ridicându-se în picioare, el se lipi cu spatele de perete şi schimbă 
încărcătorul. Când fu pregătit, ieşi de după colț şi declanşă un nou 
ropot violent de împuşcături. 

Îşi retrase arma, schimbă încărcătorul şi aşteptă, cu urechea cât 
mai aproape de marginea peretelui, dar nu auzi nici un zgomot. 

Având grijă să nu facă nici el vreun zgomot, îşi scoase capul pe 
de după colț. Nu se întâmplă nimic. Fie nu reușeau să îl vadă prin 
ceaţă, fie nu mai puteau trage. Harvath trebuia să afle. 

După ce îşi pregăti arma, dădu să mai arunce o privire de după 
colţ, apoi se răzgândi şi făcu un pas în spate. Dacă îl aşteptau, atunci 
aceea era direcţia din care presupuneau că ar fi venit. Îşi aminti că 
singurul ajutor sigur pe care îl puteai căpăta într-un schimb de 
focuri era să găureşti ținta. Dacă situaţia ar fi fost invers, Harvath ar 
fi tras la rândul lui, în timp ce şi-ar fi dus partenerul la adăpost. Apoi 
ar fi încercat să-şi doboare adversarul. 

În timp ce se mişca, singurul gând pe care îl avea minte era să 
anihileze pericolul. La o distanță de cincisprezece metri în fața lui, 
unul din bărbaţii care încercase să îl omoare ieşi din ceaţă, iar 
Harvath profită de ocazie ca să-l elimine. 

Bărbatul nu se aştepta să îl vadă, și chiar dacă reacționă imediat, 
Harvath fu mai rapid. 

Aducându-şi aminte de vestele antiglonț pe care le purtaseră 
bărbaţii din Paris, Harvath apăsă pe trăgaci şi eliberă două gloanţe 
în fruntea bărbatului, care căzu pe jos secerat. 

EI îndepărtă arma acestuia, lovind-o cu piciorul şi îl perchezi- 
ţionă repede. Exact cum se așteptase, bărbatul purta vestă antiglonţ. 
Era tânăr, spre treizeci de ani, la fel ca şi bărbaţii din Paris. Şi, la fel ca 
şi bărbaţii din Paris, nu avea asupra lui niciun act de identitate din 
care să afle cine era, de unde venea sau de cine fusese trimis. Tot ce 
avea asupra lui era o staţie de emisie-recepție prinsă la curea şi nişte 
căşti pe care le luă Harvath. 

Se ridică în picioare şi îşi ciuli urechile, încercând să distingă 
prin ceață zgomotul pe care ar fi putut să îl facă cineva care se apro- 
pia. Era liniște peste tot. Prea linişte. 

După ce îşi puse căştile şi îşi ascunse staţia în haină, o porni în 
căutarea celuilalt ţintaş. 

Îl găsi aproape în locul unde îl văzuse ultima dată, însă avea ca- 
pul zdrobit. Şi acesta avea în jur de douăzeci de ani. Partea de sus a 
piciorului stâng, precum şi o parte din stomac de sub vesta antiglonţ 
fuseseră sfârtecate de ceea ce părea a fi o rafală de gloanţe trase de 
aproape. Harvath îl percheziționă repede, dar acesta, ca și partene- 
rul lui, nu avea nimic asupra lui. 

Îndepărtându-se de cadavru, înconjură casa pe furiș, îndrep- 
tându-se către ușa laterală, care rămăsese întredeschisă. Păși înăun- 
tru şi rămase nemișcat preț de câteva secunde, ascultând. Abia dacă 
reuşea să distingă ceva. 

În cele din urmă, începu să înainteze ușor. Din vestibulul mic 
în care intrase, el se furișă prin cămară şi ieşi în bucătărie. Toate 
simțurile îi erau în alertă maximă. Singurul zgomot care se auzea 
era ticăitul unui ceas vechi din lemn din camera de zi, care se afla 
mai departe. 

Din bucătărie trecu în sufragerie, unde se opri. Simţi cum i se 
ridică părul pe ceafă. În camera de zi, observă masa răsturnată, iar 
pe jos, ceva ce semăna cu o baltă de sânge. Era prea întuneric ca să 
mai poată distinge altceva şi nu avea de gând să aprindă lanterna. 

Când înaintă, văzu corpul masiv al lui Tello întins pe pardoseală 
cu fața în jos, lângă canapea. După ce cercetă încăperea, se duse la 
el şi îi întoarse cu grijă trupul. 

Bărbatul primise un glonţ în frunte şi unul chiar sub nas. Avea 
ochii deschişi, dar erau lipsiţi de viaţă şi priveau în gol. Comandan- 
tul ETA era mort. 

„Asta să fie oare? Un atac? Lansat de un grup rival? Poate vreo 
grupare de crimă organizată? Oare era implicat şi guvernul spaniol?“ 

Abia se materializă acest gând în mintea lui Harvath când acesta 
primi răspunsul. 

- Să nu îndrăznești să faci vreo mișcare, se auzi vocea unui bărbat, 
undeva în spatele lui. Vorbea în engleză, cu accent american. Avea o 
tentă de îngâmfare, specifică orăşenilor. Aruncă arma, ticălosule! 

În încăpere era atât de întuneric, încât dacă Harvath s-ar fi în- 
tors şi ar fi încercat să tragă, bărbatul din spatele lui ar fi apucat 
probabil să îl împuște primul. Nu avea de ales decât să se confor- 
meze şi îşi aşeză arma pe jos, lângă trupul lui Tello. 

- În genunchi! îi ordonă bărbatul. Acum! 

Harvath se supuse. 

- Mâinile la ceafă! Cu degetele încrucişate. 

- Cine eşti? vru să ştie Harvath. Ce cauţi aici? 

- Taci! zise bărbatul. Mâinile la ceafă! Acum! 

- Mai întâi spune-mi cine eşti şi ce cauţi aici. 

Bărbatul lansă două gloanţe în canapeaua lângă care Harvath se 
afla îngenuncheat. 

Havath îşi ridică mâinile şi îşi încrucişă degetele la ceafă. 

- Cred că ai încurcat persoana, amice. 

- Taci! repetă bărbatul, deschizându-și stația. Red Two către 
Red One. Ţinta în custodie. Clădirea B. Terminat. 

Harvath avea căştile în urechi și putea auzi transmisiile radio. 

- Recepţionat, Red Two, răspunse o voce. Clădirea B. Terminat. 

„Oare erau doar patru?“ Deocamdată nu auzea alte transmisii. 

- Red Two către Red Three. Dă-mi un SITREP. Terminat, zise 
bărbatul din spatele lui Harvath. SITREP era prescurtarea pentru 
raport asupra situației. 

Nu veni niciun răspuns. 

- Red Two către Red Three. Mă auzi? Terminat. 

Trecură câteva secunde. Tot nu veni niciun răspuns. Dacă nu 
mai erau decât doi indivizi, atunci aceştia erau morţi, deoarece 
Harvath îi omorâse pe amândoi. 

- Ar fi trebuit să-ţi aduci mai mulți oameni, zise el. 

Bărbatul îl ignoră. 

- Red Two către Red Four. Terminat. 

Aşteptă, apoi încercă din nou să ia legătura cu Red Four. În cele 
din urmă renunță şi luă legătura cu Red One. 

- Spune, Red Two. Terminat. 

- Proprietatea este securizată? Terminat. 

- Confirm. Terminat. 

- Vreau să îi cauţi pe Red Three şi pe Red Four. Începe de la clă- 
direa B şi apoi cercetează împrejurimile. Terminat. 

- Recepţionat. Red One terminat. 

Apoi bărbatul îşi îndreptă toată atenţia şi furia asupra prizonie- 
rului său. 

- Ordinele primite spun doar atât: că trebuie să mori. Nu spun 
şi cât de repede. 

- Ordine de la cine? răspunse Harvath. 

- Nu-i treaba ta, trădătorule. 

Trădător? Cuvântul îl ului. Preţ de o clipă nu ştiu ce să răspundă. 
În cele din urmă zise: 

- Chiar că ai încurcat persoana. 

- Nu, tu eşti persoana, trădător nemernic. 

Parcă primise un pumn în față. Trădător? Trădare? 

- Despre ce naiba vorbeşti? Crezi că sunt trădător? 

- Nu eu hotărăsc. Eu îndeplinesc ordinele, zise bărbatul. 

- Cine dă aceste ordine? 

- Nu-i treaba ta. 

- Eu sunt trădător, iar tu eşti aici ca să mă ucizi şi nu-i treaba mea? 

- Vorbeşti prea mult, i-o reteză bărbatul. 

- Iar tu nu vorbeşti îndeajuns. Faci o greşeală foarte, foarte mare. 
Ascultă-mă, ai încurcat persoana. 

- Taci! 

Harvath îşi dădu seama că bărbatul nu mai avea mult timp la 
dispoziţie. 

- Eşti din armată, corect? Sau cel puţin ai fost în armată la un 
moment dat. Ce ramură? 

Bărbatul îl ignoră. 

- Eu am fost în trupele SEAL înainte să mă alătur serviciilor 
secrete. 

- Ţi-am văzut dosarul, răspunse bărbatul. 

- Atunci ştii câte am făcut pentru țara mea. Îmi eşti dator cu o 
explicaţie. 

- Nu-ţi sunt dator cu nimic, zise acesta, pornindu-și din nou 
stația. Red Two către Red One. Ce-ai aflat? Terminat. 

- N-am aflat nimic încă, Red Two. Terminat. 

- Grăbeşte-te! Red Two terminat. 

Era ceva ilogic în comportamentul individului, iar Harvath nu 
reuşea să-şi dea seama ce. Se comporta ca un militar, dar, în același 
timp, avea ceva din mentalitatea găştilor de cartier. 

- Ascultă, zise Harvath, nu poţi omori un concetățean american 
fără ca acesta să nu fie judecat mai întâi. 

- Ba pot dacă apari pe listă, trădătorule. 

- Listă? Care listă? Despre ce naiba vorbeşti? 

Atenţia bărbatului fu distrasă de ceva şi acesta nu îi răspunse. 
Când Harvath încercă din nou să-i smulgă un răspuns, el îi spuse 
pe un ton şoptit: 

- Taci dracului din gură. 

Când bărbatul îşi mişcă greutatea corpului, întorcându-se spre 
dreapta, se auzi scârțâitul slab, aproape imperceptibil al podelelor. 

Scârţâitul fu urmat de o împuşcătură asurzitoare care făcu să-i 
țiuie urechile lui Harvath. Întinzându-se după armă, el se răsuci și o 
ridică tocmai în momentul în care bărbatul se prăbuşea cu fața în 
jos. Era mort. Un glonţ îi străpunse gâtul până la baza craniului. 

În camera de zi, cu lupara fumegând în mână, stătea padre Peio. 

Înainte ca Harvath să apuce să scoată un cuvânt, zări o umbră 
care se deplasa în spatele preotului din bucătărie. 

- Peio! Armă! Jos! strigă el. 

Dar era prea târziu. În loc să se arunce la pământ, Peio se întoarse. 

Era greu de spus cine trăsese primul, Harvath sau bărbatul care 
trebuie să fi fost vocea din staţie, Red One. 

Când Peio căzu, Harvath apăsă pe trăgaci iar şi iar, împuşcându-l 
pe atacatorul lui în partea de sus a pieptului, în gât şi între nas şi gură. 

Arma acestuia căzu cu un zăngănit pe pardoseala din bucătărie 
în timp ce bărbatul se prăbuşea. Harvath se grăbi să sară în ajutorul 
prietenului său. 

Din fericire, rănile lui padre Peio nu îi puneau viaţa în pericol. 
Primise două gloanţe în umăr. Unul trecuse prin el, iar celălalt ră- 
măsese înăuntru. Judecând după reacţia lui, atunci când Harvath îi 
aplică un bandaj, rana era aproape de os şi îl durea îngrozitor. 

EI încerca întruna să se ridice în picioare. 

- Trebuie să spun o rugăciune pentru sufletul morţilor. 

Să se roage pentru morţi era ultimul lucru pe care dorea să-l facă 
Harvath în acel moment. El voia răspunsuri — mai întâi de toate, cine 
îl catalogase drept trădător şi ordonase uciderea lui? Şi de ce? Ce 
credeau că făcuse? Cum dăduseră de urma lui? 

Răspunsul la ultima întrebare era cel mai uşor - prin intermediul 
Bătrânului. Mesajele lor de pe Skype erau singura legătură cu locul în 
care se afla. Încercase să se conecteze prin diverse servere din lume, 
dar cineva reuşise să îi descâlcească rețeaua. 

Peio încercă din nou să se ridice, iar Harvath îşi concentră aten- 
ţia asupra rănii preotului. După ce reuşi să-i oprească sângerarea, îl 
ajută pe acesta să se ridice în picioare. 

Peio se duse la Tello şi se rugă pentru bascul mort, în timp ce 
Harvath percheziționa trupurile celor doi atacatori. La fel ca și cei- 
lalți, şi aceştia erau tineri şi nu aveau asupra lor niciun act de identi- 
ficare. Puştiul care fusese pe cale să îl ucidă pe Harvath avea o 
mulțime de tatuaje, două dintre ele erau nefinisate, în mod evident 
opera unui amator. 

După ce se rugă în gând pentru cei doi atacatori, Peio îl lăsă pe 
Harvath să îl ajute să iasă pe uşă afară şi să îi arate unde se aflau cei- 
lalți doi. Preotul rosti câteva cuvinte, apoi merseră mai departe. 

Când se apropiară de bascul care zăcea mort între casa mare și 
grajduri, Harvath îşi dădu seama de unde făcuse preotul rost de 
lupara. Ceea ce nu înțelegea era motivul pentru care se întorsese. 

Îl întrebă acest lucru pe preot, dar acesta refuză să-i răspundă. 
Voia să-şi păstreze forțele. Harvath înțelese și îl lăsă pe Peio să se spri- 
jine de umărul lui. Vor vorbi mai târziu. 

Cunoştea ferma îndeajuns de bine încât să se descurce prin 
ceața care începuse să se ridice şi să localizeze trupurile. Indiferent 
cine fuseseră acei oameni, își duseseră treaba până la sfârşit. Oame- 
nii lui Tello erau toți morți, inclusiv Sprâncenatul şi Scarface. Nici- 
unul nu scăpase cu viață. „Ce naiba se întâmpla? De ce erau asasinii 
aceia atât de tineri şi ce era cu «lista» pe care figura şi el, după cum 
îi spusese puştiul? Şi, cel mai important, de ce îl făcuse trădător?“ 
Nimic nu avea nici o logică. 


În curând găsiră și câinii. Lui Harvath nu îi plăcea când erau 
omorâte animalele. Înţelegea ce rost avea în timpul unui atac, dar tot 
ura acea idee. Chiar dacă apăreau animale în atacurile lui, Harvath 
încerca întotdeauna să găsească o altă modalitate de a rezolva situa- 
ţia fără să le omoare. 

După ce Peio se arătă mulțumit că-i binecuvântase pe toți mor- 
ţii, Harvath încercă să îl conducă înapoi către casa mare ca să se 
odihnească, însă el refuză. 

- În curând va răsări soarele, zise Peio. Trebuie să pleci. 

- Şi tu? răspunse Harvath. Trebuie să te vadă un doctor. 

Bărbatul clătină din cap. 

- Prin părţile astea, un preot rănit de un glonţ va da naştere la 
destule vorbe cât pentru un secol. Nu trebuie să am vreo legătură cu 
ce s-a întâmplat aici. Părintele Lucas va avea grijă de rănile mele. 

- Ai idee cât de contaminate sunt rănile provocate de gloanţe? 
De îndată ce ultimele cuvinte îi ieşiseră pe gură, Harvath regretă că 
le rostise. Fireşte că Peio ştia. Avusese destulă experienţă cu gloan- 
tele înainte să devină preot. Vei avea nevoie de antibiotice. 

- Avem de toate la abație. Nu-ţi face griji. 

Peio eraun tip rezistent. 

- Tot nu mi-ai spus de ce te-ai întors. 

- Am primit veşti de la Nicholas. 

Harvath se opri şi se întoarse ca să se uite la preot. 

- Când? Cum? 

- Folosim pagina de web a orfelinatului din Belarus, unde 
ne-am cunoscut, ca să ne lăsăm mesaje unul altuia. Nicholas a aran- 
jat-o în aşa fel, încât să nu se observe faptul că noi comunicăm. 

Şi Harvath avusese încredere în comunicarea lui de pe Skype cu 
Bătrânul, dar după tot ceea ce se întâmplase, nimic nu mai era sigur. 

- De unde ştii că ai comunicat într-adevăr cu Nicholas? De 
unde eşti sigur? 

- Există un proces de autentificare, răspunse Peio. Seamănă cu un 
fel de „cutie poştală“. Mai există o pagină unde las un indicator gene- 
ral. Cred că Nicholas foloseşte această metodă şi cu alte contacte ale 
lui: e un fel de ecran de triere a mesajelor. Eu las un indicator acolo ca 
să îl atenţionez că îl aşteaptă un mesaj pe pagina orfelinatului. El in- 
tră pe pagina orfelinatului, dar ca să poate deschide mesajul şi să 
îmi răspundă trebuie să folosească indicatorul meu şi să îşi dea 
seama cum a fost plasat pe post de parolă. 

- Câţi oameni ştiu despre sistemul vostru de comunicare? 

Peio îl privi pe Harvath să vadă dacă vorbea serios. 

- Ai cunoscut pe altcineva mai interesat de siguranța căilor lui 
de comunicare decât Nicholas? 

Preotul avea dreptate şi, cu toate că niciun sistem nu era sută la 
sută sigur, Nicholas folosea unele dintre cele mai greu de spart, 
ascunzându-le deseori la vedere, cum era şi în cazul orfelinatului. 

- Ce-a spus? 

Peio făcu o grimasă când inspiră. 

- Trebuie să mă laşi să te duc la spital, părinte. N-ai să reuşeşti 
să ajungi călare până la abație. 

Bărbatul schiță un zâmbet. 

- Ba pot şi aşa voi face. 

- Peio, trebuie să stai trei ore în şa. 

- Şi voi avea nevoie de fiecare minut ca să mă împac cu Dumne- 
zeu şi să mă pocăiesc pentru ce-am făcut. 

- Mi-ai salvat viața. Îți mulțumesc. 

Preotul îşi întinse mâna. 

- Nu ai mult timp la dispoziție. Lasă-mă să-ți spun ce mi-a trans- 
mis Nicholas. 

Harvath încuviință din cap. 

- Când ai luat legătura cu mine prin tutungiu, am ştiut că ceva 
nu era în regulă. După cum ziceam, i-am lăsat un mesaj lui Nicholas. 
Voiam să ştiu de ce veneai. Acum câteva ore, am primit în sfârşit un 
răspuns. Mi-a spus că a descoperit ceva şi că trebuie să te întorci cât 
mai repede posibil. 

- Ţi-a spus despre ce este vorba? 

- Nu. Când comunicăm, vorbim despre generalități. În ciuda 
faptului că este de părere că a creat un sistem sigur, Nicholas este în 
continuare precaut. Totul este codificat, astfel încât să pară că vor- 
bim chestii legate de orfelinat. Mi-a spus totuşi să-ți transmit un 
mesaj special. 

- Care? 

- „Ai grijă să nu promiţi sau să informezi pe nimeni cu nimic.“ 
Ai înțeles ceva? 

Într-adevăr înțelesese. Mesajul se referea la două programe 
software folosite de agenţiile de informaţii din lume. PROMIS era 
acronimul pentru primul program - „Prosecutors Management 
Information System“. Era precursorul programului TIP - „Total 
Information Paradigm“. 

PROMIS funcționa 24/7 şi căuta corespondențe între oameni, 
locuri şi organizaţii. Era expert în accesarea bazelor de date private, 
cum ar fi cele ale băncilor, ale companiilor care emiteau cărți de 
credit, ale furnizorilor de e-mail, ale companiilor de telefonie, pre- 
cum şi ale altor utilităţi. Folosind algoritmi complecși, crea reţele 
detaliate de relații care scoteau în evidenţă fiecare mișcare a subiec- 
tului, pe care îl cunoşteau şi cu care interacționau. 

Deoarece putea stabili consumul normal conform arhivei furni- 
zorilor de utilităţi, când subiectul investigat începea să folosească 
mai multă apă sau mai mult curent electric, reieşea că acesta găzduia 
în casa lui şi alte persoane. Atunci programul accesa desfăşurătorul 

telefonului şi e-mailurile suspectului, căutând contactele persoanei 
cu consum scăzut de utilități. Accesa istoria cărţilor de credit să 
vadă dacă persoanele cu consum scăzut la utilități cumpăraseră bi- 
lete de avion sau de tren şi, dacă o făcuseră, încotro. Găsea oraşele 
la antena cărora se conectaseră telefoanele mobile ale contactelor 
respective, precum şi locurile unde plătiseră taxa de autostradă sau 
de unde cumpăraseră benzină, numai ca să descopere cine se aflase 
în casa subiectului şi contribuise la creşterea consumului de curent 
electric şi apă. 

Acest program funcționa nonstop, fără întrerupere, fără să se 
oprească, fiind poreclit „Terminatorul“. Era o poreclă potrivită pen- 
tru vremurile sale, dar adevăratul terminator a fost succesorul aces- 
tui program - TIP. 

Total Information Paradigm a preluat PROMIS şi l-a înzestrat cu 
inteligență artificială. În acel moment, puterea agențiilor de infor- 
mații din lume de a strânge informaţii a explodat ca o supernovă. 
Era ca şi când cineva ar trece de la un Prius la un Lamborghini. TIP 
nu numai că raționa ca un om, dar se zice că putea anticipa com- 
portamentul uman. 

Nu era nevoie ca Nicholas să îl avertizeze că trebuia să rămână 
„neconectat“. La urma urmei, el fusese cel care îi oferise o instruire 
temeinică lui Harvath despre programele PROMIS şi TIP. Pe lângă 
faptul că monitorizau tranzacţiile clandestine, acele programe repre- 
zentau motivul pentru care Harvath alesese să ia legătura cu Peio aşa 
cum o făcuse. Preotul se afla practic în afara oricărei relații între ar- 
borii de relaționare şi niciun program nu ar fi putut să îl găsească. 

Faptul că Nicholas decisese că trebuie să evite programele putea 
însemna că acestea îl căutau cu înverșunare. 

- A mai spus şi altceva? îl întrebă Harvath pe preot. 

- Mi-a spus că trebuie să fac tot ce îmi stă în putință să te ajut să te 
întorci. Din nefericire, legăturile mele nu mai sunt cele care au fost. Va 
dura ceva timp până voi reuşi să îţi obțin un paşaport pe un alt nume. 

- Am deja unul, aşa că nu-ţi face griji. 

Peio încuviință din cap. 

- Ar fi trebuit să ştiu. 

- Trebuie însă să găsesc o cale să îmi cumpăr un bilet de avion. 
Nu am decât numerar, iar asta ar atrage atenţia imediat. 

- Cunosc pe cineva la Iberia Airlines. Angajaţii rezervă deseori 
bilete prietenilor lor prin intermediul reţelei interne. Angajatul plă- 
teşte cu cartea lui de credit, iar prietenul îi rambursează bani gheață. 

Era evident că Peio îl mai folosise pe acest „prieten“ şi pentru 
alte aranjamente de călătorie similare. Fără îndoială, „rambursarea“ 
includea prețul biletului plus un bonus pentru omul lui Peio care 
făcea rezervarea. 

Deoarece călătorea cu un paşaport italian, Harvath dorea să aleagă 
un punct de intrare în Statele Unite bine cunoscut printre italieni. 

- Cât de des are curse Iberia către oraşul New York? întrebă el. 

- Tocmai asta e, răspunse Peio. Cred că Nicholas are alte planuri 
pentru tine. 

- De ce spui asta? 

- Înainte să te întorci acasă, el a sugerat să te opreşti pe la un or- 
felinat cu care are legătură. 

- Cel din Belarus? întrebă Harvath. 

- Nu, cel din Mexico. 

MARYLAND 


În Parcul naţional istoric al canalului Chesapeake & Ohio, lung de 
aproape trei sute de kilometri, se găseau peste 1 300 de locuri istorice. 
Multe dintre ele erau deschise publicului larg, inclusiv şase „barăci“, 
sau „cartiere de canal“, după cum erau cunoscute, pe care vizitatorii le 
puteau închiria ca să rămână acolo peste noapte şi să retrăiască viața 
de-a lungul unui canal odinioară extrem de circulat, care curgea în 
paralel cu fluviul Potomac. Acestea erau complet utilate cu tot confor- 
tul modern: bucătării, dormitoare şi băi cu duş. Erau cunoscute ca fi- 
ind barăcile 6, 10, 22, 25, 28 şi 49. „Baraca albastră“, denumită astfel 
datorită culorii în care erau vopsite obloanele și uşa de la intrare, era 
de asemenea faimoasă şi echipată pentru găzduire, dar nu fusese nici- 
odată deschisă publicului - dintr-un motiv întemeiat. 

Baraca albastră era proprietatea Agenţiei Centrale de Informaţii. 
Acolo fuseseră interogaţi în timpul Războiului Rece unii dintre cei 
mai valoroşi trădători ai Uniunii Sovietice. Sintagma „în spatele 
uşii albastre“ devenise sinonim cu interogatorii la cel mai înalt ni- 
vel. Majoritatea agenţilor care foloseau acea sintagmă habar nu 
aveau unde se găsea acea uşă albastră, cu atât mai puțin că avea le- 
gătură cu o căsuță de pe malul canalului C&O. Mulţi presupuneau 
că uşa exista undeva în subsolul sediului central, unde numai direc- 
torul şi o mână de oameni privilegiați aveau acces. 

Reed Carlton văzu semnalul - o tăviță cu hrană pentru păsări 
aşezată pe verandă - şi ştiu că uşa din față era deschisă. Nu se obosi 
să bată; nu era nevoie. 

Lângă un mic şemineu în care ardeau lemne, se afla un scaun pe 
care şedea un bărbat care citea. Nu îşi ridică privirea când intră 
Carlton. Părea mulțumit să citească cartea şi să audă trosnetul lem- 
nelor care ardeau. 

Pe bărbat îl chema Thomas Banks. Cei care îl cunoşteau îi spu- 
neau Tom. Cei care îl ştiau din război îi spuneau Tommy. Carlton nu 
luptase cu el, dar îşi satisfăcuse serviciul militar sub comanda lui, 
apoi preluase conducerea CIA de la el şi îşi câştigase astfel dreptul de 
a-i spune Tommy. 

Fiind unul dintre cei mai tineri oameni de acțiune ai OSS în tim- 
pul celui de-Al Doilea Război Mondial, isprăvile lui Tommy Banks 
deveniseră legendare. Fără niciun alt talent de oferit decât „lupta în 
stil indian“, cum îi plăcea lui să spună, Banks fusese de acord să ajute 
la înființarea Agenţiei Centrale de Informaţii. Îşi găsi locul în ca- 
drul Directoratului de Operaţiuni, care avea să se numească, ulte- 
rior, Serviciul Clandestin Naţional - ramura din cadrul CIA care se 
ocupă cu recrutarea de agenţi străini şi care desfăşura operaţiuni 
clandestine în toată lumea. 

Vreme de câteva decenii, Banks activase în acest domeniu, apoi 
se retrăsese ca să „îşi crească puii“, cum îi numea el pe agenții tineri, 
şi să îi înveţe cum să desfăşoare operațiuni chiar mai bine decât o 
făcuse el. În cele din urmă, Banks ajunsese la conducerea diviziei, 
ocupând funcția de director-adjunct, pe vremea când aceasta era 
cunoscută sub denumirea de directoratul de operaţiuni. 

Multe din cunoştinţele pe care Reed Carlton le avea despre 
spionaj şi activitatea clandestină le învățase de la acest om incredibil, 
o vedetă retrasă a serviciilor de informaţii şi a arenelor politice din 
America. Cu toate că majoritatea cetățenilor nu îi vor afla niciodată 
numele, nu exista persoană influentă în DC pe care să nu o poată 
contacta la telefon în câteva minute. 

- Am auzit scrâşnetul pietrișului sub picioare de la un kilome- 
tru, zise bărbatul când Carlton închise ușa. Se pare că va trebui să-ți 
fac un nou instructaj. 

El clătină din cap. 

- Cred că sunt prea bătrân pentru instructaje, Tommy. 

- Nu eşti niciodată prea bătrân, Frumuşelule. Doar prea leneş. 

Frumuşelule. Carlton nu mai auzise acea poreclă de multă 
vreme. Nu îşi mai aducea aminte cine îl poreclise aşa, dar avea legă- 
tură cu stilul lui de a interoga. Deşi, în general, păstra înfăţişarea şi 
comportamentul unui gentleman, când venea vorba să interogheze 
un prizonier, putea fi de o cruzime inimaginabilă. Dacă erau în joc 
poporul american sau interesele Americii, era în stare de orice ca să 
obțină informaţia pe care o voia. Putea fi opusul amabilităţii, toc- 
mai de aceea mulți dintre colegii lui şi chiar şi câţiva superiori 
agreau această poreclă ironică. 

- Că veni vorba de lene, continuă Banks, cu un uşor accent de 
Tennessee, care se făcea încă simțit cu toate că îşi petrecuse cea mai 
parte a vieţii în capitala naţiunii, n-ai adus un telefon mobil la această 
întâlnire, nu? 

- Am fost învăţat ce să fac. 

Banks fu de acord. 

- Tehnologia asta nenorocită este periculoasă. N-ai folosit un 
GPS ca să ajungi aici, nu? 

Carlton clătină din cap. 

- Am venit cu vechiul meu jeep. Nu are GPS. 

- Şi niciun dispozitiv OnStar? 

- Nu. Fără OnStar. 

- Bine, răspunse Banks. Oamenii au devenit atât de comozi, în- 
câtmai degrabă permit unei companii să le urmărească fiecare miş- 
care şi să le asculte conversațiile private decât să citească o hartă. 

Carlton îşi agăță haina într-un cui de lângă uşă. 

- Nu este chiar inutilă. I-au descuiat portiera de la mașină asis- 
tentei mele când şi-a uitat cheile înăuntru. 

- De aceea Dumnezeu ne-a dat bolovani, declară Banks. Fără su- 
părare, dar dacă eşti atât de tăntălău încât să-ți încui cheile în maşină, 
poate că trebuie să aştepţi o oră sau două să vină omul cu şperaclul, 
timp în care poți să meditezi asupra gradului tău de inteligență. 

Bărbatul era mai irascibil ca niciodată. Nu-şi pierdea timpul cu 
idioţi sau leneşi. Venea dintr-o epocă, la fel ca şi Carlton, în care 

oamenii trebuiau să se descurce singuri. Nu stăteau așteptând ca 
alții să facă ceva pentru ei. 

- Mulţumesc că ai acceptat să ne întâlnim, Tommy. 

- M-ai făcut curios, răspunse bărbatul mai în vârstă, închizând 
cartea şi făcându-i semn musafirului său să se apropie. 

Carlton i se alătură, ocupând scaunul din fața lui. 

- N-ar fi trebuit să fie atât de uşor să dau de tine. Eşti previzibil. 
Asta este periculos. 

Banks încuviință din cap. 

- Îmi place să mă plimb dimineaţa. 

Locuia într-o căsuţă din Georgetown, iar în plimbările lui de 
dimineaţă trecea pe lângă multe „cutii poştale“ pe care le folosise în 
timpul Războiului Rece. Erau aceleași cutii pe care vechiul spion le 
folosise cu ani în urmă ca să îi instruiască pe Carlton şi pe colegii 
lui mai tineri din CIA. 

- Am noroc că îți cunosc traseul. 

Bătrânul părea momentan transpus într-o altă lume. 

- Când am văzut însemnul cu cretă, m-am trezit transportat în 
trecut. La început am crezut că s-ar putea să fie o greşeală sau poate 
că altcineva îmi folosea traseul ca să se antreneze, apoi am verificat 
cutia şi am găsit mesajul de la tine. M-am gândit că fie îţi baţi joc de 
mine, fie este o chestiune serioasă. 

- Nu-mi bat joc de tine, Tommy. Este ceva serios. Eşti sigurul cu 
care pot vorbi despre asta. 

- Dacă sunt singurul cu care poţi vorbi, atunci chiar ai dat de 
belea. Despre ce e vorba? 

- Mănuşa a fost aruncată. Cineva mi-a ucis toţi agenții şi în- 
cearcă să mă elimine şi pe mine. 

Banks făcu ochii mari. 

- Cine? Cum? 

Carlton îi povesti totul. Îi spuse bătrânului spion despre incen- 
diul care îi mistuise casa, despre faptul că nu reuşise să-și acceseze 
contul de pe Skype şi că nu reuşise să ia legătura cu niciunul dintre 
agenții lui prin niciunul dintre protocoalele stabilite pentru astfel 
de situații de urgenţă, precum şi despre numeroasele articole pe 

carele găsise pe internet şi care relatau despre moartea câtorva din- 
tre agenți. 

După ce termină, se lăsă pe spate şi își privi în ochi fostul şef. 
Rotiţele începuseră să se învârtă deja în mintea bătrânului. Îşi dă- 
dea seama. 

- Voi pune o întrebare idioată, zise Banks. Există şansa ca vreo 
organizație teroristă să se fi infiltrat atât de adânc în grupul tău? 

Carlton clătină din cap. 

- Imposibil. Nu au nici resursele ca să străpungă rețeaua noas- 
tră, nici îndemânarea să-mi elimine toţi oamenii așa cum au fă- 
cut-o. Nu este vorba despre vreo organizaţie teroristă. 

- Poate cineva din interiorul grupului? 

- O cârtiță? 

- Sau cineva care a vrut să facă nişte bani și nu i-a păsat de 
consecințe. 

Carlton reflectă câteva clipe. 

- Toţi oamenii mei sunt de încredere, cu excepţia... vocea lui ră- 
mase suspendată în aer. 

- Cu excepția cui? 

- A lui Nicholas. 

- Cine-i Nicholas. 

- Trolul. 

Lui Banks nu-i venea să-şi creadă urechilor. 

- Am auzit de el. Chiar lucrează pentru tine? 

- Mai rău, zise Carlton. Îl avem în persoană, în mijlocul opera- 
țiunilor noastre. Ba chiar am elaborat un SCIF special pentru el. 

- Eşti nebun de legat. De ce naiba ai aduce o persoană ca el în 
mijlocul operațiunilor tale? 

- Nu eu l-am adus, ci Harvath. 

Banks îl cunoscuse pe Harvath și îl plăcuse, dar totuşi. 

- Ce naiba ştie Harvath despre ce înseamnă să conduci o orga- 
nizație de informaţii? 

- Ştie multe, răspunse Carlton. La început n-am fost de acord 
să-l aducă pe Nicholas... 

- Ăsta e numele lui adevărat? îl întrerupse Banks. Nicholas? 

- Ce importanţă are? 

- Are o importanţă foarte mare. L-ai verificat măcar pe micul 
impostor? 

- Da, l-am verificat, dar fără rezultate palpabile. Nu există prea 
multe informații despre el care să poată fi verificate. 

- Şi-atunci te-ai gândit să deschizi uşile larg şi să îl pofteşti înă- 
untru. Mă surprinzi. 

- I-am blocat accesul la multe informaţii, zise Carlton ca să se 
apere. Ne-am asigurat că nu poate accesa decât anumite lucruri. 

- Ar fi trebuit să-ți dai seama că va găsi o metodă să obțină ac- 
cesul total. 

- La început a fost agentul lui Harvath, dar ar trebui să ştii câte 
a făcut pentru noi, pentru țară. Dacă este un escroc, atunci este cel 
mai priceput din câți au existat vreodată. 

- Se poate să fi accesat dosarele agenților tăi? întrebă Banks. 

- După părerea ta, ar fi trebuit să pornim de la premisa că va 
găsi o metodă să obțină accesul la tot. 

- Şi ar fi putut găsi un cumpărător pentru ceea ce ar fi vrut să 
vândă. Lupul nu își schimbă blana. Un hoţ tot hoț rămâne. 

Carlton clătină din cap. 

- Nu spun că n-ai dreptate. 

- Unde-i acum? Ai luat legătura cu el de când s-au întâmplat 
toate astea? 

- Nu. 

- Atunci, acesta este primul nostru pas, răspunse Banks. Pasul 
următor însă va fi mai complicat. Oamenii tăi au fost toți agenți 
Tier One. Nu au fost uciși uşor. A fost nevoie de oameni foarte bine 
pregătiți ca să îi elimine. 

- Tocmai de aceea am venit la tine. Cine se află în spatele acestei 
acţiuni are acces la personal militar şi agenţi secreți. 

- Crezi că este o chestie internă? Că Agenţia îşi reglează contu- 
rile cu tine? 

- Sincer, nu mai ştiu ce să cred, zise Carlton. Oare i-am încurcat 
pe cei de la CIA? Fireşte că i-am încurcat, dar să omori agenţi ame- 
ricani doar ca să ne scoţi pe noi din joc? Imposibil. Cred că este 
vorba despre altceva. 

- Cum ar fi? 

- Nu ştiu. 

- Nu te pot ajuta, Reed, dacă nu-mi dai un punct de plecare. Pe 
cine ați mai călcat pe coadă? întrebă Banks. Cine altcineva ar putea 
avea un dinte împotriva voastră? 

- Aici e problema. Am avut câteva neînţelegeri cu nişte investi- 
tori, iar în cadrul administraţiei companiei au existat câteva lupte de 
orgolii, dar mă ocup de problemă atunci când apare. N-are legătură 
cu asta. Este altceva, ceva mai important. Şi, sincer să fiu, nu îmi 
vine în minte nimeni care ar avea ceva de reglat cu noi. 

- Qui bono! este întrebarea atunci. 

- Exact, zise Carlton. Cine are de câştigat dacă eu sunt omorât, 
dacă agenţii mei sunt omorâţi, iar organizația mea este desființată? 
Întrebarea asta îmi macină gândurile şi de aceea am nevoie de aju- 
torul tău. Trebuie să am mare grijă la ce uşi bat. 

- Dacă baţi la una greşită, te-ai putea trezi cu un glonţ în cap. 

- Adevărat. Tu, pe de altă parte, nu ai problema asta. 

Banks înțelese ce îi cerea fostul lui protejat. 

- N-o să dureze prea mult până când o să se facă legătura între 
noi doi. 

- Sunt conştient de asta, dar cred că există o modalitate prin 
care să folosim totul în avantajul nostru. 


! Cui îi folosește? (în latină, n.tr.) 


CAPITOLUL 25 


ÎNTERSECȚIA ANNAPOLIS 
MARYLAND 


VINERI 


Schroeder verifică informaţia de pe ecran de două ori, apoi o 
mai verifică şi a treia oară înainte să ridice receptorul şi să îl sune pe 
şeful lui acasă. 

- Ce e? se răsti Craig Middleton când răspunse după ce telefonul 
sună a patra oară, deoarece fusese trezit din somnul lui profund. 

- Sunt Kurt. 

- Cât e ceasul? 

- Patru şi jumătate. 

- Dimineaţa? 

- Da, domnule. 

- De ce nu poți lucra ziua ca oamenii normali? 

- Am lucrat fără întrerupere. Mi-aţi spus să caut până găsesc 
ceva, zise Schroeder. 

- Ai găsit datele pe care le-a furat Caroline Romero? 

- Încă nu. 

- Ei bine, sper că ai un motiv întemeiat pentru care m-ai trezit 
iar. Ce este? 

- Cred că am descoperit ceva. 

- Crezi că ai descoperit ceva? răspunse Middleton. Cred că o să 
urc în maşină, o să vin la birou şi o să te arunc pe geam afară. Ce 
crezi despre asta? Treci la subiect, idiotule. De ce m-ai sunat? 

- O căutare pe Google. 

Middleton aşteptă ca bărbatul să dezvolte subiectul, dar cum 
acesta n-o făcu, zise: 

- Încep să-mi caut cheile de la maşină, Kurt. 

- Cineva a căutat informaţii despre ciobănescul caucazian. 

- Ce dracu” este ciobănescul caucazian? 

- Este o rasă de câine, răspunse Schroeder. O rasă de câine foarte 
mare. Genul de câine pe care îl are şi Trolul. 

- Şi ce-i cu asta? Probabil că există mulți oameni în lume care 
caută pe Google informaţii despre rasa asta de câine. 

- Se poate. Dar câţi oameni trec de la informaţii despre caucazi- 
anul ciobănesc la informaţii despre nanismul congenital? 

În acel moment, Middleton se trezi de-a binelea și tonul din vo- 
cea lui se schimbă imediat. 

- Unde? 

- Texas. Căutarea a fost făcută acum două zile. 

- Unde în Texas? 

- În sudul Texasului. Cel mai apropiat punct de pe hartă este o 
comunitate neînregistrată numită „Agua Nueva“. 

- La naiba! făcu Middleton. Cât de aproape se află de oraşul 
McAllen? 

Schroeder mări harta și făcu calculele. 

- Cam la o sută douăzeci şi opt de kilometri. De ce? 

- Acolo se află sora. 

- A Carolinei. 

- Nu, a lui Wayne Newton, tâmpitule. Bineînţeles că a Carolinei. 

Schroeder îl ura din tot sufletul pe şeful lui. 

- Dacă aş şti mai multe despre ce se întâmplă, poate aş reuşi să 
descopăr ce informaţii a furat Caroline şi unde le-a ascuns. 

- Ai toate informaţiile necesare. 

- Adică mai nimic, cu excepţia faptului că suntem pe urmele 
unui grup secret de trădători mercenari şi căutăm o grămadă ne- 
sfârşită de informaţii, chipurile, furate de Caroline. 

Middleton era furios, iar acest lucru se simţea în tonul lui. 

- Nu-ţi place să stai pe întuneric, Kurt? 

- Nu. Mă împiedică să-mi fac treaba. 

- Ei bine, bun venit în clubul nostru! Nu este vorba despre ce ne 
place sau ce nu ne place. Este vorba despre securitatea națională. 

Tot ce trebuie să ştii este că avem în fața noastră cel mai grozav 
complot terorist intern urzit vreodată împotriva Statelor Unite, iar 
Carlton Group se află în spatele acestuia. Caroline Romero era o 
trădătoare şi avea de gând să dezvăluie informaţii extrem de impor- 
tante, care i-ar fi ajutat pentru a lansa atacul. 

- Mda, şi din întâmplare a fost lovită de o maşină în timp ce se 
îndepărta de Pentagon City Mall. 

- Ai văzut înregistrarea, răspunse Middleton. S-a aruncat sin- 
gură în fața maşinii. N-a împins-o nimeni. A trădat şi ştia că suntem 
pe urmele ei. Însă, în loc să răspundă pentru faptele ei, s-a sinucis. 
Nu există o dovadă mai clară a vinovăţiei ei. 

- Încurcate sunt căile Domnului. 

- Dumnezeu n-are nicio legătură cu asta. Dacă s-ar implica 
Dumnezeu câtuşi de puţin, ne-ar ajuta să aflăm ce-a furat Caroline 
ca să putem salva țara asta. Bagă la cap asta şi poate vom reuşi să 
salvăm poporul ăsta. 

Schroeder se domoli. 

- Ce vreți să fac? 

- Vreau o adresă şi un raport complet care să-i cuprindă pe toți 
ce care au legătură cu locul de unde s-a făcut căutarea pe Google. 

- În regulă. Şi pe urmă? 

- Pe urmă du-te la culcare. Meriţi, zise Middleton. 

- Nu sunt obosit. Ce mai doriți să fac? 

- Ai făcut suficient, Kurt. După ce termini, du-te acasă. 

Era ceva în felul în care şeful lui rostise „ai făcut suficient“, care 
îl făcu să se neliniştească. 

- Voi deschide un fişier şi voi pune acolo tot ce voi găsi. Îl veți 
avea într-o oră. 

- Bravo, băiete! zise Middleton, apoi închise telefonul. 

Middleton vâri una dintre cartelele false ANS Crypto în fanta 
aparatului său telefonic STE şi formă numărul. 

Câteva secunde mai târziu, îi răspunse Chuck Bremmer. 

- Tu nu dormi niciodată? 

- Cred că l-am găsit pe liliputan. 

- Sună-mă înapoi când ştii sigur că l-ai găsit. 

- L-am găsit, repetă Middleton. La cafea în patruzeci şi cinci de 
minute. Nu te obosi să te speli pe dinţi. N-am chef de drăgălăşenii. 


Se întâlniră la Pentagon şi niciunul nu vorbi decât după ce in- 
trară în încăperea securizată SCIF. 

Middleton îi întinse un dosar. 

- Trebuie să trimiți numaidecât o trupă de mercenari. 

- Nu-mi spune mie ce trebuie să fac. Unde-i? 

- Texas. Cam la o sută douăzeci și opt de kilometri nord-vest de 
McAllen. 

- Vrei să trimit o trupă de mercenari înapoi în Texas? Am aler- 
gat deja după potcoave de cai morți când am căutat-o pe femeia aia 
veterinar, care s-a dat la fund. Ceea ce, apropo, ai susținut că este 
imposibil. „Nimeni nu se dă la fund pur şi simplu, ai zis. Nu-ţi face 
griji. O vom găsi.“ 

Lui Middleton nu îi plăcea ca vorbele sale să fie răstălmăcite. 
Mai exact, nu avea timp să-și măsoare bărbăţia. Încercă să nu se 
enerveze. 

- Avem motive să credem că Trolul o ajută. 

- Ce informații ai? 

- Este complicat. 

- Este o tâmpenie. Asta este, răspunse Bremmer. A văzut cineva 
ţinta cu ochii lui? 

- Nu, nu încă, dar știu că e acolo, ai încredere în mine. Şi când îl 
vom găsi, cred că o vom găsi şi pe ea. Şi-acum, cât de repede crezi 
că-ți poți trimite oamenii să-i prindă şi să-i elimine? 

Colonelul clătină din cap. 

Middleton se uită la el. 

- Să nu îndrăzneşti să clatini din cap, Chuck! Cât de repede? 

- Efectivele astea nu cresc în copaci. 

- Nu, aşa e. Cresc în baze militare şi sunt transformate în echipe 
de asasini supravegheați şi comandați de tine. 

- După ce preşedintele le citeşte dosarele şi ia o hotărâre. 

- Să-nţeleg că te-ai răzgândit brusc? întrebă Middleton. 

- Te cred şi eu că da. Am pierdut patru agenţi în Paris. Patru. 
Cum naiba să explic asta? 

- Nu explici. La dracu, eşti colonelul Chuck Bremmer! Conduci 
unul dintre cele mai delicate programe secrete pe care le-au avut 
vreodată Statele Unite. Puțin îmi pasă dacă însuşi ministrul apărării 
intră la tine în birou să-ţi ceară explicații. Nu trebuie să afle. Ni- 
meni nu trebuie să ştie. Tocmai de aceea am apelat la influența 
noastră ca să punem programul ăsta în practică. De aceea conduce- 
rile se schimbă mereu, în vreme ce tu rămâi la Casa Albă. Chestia 
asta este un coş de evacuare dinadins conceput. 

Bremmer ştia prea bine cum funcționa acel program. Avocaţii 
Departamentului de Justiţie se consultau cu preşedintele şi cu mem- 
brii-cheie ai consiliului, trecând în revistă fiecare caz înainte să se 
emită un ordin de ucidere. Era acelaşi proces prin care cetățenii 
americani Anwar al- Awlaki şi Samir „Sammy“ Khan, primul - mem- 
bru important al grupării al-Qaeda, celălalt - co-editor al revistei 
despre terorism a aceleiaşi grupări, fuseseră puşi pe lista neagră şi 
uciși în Yemen. Nimeni din administraţie nu avea habar că Bremmer 
fusese cel care întocmise lista. „Nevoia de a şti“, mai ales când lua 
înfăţişarea unor operaţiuni antiterorism continue, era o metodă ex- 
traordinară pentru a închide gurile într-un oraş precum D.C. 

- Deci, cât de repede? repetă Middleton. 

Colonelul se uită la ceas. 

- Mâine pe vremea asta, cel mai probabil. Vor avea nevoie de 
imagini. Fie din elicopter, fie prin satelit. 

- Se rezolvă. Ar trebui să primesc un raport preliminar cam 
într-o oră. Mă voi asigura că vei primi o copie. 

- O să-l aştept. Altceva? 

- Ce ştii despre treaba din Spania? Ai primit vreo confirmare? 

- Negativ. Nimic încă. 

- De ce dracu’ nu? E deja ziuă acolo, zise Middleton. Operaţiu- 
nea ar trebui să fie deja încheiată. 

- Sunt profesionişti şi vor respecta protocolul. Nu vor lua legă- 
tura cu nimeni până nu vor părăsi în siguranţă ţara. 

Middleton ar fi vrut să întrebe dacă erau mai pricepuţi decât cei 
din prima echipă de mercenari pe care o trimisese colonelul la Pa- 
ris, dar se abținu. Cuvântul „protocol“ îl făcu să se întrebe care ar fi 
protocolul la Casa Albă odată ce avea să înceapă „Nisipul Albastru“. 
Ştia că, dacă voiau, aveau suficiente resurse la îndemână ca să facă 
față situaţiei o perioadă, dar n-avea să se întâmple asta. Le va lua în 
jur de zece minute ca să-şi dea seama ce se întâmplase de fapt și, 
odată ce vor înțelege, se vor îmbulzi la uşă. Serviciile secrete vor 
dori să asigure continuitatea guvernării şi îl vor muta cât mai re- 
pede pe preşedinte în altă parte. 

La început, preşedintele se va împotrivi, desigur, dar de îndată 
ce rapoartele despre panica şi haosul creat vor începe să invadeze 
centrul operaţional, îndârjirea lui se va evapora. Numărul victime- 
lor îl va face să cedeze. Atunci îşi va da seama că trebuie să-şi adune 
familia şi să plece. 

Pentru o clipă, Middleton se gândi să-i spună şi lui Bremmer, 
să-l avertizeze ca să aibă timp să-şi pregătească familia, dar acel im- 
bold de altruism se stinse la fel de repede pe cât se declanşase. Nu-i 
păsa dacă Bremmer şi familia lui vor supraviețui evenimentelor care 
urmau să se întâmple. 

Eliminarea lui Carlton şi a oamenilor săi era o misiune delicată, 
care cerea o mână de lucru extrem de specializată. Existau foarte 
puţini oameni care ar fi putut duce treaba la bun sfârşit. Până când 
lista nu avea să fie închisă, Middleton nu avea altă variantă decât să 
îl suporte pe Bremmer. Dar odată „Nisipul Albastru“ lansat, totul 
avea să se schimbe. 

Ridicându-se zâmbind de la masă, Middleton se uită la el şi îi 
adresă un ultim cuvânt de avertisment. 

- Ai grijă ca oamenii tăi să n-o dea în bară în Spania. 

- Nu-ţi face griji în legătură cu oamenii mei, răspunse colone- 
lul, făcând un pas în față şi descuind uşa încăperii securizate. Vor 
pune ei mâna pe el. 


CAPITOLUL 26 


MONTERREY, MEXIC 
SÂMBĂTĂ 


Cunoştinţa de la compania de zbor a lui padre Peio se ocupă de 
aranjamentele de călătorie ale lui Harvath şi îi rezervă biletele pe 
numele din pașaportul lui italian. 

Harvath luă maşina Sprâncenatului şi a lui Scarface ca să se în- 
toarcă în Bilbao şi o abandonă lângă gară. Merse cu autobuzul până la 
aeroport, unde îl aştepta un bilet pentru prima etapă al călătoriei lui. 

Zbură de la Bilbao la Madrid, unde omul de legătură a lui Peio, 
un bătrân pe care îl chema Gomez, îl aşteptă la terminalul de sosiri. 
Îl conduse pe Harvath până în barul din salonul VIP, unde îi făcu 
îmbarcarea, apoi se retraseră ca să ducă la bun sfârşit tranzacţia lor. 

Gomez îi aduse lui Harvath niște formulare şi două plicuri FedEx 
ştampilate, apoi îl lăsă singur, în timp ce el merse să aducă cafea. 
Când reveni, Harvath pregătise deja plicurile. 

Primul plic conţinea plata lui Gomez. Harvath sigilase banii înă- 
untru şi scrisese pe plic o adresă fictivă din Barcelona. Al doilea plic 
conținea paşaportul lui adevărat, precum şi al lui Riley Turner, îm- 
preună cu câteva obiecte personale pe care le găsise în rucsacul ei. 
Harvath scrisese pe plic unul dintre numele sale fictive şi adresa 
unuia dintre prietenii săi care se ocupa de o stațiune de pescuit din 
Alaska. Bărbatul mai primise pachete de la Harvath. Când va vedea 
numele de pe etichetă, îl va lua pur şi simplu şi îl va pune într-un loc 
sigur până când Harvath i-l va cere. 

După ce luă cele două plicuri, Gomez îi dădu o geantă mică pe roți, 
în care fuseseră împachetate câteva haine de mărimea lui Harvath, 

precum și câteva obiecte de uz personal. Una era să călătorească de la 
Bilbao la Madrid cu un rucsac şi alta să călătorească până în Ciudad 
de Mexico fără un bagaj adevărat. Acest lucru ar fi dat de bănuit. 
Gomez fusese de acord să facă rost de bagaj, probabil îl obținuse de 
la departamentul de bagaje pierdute al aeroportului, şi să se ocupe 
de livrarea celor două plicuri FedEx pentru câţiva bani în plus. 

Peio îi garantase lui Harvath că putea avea încredere deplină în 
Gomez, ceea ce era un lucru bun, având în vedere că Gomez era sin- 
gurul care i-ar fi putut face rost lui Harvath de tot ce avea nevoie. 

Odată treaba încheiată, spaniolul îi ură lui Harvath zbor plăcut 
şi părăsi salonul. Harvath își termină cafeaua şi intră în zona duşu- 
rilor cu bagajul nou achiziționat, unde îl despachetă şi verifică toate 
obiectele. Nu avea de gând să se îmbarce într-un avion care făcea o 
cursă internațională şi să încerce să treacă prin vama din Mexic tră- 
gând după el un bagaj pe care i-l dăduse altcineva. 

Mulțumit că nu găsise nimic care să-i creeze probleme, Harvath 
dădu drumul la apă şi făcu un duş. 

Când fu anunţat zborul către Mexic, el ieşi din sala de aşteptare 
cu un ziar spaniol sub braţ şi se alătură unui grup de oameni de afa- 
ceri care se îndrepta înspre poartă. 

După ce urcă în avion, Harvath începu să-i studieze pe pasagerii 
din jurul lui, din secțiunea business class, în timp ce îşi aşeza baga- 
jul. Nimeni nu părea interesat de el, lucru care-i convenea de mi- 
nune. După ce le informă pe însoţitoarele de bord că nu dorea să 
fie trezit pentru masă, el îşi puse la urechi căştile care se aflau în 
buzunarul scaunului. 

Habar nu avea ce îl aştepta în Mexic, dar ştia că trebuia să fie 
odihnit în caz de orice eventualitate. Uşor de zis, greu de făcut. În 
timp ce avionul prindea viteză pe pista de decolare, în mintea lui se 
învârteau mereu aceleași întrebări care nu îi dăduseră pace încă 
din Paris şi care fuseseră stârnite şi mai mult de întâmplarea din 
Spania - cine îl acuzase de trădare şi de ce? 

Deşi încerca să alunge gândul că se putea să fi fost trădat, el se 
întrebă dacă Bătrânul era implicat. Oare îi înscenase totul? Părea 
aproape imposibil. Existau atâtea modalităţi prin care i-ar fi putut 

face de petrecanie dacă ar fi vrut. Dar Carlton îi era ca un tată. Ideea 
că Bătrânul şi-ar dori vreodată „să-i facă de petrecanie“ era nebunie 
curată. Indiferent de motivul pentru care ar fi fost acuzat, Bătrânul 
nu ar fi ordonat asasinarea lui așa pur şi simplu. Îl cunoştea prea 
bine pe Harvath. Aveau un trecut împreună, o legătură. 

Cu cât se gândea mai mult la asta, cu atât se înfuria mai tare. Nu 
avea nicio noimă. Nu înțelegea nimic, şi de fiecare dată când în- 
cerca să facă nişte legături, devenea şi mai furios şi mai confuz. 

Ştia că, de obicei, alcoolul nu era o soluţie, dar uneori putea fi. 
Sub pretextul că îi era frică de zbor, el reuşi să convingă o însoțitoare 
de bord să îi lase câteva sticluţe de alcool şi un pahar cu gheaţă. Pe 
măsură ce căldura lichidului îi învăluia trupul, alcoolul ajunse în 
curând şi în gândurile lui, făcându-l să se deconecteze şi să adoarmă 
în cele din urmă. 

Nu fu tocmai cea mai bună repriză de somn de care avusese 
parte Harvath, dar era mai bine decât nimic. Se trezi de câteva ori, 
simțindu-se inconfortabil chiar și într-un fotoliu de la business class, 
dar reuși să adoarmă la loc. 

Cu ooră mai înainte ca avionul să aterizeze în Ciudad de Mexico, 
se trezi din nou când se aprinseră luminile în avion, iar echipajul 
începu să servească ultima masă. Lui Harvath îi era foame şi după 
ce mâncă, bău două ceşti de cafea. 

În ciuda somnului strașnic, se simți mai obosit când cobori din 
avion decât atunci când urcase la bord. 

În timp ce traversa aeroportul, el îşi păstră șapca pe cap, gulerul 
ridicat şi privirea în pământ, încercând pe cât posibil să evite came- 
rele de supraveghere. Ştiau cel puţin trei oameni despre sosirea lui 
în Mexic şi erau deja prea mulți. 

Agenţii vamali şi cei de la imigrări păreau mai interesaţi de ori- 
cine altcineva decât de Harvath şi de pașaportul lui italian. Îi puseră 
viza pe paşaport şi îi făcură semn să treacă. Avea timp suficient până 
la zborul către Monterrey, Mexic. 

În timp ce se plimba prin terminal, avu nenumărate ocazii să 
uşureze mai mulți turişti neatenți de telefoanele mobile sau de lap- 
topuri, dar rezistă tentației. Nu merita să rişte cât timp se afla în 

trecere. Dacă voia să treacă neobservat, atunci trebuia să nu iasă 
deloc în evidență. Spera să primească nişte răspunsuri la întrebările 
lui cât de curând. 

După ce îşi luă încă o cafea, se retrase în zona de așteptare a por- 
ţii alăturate până când se făcu ultima strigare pentru zborul către 
Monterrey. Îi studiase pe toţi pasagerii din zborul lui, dar niciunul 
nu îi acordase atenţie. După ce se urcă în avion, îşi găsi locul, îşi puse 
bagajul în compartimentul de sus şi se aşeză lângă o tânără atrăgă- 
toare care părea mai interesată de vraful de reviste mexicane de 
modă decât să înceapă o conversaţie cu bărbatul care se aşezase 
lângă ea. Se potriveau de minune. La o oră şi douăzeci de minute 
după decolare, când avionul ateriză la Monterrey, femeia era în con- 
tinuare cufundată în lectură. 

După ce Harvath traversă aeroportul mohorât, se duse la chioş- 
cul cu bilete pentru transportul comun şi îşi luă unul până în oraş, 
apoi ieşi din terminal şi se îndreptă către stația de taxiuri. Numără 
vehiculele care erau înşiruite acolo, cercetându-le în timp ce se de- 
plasa. În ultima clipă, lăsă două familii să treacă în faţa lui şi să se 
urce în taxiurile care aşteptau. Oamenii îi mulțumiră pentru gest, iar 
el zâmbi. Niciunul din ei nu-şi dădu seama că-i făceau o favoare mai 
mare decât le făcuse el lor. 

După ce arătă biletul, şoferul deblocă portierele, iar Harvath 
urcă cu bagajul în maşină. Aplecându-se peste scaun, îi dădu şofe- 
rului adresa pe care o primise de la Peio. Bărbatul se uită la bucata 
de hârtie, apoi se întoarse şi se uită la clientul lui. | 

- Con permiso, señor, zise el. Estás seguro de saber lo que haces? 

Cu toate că Harvath nu ştia o boabă de spaniolă, ar fi înțeles în- 
trebarea doar văzând expresia de pe chipul bărbatului. Era convins 
că voia să fie dus în acea parte a oraşului? 

- Si, răspunse Harvath. Vámonos. 

Bărbatul dădu din umeri, băgă maneta în viteză şi ieşi în trafic. 

Era o călătorie de douăzeci de minute cu mașina de la aeroport în 
oraş, care era unul dintre cele mai mari oraşe din Mexic. Era greu de 
crezut că în 2005 fusese considerat ca fiind cel mai sigur oraş din 
toată America Latină. În acel moment însă era controlat de carteluri 

extrem de violente şi de periculoase şi devenea mai sângeros cu fie- 
care an care trecea. 

Harvath habar nu avea unde era adresa la care îl ducea şoferul de 
taxi, dar avea impresia că nu se afla într-una dintre zonele liniştite 
ale oraşului. Tocmai din acelaşi motiv, Harvath nu se aştepta la 
ceva spectaculos. Orfelinatele nu ocupau, de obicei, proprietăți imo- 
biliare de prim-rang. 

Jos pălăria însă în fața lui Nicholas. Să fii conectat la rețeaua de 
orfelinate din lumea întreagă semăna foarte mult cu modalitatea 
prin care serviciile secrete se foloseau de organizațiile nonguverna- 
mentale. Acestea ofereau un oarecare grad de acoperire la suprafaţă, 
permițându-ţi accesul la ceea ce se întâmpla „pe străzi“ mai bine 
decât la orice alt nivel, cu excepţia departamentului de narcotice şi 
a instituţiilor care aplicau legea. De obicei, orfelinatele erau afiliate 
instituţiilor religioase, aşadar nu erau nici criticate, nici cercetate. 
Pe lângă asta, dacă primiseră un tratament adecvat, copiii crescuți 
în orfelinat şi ajunşi adulți puteau fi incredibil de loiali şi se puteau 
dovedi a fi extrem de utili în ânumite situații. 

Harvath nu se îndoia de sinceritatea lui Nicholas, dar nici de 
faptul că Nicholas nu închega o relaţie fără să nu se gândească şi la 
un beneficiu subsidiar. 

Când se apropie de oraș, şoferul — care până atunci se ținuse de- 
parte de autostradă, deoarece era controlată de cartelurile de dro- 
guri - începu să o ia pe străduţe înguste, lăturalnice. Multe dintre 
clădiri erau dărăpănate şi pline de graffiti. La următorul semafor, un 
vânzător ambulant îşi făcu apariţia, iar şoferul activă butonul de în- 
chidere a portierelor. Un mod subtil prin care bărbatul îşi avertiza 
clientul. Acelaşi lucru se întâmplă după două cvartale, când un mo- 
tociclist veni din spate, încetini în dreptul lor şi îl privi insistent pe 
Harvath, înainte să-şi continue drumul. 

Cinci minute mai târziu, taxiul se opri nu în fața unui orfelinat, ci 
în fața unei taverne slab luminate. Dându-și seama de nedumerirea 
clientului, şoferul îi citi adresa de pe bileţel cu voce tare ca şi când ar 
fi vrut să spună: „Aici mi-ai spus să te aduc“, apoi i-l dădu înapoi. 

Harvath plăti drumul şi îi dădu o bancnotă de douăzeci de dolari 
americani bacşiş, apoi îşi luă geanta şi cobori din taxi. 

Privi fațada deteriorată, în stil colonial, apoi verifică încă o dată 
adresa. Nu încăpea nicio îndoială, era cea pe care i-o dăduse Peio. 
Taxiul rămase pe loc în timp ce Harvath stătea pe trotuar şi cerceta 
din priviritaverna. Dinăuntru răzbătea muzică pop mexicană. Avu 
un presentiment. Nu se putea abține să nu se întrebe dacă nu intra 
într-o ambuscadă. 

Cu cât zăbovea mai mult afară, cu atât mai mult atrăgea atenţia 
asupra lui, se decise așadar să intre. În timp ce se apropia de ușă, îl 
auzi pe şofer băgând maşina în viteză, apoi taxiul se îndepărtă. 

Harvath era pe cont propriu. 


CAPITOLUL 27 


„Văgăună“ ar fi fost un compliment pentru taverna cu pricina. 
Localul era, practic, o bombă. Reproduceri şterse din arta mexicană 
a anilor 1960 împodobeau pereţii din mortar, învechiţi, care deve- 
niseră maronii de-a lungul deceniilor, la fel ca şi tavanul, din cauza 
fumului de ţigară. O instalaţie stil italian de Crăciun, cu becuri ro- 
şii, care părea să fie lăsată acolo tot anul, împodobea oglinda mur- 
dară din spatele barului. 

Bărbaţii de la mese vorbeau între ei în timp ce chelnerițele du- 
ceau băuturi de la bar şi tăvi cu mâncare de la bucătărie. O namilă 
care şedea lângă uşă îşi ridică privirea când intră Harvath, dar îşi 
întoarse din nou atenția asupra ziarului pe care îl citea ca şi când tu- 
riştii cu genţi de voiaj ar fi fost clienţi regulaţi ai localului. Judecând 
după cartier şi după reacția şoferului de taxi, Harvath era aproape 
convins că niciun gringo nu mai păşise în acel local de multă vreme 
sau poate că niciodată. 

Alese o masă mai retrasă, departe de restul clienţilor, de unde 
putea supraveghea intrarea. 

După câteva minute, veni o chelneriță să îi ia comanda. La fel 
ca şi namila aceea de om, nici chelnerița nu părea deloc surprinsă 
să îl vadă acolo. 

- Cerveza, señor? 

Dorea de fapt o cafea, dar dacă ar fi avut o sticlă de bere în fața 
lui în acel moment, ar fi fost mai avantajos din mai multe puncte de 
vedere. Observă că aveau Bohemia la sticlă, aşadar comandă una. 
Când chelnerița merse să-i aducă berea, el văzu dincolo de bar și în 

bucătărie, unde ceva soi de carne era prăjită la rotisor deasupra căr- 
bunilor încinşi, probabil cabrito, carne de ied. Era o mâncare popu- 
lară în acea zonă din nordul Mexicului, ca şi specialitatea numită 
discada, o combinaţie de cărnuri gătite în bere în interiorul unei 
tigăi mari închise ermetic. 

Poate că Harvath acorda puţin cam multă atenție bucătăriei. 
După ce îi aduse berea, chelnerița reveni cu o farfurie de carne, gar- 
nisită cu ceapă şi sos salsa proaspăt, iar într-un alt recipient, tortillas 
fierbinţi. Cu toate că încercă să-i explice că el nu comandase așa ceva, 
ea îi spuse să mănânce, apoi se duse să se ocupe de ceilalți clienți. 

Neştiind când va mai avea ocazia să mănânce, Harvath luă o lin- 
guriță de carne pe care o aşeză în tortillas, adăugă nişte ceapă şi sos 
salsa şi începu să înfulece. 

Era cabrito, şi cum mâncase multă carne de ied la viața lui, mai 
mereu prost gătită, putea să facă diferența. Carnea aceea era foarte 
gustoasă. 

După ce termină, chelnerița îi aduse un fel de custard drept de- 
sert, pe care Harvath îl refuză politicos. Ea îl întrebă dacă dorea ca- 
fea şi deşi încă mai avea bere, el îi răspunse afirmativ. Chelnerița se 
întoarse cu o ceașcă de cafe de olla, o cafea rustică făcută cu scorți- 
şoară, apoi luă farfuriile de pe masă. Singurul lucru care lipsea era 
cuțitul de friptură pe care Harvath îl ascunsese cu grijă sub picior. 

O oră mai târziu, în local mai erau ocupate doar două mese. 
Harvath refuză cea de-a treia ceaşcă de cafea şi îl urmări pe bar- 
man cum îi face semn namilei de lângă uşă să vină la el şi cum îi dă 
două foi de hârtie. 

Namila aşeză pe fiecare masă câte o hârtie şi rămase acolo, în 
picioare, în timp ce grupul de clienți nemulțumiți erau obligați să 
plătească. Harvath își aşteptă nota de plată, dar aceasta nu veni. În 
schimb, namila îi conduse pe ultimii clienţi afară din local, apoi 
încuie uşa. 

- Ridică-te în picioare, te rog, îi zise barmanul în engleză când i 
se alătură namilei la masa lui Harvath. Poţi să lași cuțitul pe scaun. 

Barmanul era un bărbat cu pieptul lat şi avea în jur de cincizeci 
de ani. Nu era la fel de corpolent ca şi paznicul, dar părea că putea 


168 BRAD THOR 


să-şi poarte singur de grijă şi că o făcuse de multe ori. Harvath nu 
voia să se lupte cu niciunul din ei, darămite cu amândoi, dar ar fi 
putut-o face dacă ar fi trebuit. „Păstrează un zâmbet pentru toți cei 
care îţi ies în cale, dar fă-ți şi un plan să-i ucizi“, fusese una dintre 
formulele sacre care îi salvaseră viața. 

Harvath scoase cuțitul de sub picior, îl aşeză pe masă şi apoi se 
ridică. Dacă va fi nevoie, îl avea la îndemână. 

Barmanul se dădu doi paşi în spate şi îi făcu semn lui Harvath să 
vină în față. 

- Aici, te rog. 

Harvath ieşi de după masă şi păşi către bărbat. 

- Ajunge. Mâinile după cap, te rog. 

- Despre ce este vorba? întrebă Harvath. 

- E doar o formalitate. Mâinile sus, te rog. 

Harvath făcu întocmai, după care fu percheziționat cu atenţie 
de către namilă. 

După ce acesta termină, barmanul îi spuse lui Harvath să-şi lase 
braţele jos şi adăugă: 

- Norberto îţi va percheziționa bagajul acum. Bine? 

Suna ca o întrebare, dar Harvath ştia că e retorică şi încuviință 
din cap. 

În timp ce portarul îşi îndeplinea cu grijă sarcina, barmanul 
continuă să vorbească. 

- Din câte ne-am dat noi seama, nu te-a urmărit nimeni de la 
aeroport. 

- Care „noi“? 

- Eu sunt Guillermo, zise barmanul. În afară de asta, nu cred că 
ar trebui să ştim mai multe unul despre celălalt. Corect? 

- Probabil că nu, răspunse Harvath, urmărind namila care îi co- 
trobăia prin bagaj. Într-atât de periculos a devenit Monterrey? 

- Peste tot este periculos acum, señor. 

„Adevărat“, gândi Harvath. 

- Este interesant orfelinatul de care vă ocupați. 

Barmanul zâmbi şi îşi înclină uşor capul. 

- Consideră-l o poartă. Mai întâi trebuie să treci pe-aici ca să 
intri acolo. 

Harvath se întrebă în ce îl băgase Nicholas. 

- Devotamentul cu care protejaţi copiii este de admirat. 

- Hai să spunem că am un interes personal să mă asigur că nu se 
va întâmpla nimic. 

Nu era surprins. Dacă exista într-adevăr un orfelinat acolo, iar 
Nicholas îl folosea pentru propriile lui interese, atunci de ce n-ar 
face la fel şi un alt personaj dubios? 

Era pe punctul să îl întrebe ceva pe barman, când namila trase 
fermoarul bagajului şi dădu afirmativ din cap. 

- Se pare că eşti pregătit de drum, afirmă Guillermo. 

- Cât vă datorez pentru mâncare? 

- E din partea casei. 

Harvath scoase încă o bancnotă de douăzeci de dolari, o lăsă pe 
masă pentru chelneriță şi îl urmă pe barman, ieşind prin uşa din 
spate a tavernei. 


CAPITOLUL 28 


O stradă mai încolo, ajunseră la o clădire cu trei etaje, împrejmu- 
ită de un zid înalt din beton, prevăzut cu o uşă grea din lemn, care 
părea a fi veche de câteva sute de ani. Guillermo scoase din buzunar 
un inel cu chei, în vreme ce namila, Norberto, supraveghea strada. 

Barmanul găsi cheia potrivită, o vâri în încuietoarea veche din 
fier şi o răsuci. Se auzi un pocneţ puternic, iar apoi uşa se deschise 
larg. Harvath intră înăuntru după barman, urmat îndeaproape 
de Norberto. 

Pătrunseră într-o curte dreptunghiulară largă. Un loc de joacă 
aflat la o aruncătură de băț de statuia care o înfățișa pe Fecioara 
Maria fu de ajuns ca să îşi dea seama unde se aflau. 

Pereţii erau acoperiți cu picturi reprezentând copii care se jucau 
şi scene din viața sfinților. Deasupra intrării se afla o inscripţie în 
latină: ALERE FLAMMAM VERITATIS. Să strălucească flacăra ade- 
vărului. Era un motto interesant pentru un orfelinat, dar pentru 
Harvath avea logică. Dacă cineva avea nevoie de flacăra adevărului 
în acel moment, atunci el era acela. 

Guillermo scoase o altă cheie pentru uşa de sub inscripţie şi le 
făcu semn celor doi să-l urmeze. 

- Aşteptaţi aici, zise el după ce intrară. Mă duc să o caut pe sora 
Marta. 

Interiorul îi aminti lui Harvath de școala primară - pardoseala 
acoperită cu linoleum, dulapurile de lemn, fotografiile alb-negru de 
pe pereţi, până şi mirosul slab de dezinfectant - erau aproape iden- 
tice. Luând în calcul toate aceste analogii şi aducându-și aminte 
cât de asemănătoare i se păruseră călugărițele în trecut, nu ar fi fost 

surprins dacă sora Marta ar fi semănat leit cu directoarea școlii lui, 
sora McKenna. Totuşi, sora Marta se dovedi a fi complet diferită 
faţă de sora McKenna. 

Când îşi făcu apariţia, era îmbrăcată într-o pereche de blugi şi o 
bluză de trening pe care scria „Rutgers“. Se apropia de patruzeci de 
ani, avea părul negru până la bărbie şi chiar dacă nu era machiată, 
era foarte frumoasă. 

Barmanul îi spuse ceva repede în spaniolă, însă Harvath nu înțe- 
lese. Tot ceea ce reuși să prindă era numele ei. Nu era „sora Marta“, ci 
mai degrabă Martita, adăugând -ita la sfârşitul numelui ca un fel de 
alint. Călugărița cea tânără, drept răspuns, i se adresă lui Guillermo 
cu „Momo“ şi îl sărută pe obraz, înainte ca el şi namila să plece. 

După ce se închise ușa, sora Marta îi ură bun venit lui Harvath 
şi îi întinse mâna. 

- Eu sunt sora Marta. 

- Îmi pare bine de cunoştinţă, soră, răspunse Harvath, încercând 
să-şi dea seama care era relația ei cu barmanul. 

- Poţi să-mi spui Marta dacă vrei. Nu prea ținem la formalități aici. 

- De aceea ţi-a spus Guillermo Martita? 

Călugărița râse. 

- Om fi noi apropiaţi, dar nu chiar atât de apropiați. Numai fa- 
milia îmi spune Martita. Guillermo - Momo, cum îi spun eu - este 
unchiul meu. 

- Vorbeşti bine engleza. Ai fost acolo la şcoală? întrebă Harvath, 
arătând către bluza de trening a universității. 

- Nu. Primim multe donații de haine aici. Hainele prea mari 
pentru copii le dăm celor săraci. Uneori, personalul orfelinatului mai 
găseşte unele articole de îmbrăcăminte care mi se potrivesc mie şi le 
pun deoparte. Aşa m-am ales şi cu bluza asta. 

- Şi engleza? întrebă Harvath curios. 

Avea o aură care te făcea să o placi imediat. Era puternică şi, la fel 
ca şi celelalte călugărițe pe care le cunoscuse el, putea fi destul de se- 
veră dacă era nevoită, dar era şi foarte frumoasă. 

- Familia mea ia educaţia foarte în serios. Am învăţat engleza la 
şcoală, ca şi franceza, de altfel. Predau ambele limbi copiilor de aici. 

- Copiii dorm acum? 

- Da, răspunse sora Marta zâmbind. La etaj. Este singurul mo- 
ment când pot spune cu mâna pe inimă că seamănă cu nişte îngeri. 
În timpul zilei, e cu totul o altă poveste. 

Harvath zâmbi. 

- Sunt convins că ţi se potriveşte această activitate. 

Fa îşi flutură mâna de parcă ar fi vrut să dea deoparte acel subiect. 

- Este târziu, iar tu nu ai venit aici ca să afli cum se conduce un 
orfelinat. 

- Ca să fiu sincer, soră, habar n-am de ce mă aflu aici. 

- Eşti aici deoarece aici vrea Dumnezeu să fii. 

- Sunt convins că este adevărat, zise Harvath, dar în cazul acesta 
Dumnezeu a folosit un intermediar. 

- Te referi la Nicholas. 

- Da, şi bănuiesc că sunt aici deoarece mă poți ajuta să ajung la el. 

Sora Marta încuviință din cap. 

- Am aranjat să urci la bordul unui avion special care te va trece 
mâine granița. 

Harvath se uită la ea. 

- Nu e genul acela de avion, răspunse ea, simțind că el bănuia că 
ar avea vreo legătură cu drogurile. Totul este perfect legal. Am o 
cunoştinţă care se ocupă cu zboruri zilnice dus-întors către Texas. Îi 
duce pe Regios bogaţi la cumpărături. 

- Regios? 

- Regiomontanos - Regios pe scurt - le spunem noi oamenilor 
din Monterrey. 

- Unde zboară? întrebă Harvath. 

- În McAllen. 

- Ce se întâmplă cu vama şi cu biroul de imigrări? 

- Este un aeroport mic, răspunse ea, iar pilotul este american. 
Duce şi aduce oameni tot timpul. Îl cunosc toți de-acolo. 

- Dar pasagerii aceştia tot trebuie să treacă pe la vamă şi pe la 
biroul de imigrări, chiar dacă stau doar o zi la cumpărături, iar apoi 
se întorc în Monterrey. 

- Adevărat, dar nu există atâtea formalități ca pe un aeroport 
important. Atâta vreme cât ai un paşaport valabil, vei primi viză şi 
vei putea intra. Presupun că ai un paşaport valabil, nu? 

Harvath dădu din cap. 

- Am. 

- Atunci n-ar trebui să ai probleme. Ar trebui să poți intra, pur 
şi simplu. 

- Nu înţeleg de ce faci asta. 

- Nu trebuie să înţelegi. 

- De ce ţi-ai risca viața pentru Nicholas? întrebă el. 

- Ce risc? i-am rezervat un loc pentru un zbor foarte popular. 

- Ştii la ce mă refer. 

- Ştiu? răspunse ea. Nicholas a făcut foarte multe pentru orfeli- 
natul nostru. Când a aflat că Momo avea probleme cu cartelurile, 
când au vrut să îi folosească barul ca să spele bani şi să învârtă 
arme şi droguri, el a făcut ca totul să dispară. Totul. Nu voia să 
existe aşa ceva lângă noi. Este un om bun. Nu îi cunosc trecutul şi nici 
nu vreau. Asta îi priveşte pe el şi pe Dumnezeu. Tot ceea ce ştiu este 
că a produs o mare schimbare în viața copiilor de aici. 

- Îi faci multe servicii? 

- În toți aceşti ani, nu mi-a cerut niciodată nimic până acum. 
Nu pot decât să-mi imaginez că eşti foarte important pentru el. 

Harvath nu prea ştia ce să răspundă. 

- Mi-a spus că eşti un om bun, continuă ea. Mi-a spus că ţi-ai de- 
dicat cea mai mare parte din viață ajutându-i pe alții. Atât am vrut să 
ştiu. De aceea te afli aici şi de aceea te voi duce la avion în câteva ore. 

- Şi când voi ateriza în McAllen? 

Sora Marta scoase din buzunar un bileţel şi i-l dădu. 

- Mi-a zis să cauţi asta. 


CAPITOLUL 29 


VIRGINIA 


Reed Carlton voia să evite cu orice preţ zona DC, inclusiv 
Georgetown. Existau prea multe camere de supraveghere. Riscase o 
dată când luase pachetul lăsat de Tommy şi când stabiliseră prima 
lor întâlnire, dar era suficient. Banks fu de acord cu el. 

Banks propuse să comunice prin rubrica de mică publicitate a 
ziarului Washington Post până când vor reuşi să facă livrări în afara 
oraşului. Era o veche tactică de spionaj care le permitea să comunice 
fără să fie interceptați. Nu aveau nevoie decât de un card de debit 
plătit în numerar la orice farmacie, aprozar sau Walmart. Singurul 
inconvenient era intervalul de timp care se scurgea de la publicarea 
anunţului şi până când acesta apărea efectiv pe internet. 

Carlton îi explică lui Banks cum funcționau anunţurile pe inter- 
net. Din fericire, bărbatul mai în vârstă se pricepea bine într-ale in- 
ternetului cât să aplice repede un sistem. 

Cea mai bună metodă să îşi ascundă mijloacele de comunicare 
era Craiglist, unde aleseră două oraşe-sursă aglomerate, dar care nu 
săreau în ochi. Mesajele erau formulate sub forma unor anunţuri pe 
lista din Oakland, iar răspunsurile erau postate pe cea din Tampa. 
Astfel, erau greu de interceptat. Deşi comunicarea lor nu era instan- 
tanee, se apropia oarecum de timpul real, având în vedere faptul că 
nu voiau să riște prea mult. 

La douăzeci şi patru de ore după ce puseseră totul la punct, Banks 
postă un anunț codificat pe Craiglist din Oakland, cerând o întreve- 
dere cât mai repede posibil. Carlton îi răspunse printr-un alt anunţ pe 
lista din Tampa, iar câteva ore mai târziu, şedeau la o masă într-un 
restaurant care închidea târziu, în afara oraşului Fredericksburg. 

- Ai probleme serioase, băiete, zise Tommy după ce chelnerița 
le turnă cafea şi se îndepărtă. Biroul tău e securizat mai ceva ca un 
seif din bancă. 

- Despre ce vorbeşti? 

- Este sigilat şi păzit de gardieni. 

- Cine a făcut asta? întrebă Carlton. 

Banks îşi ridică ceaşca de cafea şi luă o înghiţitură. 

- FBI-ul, deşi pare mâna CIA-ului. 

- Aşadar, ei sunt cei care se răzbună? 

- Şi mie mi se pare cam bătător la ochi. Am încercat să iau legă- 
tura cu câțiva oameni de-ai mei de la Agenţie, dar niciunul nu a 
vrut să vorbească cu mine. Niciunul. 

- Tu ce crezi? 

- Eu cred, răspunse Banks, că se pregăteşte ceva serios. 

- Mda. 

- Dacă nu au vrut să vorbească cu mine, asta nu înseamnă că 
m-am dat bătut. Cineva din acestlanţa băgat frica în ei şi le-a ordo- 
nat să facă pe proştii. Cineva face presiuni serioase, aşadar am hotă- 
rât să fac şi eu la fel. 

Carlton îl privi îndelung pe cel care şedea în fața lui. 

- Te iubesc, Tommy. Ai aplicat metoda lui Hoover, nu? 

La fel ca şi despre faimosul director al FBI-ului, ]. Edgar Hoover, 
şi despre Thomas Banks se zvonise că întocmise de-a lungul anilor 
câte un dosar despre membrii conducerii Agenţiei pe care nu-i prea 
agrea. Nu era un şantajist în adevăratul sens al cuvântului. El întoc- 
mise acele dosare doar ca să aibă o plasă de siguranţă, să le utilizeze 
ca atuuri dacă şi când va avea nevoie să realizeze un obiectiv cinstit 
prin înlăturarea unui obstacol necinstit din calea lui. 

- Ar fi probabil mai bine să nu ştii toate detaliile, dar da, am scos 
un dosar al cuiva şi l-am folosit. Conţine ceva chestii cam nasoale de 
prin anii '70. Nu ştiu care este termenul de prescripţie, dar ajunge cât 
să-i provoace respectivului o mulțime de probleme şi să i se rețină 
pensia, ca să nu mai vorbesc câte bătăi de cap i-ar da PR-ului de la 
etajul al şaptelea. 

- Îţi sunt recunoscător pentru ceea ce faci pentru mine. 

- Nu-mi mulțumi, răspunse Banks. Individul este un escroc. 
O merită. Problema e că n-am reușit să obțin prea multe informa- 
ţii de la el. 

- Pas cu pas. Sunt numai urechi. Ce-ai aflat? 

- Agenția nu îi poate investiga pe cetățenii americani pe teritoriul 
Americii. De aceea munca de teren internă a fost plasată FBI-ului. 
Totuşi, adevăratul mecanism din spatele acestei mişcări pare să 
vină de la altcineva. De la cineva secret care deține un nivel înalt 
de autoritate. 

- Mai secret decât Agenția? Despre cine vorbim? Despre direc- 
torul Agenției de Informații Națională? 

- Oricine ar fi, ei par a fi cei care au instrumentat cazul împo- 
triva ta. 

- A mea? răspunse Carlton. Despre ce vorbeşti? 

- De fapt, nu e vorba numai despre tine. Există mai mulți jucă- 
tori în organizația ta. 

- Te referi la divizia mea de agenți secreţi? 

- Individul n-a vrut să-mi spună. 

- Care sunt acuzele lor? Ce dovezi cred că au? 

Banks îşi ridică din nou ceaşca să mai ia o înghiţitură, dar o 
tinu în aer. 

- Trădare, răspunse el, aproape în şoaptă. 

Carlton era şocat. 

- Trădare? Cred că glumeşti. Este o nebunie. 

- De acord. Mi-am dat seama din expresia de pe chipul infor- 
matorului meu că nici el nu credea asta. 

- E cineva cunoscut? 

Banks aşeză ceașca pe masă. 

- După cum ziceam, e mai bine dacă nu cunoşti detalii. 

Carlton înțelese şi, lăsându-se pe spate, trase înspre el ceaşca şi 
farfurioara. 

- Aşadar, care sunt mai exact acuzele? Ce se presupune că am 
fi făcut? 

- Asta încerc să aflu. În clipa în care lumea aude cuvântul „tră- 
dare“, e ca şi când s-ar fi produs o scurgere de deşeuri toxice. Toată 

lumea face un pas uriaş în spate. Nimeni nu vrea să se apropie. Dacă 
te apropii prea tare, te va afecta. 

- E mai mult decât atât. Nu poţi veni să ne acuzi pur şi simplu 
de trădare și apoi să comanzi eliminarea noastră. Trebuie să existe 
un tratament echitabil. 

- Amândoi ştim că am desfăşurat activități extrajudiciare încă 
de la naşterea acestui popor. 

- Împotriva duşmanilor străini ai statului, zise Carlton, nu îm- 
potriva cetățenilor americani. 

Banks ridică din umeri. 

- De-a lungul anilor au fost ajutaţi câțiva americani să primească 
o astfel de pedeapsă. 

- Adevărat, dar foarte, foarte puţini, şi a existat întotdeauna un 
proces de verificare. 

- De unde ştim că nu a existat unul şi în acest caz? 

Carlton se uită la el. 

- E ceva ce nu mi-ai spus? 

- Deloc. Fac doar pe avocatul diavolului. 

- Este imposibil ca vreun consiliu să ajungă la concluzia că eu 
sau vreunul din oamenii care lucrează pentru mine am putea fi ca- 
pabili de trădare. 

Banks clătină din cap. 

- Chiar că trebuie să fii reinstruit. Nu lăsa sentimentele să te 
copleşească. 

- Ai habar cât de mulți oameni ai mei, oameni excepțional, pa- 
trioți excepționali au fost omorâţi? 

- Da, am, şi eu aș fi al naibii de furios, dar aş lăsa asta deoparte 
şi aş încerca să aflu ce naiba s-a întâmplat. Deoarece, dacă n-aș face 
asta, cel mai probabil aş fi omorât. 

Bătrânul aşteptă un moment, ca vorbele lui să-şi facă efectul, în 
timp ce mai luă o gură de cafea. 

- Eşti deştept, Frumuşelule, zise el în cele din urmă. Mai deştept 
decât am fost eu vreodată, dar vei avea nevoie de fiecare neuron 
pe care îl ai ca să ieşi din treaba asta. Ai fost catalogat drept trădă- 
tor de către propriul tău guvern şi, în baza dovezilor pe care le au, 

ei consideră că ameninţarea este atât de mare, încât trebuie să te eli- 
mine. Nu văd ce altceva ar putea fi mai serios decât asta. Aşa că n-ai 
decât să te înfurii cât vrei după ce treaba asta va fi lămurită şi vei 
găsi o cale de scăpare. 

Reed Calton dădu încet din cap. 

- Acum că ştim cine se află pe urmele voastre, trebuie să aflăm 
cum şi de ce, zise Banks. Dacă vor reuși să dezasamblăm elementele, 
poate vei reuşi să duci o viață normală, ca înainte. 

- Nu-i va readuce la viață pe agenţii mei, răspunse Carlton. 

Deşi verifica în continuare mesajele de pe site-urile de matrimo- 
niale de pe internet, pe care le foloseau pentru mesaje urgente, nu 
primise nici unul. Ştia că muriseră toți. 

- Aşa e, nu îi va readuce la viață pe oamenii tăi. Dar odată ce îi 
vom da de capăt, eu voi face un pas în spate şi te voi lăsa să dai frâu 
liber furiei. Atunci vei face în aşa fel încât să te asiguri că toate per- 
soanele implicate în afacerea asta vor plăti. Nu-mi pasă despre cine e 
vorba, chiar dacă se ajunge până la Biroul Oval. 


CAPITOLUL 30 


TEXAS 


Harvath dormi câteva ore pe canapeaua din încăperea persona- 
lului. La şapte dimineața, sora Marta, îmbrăcată în veşminte de că- 
lugăriță, bătu la uşă şi îl invită la cantină să servească micul dejun. 

- Parcă ziceai că nu ţineţi la formalități aici? zise el în timp ce se 
îndreptau spre cantină. 

- Aşa este. De obicei port o fustă şi o bluză. Aseară ai văzut-o 
pe sora Marta în afara programului, îmbrăcată lejer. Sunt şi eu om 
normal, mai ales după ce copiii merg la culcare şi mai am şi alte lu- 
cruri de făcut. 

- Şi acum veşmântul? 

- Te duc cu maşina la aeroport, după care trebuie să mă ocup de 
nişte comisioane în afara oraşului. Acolo sunt cartelurile. Sunt pline 
de oameni răi, dar nu toți sunt necredincioşi. Dacă sunt îmbrăcată 
în călugăriță este un avantaj, mai ales pe drum. 

Chiar era o femeie deşteaptă. 

Cantina, care părea să fie şi sală de clasă, era zugrăvită în culori 
deschise. Pe pereți se aflau literele alfabetului, însoţite de imaginile 
corespunzătoare - A pentru ardilla (veveriță), R pentru ratón (şoa- 
rece), ] pentru jiraga (girafă). 

- Ai noroc, zise sora Marta, luând o tavă şi dându-i-o lui Harvath. 
Azi avem ouă. 

El luă tava şi se aşeză la rând în spatele ei. Zgomotul copiilor 
umplea încăperea. Majoritatea zâmbeau şi râdeau. Din când în 
când, unul sau doi dintre copiii mai mici se certau sau se împin- 
geau. Harvath se aştepta la o reacţie severă din partea sorei Marta, 

dar nu era nevoie, deoarece câte un copil mai mare intervenea şi 
rezolva cu calm situația. 

- Ce-am descoperit, zise călugăriţa, este că toţi copiii, indiferent 
de situația lor, îşi doresc dragoste, îşi doresc o familie şi înțelegere. 
Când se comportă într-un anumit fel, fac asta deoarece vor să ştie 
că existe reguli care se aplică pentru ei. Ei înțeleg că există reguli 
pentru că noi îi iubim. 

Micul dejun era alcătuit din minuscule porții de orez şi fasole 
boabe şi o omletă mică. Un angajat îi oferi o ceaşcă de cafea, iar 
Harvath o acceptă bucuros. 

El şi sora Marta se aşezară la o masă la care şedeau nişte copii gă- 
lăgioşi, care aveau între cinci şi unsprezece ani. Câţiva erau frați, iar 
călugărița îi spuse că politica lor era să nu îi despartă decât atunci 
când erau nevoiţi. Când toată lumea se aşeză la masă, spuseră o ru- 
găciune, apoi începură să mănânce. Harvath observă cum un băiețel 
o supraveghea pe surioara lui. Se asigură că are mâncare suficientă, 
ba îi mai puse în farfurie dintr-a lui. 

Copiii erau încântați că aveau un vizitator american, iar cei care 
studiaseră limba engleză cu sora Marta încercară să-şi exerseze cu- 
noştinţele cu el. Greşelile lor nevinovate şi încercările lui Harvath 
să le răspundă în spaniolă provocară multe râsete la masă. 

- Ai avut succes la ei, zise Marta când se urcară în Volkswagenul 
ei vechi ca să meargă la aeroport. Îţi garantez că numai despre tine 
vor vorbi tot weekendul. 

Harvath zâmbi când se gândi la copii. Nu se mai distrase aşa bine 
de multă vreme. 

- Ai copii? îl întrebă ea. 

- Nu. 

- Te pricepi la ei. Ar trebui să te gândeşti. 

Chiar se gândise la asta sau cel puţin obişnuise să se gândească. 

- Eşti căsătorit? continuă ea. 

- Nu. Nu sunt căsătorit. 

- De ce nu? 

Harvath se uită la ea. Îi amintea de Peio. Şi el fusese interesat de 
viața lui personală de îndată ce îl cunoscuse. Lui Harvath nu-i plăcea 

să vorbească despre el. Se simţea stânjenit. Când venea vorba despre 
subiectul respectiv, fie îl ignora, fie îl schimba, fie făcea haz de necaz. 
Toate cele trei metode de a se fofila eşuaseră cu Peio, iar el bănuia că 
va avea cam același succes şi cu sora Marta. 

- Nu mă prea pricep la relaţii, soră. 

- Îmi vine greu a crede. Eşti un bărbat de treabă. Eşti chipeș, îţi 
plac copiii. Care-i problema? zise ea ezitând. Nu-ţi plac femeile? 

El râse. 

- Nu, soră. Nu asta-i problema. Îmi plac femeile, crede-mă. 

- Atunci? 

- Dacă nu te deranjează, aș prefera să nu vorbim despre asta. 

- Ba da, mă deranjează, zise călugărița. Şi, dacă te-ai fi văzut 
lângă copiii aceia cum te-am văzut eu, şi pe tine te-ar deranja. Este 
din cauză că nu reuşeşti să ai o relație stabilă? Asta-i problema? 

Era convins că undeva, în Vatican, cineva organiza un concurs 
prin care să îi convingă pe celibatari să se căsătorească. Nu îl de- 
ranja ideea, doar că obosise să se apere mereu. 

- Nu am o problemă să intru într-o relaţie. 

- Dar să o păstrezi, da. 

Harvath încuviință din cap. 

- Este nevoie de o anume categorie de femei care să îmi înţe- 
leagă cariera. 

- Cu ce te ocupi mai exact? 

- Hai să spunem că sunt mereu pe drumuri. 

- Şi femeia din viața ta nu te poate însoţi în aceste călătorii. 

În minte îi apăru imaginea lui Riley Turner şi o păstră acolo în 
timp ce vorbea. 

- Ar trebui să fie o femeie foarte specială. 

- Ai întâlnit vreodată o astfel de femeie? întrebă sora Marta. 

- Da, am întâlnit. 

- Ce s-a întâmplat? 

- A fost ucisă, răspunse el în timp ce imaginea lui Riley Turner 
începu să-i dispară din minte. 

- Îmi pare foarte rău. 

- Şi mie, răspunse el. 

- Cel puțin a ştiut că ai ținut la ea. 

- De fapt, soră, nu cred că a ştiut vreodată. 

Călugărița intră pe o stradă aglomerată, unde se afla un indica- 
tor care arăta că aeroportul se afla în față. 

- A ştiut, crede-mă. 

- De unde ştii? 

- Este foarte greu să ascunzi când ceva sau cineva te face fericit. 
Chiar dacă ai fi vrut, tot nu ai fi reuşit să ascunzi sentimentele pe 
care ți le-au stârnit copiii la micul dejun. 

Se înşela, dar asta doar datorită faptului că habar nu avea cine era 
bărbatul care stătea alături de ea în mașină. Fusese instruit să îşi as- 
cundă orice emoție şi să mintă ca și când ar fi spus cel mai mare ade- 
văr ținut în cel mai ascuns colț al sufletului său. Dacă ar fi vrut, ar fi 
putut convinge pe oricine, chiar şi pe sora Marta că nu îi păsa câtuşi 
de puţin de acei copii. 

Asta, desigur, nu era adevărat. Ea îl surprinsese într-unul din acele 
rare momente când lăsa garda jos — ceva ce, de obicei, nu le permitea 
străinilor să vadă. 

- Nu sunt doar călugăriță, continuă ea. Sunt şi femeie. Femeile 
văd multe lucruri la un bărbat, lucruri pe care ei înşişi nu le văd sau 
nu vor să le vadă. 

Pe buzele lui apăru un zâmbet slab. Ea era implacabilă. 

- Ce vezi la mine, soră? Ce vezi tu şi nu văd eu sau nu vreau 
să văd? 

- Cred că ai o fire destul de complicată dar, ca mulți alți bărbați, 
ceea ce doreşti cu adevărat este destul de simplu. 

- Adică? 

- Eu cred că - la fel ca şi copiii pe care Dumnezeu i-a lăsat în 
grija noastră la orfelinat - îţi doreşti ceea ce ne dorim cu toții. Îţi do- 
reşti să fii înțeles. Îţi doreşti pe cineva care să țină la tine şi îți doreşti 
propria familie. 

- Aş vrea şi să câştig la loterie, glumi el. 

- Aşa eviţi tu problemele, folosindu-te de umor? întrebă ea. 

Era un tic. Îşi dăduse seama că făcuse o glumă abia când rostise 
deja cuvintele. 

- Poate crezi că şansele ar fi cam aceleaşi, dar nu este așa, conti- 
nuă sora Marta. Nu trebuie decât să ai credință. Iar partea cea mai 
bună este că, atunci când Dumnezeu aduce în viața ta acea persoană, 
senzația este că ai câştigat la loterie. 

Harvath nu voia să o contrazică. Era o femeie minunată şi bine 
intenţionată. 

- Uite cum facem, soră. Dacă îmi promiţi că te vei ruga mereu 
pentru mine, nu voi înceta nici eu să caut. Facem târgul? 

- Mă voi ruga pentru tine oricum, afirmă ea când ajunseră la 
sectorul privat al aeroportului. 

Călugăriţa îşi parcă maşina şi îl însoţi pe Harvath la terminal, 
unde îl prezentă fără să îi rostească numele. Pilotul nu păru deranjat 
de asta, ci îl întrebă pe Harvath dacă avea paşaport. Acesta bătu uşor 
cu mâna rucsacul și încuviință. Îşi lăsase bagajul pe roți la orfelinat și 
îi spusese surorii Marta să facă ce crede de cuviință cu el. Trebuia să 
arate ca un turist care zboară la Texas pentru o zi de cumpărături, nu 
ca unul care are de gând să rămână peste noapte. 

În timp ce pilotul făcea verificările înainte de zbor, iar ceilalți pa- 
sageri, majoritatea părând a se cunoaşte între ei, se adunară, Harvath 
îi mulțumi surorii Marta şi îi spuse să aibă grijă de ea. Când o întrebă 
unde trebuia să plătească pentru bilet, ea îi spuse să nu-şi facă griji, 
deoarece totul fusese aranjat. Nu era sigur dacă Nicholas se ocupase 
de asta sau dacă sora Marta plătise din buzunarul ei, dar oricum, 
acei bani ar fi putut fi folosiți pentru orfelinat. 

El încercă să o convingă, dar în zadar. 

- Păstrează-ți inima deschisă, îi spuse ea zâmbind şi schimbând 
subiectul. Când Dumnezeu va trimite o persoană specială în viața 
ta, apuc-o cu ambele mâini și nu îi mai da drumul. 

Harvath râse. Nu voia, dar nu se putea abține. 

- Mulţumesc, soră, zise el. Credinţa ta în capacităţile mele 
în acest departament este poate ușor deplasată, dar totuşi apre- 
ciez asta. . 

- Credinţa este domeniul meu de experiență, răspunse ea în mo- 
mentul în care pilotul făcu semn ca pasagerii să urce la bord. Sunt 
binecuvântată cu resurse nesfârşite. 

Decolarea din Monterrey îi cam hurducă pe pasageri, dar odată 
ajuns la altitudinea potrivită, avionul zbură lin până în Texas. 

Aeronava Cessna Caravan ateriză pe aeroportul internațional 
McAllen-Miller din McAllen, Texas, şi se opri la terminalul depar- 
tamentului de imigrări. Pilotul sporovăia vesel cu personalul din 
zona mică de verificare în timp ce paşapoartele pasagerilor săi erau 
scanate şi vizate. După ce fu scanat şi vizat şi paşaportul lui, el îşi 
conduse clienții înapoi la avion ca să îi transporte la zona generală 
a aeroportului. 

Când ajunse în fața unei clădiri cu acoperiş albastru pe care era 
scris „Aviația McCreery“, opri motoarele avionului, iar trupa veselă 
de pasageri cobori. Harvath se amestecă cu restul mulțimii, la fel 
cum făcuse la vamă şi la imigrări. Era uimitor câți Regios aveau părul 
blond şi ochi verzi sau albaștri. Printre ei erau şi câțiva străini, ceea 
ce constituise un avantaj pentru el la imigrări, deoarece două femei 
aveau prietene care veniseră în vizită din Germania, iar o alta avea 
un prieten venit din Spania. Paşaportul italian al lui Harvath nu 
atrase deloc atenţia. 

Dincolo de clădirea McCreery aşteptau câteva limuzine lungi. 
Şoferii lor ţineau nişte foi de hârtie pe care erau scrise cu cariocă 
nişte nume: Melendez, Casas, Calleja şi Esquivel. 

Însă Harvath nu căuta niciun nume. El căuta un simbol: trei tri- 
unghiuri caresemănau cu nişte piscuri abrupte sau cu un şir de dinți 
de rechin. 

După ce un grup de pasageri urcă într-una dintre limuzine, iar 
aceasta porni de pe loc, el zări o camionetă Ford F-150 albă, care avea 
vopsite pe partea laterală trei triunghiuri, lângă care scria „Three 
Peaks Ranch“. 

În timp ce înainta spre ea, verifică din ochi parcarea ca să depis- 
teze un posibil pericol. Când ajunse la vreo cinci metri de maşină, 
portiera şoferului se deschise şi de acolo cobori o femeie atrăgă- 
toare, cu părul lung şi blond, îmbrăcată într-o pereche de blugi al- 
baştri şi cizme de cowboy. 

Maggie Rose i se prezentă lui Harvath, iar cei doi dădură mâna. 
Părea să fie de aceeaşi vârstă cu el sau poate cu vreo câţiva ani mai 
tânără şi vorbea cu un accent texan. 

- Ne aşteaptă o călătorie de o oră, zise ea. Aveţi nevoie de ceva 
înainte să pornim la drum? 

- Încotro o luăm mai exact? întrebă el. 

Maggie purta un tricou cu guler care avea brodat pe el logoul 
„Three Peaks Ranch“. Ea i-l arătă. 

- Camera dumneavoastră este deja pregătită, la fel ca şi restul. 

Prevăzător, Harvath nu urcase încă în camionetă. 

- Dacă nu te superi, Maggie, cine te-a trimis după mine? 

Şefa fermei zâmbi. 

- Unul micuţ care are doi dintre cei mai mari câini pe care i-am 
văzut vreodată. 

- Ţi-a spus cum îl cheamă? 

- Nu, domnule, nu mi-a spus. 

- Dar numele meu? întrebă Harvath. Ţi l-a spus? 

- Nu, domnule, nici pe al dumneavoastră nu mi l-a spus. Mi-a 
spus doar când va ateriza avionul şi că mă veţi găsit dumneavoastră. 

- Doar atât? 

- Mi-a mai spus să vă pun asta, zise ea, apoi sări în maşină și 
dădu drumul la casetofon. 

Harvath recunoscu numaidecât cântecul - Rubber Duckie de 
Bootsy Collins. Nu mai exista niciun dubiu că Nicholas fusese cel 
care o trimisese pe Maggie după el. 

Unul dintre primele lor momente de relaxare fusese în Brazilia, 
în fața unor beri. Nicholas pusese muzică în surdină, în timp ce gă- 
tea. Cântecul era Rubber Duckie. Harvath avea albumul original 
Ahh... The Name Is Bootsy, Baby! atât pe vinil, cât şi în varianta digi- 
tală. Faptul că amândurora le plăcea muzica funk americană fusese 
unul dintre lucrurile pe care avea să le descopere despre pitic. 

Harvath ocoli camioneta şi se urcă pe locul din dreapta. Maggie 
se urcă la volan şi închise portiera. 

- Astea-s toate pentru tine? întrebă el, uitându-se la pungile cu 
alimente de pe bancheta din spate. 

- Nu, domnule. Sunt pentru celălalt domn de la fermă. Am ve- 
nit mai devreme să fac niște cumpărături pentru el. Multe dintre 
ingrediente nu se găsesc la noi. Puțin cam exotice. 

- Şi le-ai găsit aici, în McAllen? 

- Am găsit câteva, dar de cele mai multe ori oamenii s-au uitat 
la mine de parcă aş fi vorbit în chineză. 

Era evident că făcuse cumpărături pentru Nicholas. 

- De când stă la fermă? 

- Nu de multă vreme, răspunse Maggie, ieşind din parcare şi 
începând să ruleze pe şosea. De la începutul săptămânii. 

- Este un om încântător, nu-i aşa? 

Femeia încuviință din cap. 

- Da, domnule. Este foarte politicos. | 

- Poţi să-mi spui Scot, Maggie. Nu trebuie să-mi spui „domnule“. 

- În regulă, Scot. 

- Spune-mi câte ceva despre ferma asta la care mergem. 


Pe drum, Maggie îi spuse povestea părții de sud a Texasului şi a 
fermelor importante, insistând asupra faimoasei ferme King Ranch, 
care se întindea pe o suprafață de circa 340 de mii de hectare şi cu- 
prindea regiuni din şase districte texane. 

Dintre cele mai importante ferme din Texas, ea îi povesti despre 
Three Peaks Ranch - cine fusese proprietarul înainte de familia 
Knight şi ce fel de vite fuseseră crescute acolo. Era o poveste fasci- 
nantă, iar Harvath abia aştepta să vadă câteva dintre animalele exo- 
tice pe care familia Knight le adusese acolo. 


LISTA NEAGRĂ 187 


Pe durata conversației, Harvath reuşi să scoată de la Maggie câ- 
teva detalii despre sistemul de securizare al fermei şi despre angajații 
acesteia. În afară de un sistem simplu de alarmă ADT şi câteva ca- 
mere de supraveghere, nu mai existau alte măsuri de securitate 
atunci când familia era plecată. 

Când familia Knight se afla la fermă, aducea cu ea propriul echi- 
paj de securitate, care făcea de gardă la poartă douăzeci şi patru din 
douăzeci şi patru de ore, iar echipa de patrulare şi agenţii suprave- 
gheau cu schimbul imaginile pe care le surprindeau camerele de su- 
praveghere. Insistând mai mult, el află că la poartă era instalată o 
cameră care verifica numerele de înmatriculare ale maşinilor, pre- 
cum şi o placă de presiune care îi avertiza pe cei de la poartă şi pe cei 
din casa principală atunci când cineva se apropia pe alee. Spaţiul de 
circa 1 200 de hectare rezervat animalelor exotice era împrejmuit de 
un gard din sârmă ghimpată, înalt de trei metri. 

Până să ajungă la Three Peaks Ranch, Harvath stabilise deja o 
bună relație cu Maggie şi îşi făcuse o părere de ansamblu despre or- 
ganizarea fermei, sistemul de securizare şi angajați. 

În depărtare, el observă nişte ulii-șorecari planând pe deasupra 
unei mori de vânt. 

- Cineva şi-a pierdut vitele pe-acolo. 

Maggie îi urmări privirea. 

- Aceea nu este proprietatea noastră. Aparține de ferma înveci- 
nată, dar acum nu pasc vite acolo. Deoarece moara de vânt pom- 
pează apă într-un canal, atrage încă multe animale. Un coiot sau 
ceva de genul ăsta o fi omorât o căprioară care-a venit să se adape. 

- Trebuie să fi fost o căprioară foarte mare de sunt atâţia şore- 
cari deasupra. 

Ea zâmbi, opri lângă o tastatură numerică şi introduse codul. 

- După cum se spune, totul este mai mare în Texas. 

Porţile din fier forjat, care purtau blazonul fermei - cele trei tri- 
unghiuri -, se deschiseră, iar ei trecură printre ele. 

În timp ce conducea, ea îi arătă clădirile. Fuseseră construite din 
calcar de Texas, cunoscut sub denumirea de Ol Yella, extras dintr-o 
carieră de lângă San Antonio şi transportat cu camioane-platformă. 

Mai exista şi o cantitate considerabilă de piatră de Austin. Țiglele de 
pe acoperișuri erau din argilă. Grinzile din lemn, stâlpii de susți- 
nere, căpriorii şi podelele erau din chiparos, în vreme ce uşile sculp- 
tate manual, lambriurile şi ornamentele erau din mesquite texan. 
Pardoseala interioară era acoperită cu gresie Saltillo, iar aleile de 
afară erau pavate cu dale de piatră Oklahoma Sugarloaf. 

Pe lângă casa principală mai existau o casă pentru oaspeţi, casa 
administratorului fermei, şase casitas mici pentru angajaţi, un garaj 
pentru vehicule alături de o cameră frigorifică şi o zonă unde era 
tranşată carnea, grajduri şi o clădire pentru activități recreative, care 
includea o bucătărie, o sufragerie, un bar, o încăpere cu jocuri şi o 
sală de sport. Trecând pe lângă ele, Maggie îi vorbi despre „vatra min- 
cinosului“, un cuptor cu margini din piatră în jurul căruia se aduna 
familia Knight împreună cu musafirii lor la un pahar de băutură. 

Din momentul în care îl luase pe Harvath, ea nu îi pusese nicio 
întrebare personală, nici nu vruse să afle nimic despre Nicholas. Ei 
erau oaspeţii familiei Knight; pentru ea era îndeajuns. 

Trăgând maşina în faţa casei pentru oaspeţi, ea zâmbi, scoase 
maneta din viteză şi spuse: 

- Am ajuns. Duc cumpărăturile astea înăuntru şi... 

- Nu-ţi face griji în legătură cu cumpărăturile, răspunse Harvath, 
întinzându-se şi luând plasele. Le-am luat eu. 

- Dacă mai ai nevoie de ceva, te rog să îmi spui. Numerele mele 
detelefon se află pe frigiderul dinăuntru. Apar prima pe listă, cu nu- 
mărul de acasă şi cu cel de mobil. 

- Ar fi ceva. Voi avea nevoie de nişte haine. 

- Familia Knight are un dulap plin de haine pentru musafiri, în 
clădirea pentru activităţi recreative. Dacă nu găseşti nimic care să-ți 
placă, îţi pot recomanda nişte magazine din apropiere sau, dacă îmi 
vei da o listă, mă voi duce şi îţi voi cumpăra. Doar să-mi spui. 

- Aşa voi face, zise el coborând din camionetă. Mulţumesc. 

- Cu plăcere, răspunse ea, apoi, aducându-și aminte de CD-ul pe 
care i-l dăduse Nicholas, ea apăsă pe buton şi îl scoase afară. Nu uita 
de Rubber Duckie. 

- Păstrează-l tu, răspunse Harvath. Eu am o grămadă. 

Maggie zâmbi şi băgă CD-ul înapoi în player, iar când maşina 
intră în marșarier, el auzi acordurile cântecului. 

Urcă treptele casei, dar când se pregătea să bată la uşă, aceasta se 
deschise din interior şi fu întâmpinat de Nicholas, care era însoțit de 
Argos şi de Draco. 

- Ai ajuns. Mulţumesc lui Dumnezeu. 

- Unde vrei să le pun? întrebă Harvath, arătându-i pungile cu 
cumpărături. 

- Pune-le înăuntru. Avem multe de discutat. 

Nicholas o prezentă pe Nina lui Harvath, povestindu-i pe scurt 
despre prietenia lui cu Caroline. Apoi o rugă pe Nina să îi lase puțin 
singuri. Aveau multe să-şi spună, lucruri prea sensibile pentru a le 
discuta de față cu ea. Se strădui să formuleze totul ca ea să nu se simtă 
ofensată. 

- Înţeleg, Nick, răspunse ea, lăsând deoparte cartea pe care o 
citea. Cred că voi merge la plimbare. 

Nina se ridică de pe canapea şi, când trecu pe lângă el, îi zâmbi 
şi îl strânse ușor de braţ. 

- Ne vedem mai târziu. 

Harvath era fascinat. Nu-l mai văzuse până atunci pe Nicholas 
să interacționeze cu o femeie. Odată ce uşa de la intrare se închise, 
el se întoarse şi spuse: 

- Îţi spune Nick? 

- Este complicat. 

- Mda, am observat. 

- Este o femeie incredibilă. Îmi aduce aminte de sora ei. 

- Voi doi... — vocea lui Harvath se stinse treptat. 

Piticul nu răspunse. Tăcerea lui era cât se poate de grăitoare. 

- Nu ştiam că te atrage stilul goth. 

- Atracția n-are legătură cu înfăţişarea ei. Între noi s-a stabilit o 
chimie de necrezut. 


! Subcultură contemporană originară din Anglia şi inspirată de literatura gotică 
din secolele XVIII-XIX. (n.red.) 

Avea dreptate - lui Harvath nu-i venea să creadă. Singura com- 
panie feminină de care avusese parte Nicholas fusese însoțită de o 
etichetă cu preţ, dar brusc, în mijlocul unei furtuni dezlănțuite, 
acesta intrase într-o poveste de dragoste înfloritoare cu o femeie 
atrăgătoare, care avea pe jumătate vârsta lui. Contrastul cu propria 
lui situaţie era cu atât mai izbitor. 

- Riley a murit, zise Harvath. Era o schimbare de subiect bruscă, 
poate chiar rece, dar, la drept vorbind, se întâmplau lucruri mult 
mai importante decât relația lui Nicholas cu sora Carolinei Romero. 

Având în vedere însă că în trupul mic al lui Nicholas bătea o 
inimă mare, acesta nu se simți ofensat. 

- Îmi pare rău, Scot, zise acesta. Ce s-a întâmplat? 

Din felul în care vorbise Harvath despre Riley în trecut, Nicholas 
bănuise că era posibil ca între ei să fie ceva mai mult decât respect 
profesional, iar când Harvath îi povesti ce se întâmplase în Paris, 
Nicholas îşi dădu seama că prietenul lui avea anumite sentimente 
pentru ea. 

După ce Harvath termină de povestit, veni rândul lui Nicholas. 
Înainte să înceapă, se duse în bucătărie, luă câte o bere pentru fie- 
care, apoi reveni în camera de zi. Îi dădu o sticlă lui Harvath, apoi 
începu să vorbească. 

Treptat, Nicholas îl puse la curent pe Harvath cu ceea ce desco- 
perise. Îi povesti în detaliu despre prietenia lui cu Caroline Romero 
şi despre activitatea ei în cadrul ATS. Deoarece Harvath nu cunoş- 
tea prea multe informaţii despre ATS, Nicholas îi povesti despre 
organizaţie. 

Apoi omulețul îi povesti cum Caroline îi trimisese surorii ei 
în Texas un colet care conţinea o felicitare vocală pe care înregis- 
trase instrucțiunile, împreună cu un stick de memorie superper- 
formant. Îi spuse cum reușise să acceseze stickul și ce aflase până în 
acel moment. 

După ce termină, Harvath se ridică și mai aduse un rând de bere. 
Când se întoarse din bucătărie, el spuse: 

- Ziceai că Caroline a caracterizat activitatea ATS ca fiind un fel 
de „panoptic digital“. Ce înseamnă? 

- Are la bază un concept dezvoltat la sfârşitul secolului al opt- 
sprezecelea de un teoretician socialist britanic pe care îl chema Je- 
remy Bentham. Panopticul reprezenta o viziune pentru închisoarea 
perfectă. Construcția semăna cu o roată ale cărei celule dădeau în- 
spre punctul central. În mijlocul punctului central era prevăzut un 
turn de pază ermetic şi circular, cu ferestre extrem de lucioase. Paz- 
nicii îi puteau supraveghea pe prizonieri fără ca aceştia să ştie când 
anume erau monitorizați. 

- Iar Caroline Romero credea că ATS făcea același lucru, numai 
că digital? întrebă Harvath. 

- Da, şi nu este vorba despre prizonieri, ci despre cetățenii ame- 
ricani. Ea a făcut o listă a modalităţilor în care ATS îi manipulează 
pe membrii guvernului Statelor Unite care au aceeaşi viziune, pen- 
tru a crea un panoptic digital total şi extrem de funcţional. 

- De aici denumirea de „Supraveghere totală“. 

- Dar ce legătură are cu faptul că eu am fost făcut trădător, că în 
organizația noastră s-a infiltrat cineva sau că Riley a fost ucisă? în- 
trebă Harvath. N-are nici o logică. 

- Nu are logică, ai dreptate. Dacă vom reuşi să înțelegem mai bine 
ce a descoperit Caroline, s-ar putea să reuşim să ne dăm seama ce se 
întâmplă. A insistat foarte mult asupra unui studiu făcut de Institutul 
Brookings. Studiul se numeşte Să înregistrezi totul: arhivarea digitală 
ca potențator al guvernelor autoritare şi porneşte de la premisa că în 
vreme ce prețul costurilor pentru stocare de date scade, iar tehnolo- 
gia înseamnă să vezi, să auzi şi să înregistrezi tot ceea ce fac şi spun 
cetățenii, ar deveni „mai eficient din punctul de vedere al costului 
pentru guverne să înregistreze fiecare informaţie digitală“ produsă 
de cetăţeni. 

Cu cât este mai rentabil din punctul de vedere al costurilor, cu 
atât mai atrăgătoare este ideea de implementare a acestui sistem. 
Tehnologia nu numai că înlesneşte autoritarismul, dar îl şi încura- 
jează. Guvernele nu rezistă tentației atunci când li se oferă mai multă 
putere. Şi, după cum bine ştim, informaţia şi, prin urmare, cunoaş- 
terea înseamnă putere. 

Caroline a salvat o postare pe blog care explică totul foarte bine. 
Fiecare e-mail, toată activitatea ta pe internet, totalitatea convorbirilor 
telefonice, fiecare dată preluată de GPS, toate interacțiunile tale 

sociale electronice, toate tranzacţiile făcute cu cardul de credit, orice 
detaliu electronic care are legătură cu viața ta, că-ţi convine sau nu, 
sunt depozitate într-un seif asupra căruia tu nu ai nicio autoritate. La 
un moment dat, guvernul poate veni să deschidă seiful şi să te inves- 
tigheze retroactiv. Anchetatorii pot crea un profil comportamental 
perfect şi vor fi foarte bine pregătiți dacă vor constata că atitudinea 
ta e în contradicţie cu interesele statului. 

Cei de la Brookings estimau că înregistrarea convorbirilor fiecă- 
rui cetățean ar costa şaptesprezece cenți pe an, în vreme ce Caroline 
a demonstrat că ATS și ANS nu numai că fac deja acest lucru, dar au 
scăzut prețul la cinci cenți pe an. Astfel îţi stochează toate e-mailurile, 
toate datele de pe GPS, toate mesajele telefonice şi activitatea de pe 
internet la un preț şi mai mic. 

- Există date despre cetăţenii de rând care nu sunt colectate? în- 
trebă Harvath. 

Nicholas clătină din cap şi îi povesti despre testarea sistemului de 
iluminat public din Michigan, care putea înregistra audio şi video, 
apoi îi explică faptul că ATS, prin intermediul ANS, produsese 
multiplicarea subită a camerelor de supraveghere din Manhattan şi 
din Chicago. 

ATS agrea un nou gen de camere video japoneze care înregistrau 
fiecare persoană care trecea prin faţa lor şi stocau continuu infor- 
mațiile într-o bibliotecă digitală. Cu ajutorul unui program de re- 
cunoaştere facială, camera putea face legătura cu baza de date 
scanând 36 de milioane de imagini pe secundă, până când identi- 
fica persoana căutată. 

Anticipând o posibilă rezistență din cauza costurilor pe care 
le-ar presupune o astfel de tehnologie de supraveghere, ATS coman- 
dase firmei sale de lobby de pe lângă guvern să instrumenteze pas cu 
pas un caz prin care să arate Congresului cum ar putea impune o 
taxă pentru „siguranța publică“, cetățenii supravegheați suportând 
ei înşişi cheltuielile. 

- Aş fi prea blând dacă aş spune că oamenii aceştia sunt diabo- 
lici, spuse Harvath. 

- Ai dreptate, zise Nicholas. Iar supravegherea actuală se face 
fără mandat. Americanii habar n-au. Şi asta nu-i tot. 

- Caroline credea că, deşi ATS a construit acest sistem uimitor 
şi atotcuprinzător de supraveghere invocând siguranța națională, 
scopul său real nu are nicio legătură cu securitatea națională, explică 
Nicholas. Scopul său este controlul. Controlul complet și deplin asu- 
pra tuturor bărbaţilor, femeilor şi copiilor din Statele Unite. 

- Cum naiba este posibil aşa ceva? întrebă Harvath. 

- ATS seamănă cu un parazit care se hrăneşte cu sângele gazdei 
sale. În acest caz, gazda este reprezentată de Statele Unite şi de cetă- 
tenii ei. Însă ATS are nevoie de politicieni, de judecători, de birocraţi 
şi de nenumărate alte „spiţe“ din cercul guvernului ăstuia suprapon- 
deral ca să poată legaliza şi să-şi ducă la bun sfârşit planul. Pe cei pe 
care nu îi pot cumpăra, îi şantajează. 

În acelaşi timp, el era acuzat de trădare. Harvath clătină din cap. 

- Totuşi, uneori există şi câțiva care nu vor să facă ceea ce li se 
cere, continuă Nicholas. Aceştia sunt supuşi presiunilor. Ţintele 
sunt indivizi sau grupuri de cetăţeni care pot fi găsiți vinovaţi doar 
pentru simplul fapt că ţin la o idee pe care statul o consideră o ame- 
nințare pentru existența sa. 

- Credeam că vorbim despre ATS. 

- Despre asta vorbim. Practic vorbind, ATS este statul. Caro- 
line spunea că, atunci când oamenii folosesc expresia „guvernul 
din umbră“, se referă, de fapt, la ATS, fie că îşi dau seama sau nu de 
acest lucru. 

- Şi plănuiesc să îi vizeze pe americani doar pentru că au idei la 
care ţin? întrebă Harvath. 

- Nu plănuiesc. Deja se întâmplă acest lucru. Departamen- 
tul Securității Naţionale a elaborat de curând un raport prin care 
veteranii militari „nemulțumiți“ din Irak şi din Afghanistan sunt 
identificaţi ca potenţiali teroriști „de dreapta“. Adepții politicienilor 
sau ai organizaţiilor care cer un guvern mai mic care să dea soco- 
teală în fața cetățenilor americani au fost etichetaţi şi ei ca potențiali 
terorişti. Dacă deții armament, muniţie sau provizii pentru mai mult 
de o săptămână, eşti catalogat drept potenţial terorist. Astăzi chiar şi 
abţibildurile cu caracter politic sau steagul galben Gadsen! pe care 
scrie „Nu mă călca în picioare“ te pot plasa în categoria potenţialilor 
terorişti. Indiferent ce-ai face, guvernul tău te consideră cea mai 
mare amenințare - mai mare decât al-Qaeda sau decât un dușman 
străin - și va face tot ce îi va sta în putinţă să se apere. 

- E o tâmpenie. 

- Oare? întrebă Nicholas. Sub pretextul „securității naționale“, 
americanii sunt supuşi unei monitorizări invazive şi unui filaj intens 
în fiecare zi. TSA? nu mai controlează doar aeroporturile, ci şi trenu- 
rile şi staţiile de autobuz. Camerele sunt instalate chiar și în locurile 
de odihnă de pe autostrăzi. Ţi se spune că totul este pentru binele 
tău, pentru siguranța ta, în vreme ce în jurul tău este ridicat grilajul 
ăsta, cuşca asta. Foarte curând, această construcție va fi gata, iar uşa 
cușştii va fi încuiată. Când se va întâmpla acest lucru, nu va mai fi cale 
de întoarcere. 

- Trebuie să existe o modalitate să punem capăt nebuniei ăsteia. 

- Au manipulat lucrurile în favoarea lor, ajungând până la curtea 
federală care garantează imunitate penală pentru companiile private 
care ajută guvernul, mai exact ANS, prin urmare ATS, să-i spioneze 
pe cetăţenii americani. 

- Tot nu înţeleg de ce au luat Carlton Group în vizor. 


! Steag istoric american desenat de generalul Christopher Gadsden în 1775, în 
timpul Revoluţiei americane. Reprezintă un şarpe cu clopoței pe fundal galben. 
A fost folosit și de forţele continentale ale marinei americane. (n.red.) 
Transportation Security Administration, autoritatea care se ocupă în Statele Unite 
de verificarea antiteroristă a liniilor de transport. (n.red.) 

- Din ce a descoperit Caroline, reiese că ATS va intra într-o fază 
finală a planului său de consolidare a puterii de control. 

- Ce fel de plan? întrebă Harvath. 

- Aici devine interesant. Conform notițelor ei, oamenii influenți 
din spatele ATS sunt obsedaţi de internet. Adoră paginile sociale, de- 
oarece îi ajută să stabilească relații. Cumpărăturile și căutările pe in- 
ternet, e-mailurile, totul este nepreţuit. În acest sens, internetul a fost 
un avantaj în opinia lor. Dezavantajul însă provine din accesul liber 
la idei şi la informaţii. Pe vremea când nu existau decât televiziunea, 
ziarele şi radioul, informaţia putea fi controlată. Acum nu mai este 
cazul. Într-un cuvânt, informaţia nu mai este ţinută în frâu. Nu mai 
este controlată. Fa a fost eliberată, iar acest lucru reprezintă un pe- 
ricol pentru ATS. În însemnările ei, Caroline a pomenit mai multe 
mișcări în diferite părți ale spectrului politic. ATS crede că aceste 
mișcări nu ar fi putut avea sorți de izbândă dacă internetul nu ar fi 
fost folosit ca mijloc de comunicare între organizatori şi participanți. 
ATS preconizează ceva pentru viitor şi nu doreşte ca cetățenii ameri- 
cani să poată comunica între ei despre asta. Vor să le ia americanilor 
principalul mijloc prin care ar putea organiza o posibilă rezistență. 

- Ce?! îl întrerupse Harvath. Rezistență? Rezistență la ce? 

- N-am aflat încă, răspunse Nicholas. Sunt aproape sigur că nici 
Caroline nu a reuşit să descopere. Tot ceea ce ştiu sigur este că ATS 
vede internetul în forma sa actuală ca fiind foarte periculos. 

- Ce înseamnă „în forma sa actuală“? 

- Am citit câteva articole pe care le-a salvat Caroline şi care vor- 
besc despre un fel de Pearl Harbor digital. Din câte mi-am dat seama, 
ATS a făcut o promovare agresivă a acestui concept. 

- Un fel de atac cibernetic catastrofal? zise Harvath. 

- Exact. Nu ştiu dacă ATS s-a folosit de asta ca să îi sperie pe cli- 
enţi şi să îi determine să-şi îmbunătăţească sau măcar să ceară con- 
sultanță pentru computerele sau programele de calculator pe carele 
foloseau. Dovezile arată că organizaţia a avut o activitate intensă în 
culise ca să impună ideea vulnerabilității Americii în fața unui astfel 
de atac. Ca să sublinieze gravitatea acestei vulnerabilități, ei au apelat 

la câțiva foşti demnitari ai guvernului, care activează în prezent în 
sectorul privat și care ştiau despre ce este vorba. 

- Nu crezi că America este vulnerabilă în fața unui astfel de atac? 

- Ba da, răspunse Nicholas. Directorul FBI, cel al CIA, chiar şi 
şeful ANS au recunoscut public. Interesant însă este că ATS îşi 
doreşte cu disperare ca poporul american să ştie asta. Această do- 
rință trece dincolo de dorința de a convinge guvernul. Cred că în 
cazul celui din urmă și-au atins scopul. Însă poporul american are 
nevoie de mai multă forță de persuasiune, de o campanie mai sus- 
ținută ca să acorde atenţie acestei poveşti. Aici intră în joc foştii 
demnitari ai guvernului. Aceşti oficiali au fost puşi să scrie despre 
vulnerabilitatea Americii față de lumea virtuală, cărți care să atragă 
atenţia. Alții au apărut frecvent la televizor sau au dat interviuri 
prin ziare. ATS a mers până într-atât, încât a obținut o emisiune de 
două ore la un post important de televiziune. Emisiunea se inti- 
tula: Am fost avertizați: cutremur cibernetic. 

- Îmi aduc aminte, zise Harvath. Era un fel de enciclopedie a foş- 
tilor demnitari guvernamentali. Au participat reprezentanți ai 
Securității naționale, de la CIA, Departamentul de Securitate Na- 
țională, de la Casa Albă, chiar şi câțiva reprezentaţi ai cadrelor mili- 
tare și nişte indivizi de la procuratură, nu? 

Nicholas încuviință din cap. 

- Au fost adunaţi cu toții într-un centru pentru situaţii de ur- 
gență improvizat în studioul tv, ca să răspundă unui atac cibernetic 
uriaș. După părerea Carolinei, scopul emisiunii cu pricina era cât se 
poate de clar: să-i pregătească pe americani. 

- Să-i pregătească pentru ce? 

- În primul rând pentru atac, iar în al doilea rând pentru extin- 
derea autorităţii guvernului ca să poată să-i facă față. Să federalizeze 
Garda Naţională, să naţionalizeze companiile de electricitate şi alte 
companii de utilități doar ca să mențină funcționalitatea ANS. S-au 
gândit la tot, chiar şi la o mulţime de noi prerogative prezidenţiale, 
pe care le-au adus în discuţie sub pretextul că ar fi atât necesare, cât 
şi „justificate“ de constituţie. 

- Vrei să spui că toată treaba asta a fost o piesă de propagandă? 
întrebă Harvath. 

- O piesă de propagandă excepțional de bine executată. Întâmpla- 
rea a făcut să coincidă cu răspândirea unui virus extrem de puternic 
care a infestat mai mult de şaptezeci şi cinci de mii de computere din 
lumea întreagă şi zece agenţii guvernamentale ale Statelor Unite. Asta 
da sincronizare, nu? Oamenii s-au îmbulzit să ia parte la program. 

Harvath nu credea în coincidenţe. 

- Aşadar ATS a pregătit terenul pentru un atac real? 

- Da. Şi conform observaţiilor Carolinei, va fi mult mai grav de- 
cât acel scenariu parodic difuzat la televizor. Atacul real nu se va 
concentra doar asupra coastei de est a Statelor Unite, ci va cuprinde 
şi paraliza întreaga naţiune. 

- De ce? Ce ar avea de câştigat din asta? 

-Îți mai aminteşti toate acele schimbări care au survenit în urma 
atacului din 11 septembrie? Vor părea o nimica toată în comparație cu 
schimbările radicale pe care le va suferi țara după acest Pearl Harbor 
digital. ATS vrea să introducă o versiune cu totul nouă de internet. 
Ei îi spun Internet 2.0 şi va fi controlat în întregime de guvern. 

- De guvern? întrebă Harvath. Sau de ATS? 

Nicholas zâmbi trist. 

- Dacă Washington DC este Oz, atunci ATS este omul din spa- 
tele cortinei. 

Harvath dădu din cap, iar Nicholas continuă. 

- Dacă vrei să foloseşti Internet 2.0, în orice scop, oricât de ne- 
semnificativ ar fi el, va trebui să ceri să te conectezi folosind un nu- 
măr de identificare de utilizator emis de către guvern. Anonimatul va 
deveni o chestie din trecut. Totul va fi monitorizat: ce spui, la ce te uiţi, 
totul. Guvernul, sub deviza „siguranței şi securității naționale“, va avea 
dreptul absolut să decidă cine are voie să folosească internetul şi în ce 
scop. Va avea un buton mare de oprire pe care îl va putea folosi ori de 
câte ori va crede de cuviință şi va avea autoritatea să închidă vechea 
versiune de internet pe perioadă nedeterminată. Va fi ultima cătușă 
cu care va fi blocată capacitatea oamenilor de a comunica, sugru- 
mând libertatea de circulație a ideilor şi informaţiilor. 

Harvath avu nevoie de o secundă ca să cugete asupra celor au- 
zite. În cele din urmă spuse: 

- Deci, dacă vor controla internetul... 

- Vor controla totul, Nicholas termină fraza în locul lui. 

- Ce se pregăteşte totuşi de au nevoie de atâta control? 

- După cum am mai spus, habar n-am. Nici Caroline nu cred că 
a ştiut. Nu pot decât să fac speculaţii. 

- Dă-i drumul! Fă speculaţii! 

- Un atac de amploarea asta, adică să opreşti internetul ca să-l 
înlocuieşti cu altceva, este ceva impresionant. Dar ceea ce urmează 
trebuie să fie şi mai impresionant. 

- Şi trebuie să fie ceva la care poporul american să reziste cu 
dârzenie, adăugă Harvath. 

Nicholas încuviință din cap. 

- Ceea ce a reuşit Caroline să strângă sugerează că oamenii de la 
ATS au prezis mai multe scenarii, inclusiv o revoluţie în adevăratul 
sens al cuvântului. Ce i-ar face pe americani să se revolte? 

Nu era nevoie ca Harvath să se gândească la un răspuns. 

- Pierderea libertăţii, națiunea să distrugă ființa suverană a Ame- 
ricii, să o împartă vreunei entități străine sau internaționale cum ar fi 
Naţiunile Unite. 

- Indiferent ce au pus la cale, înlocuirea internetului cu Net 2.0 
a fost ultima piesa din puzzle-ul lor. 

- De ce acum? De ce să aștepte ca internetul să devină atât de în- 
rădăcinat în viața americanilor? De ce n-au făcut asta acum zece sau 
douăzeci de ani? 

- Nici nu încerc să înțeleg modul de a gândi al acestor oameni. 
Observațiile Carolinei indică faptul că internetul a evoluat mult mai 
repede decât au anticipat ei, că a căpătat o viață proprie. A explodat 
atât de repede, încât nu au apucat să-şi ia măsuri de precauţie. Încer- 
cările ocazionale de a pune o taxă pe folosirea lui sau de a stabili di- 
verse metode de control, cum ar fi butonul de oprire din biroul 
prezidenţial, nu sunt decât câteva exemple. Pur şi simplu atâta le-a 
luat să dezvolte şi să perfecționeze Internet 2.0. 

- Iar pregătirea poporului american pentru atac este o parte a 
strategiei lor, este campania PR cum s-ar zice, zise Harvath. „Am fost 
avertizaţi.“ 

- Întocmai. Este o formă inteligentă a dialecticii hegeliene - o 
unealtă psihologică folosită pentru a manipula masele. În cazul 
nostru, creezi o problemă, aştepţi reacţia, iar apoi oferi soluţia. Ceea 
ce oamenii n-au înţeles de-a lungul istoriei este că aceia care oferă 
soluţia sunt chiar oamenii care au creat problema de la bun început. 
De asemenea, oamenii nu-și dau seama că, indiferent care ar fi solu- 
ţia, aceasta le conferă întotdeauna creatorilor mai multă putere. 

- Ştim cumva cum va arăta acest Pearl Harbor digital sau cum se 
va petrece? 

Nicholas clătină din cap. 

- Nu. Dar având în vedere că internetul a fost recreat, asta în- 
seamnă că impactul său va fi colosal și că va întrece orice atac pe 
care l-a văzut America vreodată. 

- Când mi-ai trimis vorbă prin Peio, m-ai avertizat să nu cad în 
capcana sistemelor PROMIS şi TIP, zise Harvath. Crezi că există 
vreo legătură între ceea ce a descoperit Caroline şi atacul comandat 
de ATS asupra mea şi a lui Riley în Paris şi apoi cel din Spania? 

De data aceasta, Nicholas încuviință din cap. 

- Hai să-ți arăt. 


CAPITOLUL 34 


MARYLAND 


- Intră! strigă Craig Middleton după ce trânti receptorul telefo- 
nului său STE. Vorbise cu Bremmer de câteva ori în ultimele trei ore. 
Operaţiunea din Spania fusese un fiasco. 

Kurt Schroeder intră în birou şi închise ușa în urma lui. Ţinea în 
mână un dosar. 

Middleton se uită la el. 

- Ce naiba vrei? 

- E în legătură cu Reed Carlton. 

- Este raportul de la medicul legist? 

Schroeder dădu din cap. Scoase raportul din dosar, se apropie 
de biroul şefului său şi i-l întinse. 

Bătrânul i-l smulse din mână şi citi în josul paginii. 

- Ce naiba-i asta? Neconcludent? 

- Cadavrele sunt aproape complet arse. 

- Zici? 

Schroeder îi ignoră tonul sarcastic. 

- Totul a fost făcut scrum. Au fost nevoiți să compare cu fişele 
dentare. Singura problemă este că Carlton a fost în CIA, deci dosa- 
rul lui este secret. 

- Prostii! Nimic nu este secret pentru noi. Noi conducem agen- 
ţia. Fă rost de dosar. 

- Am încercat, dar este atât de vechi, încât totul este pe hârtie. 
A trebuit să cer o copie de la arhiva agenției. 

- Şi-atunci de ce-mi iroseşti timpul? întrebă Middleton. Care-i 
concluzia? 

- Trupul lui Carlton nu se numără printre cele recuperate de la 
locul incendiului. 

Cuprins de un nou val de furie, bătrânul se înroşi la față ca un rac. 

Schroeder îşi dădu seama că şeful lui avea să explodeze și în- 
cercă să prevină acest lucru. 

- Am pus deja la punct un dispozitiv de urmărire. Dacă Carlton 
îşi foloseşte telefonul, cartea de credit sau va încerca să ia legătura cu 
vreo cunoştinţă a lui, vom afla. 

- Vom afla? urlă Middleton. Pe dracu'! Nu va face nimic folo- 
sindu-se de numele real. 

- Am introdus toate celelalte nume pe care le foloseşte. 

- Şi mai are alte o sută sau două sute pe care nu le cunoaştem. 

Schroeder avea impresia că şeful lui exagera, dar nu era convins. 

- Atât de multe? 

- Exagerez, idiotule. N-are importanţă câte alte nume foloseşte. 
Carlton are în spate zeci de ani de experiență pe teren. Dacă cineva 
ca el nu vrea să fie găsit, atunci este imposibil să îl găseşti. 

Tânărul se zbârli când şeful lui îl făcu idiot, dar se stăpâni. 

- Dumneavoastră sunteți cel care spune mereu că toate carele 
cu fân sunt ale noastre. 

- Faci pe deşteptul? 

- Nu, domnule. 

- Nu contează că sunt ale noastre, spuse Middleton, dacă nu pu- 
tem găsi acul la timp. Indiferent ce pune la cale, ştim că se va în- 
tâmpla cât de curând. 

- Atunci să chemăm pe cineva să ne ajute cu carul cu fân, zise 
Schroeder, care încă nu înţelesese în întregime ce credea şeful lui că 
urma să se întâmple. 

Middleton se uită la el. 

- Ce vrei să spui? 

- Să punem forțele de ordine locale să îl caute pe Carlton. Sus- 
pectat de incendiere şi omucidere. 

Bătrânului îi plăcu ideea. 

- Bună idee. Cu cât caută mai mulți oameni în carul cu fân, cu 
atât mai bine. Ai grijă să nu afle nimeni de noi. 

- Nu vă faceți griji. O să fac în aşa fel încât să pară implicat 
FBl-ul. 

- Atunci, la treabă! Ce mai ai pentru mine? 

Schroeder scoase un teanc de fotografii din dosar şi i-l dădu. 

- Astea ce naiba mai sunt? vru să ştie Middleton. 

- Imagini suprinse de camerele de supraveghere. 

- Văd asta. Ceea ce vreau să ştiu este la ce mă uit. 

- Au fost surprinse azi dimineață în aeroportul din McAllen, Te- 
xas. Femeia din camioneta parcată în fața terminalului aviaţiei civile 
este Margaret Rose. Ea administrează ferma Three Peaks Ranch de 
lângă Agua Nueva. Ea a căutat pe Google informaţii despre ciobă- 
nescul caucazian şi nanismul congenital, răspunse Schroeder. 

Middleton deveni brusc interesat. 

- Şi cine-i individul pe care îl aşteaptă? Niciuna din camere nu 
pare să-i fi surprins bine fața. 

- Şi eu am observat asta. A venit cu un avion particular din 
Monterrey, Mexic, dar a trecut de vamă şi de imigrări cu un paşa- 
port italian. 

Middleton se uită mai atent la fotografii. 

- L-am căutat în baza de date mexicană şi se pare că tocmai a 
ajuns în Mexic seara trecută. 

- De unde? 

- Din Bilbao. A ajuns în Ciudad de Mexico prin Madrid. 

- Şi cât de aproape este Bilbao de ultimul loc cunoscut în care a 
fost Harvath? 

- În ceea ce priveşte aeroporturile comerciale, trebuie să fi fost 
foarte aproape. 

Middleton se entuziasmă dintr-odată. 

- Vreau să descarci toate înregistrările CCTV din fiecare aero- 
port prin care a trecut. Vreau să aflu fiecare pas pe care l-a făcut, fie- 
care persoană cu care a vorbit. 

- Mă ocup deja de asta, zise Schroeder îndreptându-se către ușă. 

Holbându-se la ultima fotografie care îl înfățişa pe Harvath ur- 
când în camioneta pe care era lipit logoul „Three Peaks Ranch‘, 
Middleton zâmbi şi spuse: „Te-am prins!“ apoi ridică receptorul. 


CAPITOLUL 35 


TEXAS 


Era târziu. Stăteau cu farfuriile de mâncare neatinse în față, la 
biroul din camera lui Nicholas, în timp ce Nina dormea în camera 
de la capătul coridorului. În încăpere se aflau o mulțime de valize şi 
piese pentru calculator. Harvath se uită la cele trei monitoare co- 
nectate între ele în timp ce omulețul îl familiariza cu datele strânse 
de Caroline. În timp ce vorbea, Nicholas manevra un mouse fără 
fir, deschizând fişier după fişier şi afişând pe ecran articole şi notițe 
ca să le citească Harvath. 

- Acesta este unul dintre cele mai interesante dosare pe care 
le-am găsit pe stick, zise Nicholas, deschizând un fişier denumit 
„Întrunirea“. Ai auzit vreodată de noţiunea de Main Core? 

- Doar în treacăt, răspunse Harvath. Ce este? 

-În 1980 s-a zvonit că guvernul Statelor Unite deţine o bază de 
date activă în care apar cetățeni americani pe care acesta îi consideră 
a fi o potenţială amenințare pentru securitatea națională. Unii spun 
că există mai mult de opt milioane de nume pe acea listă. Se presu- 
pune că ar face parte dintr-un plan guvernamental ultrasecret. Ideea 
din spatele Main Core este aceea că dacă s-ar declara vreodată stare 
de urgenţă naţională, guvernul ar avea la dispoziţie o listă de oameni 
care ar reprezenta o posibilă amenințare și ar putea ordona filaje su- 
plimentare, interogatorii sau chiar arestări. Pentru fiecare nume de 
pe listă s-a întocmit un dosar complet, iar cu ajutorul bazei de date 
poate fi identificat şi localizat aproape instantaneu orice presupus 
duşman al statului. 

- Deci asta era, o listă a duşmanilor? 

- Întocmai, răspunse Nicholas, arătând către ecranul monitoru- 
lui. Dar mai există ceva dincolo de Main Core, ceva ce precede 
această bază de date cu câteva decenii şi care nu presupune declara- 
rea stării de urgenţă la nivel naţional pentru a intra în funcţiune. Se 
numeşte „Lista neagră.“ Lista nu cuprinde doar numele cetăţenilor 
simpli pe care guvernul îi urmăreşte, îi interoghează sau îi reține. 
Aceasta este o listă cu execuții şi, odată ce te afli pe ea, numele tău 
nu va fi şters până nu vei fi omorât. 

- Acum înţeleg la ce se referea agentul special din Spania când a 
spus că sunt pe listă. 

- Conform informaţiilor pe care le-a strâns Caroline, trădarea 
este unul dintre motivele pentru care poți să fii trecut pe listă. 

- Nu se fac revizuiri? Acționează complet în afara procedurilor 
judiciare? E o nebunie! zise Harvath. Guvernul american nu-i acuză 
fără motiv pe cetățeni de trădare sau de terorism ca apoi să ordone 
uciderea acestora. 

- Nu asta spun şi fişierele astea. 

- Atunci fişierele se înşeală. Până şi americanii care au părăsit țara 
şi s-au alăturat grupării al-Qaeda ca să lupte împotriva Statelor Unite 
au trecut printr-un proces de verificare înainte să devină ţinte. 

- Este adevărat, răspunse Nicholas. Dar asta este cu totul altceva. 
Tu însuți ai fost trimis în multiple misiuni ca să ucizi persoane ostile 
Statelor Unite. A fost vreunul dintre ei avertizat? 

- Nu am nimic de comentat. 

- Vezi? Ştii prea bine cum funcționează compartimentalizarea. 
Seamănă cu un dulap împărțit în mai multe sertare şi comparti- 
mente. Programele de acces care sunt controlate, precum şi progra- 
mele speciale de acces există nu numai ca să țină secrete anumite 
lucruri, ci şi ca să îi ţină pe politicieni şi agenţiile în ignoranță. Nici 
măcar acei puţini „utilizatori speciali“ din DC, care se presupune că 
ar avea acces la tot, nu cunosc în întregime datele referitoare la ce se 
întâmplă, mai ales în lumea clandestină. 

Harvath clătină din cap. 

- Chiar şi aşa, cei mai mulți oameni de care m-am ocupat nu erau 
cetățeni americani. Cei care au fost, au fost judecați şi sancționați. 

- Eu îţi spun doar ce a descoperit Caroline. Conform informați- 
ilor ei, Lista neagră este reală. Există cu adevărat. 

- Cine-i în spatele acestei afaceri? Cine ia deciziile legate de sta- 
bilirea țintelor şi are ultimul cuvânt de spus? 

- Din ceea ce apare pe stick, răspunse Nicholas, decizia aparține 
unuia dintre acele subcompartimente. Se întâlnesc în secret şi ni- 
meni nu ştie cine alcătuieşte consiliul. 

- Sunt oameni ai serviciilor secrete sau de la Ministerul Justiţiei? 
De la Casa Albă? 

- Par să fie de peste tot. 

- Ştii cumva câţi sunt? întrebă Harvath. 

- Nu. Caroline nu spune. 

- Când cineva este găsit vinovat şi este vizat, cine îndeplineşte 
misiunea? 

- O trupă care aparţine forțelor speciale, răspunse Nicholas. Toţi 
membrii echipei au pregătire militară la nivelul agenţilor speciali. 

- Cine-i conduce? Sunt cadre militare active? Ştim unde îşi 
au baza? 

Nicholas ridică din umeri. 

- Habar n-am. 

- De ce sunt interesați de mine? întrebă Harvath. 

- Din câte am reuşit să aflu, nu eşti vizat tu în mod special, ci 
Carlton Group în general pentru că angajează foste cadre militare şi 
agenți ai serviciilor secrete. 

- Dar sunt o grămadă de grupuri private care fac asta. De ce ar 
fi ATS pe urmele noastre? 

- Niciunul din aceste grupuri nu se compară cu voi în ceea ce 
priveşte dimensiunea şi nivelul de profesionalism. Sunteţi o ame- 
nințare. Acţionaţi în afara sistemului, iar ei nu vă pot controla. 

Lui Harvath îi era greu să creadă. 

- Dar ei pot controla CIA-ul şi FBI-ul? 

- Acestea sunt organizaţii din interiorul sistemului şi da!, le pot 
controla. Au destulă putere încât să dirijeze orice din DC în ce di- 
recție doresc. Totul se face în secret, în culise, dar se face. 

- Dar suntem nesemnificativi. 

- Nu este adevărat. Nu mai sunteți, zise Nicholas. Ați împiedicat 
câteva atacuri teroriste internaţionale, desfășurați propriile operaţi- 
uni unilaterale, clandestine şi, ceea ce este probabil mai periculos 
dintre toate, nu dați socoteală în faţa niciunui demnitar din guver- 
nul Statelor Unite. Ei ştiu cine sunteți şi sunt conştienţi de proble- 
mele pe care le-aţi putea crea. Carlton Group este singura organizaţie 
al cărei nume este pomenit în dosar. De aceea am vrut să vii aici cât 
de repede şi să mă asigur că ţi se pierde urma. N-am ştiut nimic de 
cele întâmplate în Paris şi în Spania până nu mi-ai spus tu. 

- Mă mir că n-au încercat să ne „înghită-. 

- Au încercat. ATS a vrut să cumpere Carlton Grup de două ori. 
În ambele dăţi, Reed Carlton a refuzat, zise Nicholas, deschizând un 
memoriu salvat de Caroline. N-au fost deloc mulțumiți - poți citi 
aici câteva dintre impresiile lor despre grupul vostru. 

Harvath se apropie de ecran şi citi câteva observaţii cu voce tare. 

- 5... Un pericol pentru comunitatea serviciilor secrete dacă sunt 
lăsați nesupravegheaţi, nu răspund în faţa niciunei forme de autori- 
tate sau guvernamentale, o adunătură de cowboy marginali cărora li 
s-a insuflat un simț exagerat al patriotismului, risc major pentru di- 
plomaţie şi pentru securitatea națională, dacă acest grup nu poate fi 
ţinut sub control, trebuie luate alte măsuri...“ Ajuns aici, se opri din 
citit. Deci „alte măsuri“ înseamnă să ne elimine pe toți? 

- Nu sunt sigur, răspunse Nicholas. Caroline a lăsat de înţeles că, 
la un moment dat, ATS şi Carlton Group au avut ceva de împărțit, 
doar că Carlton nu şi-a dat seama. Din câte se pare, grupul vostru a 
incomodat unul sau mai multe proiecte ale ATS. 

- Cum ar fi? 

- Ceva operaţiuni speciale. Caroline încerca să descopere ce pu- 
nea la cale ATS, dar a fost omorâtă înainte să-i dea de capăt. 

- Ştia că lucrezi pentru noi? întrebă Harvath. 

- Nu i-am spus niciodată. Am ţinut secret. De fapt, n-am spus 
nimic nimănui. Nici măcar nu am anunțat-o pe Caroline că sunt în 
țară. Dar ATS a aflat, iar numele meu apare în dosarele lor, aşadar 
Caroline a aflat şi ea, în cele din urmă. 

Harvath îl privi îndelung pe interlocutorul său. 

- Se poate să-ţi fi întins o capcană? 

- Mi-a trecut şi mie prin minte, dar nu cred. 

- De ce a vrut ca Nina să-ţi aducă stickul? 

- Deoarece Caroline şi cu mine eram prieteni, răspunse Nicho- 
las. Deoarece era convinsă că voi şti ce să fac cu el. Ştia că îi voi aver- 
tiza pe cei vizați şi că voi încerca să-i opresc pe cei din ATS să-şi 
pună planul în aplicare. 

Era un răspuns rezonabil. De fapt, era mai mult decât rezonabil. 
Era logic. Harvath îşi dădu seama că îl jignise pe Nicholas, aşa că nu 
mai insistă. Frecându-şi ceafa, se uită la ceas. 

- E aproape miezul nopții. 

- Ce vrei să faci? 

- Ai încercat să iei legătura cu Bătrânul? 

- Nu, răspunse Nicholas, şi după ce-am aflat că ați devenit ţinte, 
mă bucur că n-am făcut-o. 

- Aşadar nu ştim sigur dacă a murit sau mai trăieşte. 

- Nu ştim. Nu ştim nici câți membri ai grupului au fost ucişi. 
Dar având în vedere că nu ai reuşit să iei legătura cu mulți dintre ei, 
cred că trebuie să ne aşteptăm la ce e mai rău. 

Nicholas avea dreptate, dar Harvath nu voia să se gândească 
la asta. 

- Există un forum pentru mesaje pe care Bătrânul l-a indicat în 
caz de urgenţă. Dacă reuşeşti să găseşti o cale sigură ca să mă conec- 
tez, aş vrea să-l verific. După aceea, nu ştiu dacă mai există şi alte 
informaţii-şoc în aceste fişiere, dar aş vrea să le discutăm și să ana- 
lizăm cât mai multe înainte să ne ducem la culcare. 

- Mă duc să fac cafea, zise Nicholas, dându-se jos de pe scaun. 
Arătând cu capul către farfuria lui Harvath, el întrebă: Vrei să-ţi în- 
călzesc mâncarea? 

De îndată ce rosti aceste cuvinte, lumina scăzu în intensitate, 
apoi se stinse. Alarma acumulatorului APU de rezervă sună şi în- 
cepu să alimenteze cu curent computerul. Ceea ce nu porni însă fu 
generatorul pe care Harvath îl văzuse afară, iar acest lucru ar fi tre- 
buit să se întâmple aproape instantaneu. 

- Pană de curent? spuse Nicholas. 

Harvath îi făcu semn să tacă, apoi se întinse şi stinse monitoa- 
rele. Câinii dormeau în apropiere, dar simțind că ceva nu era în 
regulă, se ridicară în picioare şi începură să mârâie. Nicholas le 
comandă să tacă. 

Deoarece nu putea să călătorească cu arma asupra lui, Harvath 
o lăsase în Spania. EI îl întrebă în şoaptă pe Nicholas. 

- Ai ceva arme cu tine? 

Piticul încuviință din cap. 

- Adu-le. Acum! 


CAPITOLUL 36 


Nicholas se duse repede la valiza de lângă pat, dar când se aplecă 
să o deschidă, lumina se aprinse din nou. 

- Trebuie să fi fost vreo supratensiune tranzitorie. 

- Poate, spuse Harvath. Să vedem ce-ai adus cu tine. 

Nicholas se întoarse la valiză şi scoase două arme. Una era un 
pistol mic, iar cealaltă părea a fi o veche puşcă mitralieră M3, cu 
putere redusă, sau „armă cu grăsime“, cum i se spunea prin anii '40. 
Ambele arme fuseseră personalizate pentru Nicholas. 

După ce scoase două încărcătoare lungi din valiză, acesta în- 
chise capacul şi așeză totul pe pat. 

- Asta-i tot ce am. 

- Pistolul este de calibrul .45, iar mitraliera de calibrul 22LR. 

Din punctul de vedere al lui Harvath, o mitralieră 22 era doar 
puțin mai evoluată decât o puşcă BB. Cu cât erau mai mari gloan- 
tele, cu atât mai grea era arma. O armă de un asemenea calibru era 
potrivită pentru cineva de mărimea lui Nicholas, mai ales dacă voia 
să poată trage de mai multe ori fără să o reîncarce. Dacă erai sufici- 
ent de priceput şi de norocos, putea omori un om cu o mitralieră 22. 
Dar putea fi extrem de incomodă dacă voiai să-ți imobilizezi duş- 
manul în timp ce tu încercai să scapi. 

- Ai nevoie de mai multe gloanţe pentru pistol? întrebă el. 

Nicholas îşi vâri mâna în valiză, scoase o cutie mică cu muniţie 
şi i-o întinse lui Harvath. Acesta luă pistolul cel mic, încolăcindu-şi 
doar două degete în jurul mânerului. Reuşi să îşi vâre degetul arătă- 
tor prin blocajul trăgaciului, dar avea să îi fie foarte greu dacă va fi 
nevoit să tragă. 

- Rămâi aici, zise el, verificând să vadă dacă arma era încărcată 
şi vârând în buzunar câteva gloanţe de calibru 45. Trezeşte-o pe 
Nina şi ţine-i pe ea şi pe câini lângă tine. 

- Unde pleci? întrebă Nicholas. 

- Afară, să arunc o privire. 

- Crezi că cineva a întrerupt intenționat curentul, apoi l-a repornit? 

- Probabil nu e nimic. Vreau doar să mă asigur. 

Nicholas avu impresia că nu i se spuse adevărul, dar nu mai 
insistă. 

- Mă întorc imediat, zise Harvath. Închide ușile și nu te apropia 
de ferestre. 

Piticul încuviință, iar Harvath ieşi din dormitor. Apoi Nicholas 
introduse un încărcător în mitraliera M3, o armă, îşi vâri un al doi- 
lea încărcător în brâul de la pantaloni şi se duse după Nina. 


Harvath se furişă afară, în întuneric. Era o noapte rece, iar pe 
cer atârnau nişte nori grei, care acopereau stelele. 

Nu exista niciun bec exterior care să lumineze casa pentru oas- 
peţi, astfel încât avu nevoie de câteva secunde până când ochii lui 
se obişnuiră cu întunericul. Ciuli urechile, încercând să surprindă 
vreun zgomot neobişnuit. Nu se auzeau decât cântecul ritmat al 
greierilor şi o uşoară adiere care făcea să freamăte frunzele înguste 
ale unor măslini texani din apropiere. În afară de asta, totul părea 
în regulă. 

Se deplasă către partea laterală a casei, spre locul unde se afla 
generatorul. Având în vedere că se afla pe o proprietate privată, îm- 
prejmuită, nu se miră când îl văzu descuiat. Observă nişte urme de 
cizme pe pământul din jurul acestuia. Nu proveneau de la cizmele 
de cowboy pe care le purtau angajaţii fermei. Semănau cu urmele 
lăsate de nişte bocanci de munte sau de luptă. Mărime mare. 

În timp ce îl studia, Harvath încerca să îşi dea seama cum ar 
putea să întrerupă curentul înainte de un atac. Înainte de atacul 
propriu-zis, el folosea întotdeauna o metodă căreia îi spunea „pâl- 
pâitorul“, mai exact, întrerupea scurt curentul ca să se asigure că to- 
tul era pregătit şi gata de atac. Oare asta făcuseră şi ei? Oare urmele 

de bocanci erau vreun indiciu de rău augur al unei faze premergă- 
toare atacului sau aparțineau unui meşter care venise de curând să 
verifice generatorul? 

Lumina era foarte slabă, iar el ar fi vrut să fi luat o lanternă. 

Îngenunche în spatele generatorului, în partea cealaltă şi veri- 
fică firele de curent. La o primă vedere păreau în regulă, însă el ştia 
că aparențele puteau fi înșelătoare. Dacă reuşeai să deconectezi ge- 
neratorul fără ca cineva să observe acest lucru, atunci când hotărai 
să opreşti curentul în casa pentru oaspeți, puteai face acest lucru de 
la depărtare. Era metoda cea mai bună. 

Pe la mijlocul inspecției, el simţi prezenţa cuiva care se mişca 
cu grijă în spatele măslinilor şi care se străduia din răsputeri să nu 
se facă auzit. 

Harvath se opri și îşi potrivi mai bine arma mică pe care i-o dă- 
duse Nicholas. Nu ştia dacă fusese văzut sau dacă era protejat de 
generator. Dar bănuielile lui în legătură cu pana de curent erau 
confirmate. 

Inspiră adânc şi expiră în momentul în care se mişcă la dreapta. 
Trebuia să-ţi țină bătăile inimii sub control. Putea să tragă de trei ori 
înainte să reîncarce pistolul și nu ştia cât de precisă sau cât de impre- 
cisă avea să fie arma pe care o ţinea în mână. Singurul lui avantaj era 
că avea o acoperire cât de cât bună. Şi dacă nu fusese încă reperat, 
atunci i-ar putea lua pe atacatori prin surprindere. 

Situaţia se schimbă însă când silueta se opri chiar în spatele şi- 
rului de măslini şi aşteptă. „Dar ce aşteaptă? Ca eu să fac o mișcare şi 
să mă demasc?“ Harvath era în stare să aştepte toată noaptea dacă 
era nevoit. 

Trecură câteva secunde. Era convins că, indiferent cine se afla 
acolo în beznă, ştia exact unde se afla el. 

Liniştea fu întreruptă atunci când cocoşul unei arme fu tras. To- 
tul fusese făcut foarte încet, tocmai pentru a nu se auzi niciun zgo- 
mot, însă Harvath îl auzise, reuşind astfel să localizeze ascunzătoarea 
ţintaşului. Drept răspuns, îşi pregăti şi el arma, gata de acțiune, dar 
apoi ceva se întâmplă. 

Silueta îi ordonă ceva în spaniolă, din spatele măslinilor. 

- Levantese! Ridică-te! Suelte el arma! Aruncă arma! 

Harvath nu ştia dacă ea îl putea vedea, dar îşi scoase o mână de 
după generator şi o flutură. 

- E în regulă, Maggie, răspunse el. Sunt eu, Scot. Lasă arma jos. 

Se auzi cum cocoşul armei era lăsat jos, apoi Maggie Rose îşi făcu 
apariția de după măslini, ţinând în mână o puşcă de vânătoare Rossi. 

- Ce faci aici? întrebă ea, apropiindu-se când el se ridică în pi- 
cioare şi ieşi de după generator. 

- Am avut o problemă cu curentul acum câteva minute. Dar tu 
ce faci aici? 

- Am văzut ceva pe camerele de supraveghere şi-am venit să 
verific. 

- Ce-ai văzut? întrebă el. 

- Nişte indivizi care au încălcat proprietatea. Dacă stăpânii ar fi 
fost aici, paznicii lor ar fi mers și i-ar fi luat la întrebări. Problema e 
că nu avem o procedură pentru astfel de situații. Dacă suntem aici 
numai noi, angajaţii, nu avem voie să intervenim. Trebuie să îi lăsăm 
să treacă. Dar sunteți voi aici, iar eu răspund de voi. Poate că n-ar tre- 
bui să-mi fac griji, adăugă ea, aruncând o privire la arma pe care 
Harvath o ţinea în mână. 

- Când a fost verificat ultima oară? întrebă el, înconjurând 
generatorul. 

- Acum o lună, poate două. De ce? 

Harvath îi făcu semn să se apropie şi îi arătă urmele de bocanci. 

- Astea sunt proaspete. Poartă cineva de la fermă astfel de bocanci? 

Ea se uită la urme cu atenție, apoi răspunse. 

- Nu. Nimeni. 

- Mă gândeam eu, zise el, încercând să străpungă cu privirea 
bezna care îi înconjura. Vreau să ştiu exact ce ai văzut pe camere. 
Unde sunt acum? 

- Părea a fi un grup de patru indivizi, dar când i-am observat 
eu, aceştia părăseau deja proprietate. N-am mai văzut alții care să 
vină în urma lor, dar am vrut să mă asigur. 

- Aveau ceva la ei? Arme? 

- Dacă aş fi văzut vreo armă, l-aş fi chemat pe șerif. 

- Cât erau de înalți? Cu ce erau îmbrăcați... 

- Hai să vezi înregistrarea, zise Maggie, întrerupându-l şi ară- 
tând înspre casa cea mare. El părea îngrijorat şi, cu toate că nu îşi 
dădea seama de ce, începu să se îngrijoreze şi ea. Aruncând o privire 
peste umăr, ea adăugă: Nu ştiu de ce, dar nici eu nu mă mai simt în 
largul meu aici, afară. 


CAPITOLUL 37 


- Uite-i aici. Chiar aici, zise Maggie, după ce derulă înregistra- 
rea de pe camerele de supraveghere către început. 

Se aflau în sala monitoarelor care era situată la primul etaj al ca- 
sei, construită și decorată în acelaşi stil „Tex-Mex Mission“ ca şi 
celelalte clădiri. 

- Mai am un monitor acasă care surprinde imagini live, continuă 
ea, dar dacă vreau să derulez vreo înregistrare, trebuie să vin aici. 

Harvath folosi un trackball! ca să deruleze încet înregistrarea 
înainte şi înapoi. 

- Se întâmplă deseori ca oamenii să vă încalce proprietatea? 

- Te referi la imigranții ilegali? 

- Oricine. Imigranţi, braconieri, indiferent. 

- Cei mai mulţi dintre ei sub imigranți ilegali care vin din Mexic. 
Se ascund și campează în timpul zilei, iar noaptea trec peste terenu- 
rile fermelor din zona asta. Deoarece e înnorat și nu e lună, noaptea 
asta este perfectă pentru ei. 

Noaptea aceea nu era perfectă doar pentru asta. 

- Şi se întâmplă în fiecare noapte? 

Maggie clătină din cap. 

- Poate de câteva ori pe lună. 

- Când s-a întâmplat ultima dată? 

Ea ridică din umeri. 


! Este un dispozitiv constând într-o bilă aflată într-un soclu care conţine senzori ce 
detectează rotația bilei pe cele două axe - asemănător unui mouse cu susul în jos, 
cu bila la vedere. (n.tr.) 

- Trebuie să verificăm toate înregistrările. Nimeni nu urmăreşte 
camerele decât atunci când este aici familia. 

- Dar tu le urmăreai. 

- Eram trează şi ceva mi-a atras atenţia. Eu nu i-aş spune „ur- 
mărit“. După cum ziceam, am ieşit doar ca să mă asigur că sunteți 
în regulă cu toții. 

Harvath făcu stop-cadru pe o înregistrare. În ciuda faptului că 
mergeau aplecaţi, nu reuşeau să-şi mascheze talia. 

- Tipii ăştia mi se par destul de corpolenți, zise el, sau mă înșel? 

Ea se apropie de el şi se aplecă înspre monitor. 

- Nu, ai dreptate. Chiar sunt corpolenți. 

- Grupurile astea sunt alcătuite de obicei din patru oameni? 

Maggie clătină din cap. 

- Nu există un standard. Pe lângă cei pe care îi vezi, mai pot fi 
alți cinci sau zece. 

- Şi îmbrăcămintea? Aşa arată de obicei? 

- Îmbrăcămintea este perfectă. 

- Chiar dacă toți cei patru bărbaţi poartă șepci de baseball? 

- Nu e nimic neobişnuit, dar lipseşte ceva. 

Harvath se uită la ea. 

- Ce? 

- De obicei, oamenii cară cu ei tot ce le-a mai rămas. Dar ăştia 
patru n-au nimic asupra lor. Nici mâncare, nici apă, nici pungi de 
cumpărături din plastic. Nimic. 

Era o remarcă foarte bună. 

- Cum apropii imaginea? întrebă el. 

Ea îi arătă, iar Harvath apropie imaginea cât putu de mult. 

- Cu ce ţi se pare că seamănă? 

- Indiferent ce sunt, răspunse Maggie în timp ce privea cu atenţie 
imaginea infraroşu mărită, nu seamănă deloc cu cizmele de cowboy. 

Avea dreptate. De fapt, în ciuda neclarităţii imaginii, bocancii 
pe care îi purtau aceştia erau identici cu cei care lăsaseră urmele 
lângă generator. 

El micşoră imaginea şi cercetă şi restul înregistrărilor din acea 
noapte, încercând să îşi dea seama când şi cum pătrunseră bărbații 


LISTA NEAGRĂ 217 


pe proprietate, ce făcuseră cât timp fuseseră acolo, de asemenea 
când şi cum plecaseră. Problema era că existau pauze mari. Bărba- 
ţii fuseseră surprinși doar de câteva camere, fără a li se vedea însă 
fețele. Fie avuseseră un noroc chior, fie ştiuseră exact ce au de fă- 
cut, evitând în mod intenționat camerele de supraveghere. 

În timp ce el revăzu anumite înregistrări, Maggie spuse: 

- Opreşte aici! 

Harvath opri imaginea şi se uită cu atenție la ea. 

- Ce vezi? 

- Acum, dacă mă uit mai bine, ceva nu e în regulă cu îmbrăcă- 
mintea. 

- Ce anume? 

- În perioada asta a anului, nopțile sunt destul de reci. Aceşti oa- 
meni se îmbracă, de obicei, cu mai multe straturi de haine pe care le 
dau jos sau le iau pe ei după cum simt nevoia. În seara asta este cald, 
dar niciunul dintre indivizii aceştia nu are alte haine prinse la mijloc. 
Apropie imaginea cu ultimul individ care apare în cadrul acela. 

- Ce caut? 

- Mânecile cămăşii. Observi cât de ridicate îi sunt manșetele pe 
braţ? Acum dă mai încolo şi uită-te la toţi patru. Pantalonii şi ghe- 
tele sunt pe măsura lor, dar în rest, nimic altceva. 

- Pentru că acelea nu sunt hainele lor, afirmă Harvath. 

- Atunci, de unde au făcut rost de ele? 

Harvath îşi aduse aminte de ulii care survolau moara de apă şi 
se întrebă dacă era vorba într-adevăr de o căprioară care se oprise 
să se adape. 

- Cred că mi-a venit o idee, zise el. 


Înainte să iasă din casă, Harvath o convinse pe Maggie să des- 
chidă încăperea unde se aflau armele. Părea o imagine decupată 
dintr-un castel britanic: rânduri de dulapuri din mahon pline cu 
puşti de vânătoare extrem de scumpe, vegheate de capete de animale 
exotice care ornau pereţii. În mijlocul încăperii se afla o masă lungă 
din sticlă, cu sertare în care se aflau o gamă variată de pistoale. 

Unele dintre țevi aveau filet, ceea ce însemna că, pe undeva, ar fi 
trebuit trebuia să existe şi amortizoare. Maggie îi confirmă acest 

lucru şi îi spuse faptul că acestea se aflau într-un alt seif a cărei com- 
binaţie o ştiau doar membrii familiei Knight. 

I-ar fi fost de mare ajutor însă Harvath trebuia să se descurce 
fără ele. 

Harvath îşi alese un pistol Heckler & Koch Mark, calibrul 23, 
luă câteva încărcătoare şi alese un cuţit marca Bench din colec- 
ţia domnului Knight. În mai puţin de două minute, intră şi ieşi din 
încăpere. 

Se gândise să folosească telefonul mobil al lui Maggie ca să îl 
sune pe Nicholas, însă acesta era deja vigilent. Şi-apoi, din câte ştia 
el, telefonul lui Maggie era urmărit şi, dacă l-ar fi sunat pe Nicholas, 
ar fi putut genera ceva înainte să apuce să se întoarcă, prin urmare 
se răzgândi. 

Neştiind câți ochi supravegheau ferma, Harvath se întinse pe 
jos, în camioneta lui Maggie, în timp ce aceasta ieşea pe una din 
porțile de serviciu. 

După ce străbătu un kilometru şi jumătate de drum de țară, ea 
intră pe un drum de acces plin de gropi şi făgaşe şi opri camioneta. 
Harvath cobori din spate şi se aşeză pe scaunul din dreapta. 

- Cât de departe am ajuns? 

- La mai puţin de un kilometru. 

El încuviinţă, iar Maggie băgă maneta în viteză şi îşi reluară dru- 
mul. Trebuia să verifice canalul de apă. Când văzuse pe înregistrările 
camerelor de supraveghere „persoanele clandestine“ îmbrăcate ne- 
potrivit, începuse să se alarmeze. 

Când se apropiară de canalul de apă, Harvath îi făcu semn lui 
Maggie să se oprească. 

- Ce este? întrebă ea. 

- Cred că este un vehicul în față. 

- Unde? Nu văd nimic. 

- Stinge farurile. Opreşte motorul. 

Maggie făcu întocmai. 

- Ai o lanternă? întrebă el. 

Administratorul fermei dădu din cap, ridică cotiera şi îi dădu o 
lanternă. 

- Când măvoi întoarce, zise el, te voi anunţa că sunt eu pentru că 
voi aprinde lanterna de trei ori; de două ori lung şi o dată scurt. Dacă 
vezi pe altcineva, împușcă-l. 

Maggie se uită la el ca la un nebun. 

- Despre ce vorbeşti? 

- Ai încredere în mine, răspunse el. 

După ce stinse lumina din maşină, el cobori din camionetă şi se 
făcu nevăzut. 

În timp ce se furișa către vehiculului pe care îl văzuse în bătaia 
farurilor camionetei lui Maggie, se gândi cum ar fi procedat dacă i 
s-ar fi încredințat misiunea să atace Three Peaks Ranch. Filajul ar fi 
fost primul pe ordinea de zi, dar înainte de asta, ar avea nevoie de un 
loc unde să-şi ascundă vehiculul. Nu poți să-ți laşi maşina parcată 
pur şi simplu pe un drum de țară, mai ales într-o zonă ca aceea. Ar 
atrage prea mult atenția. 

Dacă ai folosi o fermă care se învecinează cu cea vizată de tine, ar 
fi ideal, mai ales dacă proprietatea pe care ai ales-o este părăsită pen- 
tru moment. Moara de vânt constituia un punct de reper bun; puteai 
reveni fără probleme. 

Înaintând prin întuneric, el ajunse la un Dodge Durango negru 
parcat în afara drumului și ascuns parțial în spatele unui pâlc de 
arbori pitici. Portierele erau încuiate, iar înăuntru nu se afla ni- 
meni. Întinse mâna și atinse capota. Era rece. Nu se ştia de cât timp 
fusese lăsat acolo SUV-ul. La douăzeci de metri mai încolo se distin- 
gea silueta morii de vânt. Sub ea trebuia să se afle canalul prin care 
curgea apă. 

Harvath rămase nemișcat preț de câteva clipe, încercând să dis- 
tingă zgomote care i-ar fi indicat că acolo se aflau oameni. Neauzind 
nimic, el se îndreptă cu grijă către albia apei. La vreo zece metri mai 
încolo, dădu peste primul trup. 

Părea a fi un tânăr hispanic care fusese împușcat în ceafă, mai de- 
grabă executat. Era mort de cel puţin o zi, poate şi de mai mult timp, 
iar carnea lui fusese sfâşiată de animale. 

Înaintând de-a lungul canalului, el dădu peste alte cinci trupuri, 
bărbaţi şi femei. Toţi fuseseră împuşcaţi de aproape şi aruncaţi într-o 

groapă nu prea adâncă. Cine se ocupase de asta nu îşi dăduse seama 
cât de repede vor fi dezgropate trupurile şi cât de repede vor deveni 
o masă copioasă pentru necrofagi. 

Trecând lumina lanternei deasupra carnagiului, Harvath îşi ima- 
gină scena îndeajuns de bine încât să-şi dea seama ce se întâmplase. 
Mulţi dintre cei care treceau fraudulos granița aveau la ei hărți pe 
care erau marcate locurile „sigure“ unde puteau să îşi aşeze tabăra şi 
unde găseau apă. Judecând după scena din faţa lui, altcineva se aflase 
deja acolo când ajunseră ei și totul se termină prost. 

Patru dintre victime fuseseră dezbrăcate până la brâu. În canalul 
de apă zăceau împrăştiate lucrurile celor morţi, majoritatea în pungi 
de cumpărături din plastic, întocmai cum spusese Maggie. 

Studiind terenul, Harvath descoperi aceleași urme de bocanci ca 
acelea din jurul generatorului de lângă casa pentru oaspeţi. Văzuse 
suficient. 

După ce tăie cauciucurile maşinii cu cuțitul, el se duse la Maggie, 
avertizând-o mai întâi cu lanterna înainte să se apropie mai mult. 

- Ce ai descoperit? întrebă ea. 

- Trebuie să te întorci la fermă cât poți de repede, răspunse el. 

Privirea lui trebuie să fi fost destul de grăitoare. Maggie nu îi mai 
puse și alte întrebări. Porni motorul, întoarse camioneta şi apăsă pe 
acceleraţie. În tot acest timp Harvath îi dădea instrucțiuni. 

Când ajunseră la drumul de ţară, Maggie o luă înspre Three Peaks 
Ranch. După vreo cinci sute de metri, ea încetini, iar Harvath des- 
chise portiera şi sări din mașină. 

Harvath folosi cleştele din camioneta lui Maggie ca să taie sârma 
gardului cu care era împrejmuit țarcul animalelor exotice şi se furişă 
înăuntru. Era singurul unghi de atac la care nu s-ar fi aşteptat nimeni. 

Neştiind cu cine sau cu ce avea de-a face, singura soluţie era să-şi 
imagineze cum ar putea conduce un atac similar. Nu numai că exis- 
tau condiţii favorabile din punct de vedere meteorologic, adică nori 
grei şi lumină difuză, dar era şi sâmbătă seara, iar majoritatea anga- 
jaţilor fermei ieşiseră în oraş. 

Dacă se gândea la incidentele din Paris şi din Spania, aceasta pă- 
rea să fie o altă trupă de mercenari formată din patru membri. Era un 
lucru confirmat şi de înregistrările camerelor de supraveghere, pre- 
cum şi de cei trei bărbaţi morți pe care îi descoperise în canalul de 
apă şi care fuseseră dezbrăcați până la brâu. 

Nu ştia de când filau ferma, însă identificaseră corect casa pen- 
tru oaspeţi, iar Harvath nu avea nicio îndoială că aceasta repre- 
zenta ținta. Deşi Maggie crezuse la început că bărbaţii părăsiseră 
proprietatea, Harvath nu era prea convins de asta. Făcuseră testul 
cu curentul. Urma să stea la pândă şi să aștepte să îşi ducă la bun 
sfârşit misiunea. 

În afară de măslinii din fundal, nu mai exista niciun alt soi de ve- 
getaţie care să ascundă vederii casa pentru oaspeți. Existau doar două 
uși — cea de la intrare şi cea de la bucătărie - şi multe ferestre. Dacă 
Harvath ar fi condus acea operaţiune, nu ar fi riscat să-i trimită pe 
toţi cei patru bărbaţi înăuntru. L-ar fi aşezat pe cel mai bun ţintaş de 
la distanță într-un loc de unde ar fi putut avea o vedere panoramică. 

Cel mai potrivit loc era un pâlc de arțari roşii care se afla la vreo 
patru sute de metri nord de casa pentru oaspeţi. De acolo se putea 
observa aproape toată clădirea. Dacă ar fi trebuit să folosească un 
lunetist, exact acolo l-ar fi pus. 

Adierea uşoară a vântului nu îl prea ajuta pe Harvath să-și re- 
gleze temperatura corpului în timp ce traversa în fugă ţarcul anima- 
lelor exotice. Alesese calea cea mai scurtă, tăind plasa dintr-un colț 
al gardului şi alergând pe diagonală. Când ajunse la gardul din par- 
tea cealaltă, fu nevoit să folosească din nou cleştele şi trase o bucată 
de plasă ca să se poată furișa prin deschizătură. 

Nu se miră când nu întâlni în calea sa niciun animal exotic. Știau 
că se afla acolo cu mult înainte ca să-l vadă. Vântul adiase din spate 
tot timpul, purtând mirosul lui în față ca o trâmbă olfactivă aeriană. 

Când ocoli terenul, cam la vreo nouă sute de metri de arțari, 
vântul îşi schimbă direcţia şi începu să adie din față. 

Ascunzându-se în iarba înaltă, el continuă să înainteze. Se afla pe 
teritoriul şarpelui cu clopoței şi, în timp ce încerca să nu se gândească 
la asta, îşi dorea să fi avut la el un echipament cu vedere nocturnă. Ar 
fi trebuit să-i ceară lui Maggie. Dacă aveau camerele de supraveghere 
prevăzute cu infraroșu, probabil că aveau un alt fel de echipament, 
mai ales pentru vânătoarea nocturnă. Însă era deja prea târziu. Tre- 
buia să se bazeze pe aptitudinile-i înnăscute. 

Pe măsură ce înainta, iarba ofilită trosnea sub picioarele lui şi 
foşnea ca ştiuleții de porumb uscați. Se strădui să reducă zgomotul 
cât mai mult, dar nu prea reuşi. În curând va fi nevoit să iasă din as- 
cunzătoarea sa şi să aleagă o cale mai silențioasă. 

La jumătatea distanței până la arțari, el ieşi din iarba înaltă, încer- 
când să respire normal şi ciuli urechile. Sunetele erau aceleași ca şi 
cele pe care le auzise când ieşise din casă în urmă cu două ore. Dacă 
n-ar fi văzut înregistrările camerelor de supraveghere şi n-ar fi desco- 
perit cadavrele de la ferma învecinată, nu ar fiavut niciun indiciu că-i 
pândeşte de undeva, din întuneric, un pericol iminent. 

Se puse din nou în mişcare, însă se opri după treizeci de metri, 
când i se păru că simte un miros. Era foarte slab şi cu cât încerca să 

adulmece mai mult, cu atât simțea un miros pregnant de pământ, 
precum şi alte miresme. 

Expirând pe nas, el renunţă și își continuă drumul. Înaintă vreo zece 
metri, iar mirosul fu adus din nou de adierea vântului. Fum de țigară. 

În timpul unei misiuni nu aveai voie să fumezi, însă era o regulă 
mereu încălcată. În acel moment, Harvath ştiu că se afla cineva în 
pâlcul de copaci. Indiferent cine stătea ascuns la cel puţin patru sute 
de metri de ţintă, se gândise că putea risca să îşi aprindă o țigară fără 
să atragă atenţia cuiva. Cel mai probabil folosea un truc milităresc, 
şi anume, îşi ținea ţigara ascunsă în căuşul palmelor ca să nu se vadă 
vârful aprins, dar nu avea importanţă. Harvath îl localizase deja. 

Dacă bărbatul era într-adevăr lunetist, era echipat cu un dispozi- 
tiv cu viziune nocturnă. Dacă îşi ținea ţigara în căuşul palmelor, nu 
putea face nimic în acel moment decât să privească prin luneta puş- 
tii. Nu putea să se uite în lateral sau, mai exact, în spatele lui. 

Grăbind pasul, Harvath micşoră distanţa față de crângul de ar- 
țari cu treizeci de metri, apoi se aruncă pe burtă şi începu să se tâ- 
rască, încet şi cu grijă. 

Se afla la mai puţin de zece metri distanță când văzu brusc punc- 
tul strălucitor din vârful ţigării atunci când bărbatul îşi deschise pal- 
mele, aruncă ţigara şi o stinse cu piciorul. Se auzi foşnetul frunzelor 
uscate când lunetistul se aşeză în spatele puștii şi privi prin lunetă. 
Din poziţia lui aplecată, el începu să rotească puşca dintr-o parte în 
alta. Apoi cu o voce aproape imperceptibilă, el şopti în căşti: 

- Gold Ore, liber. Gold Two, la fel. Gold Three, gata de atac. 

Harvath îşi scoase cuțitul. Pipăi cu mâna cealaltă în jurul lui, că- 
utând o piatră de mărime potrivită. Nu voia decât să-i distragă aten- 
ţia bărbatului pentru o clipă. 

După ce găsi ceea ce căuta, el inspiră încet, expiră şi sări brusc 
în picioare. 

Încercarea lui de a crea confuzie nu avu efectul scontat, deoarece 
atunci când lunetistul îşi îndreptă atenţia în direcţia în care fusese 
aruncată piatra, el păru să-și dea seama imediat că era atacat. 

Harvath se aruncase, aşteptându-se să aterizeze pe spatele băr- 
batului. Apucându-l de frunte, i-ar fi tras capul pe spate, i-ar fi expus 
gâtul şi i-ar fi tăiat laringele, reducându-l pe loc la tăcere. Apoi i-ar fi 
împins capul în bărbie şi i-ar fi înfipt cuțitul în ceafă. Printr-o răsucire 
de cuțit i-ar fi rupt trunchiul cerebral, iar bărbatul nu ar mai fi repre- 
zentat o amenințare. Numai că lucrurile nu se petrecură întocmai. 

Lunetistul se rostogoli pe spate cu puşcă cu tot. Când Harvath 
ateriză deasupra lui, tânărul legănă patul puștii, care îl lovi pe Harvath 
în clavicula stângă, provocându-i o durere îngrozitoare. 

Trupul lui voia să se îndepărteze de acea durere cumplită, dar 
luptă să rămână pe poziţie. Cercetă dintr-o privire faţa şi gâtul tână- 
rului lunetist; într-o fracțiune de secundă găsi ceea ce căuta. 

Deoarece se afla deasupra, forța lui Harvath era mai mare. Cât 
ai clipi din ochi, apucă patul puștii şi se lăsă cu toată greutatea pe ea. 

Lunetistul își înclină capul într-o parte ca să nu fie lovit în față, 
iar mişcarea lui îi oferi lui Harvath deschiderea la care sperase. 
Întinzându-se peste lunetă, el lovi cu cuțitul. Tăișul acestuia intră 
prin spatele urechii drepte a bărbatului şi ieşi sub bărbie, spintecân- 
du-i carnea şi tăind firul de la cască. 

Slăbind puţin presiunea pe pușcă, Harvath apăsă mai tare lama 
cuţitului ca să se asigure că aceasta va tăia cât mai adânc posibil. De 
îndată ce îi tăie laringele, el scoase cuțitul şi i-l înfipse între coaste. 

Purta vestă antiglonţ, dar aceasta era moale şi concepută să oprească 
un glonţ, nu şi o lovitură de cuțit. El înfipse cuțitul cu şi mai mare 
forță în inima bărbatului. 

Lunetistul se încordă, apoi se zvârcoli şi în cele din urmă rămase 
nemișcat. Scăpă puşca din mână. Harvath o luă şi se ridică în pi- 
cioare. Întreaga luptă nu durase mai mult de câteva secunde. 

După ce aşeză puşca deoparte, luă staţia radio a bărbatului de 
douăzeci şi ceva de ani, apoi îi trase trupul în spatele unui arțar şi îl 
lăsă acolo. Într-un scenariu perfect, l-ar fi luat ostatic ca să-l intero- 
gheze, dar nu avusese cum să îl captureze şi nici cu ce să-l lege. Chiar 
şi aşa, i-ar fi fost imposibil să îl supravegheze pe prizonier şi să în- 
cerce în acelaşi timp să-şi dea seama unde se aflau tovarășii lui. Dacă 
ar fi putut proceda altfel, ar fi făcut-o. Din punctul lui de vedere, era 
alegerea cea mai potrivită. 

Cu toate că mai făcuse treaba asta şi înainte, lui Harvath nu prea 
îi plăcea să folosească cuțitul. Era un gest primitiv. Era prea intim, 
prea murdar, prea personal. Prefera să folosească o armă de foc; îi 
permitea să păstreze o oarecare distanță psihologică. 

Pierduse şirul oamenilor pe care îi omorâse apăsând pe trăgaci. 
Nu feţele acestora încerca el din răsputeri să le ţină departe, într-un 
colț îndepărtat al minții. 

Feţele oamenilor pe care îi omorâse de aproape, de la câțiva centi- 
metri depărtare, îi apăreau mereu dinaintea ochilor. Nu înțelesese 
niciodată motivul. Meseria lui era aceea de a ucide, iar el nu avusese 
nicio problemă cu asta. De ce ar fi o formă de omor diferită de alta? 
Rezultatul final era acelaşi. 

Singura concluzie la care ajunsese era aceea că oamenii civilizați 
aveau în ei o aversiune față de crimă. Poveştile despre moralitate şi 
despre crimă trecuseră de la o generaţie la alta de-a lungul miilor 
de ani de istorie. Încă din copilărie, oamenii sunt îndoctrinați cu 
poveşti despre cât de nedrept este să iei viața cuiva, iar faptele con- 
siderate a fi cele mai condamnabile sunt cele comise cu arme primi- 
tive — cu pietre sau cuțite, cu bâte sau cu mâinile goale - de parcă 
uneltele cel mai des asociate cu crima ar fi cele care există pe lume 
de când există şi crima. 

Atunci când lua viața cuiva cu ajutorul unei arme de foc, Harvath 
reuşea să se distanțeze. Glonţul era intermediarul lui. Apăsa pe tră- 
gaci, glonţul pleca, glonţul nimerea ţinta. Era o treabă curată, simplă 
şi totul era stocat într-o sertar etanş, ascuns undeva, în străfundul 
minţii lui. Indiferent câte crime ar fi comis, întotdeauna exista loc 
pentru mai multe. Numai câteva crime, indiferent cât de justificate 
ar fi fost, reuşiseră să scape din închisoarea lui mintală şi să îi bân- 
tuie conştiinţa. 

Determinarea şi capacitatea lui de a compartimenta şi de a se 
concentra asupra misiunii pe care trebuia să o ducă la bun sfârşit erau 
printre cele mai de preţ calități ale lui Harvath. Nu se lăsa pradă du- 
biilor sau prejudecăţilor. 

După ce scăpă de trupul lunetistului, potrivi puşca la ochi şi se 
aşeză în spatele ei - era un Remington model 700, prevăzută cu un 
amortizor de sunet și de flacără, precum şi cu un încărcător detaşa- 
bil. Habar nu avea ce calibru avea, dar bănui că era destul de puter- 
nică, încât să își facă treaba de la depărtare. 

Deasupra armei era montată o lunetă termică sensibilă, care „ve- 
dea“ prin beznă. Harvath așeză staţia radio jos, îi potrivi volumul la 
minim şi privi prin lunetă. 

Din comunicarea lunetistului, părea să fie vorba despre trei indi- 
vizi, ceea ce însemna că avea de-a face cu o trupă de patru mercenari, 
exact ca în Paris şi în Spania. 

Când începu să supravegheze zona cu luneta, luminile din casa 
pentru oaspeţi se stinseră brusc. 

- Haide. Unde sunteți? şopti el, sprijinindu-şi mai bine patul 
puştii de umăr. 

Pentru o fracțiune de secundă, fu cuprins de un sentiment de 
teamă că poate atacatorii purtau echipamente care să le ascundă tem- 
peratura corpului, dar în curând zări strălucirea unei siluete care se 
apropia de casa pentru oaspeți din flancul de nord-vest și care ţinea 
în mână o armă tactică prevăzută cu un amortizor. 

Ca să poată trage de la o asemenea distanţă, Harvath avea nevoie 
de anumite date, dar ținând cont de condiţii, trebui să le ghicească în 
mare măsură. 

Trase de la distanţă, gloanţele coborau, prin urmare el ridică 
punctul de ţintă ca să îl coreleze cu cel de impact. 

Adierea vântului ar fi schimbat uşor traiectoria glonţului, plus că 
ținta lui se mișca, ceea ce însemna că nu trebuia să ochească locul 
unde se afla bărbatul, ci locul unde avea să fie în momentul în care 
sosea glonţul. 

Făcu aceste calcule instantaneu şi își potrivi arma. Expiră, apoi 
apăsă pe trăgaci. Glonţul țâşni din ţeavă, goni înspre ţintă şi rată. 

Habar nu avea unde lovise glonţul, dar fu îndeajuns încât să îl 
facă pe bărbatul care fugea înspre casa pentru oaspeţi să se oprească 
brusc, să-şi întoarcă capul şi să se uite în direcţia lui. 

- La naiba! zise cu voce tare Harvath, desfăcând închizătorul ci- 
lindric şi vârând înăuntru un alt glonţ. Repetă procedeul, reluă cal- 
culele, pregătindu-se să tragă, când cel vizat o luă la fugă. La naiba! 
bombăni el din nou. 

Harvath expiră şi anticipă unde se afla bărbatul, apoi ochi şi 
trase. De data aceea glonţul nimeri ținta. 

Înainte ca trupul bărbatului să apuce să se prăbușească la pă- 
mânt, Harvath reîncărcă arma și îi căută pe ceilalți doi. Îşi alese cea 
de-a doua ţintă, care era înarmată și se apropia de casă dinspre sud. 
Ochind, el expiră încă o dată şi apăsă pe trăgaci. 

Glonţul îl nimeri pe bărbat în plin, acesta căzând, dar numai 
într-un genunchi. 

Harvath trase închizătorul, scoase cartușul gol şi introduse ur- 
mătorul glonţ. 

Se uită prin lunetă la prima lui ţintă care zăcea întinsă cu faţa în 
jos şi nu mişca, apoi începu să îl caute pe cel de-al patrulea bărbat. 
Secundele se scurgeau. 

În staţia radio nu se auzise nimic, ceea ce însemna fie că al patrulea 
bărbat văzuse cum tovarășii lui fuseseră împușcați, fie habar nu avea ce 
se întâmpla. Harvath îl căută în continuare, dar parcă dispăruse. Acest 
lucru nu putea să însemne decât că se apropia de casa pentru oaspeți 
din spate. Harvath trebuia să-l avertizeze pe Nicholas. 

După ce identifică fereastra dormitorului principal, Harvath ţinti 
în sus şi trase un glonţ în cameră, urmat imediat de un al doilea. 

Apoi desfăcu luneta de pe armă şi o luă la fugă înspre casă. 

- Ascunde-te după pat, întinde-te pe jos şi nu te mişca, zise 
Nicholas. 

- De ce nu-mi spui ce se întâmplă? îl imploră Nina. Sunt cei care 
au omorât-o pe Caroline, nu? 

- Nu ştiu ce se întâmplă. Au existat fluctuații de curent cu puţin 
timp în urmă. S-ar putea să nu fie nimic. 

- De aceea ne-ai adus aici pe mine şi pe câini şi ești înarmat? 

- Ssst, făcu el. Trebuie să stai liniştită, Nina. Te rog. 

Tânăra se conformă, iar în cameră se așternu tăcerea. Câinii ştiau 
că ceva nu era în regulă şi se holbau la uşa închisă a dormitorului, cu 
urechile ciulite şi cu boturile ridicate, încercând să intercepteze 
vreun miros străin. Draco fu primul care începu să mârâie. Ceva îi 
atrăsese atenția. 

Când Argos i se alătură, două gloanţe pătrunseră prin partea de 
sus a ferestrei din dormitor. Nina ţipă, dar îşi înăbuși repede țipătul 
acoperindu-şi gura cu ambele mâini. 

Nicholas se târî până la ea. 

- M-am răzgândit. Fereşte-te cât poţi de bine şi du-te în baie. In- 
tră în cadă şi rămâi acolo. Să nu te mişti până nu vin după tine. 

Nina încuviință din cap în timp ce el îşi ridicăarma îndreptând-o 
către uşa dormitorului. Câinii începură să mârâie şi mai tare, iar el 
îşi dădu seama că cineva pătrunsese în casă. 

- Stoy, le şopti el cu fermitate în rusește. Stați! Tzeeha. Linişte! 

Harvath ştia că Nicholas era înarmat. Nu ar fi intrat în casă fără 
să-l avertizeze. Altcineva intrase. 

Piticul se uită repede în jurul lui şi îi veni o idee. După ce îşi po- 
ziționă câinii şi le ordonă să tacă, se duse în ascunzătoarea lui. 
Câmpul lui vizual era groaznic, dar cel puţin era la adăpost şi spera 
să-l poată lua prin surprindere pe atacator. Îşi dorea să fi avut pușca 
de calibrul 45 la el. 

Strângând în mână tocul micului său pistol, simţi în piept bătă- 
ile puternice ale inimii şi încercă să le regleze ritmul. Inspiră adânc, 
apoi încă o dată. Când inspiră a patra oară, o ploaie de gloanţe ciu- 
rui uşa și peretele din spatele ei. Săriră scântei şi se auziră şuierături 
şi pocnituri când gloanţele mușcară din rețeaua de computere. Îm- 
pușcăturile nici nu începuseră bine, că se şi opriră. 

Nicholas ştia că trebuia să respire, însă nu reușea de teamă să nu 
îşi dezvăluie locul unde se ascunsese. În schimb, apucă mai strâns 
arma şi se rugă ca niciunul dintre gloanţe să nu-i fi nimerit pe Nina 
Sau pe câini. 

Secundele se scurgeau, iar el se întrebă dacă nu cumva atacatorul 
trecuse la celelalte camere, însă știa că lucrurile nu se opreau aici; mai 
ales că mânerul sferic începu să se rotească, iar ușa se deschise uşor. 

Se pregăti să facă față unui dispozitiv cu ajutorul căruia se crea 
confuzie. Auzise că efectele unei grenade incendiare puteau fi dimi- 
nuate dacă închideai ochii, îţi băgai degetele în urechi şi deschideai 
puţin gura ca să stabilizezi presiunea, ceea ce şi făcu. 

Numără până la trei, dar când nu se întâmplă nimic, deschise 
ochii şi privi. Primul lucru pe care îl văzu fu un amortizor, urmat 
repede de o porţiune de țeavă şi apoi de un dispozitiv pentru prote- 
jarea mâinilor. În curând văzu întreaga armă, precum şi persoana 
care o ţinea în mână. 

Atacatorul se furişă cu băgare de seamă în încăpere, mişcându-şi 
pușca dintr-o parte într-alta. 

„Încă doi paşi, gândi Nicholas. Încă doi paşi.“ 

Atacatorul făcu un pas, dar când să îl facă şi pe al doilea ceva îi 
atrase atenţia. 

» Nu te opri. Încă un pas.“ 

Dar bărbatul se opri, apoi o luă în altă direcție. Se ducea către 
baie. Nicholas trebuia să acţioneze. 


230  BRADTHOR 


Ridicând puţin capacul valizei goale în care se ascundea, el îşi 
ridică arma. „Întoarce-te aici“, se rugă el în tăcere, însă atacatorul 
nu se răzgândi. 

Dacă mai făcea trei paşi, dispărea din raza vizuală a lui Nicho- 
las. O împuşcătură din acel unghi nu i-ar fi fost fatală, dar nu avea 
de ales. Încercă să se liniştească, apoi îşi ridică arma. 

Gloanţele de calibrul 22 țâşniră din mica lui armă, lovindu-l pe 
atacator în fese şi în partea din spate a piciorului stâng. Acesta ţipă de 
durere şi se întoarse cu fața la atacatorul lui. Când îl văzu, Nicholas 
strigă la câini în ruseşte. 

De îndată ce atacatorul se întoarse şi încercă să îl repereze pe cel 
care îl împuşcase, câinii năvăliră din baie. 

Argos sări în aer şi ateriză pe spatele bărbatuiui în vreme ce 
Draco îi atacă piciorul rănit. Împreună, reușiră să îl trântească la pă- 
mânt și să îl sfâşie. 

În cădere, bărbatul scăpase arma din mână, iar Nicholas ieși din 
ascunzătoarea lui tocmai în momentul în care acesta scoase un cuțit. 
Ridică arma și încercă să ţintească, însă câinii îi obstrucţionau vede- 
rea. Nu voia să împuște pe careva. 

Când bărbatul îşi ridică mâna ca să lovească, Nicholas se feri din 
faţa lamei şi pară lovitura cu ajutorul armei lui. Se auzi sunetul dis- 
tinct scos de un metal care loveşte un alt metal. Din cauza impactu- 
lui, Nicholas căzu pe jos şi începu să bâjbâie după armă. 

Bărbatul, care ţipa în continuare în timp ce Argo şi Draco îl sfâ- 
şiau, ridică în aer cuțitul şi se pregăti să lovească. Nicholas se trezi 
brusc pe traiectoria acestuia. El încercă să își recupereze arma, ca să 
pareze măcar lovitura, dacă nu reușea mai mult, însă ştiu că nu va fi 
îndeajuns de rapid. 

Neavând de ales, el apucă țeava fierbinte a armei lui tocmai în 
momentul în care se auzi o pocnitură înfundată. Atacatorul scăpă 
cuțitul pe jos, sângele începu să-i țâşnească, iar acesta scoase un ți- 
păt sfâşietor. 

Nicholas se îndepărtă repede de atacator şi îşi apucă arma, apoi 
îşi ridică privirea şi o văzu pe Nina, care, cu ochii îngroziți de spaimă, 
ținea puşca atacatorului în mână. 

VIRGINIA 


Carlton se uită cu ochii pe jumătate închiși la ceasul deşteptător 
ieftin din camera de motel, înainte să ridice telefonul mobil care vibra 
lângă pat. Dăduse numărul unei singure persoane şi trebuia folosit 
doar în caz de maximă urgenţă. El îl deschise şi îl duse la ureche: 

- Spune. 

Era Banks şi vorbea codificat. 

- Se pare că cineva şi-a dat seama că eşti în zonă şi ţi-a coman- 
dat una din acele cravate de cowboy elegante. 

Fusese dat în urmărire generală. Indiferent cine erau oamenii 
aceştia, se foloseau de forţele de ordine ca să lărgească raza de acțiune. 

- Când? 

- Pe la miezul nopții, răspunse Banks. Tocmai am aflat. 

- Despre ce este vorba? 

Banks îi făcu un scurt rezumat. Aveau o poză recentă cu el, dar nu 
aveau o descriere a vehiculului pe care îl conducea sau a numerelor 
de înmatriculare. Asta nu îl prea încânta, deoarece le vor descoperi în 
curând. Vor începe cu Virginia şi vor mări aria de căutare. Deoarece 
forţele de ordine locale organizau filtre în diferite hoteluri şi mote- 
luri, în cele din urmă vor descoperi unde stătuse. Era doar o chesti- 
une de timp până când îi vor găsi jeepul. Trebuia să scape de el. 

- Altceva? întrebă Carlton. 

Coborâse deja din pat şi îşi îngrămădea cele câteva lucruri 
într-o valiză mică. De îndată ce convorbirea se va încheia, el va 
dezmembra telefonul şi va împrăştia piesele. Nu îl mai putea folosi 
în siguranță. 

- Am afla ceva. Aştept doar confirmarea. Când o voi avea, o voi 
lăsa în cutie. 

- Înţeles. 

- Între timp păzeşte-ți spatele, zise Banks. Acum sunt mai mulți 
ochi ațintiți asupra ta. 

- Şi tu la fel, răspunse Carlton. De îndată ce închizi, scapă de te- 
lefonul de pe care m-ai sunat. 

Carlton scoase bateria din telefon, luă cartela SIM şi rupse apara- 
tul în două în locul unde erau îmbinările. După ce verifică cu atenție 
camera, stinse lumina şi se apropie de fereastră. Ascuns în spatele 
draperiilor, aruncă o privire în parcare. Nu se vedea nicio mişcare. 

După ce îşi vâri Coltul 1911 la brâu, îmbrăcă haina, trase fer- 
moarul valizei şi mai verifică o dată parcarea înainte să iasă afară. 

Singura modalitate prin care putea face rost de un altvehicul fără 
să i se dea de urmă era să fure unul. Se gândi la puţinele variante pe 
care le avea în timp ce descuie portiera jeepului şi sări înăuntru. Îşi 
porni laptopul şi îl aşeză pe scaunul din dreapta. McDonald's oferea 
Wi-Fi gratuit; exista unul la vreo trei kilometri mai încolo. leşi din 
parcarea motelului şi o luă într-acolo. 

Încă de la începutul carierei sale, Carlton învățase că factorul cel 
mai important de care trebuie să ţii cont când furi o maşină este să 
furi una a cărei dispariţie să nu fie observată de nimeni, cel puțin nu 
imediat. De zeci de ani spionii preferau să vâneze parcările cu plată. 
Nu trebuia decât să aştepţi să apară cineva, să parcheze şi să se urce 
în autobuzul expres. De îndată ce autobuzul pornea din loc, te apu- 
cai de treabă. Dar asta se întâmpla mai demult. 

Dacă unii din breaslă preferau această metodă, Carlton nu o 
agrea din mai multe motive. Având în vedere evoluţia tehnologiei, 
majoritatea maşinilor erau prevăzute cu sisteme electronice sofisti- 
cate, care împiedicau pornirea motorului fără cheie dacă nu aveai 
unelte speciale, pe care Carlton nu le avea. Asta însemna că trebuia să 
caute un vehicul mai vechi. N-avea de unde să ştie cât timp va fi nevoit 
să aştepte într-o parcare izolată până să apară un astfel de vehicul. Cu 
cât ar fi aşteptat mai mult, cu atât ar fi fost mai tentat să aleagă un ve- 
hicul care fusese deja lăsat acolo pentru o perioadă nedeterminată 

de timp. Dacă ar fi cedat acestei tentaţii, s-ar fi putut trezi că alege o 
mașină al cărei proprietar ar fi putut să se întoarcă în orice clipă. 

Când furai o maşină dintr-o parcare cu plată, cea mai mare pro- 
vocare o reprezenta securitatea. Spionii nu erau singurii care prefe- 
rau acest gen de parcări ca să şterpelească o maşină. Erau şi preferatele 
hoţilor profesionişti, astfel încât administratorii acestor parcări se 
străduiau din răsputeri să împiedice furtul. Pe scurt, nu merita oste- 
neala. Cu atât mai mult cu cât exista o altă variantă mai bună. 

După ce opri într-o parcare peste stradă de McDonald's, Carlton 
se conectă la reţeaua lor Wi-Fi, deschise motorul de căutare și intro- 
duse termenii de căutare. În mai puțin de o secundă, primi rezultatele, 
împreună cu o hartă marcată cu cinci „pioneze digitale“. El răsfoi pa- 
ginile web căutând fiecare loc, apoi iniţie o supraveghere virtuală 
folosindu-se de imaginile străzilor care apăreau pe hartă. Dintre cele 
cinci, doar una îndeplinea toate criteriile de pe lista lui. După ce îşi 
stabili ruta, el închise computerul şi o porni la drum. 

De la ultima lui întâlnire cu Banks, nu renunțase deloc la gândul 
că nu va reuşi să deconspire acea conspirație în care fusese vârât 
folosindu-și doar inteligenţa. Însă era prea vastă şi existau mult prea 
multe goluri, prea multe semne de întrebare. Indiferent cine-ar fi 
pus ochii pe el şi pe oamenii lui, deținea o influență incredibilă la un 
nivel foarte înalt. Încă nu ştia care era miza sau ce plănuiau să facă, 
dar presimțea că era ceva foarte important. Acest lucru însemna că 
toți cei implicaţi îşi vor lua măsuri maxime de precauţie. 

Cel mai probabil aveau şi experiență operaţională în acest dome- 
niu. Banks fusese de acord cu el în această privință. Pentru a crea şi 
a întreține o minciună de asemenea amploare şi pentru a o presăra 
apoi cu nenumărate crime, arhitecții acesteia trebuie să fi avut o 
relaţie extrem de apropiată cu Washingtonul. Aceştia trebuie să fi 
cunoscut toate dedesubturile. Trebuie să fi ştiut fiecare carte din joc, 
cum trebuia jucată fiecare şi cum puteau să își strecoare aşii fără ca 
altcineva să aibă o mână mai bună. Asta nu putea însemna decât un 
singur lucru - oamenii aceştia erau sau fuseseră, la un moment dat, 
implicaţi în cercurile puterii. 

Aceştia aveau nevoie de informații la prima mână şi de legături 
cu comunitatea serviciilor secrete şi cu cele trei ramuri ale guver- 
nului. Apoi mai exista şi componenta militară. 

Numai nişte soldaţi extrem de bine pregătiţi şi de specializați i-ar 
fi putut elimina pe agenții lui secreți. Nu erau simpli asasini plătiţi. 
Nu era imposibil de alcătuit o listă, iar Carlton începuse deja să facă 
asta. Nu puteau proveni decât dintr-un grup restrâns de unităţi-elită 
din lume - britanicii, poate ruşii, posibil australienii. Pentru a duce 
la bun sfârşit misiunea cu atâta precizie, trebuia ca aceştia să fie ex- 
trem de disciplinaţi, de aceea era aproape convins că ucigașii aveau 
experiență militară. 

Trebuia să ia în calcul şi varianta că fuseseră implicate şi forțele 
speciale operaţionale americane - deşi acest lucru era greu de di- 
gerat. Comunitatea FSO era mică şi foarte unită. Dacă echipele 
speciale nu erau cumva formate din oameni corupți care fuseseră 
înlăturați din comunitatea FSO, atunci îi era greu să-şi imagineze că 
agenţii secreți americani ar fi putut lupta împotriva propriilor 
compatrioți. Nu avea nicio logică. Cu toate astea, trebuia să ia în 
calcul toate variantele. 

Aceste întrebări nu îi dădeau pace în timp ce conducea. Anver- 
gura acestei afaceri era atât de vastă, încât nu se putea abține să nu se 
întrebe dacă nu cumva era vorba despre vreo lovitură de stat sau 
de ceva de genul acesta. Era singurul scenariu în jurul căruia putea 
aşeza cele câteva cioburi părând să reziste unei examinări critice. Ce 
alt motiv ar putea exista să-ți asumi asemeneariscuri? Ce alte motive 
ar exista ca lucrurile să se desfăşoare în acest mod? 

Carlton văzuse destule ca să ştie că astfel de conspirații existau. 
Propria lui organizaţie fusese implicată în împiedicarea celei mai 
complexe lovituri de stat de care auzise el vreodată. Oare acest com- 
plot avea vreo legătură? Sau era doar un atac pe care ei nu reuşiseră 
să-l descopere? 

Brusc avu sentimentul că poate nu era chiar atât de departe de 
adevăr. Undeva în mintea lui lovise un diapazon a cărui vibraţie în- 
cepu s-o audă. 

Încercaseră să nimicească șerpii care se târau afară din ascunză- 
toare; dar dacă acei şerpi nu erau nişte şerpi oarecare? Dacă erau 
parte integrantă dintr-o hidră cu multe capete? 

Nu cumva Carlton şi echipa lui avuseseră atâta succes retezându-i 
capetele, că monstrul nu avusese de ales decât să îşi întoarcă atenția 
asupra lor şi să-i atace? Cu cât se gândea mai mult la asta, cu atât 
ideea părea mai verosimilă. Dacă avea dreptate, atunci nu avea decât 
două opțiuni. Fie îl obliga pe monstru să iasă la lumină, fie intra după 
el în văgăună şi lupta cu el acolo. Indiferent ce variantă alegea, nu se 
îndoia de faptul că avea să fie una dintre cele mai periculoase misiuni 
la care luase parte vreodată. 

Tot restul drumului imaginea hidrei nu îi dădu pace. Încercă să 
facă legătura între toţi șerpii pe care îi omorâseră oamenii lui şi să 
găsească un numitor comun. 

Când ajunse la comunitatea pensionarilor de la marginea oraşului 
Richmond, îşi concentră atenţia asupra împrejurimilor. Era o zonă 
semirurală. La un kilometru şi jumătate se zărea o pădure. Trecând pe 
lângă obiectivul lui, intră în parcarea de lângă pădure şi opri. 

Scoase apoi din cutia pentru scule, care se afla în portbagajul 
jeepului, un ciocan, două șurubelnițe, clești, mănuși de cauciuc, un 
şperaclu şi o rolă subțire de bandă adezivă. Aşeză sculele într-o raniță 
mică, apoi o luă prin pădure către comunitatea pensionarilor. 

Era un centru care se întindea pe câteva hectare şi care includea 
mai multe clădiri diferite. Nu semăna cu un azil dubios unde copiii 
nerecunoscători îşi abandonau părinţii bătrâni. Cu împrejurimile în- 
grijite şi arhitectura elegantă, semăna mai mult cu o stațiune de lux. 

Comunitatea oferea mai multe opțiuni, de la vile la apartamente, 
inclusiv ajutor în desfăşurarea activităților de zi cu zi şi asistență me- 
dicală. Per total, existau mai mult de două sute de unități. Carlton 
era convins că va găsi acolo ceea ce căuta. În mai puţin de zece mi- 
nute, găsi. 

Din ziua în care oamenii cresc suficient de mult pentru a con- 
duce şi până în ziua în care mor, o maşină reprezintă pentru ei liber- 
tate şi independenţă. Acesta era şi motivul pentru care multor şoferi 
în vârstă le era greu să renunțe la maşinile lor. Mulţi, fie că erau legați 

sentimental, fie că refuzau să recunoască faptul că îmbătrâniseră, îşi 
păstrau maşinile mult timp după ce renunţau la condus. Dacă va 
face alegerea corectă, vor trece luni înainte ca proprietarul să îşi 
dea seama că mașina lipsea şi să anunţe poliția. Sau poate nu va ob- 
serva deloc. 

Înaintând printre șirurile de vehicule parcate în garajul deschis 
din spatele azilului, el observă un Cadillacvechi, care avea geamurile 
uşor fumurii. Văzând stratul de praf, el își dădu seama că maşina nu 
mai fusese condusă de ceva vreme bună. El făcu o examinare su- 
mară. Presiunea din pneuri era bună, iar numerele de înregistrare 
încă valabile. Singura problemă era dacă bateria funcționa. 

Vâri şperaclul înăuntrul garniturii de cauciuc de la portiera 
şoferului şi dezactivă încuietorile. Când deschise portiera, lumina 
interioară se aprinse, ceea ce însemna că bateria funcționa într-ade- 
văr. El urcă înăuntru, stinse lumina, închise portiera şi scoase din 
buzunar olanternă mică. Căută prin mașină să vadă dacă nu cumva 
proprietarul lăsase acolo o cheie de rezervă, dar nu găsi niciuna. 

După ce îşi puse lanterna mică în gură şi vâri şurubelniţa cu vârf 
lat în contact, Carlton îi aplică o lovitură puternică cu ciocanul, 
apoi încercă să o învârtă ca pe o cheie. Chiar dacă se strica cilindrul 
contactului, de obicei era suficient ca să pornească o maşină veche. 
Totuşi, în acel caz, metoda nu funcţionă, așa că scoase şurubelnița și 
trecu la planul B. 

Folosindu-se de şurubelnița cu capul în cruce, el desfăcu şuru- 
burile cu careerau prinse panourile de plastic din jurul axului vola- 
nului şi le dădu la o parte, lăsând să se vadă cilindrul contactului şi 
firele care treceau prin el. 

Se aplecă şi identifică firele care erau legate la baterie, precum 
şi pe cele de la dispozitivul de pornire. Îşi puse mănușile din plas- 
tic, luă cleştele şi tăie firele care erau legate la cilindru. 

Dezgoli capetele şi le răsuci ca să faciliteze trecerea curentu- 
lui. Apoi tăie firele care erau legate la dispozitivul de pornire, dez- 
goli capetele şi avu grijă să nu le atingă cu mâinile, altfel s-ar fi putut 
electrocuta. 


LISTA NEAGRĂ 237 


Ţinând în mâini câte un fir, inspiră adânc şi le uni. Cadillacul gemu, 
dar câteva secunde mai târziu motorul lui mare începu să huruie. 

Carlton despărți firele, rupse două bucăţi de bandă adezivă şi 
înfăşură capetele dezvelite. 

Montă repede panourile din plastic în jurul suportului pe care 
era fixat volanul, ascunse sculele în torpedo, băgă maneta în viteză şi 
ieşi încet din amplasament. 

Când ajunse în zona împădurită, îşi transferă echipamentul din 
portbagajul jeepului în cel al Cadillacului, apoi conduse jeepul pe un 
drum forestier, lung. 

În lumina săltăreață a farurilor, el zări o deschizătură îngustă 
printre copaci și o luă pe-acolo. Conduse cât putu de departe, apoi 
opri motorul. Mâzgăli pe un bileţel: „În drumeţie. Mă întorc în cu- 
rând“, în cazul în care cineva ar fi dat peste jeep. 

O luă prin pădure până ajunse la drumul forestier care ducea 
înapoi la Cadillac. Când ieşi din pădure, în minte îi apăru din nou 
imaginea hidrei, iar el începu să plănuiască ceea ce trebuia să facă 
în continuare. 


CAPITOLUL 42 


TEXAS 


După ce verifică trupurile celor doi bărbaţi de afară şi se 
încredință că erau morţi, Harvath se strecură în casă. Auzi strigăte de 
agonie din dormitorul principal. Din fericire, vocea era prea groasă 
ca să fie a lui Nicholas. 

Furişându-se de-a lungul coridorului, privind prin luneta ter- 
mică şi ţinându-şi arma pregătită, Harvath ajunse pe la mijlocul 
distanței când Draco ţâşni afară pe coridor şi începu să latre. Botul 
câinelui era plin de sânge, iar privirea sălbatică, de parcă înnebunise. 
Nu dădu niciun semn că l-ar fi recunoscut pe Harvath. De fapt, pă- 
rea pregătit de atac. 

- Uşurel, băiatule, zise încet Harvath, dar câinele continuă să 
latre și să vină spreel. Nu voia să-i facă rău animalului, dar nici nu 
voia să strige şi să se dea de gol. 

Această confruntare fu întreruptă de glasul lui Nicholas care se 
auzi din cameră. 

- Cine-i acolo? strigă el. 

- Rubber Duckie, zise Harvath, ştiind că nu trebuia să răspunzi 
niciodată cu „eu“ la întrebarea „care eşti?“ 

Piticul strigă o comandă în ruseşte, iar câinele se opri din lătrat 
şi se întoarse în dormitor. Harvath îşi ţinu arma pregătită şi o apro- 
pie de piept, după care îl urmă pe câine. 

Se opri lângă tocul uşii şi lăsă în jos luneta. Prin uşa deschisă se 
revărsa o strălucire slabă, iar el auzi din nou vaietele bărbatului. 

- Eşti bine? 

- Da, răspunse Nicholas. Poţi intra. 

Harvath privi pe după colț înainte să îşi facă apariţia în cadranul 
ușii. Un bărbat de douăzeci şi ceva de ani zăcea întins pe jos, acope- 
rit de sânge. Argos, al cărui botera plin de sânge, stătea în apropiere. 
Echipamentul computerizat al lui Nicholas fusese distrus aproape în 
întregime. Un laptop extrem de avariat oferea destulă lumină cât să 
poți vedea în jur. 

Draco şedea lângă Nicholas, care îl păzea pe atacatorul rănit cu 
arma lui mică M3. Nina nu era nicăieri. Harvath dădu să întrebe ce 
se întâmplase cu ea, când auzi pe cineva vomitând în baie. 

Păşi în cameră şi îşi îndreptă pistolul către tânărul care sângera 
pe jos. Câinii îl sfâşiaseră. Din câte putea observa, Harvath se în- 
doia că avea să supraviețuiască. 

- Sunteţi bine? îl întrebă din nou pe Nicholas. 

- Nina este în stare de şoc, dar suntem bine. 

Harvath scoase pistolul micuţ, calibrul 45 din buzunar şi i-l 
aruncă lui Nicholas. 

- Poftim, zise el. Supraveghează-l cu ăsta. 

Nicholas luă acea armă care era mai puternică şi făcu aşa cum 
îi ceruse Harvath. 

Când se apropie de puştiul care zăcea pe jos, el îi făcu semn lui 
Nicholas să îl cheme la el pe Argos. 

- Nu, se împotrivi Nicholas. A venit să ne omoare. Lasă-i pe câini 
să-l termine pe nemernic. 

Harvath îi aruncă o privire furioasă. 

- Ține-ţi câinii deoparte. Este un ordin! 

Nicholas se domoli. Rosti o comandă în rusește, iar câinii se re- 
traseră lângă el. 

Harvath se uită la atacator și îşi dădu seama cu nu avea nevoie de 
armă. O vâri în spatele blugilor, apoi se aplecă şi îl ridică pe puşti în 
şezut, rezemându-l cu spatele de pat. 

Era o treabă neplăcută. Când reuşi în cele din urmă să-l prop- 
tească şi îşi luă mâinile de pe el, acestea erau pline de sânge. 

Atacatorul era foarte grav rănit. Avea fața desfigurată, câinii îi 
sfâşiaseră membrele şi coapsele, iar gâtul semăna cu un hamburger 
din carne crudă. Harvath se miră că reuşea să scoată vreun sunet. 
Când bărbatul încerca să inspire, scotea un şuierat care era acoperit 
de gemete. Era incredibil că nu avea convulsii. 

- Eşti grav rănit, îi zise pe un ton blând Harvath. Am o trusă de 
prim-ajutor şi voi încerca să te ajut, dar înainte de asta, vreau să-mi 
răspunzi la câteva întrebări. Cine eşti? Cine te-a trimis aici? 

Puştiul avea o privire rece, goală. Începea să respire întretăiat. 
Se auzi un gâlgâit când tuşi şi scuipă sânge. 

- Nu îţi va răspunde, zise Nicholas. Lasă-mă să asmut câinii pe el. 

Argos şi Draco începură din nou să mârâie. 

- Îţi spun încă o dată! izbucni Harvath. Ţine-ţi câinii sub con- 
trol. Întorcându-şi din nou atenția asupra prizonierului, el spuse: De 
tine depinde. Am şi calmante. Te putem stabiliza şi duce la un spital. 
Tu hotărăşti. Doar spune-mi cine eşti şi cine te-a trimis. 

Puştiul avea aceeaşi îmbrăcăminte ca şi tovarăşii săi morţi, de 
afară. Purta pantaloni 511, bocanci de luptă şi o bluză de trening 
prea mică pentru el, luată probabil de la unul dintre bărbaţii pe care 
el şi tovarășii lui îi omorâseră în canalul de apă. La mână purta un 
ceas Suunto, versiunea militară, preferatul soldaților din FSO. Avea 
părul negru, tuns scurt şi o construcție atletică. În alte circumstanțe, 
ar fi putut fi un soldat tânăr din trupele SEAL sau din trupele de co- 
mando pe care le instruise Harvath şi alături de care participase, la 
un moment dat în cariera sa, în anumite misiuni. 

Aşteptă ca puştiul să zică ceva, dar cum nu primi niciun răs- 
puns, Harvath continuă: 

- Toţi soldaţii cu care am lucrat sunt soldaţi buni şi cinstiți şi 
şi-au vărsat sângele pentru ţară. Acum sunt morţi, ucişi de aceleaşi 
persoane care v-au trimis să ne omorâţi pe noi. 

Cu toate că puştiul suferea cumplit, îşi înclină capul într-o parte 
şi se uită la Harvath. Nu mai gemea. Pupilele începură să i se dilate. 

- Ceea ce v-au spus ei nu este decât o minciună, zise Harvath. 
S-au folosit de voi. Totul trebuie să ia sfârșit aici şi acum. Dacă mă vei 
ajuta, nu va mai muri nimeni. 

Se scurseră câteva clipe. Când puştiul deschise gura ca să vor- 
bească, se auzi un horcăit. Cuvintele care i se formară pe buzele sfâşiate 
abia puteau fi înțelese, iar Harvath fu nevoit să se aplece ca să audă. 

- Bremmer, şopti tânărul. Chuck Bremmer. 

Lui Harvath i se păru cunoscut acest nume de pe vremea când 
făcuse parte din Serviciul Secret prezidenţial. Existase un ataşat al 
Ministerului Apărării la Casa Albă cu numele de Bremmer. 

- Te referi la colonelul Chuck Bremmer? 

Nu primi niciun răspuns. Puştiul intrase în fibrilație şi începuse 
să gâfâie. 

Harvath îşi repetă întrebarea, încercând să distingă pe chipul 
tânărului un semn de încuviințare. Dar nu văzu decât o privire rece, 
neînsuflețită. Câteva secunde mai târziu, gâfâitul încetă. 

Harvath îi verifică pulsul. Murise. 


CAPITOLUL 43 


După ce îl ajută pe Nicholas să facă curățenie, Harvath întocmi o 
listă cu instrucțiuni înainte să plece cu Denaliul. Era duminică, la 
primele ore ale dimineții, iar cei mai mulți dintre angajaţii fermei se 
aflau încă prin barurile din oraş. O postase pe Maggie Rose pe dru- 
mul care ducea la proprietate ca să se asigure că niciunul nu avea 
să intre într-un potențial schimb de focuri. Deoarece pericolul tre- 
cuse, voia să-i ceară din nou ajutorul. 

Camioneta ei era parcată pe marginea drumului, iar el trase ală- 
turi ca să poată vorbi de la volan. 

Ea începu să-l întrebe impacientată. 

- Eşti bine? Restul sunt bine? 

Harvath îşi întinse mâna prin geamul deschis ca să îi atingă 
brațul. 

- Toată lumea e bine. Nu-ţi face griji. 

Maggie aşteptă să i se explice ce se întâmplase, măcar un rezu- 
mat scurt, dar nu primi nicio explicaţie. Trecură câteva clipe până 
se linişti. 

Harvath îşi dădea seama că era nedumerită. 

- Maggie, ascultă, zise el. Cu cât ştii mai puţin, cu atât mai bine. 
În regulă? Bărbaţii care au venit la fermă nu mai sunt o problemă. 
Hai să lăsăm lucrurile aşa cum sunt. 

- Ce vrei să spui? 

El zâmbi, încercând să o liniștească. 

- Vreau să spun că n-ai de ce să-ţi mai faci griji. Bine? 

Încă nedumerită, Maggie încuviinţă din cap. 

- În regulă. Şi-acum, cunoşti pe cineva care are un computer pe 
care să-l putem folosi? Cineva care nu are nicio legătură cu ferma? 

Ea se uită la ceas înainte să răspundă. 

- Cred că da. 

Harvath căută o bucată de hârtie prin maşină şi ceva cu care să 
scrie. După ce găsi ceea ce căuta, el mâzgăli o adresă de web şi mai 
multe înşiruiri de numere. Îi întinse bilețelul şi îi explică ce tre- 
buia să facă. 

Maggie asculta în timp ce privea cu atenţie ceea ce părea a fi o 
listă cu numere de serie, apoi repetă instrucțiunile pe care le pri- 
mise de la el. 

- Atât? întrebă ea. 

- Atât, răspunse Harvath. După ce primeşti confirmarea, 
noteaz-o pe hârtie şi apoi întoarce-te la fermă. 

Maggie se uită din nou la ceas. 

- Ce comanzi totuşi în toiul nopţii? Nu înţeleg. De unde ştii că 
va fi cineva acolo ca să se ocupe de comandă? 

- Va fi cineva acolo. Nu-ţi face griji. 

Ea ridică din umeri şi dădu din cap. 

- Barurile se vor închide în curând. Ce planuri ai cu personalul 
care se va întoarce? 

- Atâta timp cât nu se vor apropia de casa pentru oaspeți, totul 
va fi în regulă. 

- N-or să se apropie. Vor continua petrecerea într-una din căsuțele 
lor, dar nu vei vedea picior de angajat pe proprietate până dimineaţă. 

- Şi tu? Când te vei întoarce? 

Ea căzu pe gânduri o clipă. 

- Am nişte prieteni care locuiesc aproape de oraş. Cred că voi 
avea nevoie douăzeci de minute să ajung acolo şi douăzeci de minute 
să mă întorc, plus cât va dura până voi reuşi să-i trezesc şi să trimit 
comanda ta. Eşti sigur că nu pot să-i sun să-i anunț? 

Harvath clătină din cap. 

- Da. Nu folosi telefonul. De fapt, vreau să scoţi bateria din tele- 
fon chiar acum. 

Maggie clătină din cap şi făcu întocmai. 

- Mulţumesc, zise el. Să nu te opreşti pe drum. Ne vedem 
într-o oră. 

Fără să aştepte răspunsul, el băgă în viteză, întoarse camioneta 
şi o porni către fermă. 

Ajuns acolo, parcă în spatele clădirii unde erau ţinute vehicu- 
lele. Trebuia să se mişte repede. 

Un set de uşi duble, înalte dădea într-o hală mare din beton, pre- 
văzută cu mese din oţel neoxidabil. Deasupra atârnau nişte troliuri, 
un sistem de prindere cu cârlige, iar pe jos, în pardoseală, era săpat un 
şanţ îngust de-a lungul căruia se aflau nenumărate găuri. În partea 
laterală a zonei unde era procesată carnea se afla camera frigorifică. 

Zări un cărucior, iar într-un dulap de lângă acesta, nişte saci 
mari în care era ambalată carnea. După ce găsi un şorţ şi o pereche 
de mănuşi groase din cauciuc, el ieşi din clădire, încărcă totul în 
Denali şi se îndreptă către casa pentru oaspeți. 

Prima lui oprire fu la pâlcul de arțari. Trupul lunetistului se afla 
exact în locul unde îl lăsase el. Un cadavru era întotdeauna greu de 
manevrat din cauza greutăţii, iar el nu reuşise să parcheze camio- 
neta mai aproape. După ce îşi puse şorțul şi mănuşile din plas- 
tic, vâri trupul într-un sac şi folosi căruciorul ca să îl transporte 
până la mașină. 

Se aplecă, azvârli trupul pe umărul drept, se ridică şi îl cără până 
la portbagaj. Celelalte două cadavre de lângă casa pentru oaspeţi 
fură la fel de grele. Oprindu-se lângă fiecare trup, el le înfăşură ca 
pe nişte mumii în saci, le azvârli în SUV, apoi se asigură că strânsese 
toate armele lor. Singurul de care mai trebuia să se ocupe era cada- 
vrul din casă. 

Când intră în cameră, el îi găsi pe Nicholas şi, spre surpriza lui, 
pe Nina - care ieşise din stare de şoc - puşi pe treabă. 

Cei doi împachetaseră deja ceea ce mai putură recupera din 
echipamentul lui Nicholas şi îl aşezase lângă peretele dinspre mia- 
zăzi. Lângă noptieră se aflau un mop, o găleată, precum şi alte pro- 
duse de curățat pe care le aduseseră din bucătărie. 

Niciunul nu se atinse de cadavrul ultimului atacator, dar Harvath 
nici nu se așteptase la asta. Nicholas era prea mic, iar Nina nu era 

făcută pentru aşa ceva. Bărbatul rămăsese exact în poziția în care mu- 
rise, rezemat de pat. Unuldintre ei îl acoperise cu un cearșaf. În zona 
unde se îmbibase cu sânge, cearşaful se lipise de trupul mortului. 

- Ce facem cu ăsta? întrebă Nicholas când îl văzu pe Harvath 
uitându-se la cadavrul sfâşiat. 

Harvath îşi ridică mâna pe care avea trasă mănușa. 

- Mă ocup eu de el. Voi terminaţi-vă treaba. 

- Ce facem cu echipamentul distrus? 

- Lasă-l. Luăm cu noi doar ceea ce este necesar, răspunse el. O voi 
ruga pe Maggie să arunce restul. Poate fi detectat? 

- Nu, zise Nicholas. L-am golit şi am scos unităţile centrale. 

- Şi stickul Carolinei? 

Piticul se bătu uşor pe buzunarul din față. 

- L-am salvat. 

Harvath se duse la baie şi ținu uşa pentru Nina. 

- Voi încerca să mă mişc cât mai repede. Poate vrei să aştepţi aici. 

Nu fu nevoie să-i explice de ce voia ca ea să stea în baie câteva 
minute. Ştia ce avea de gând să facă în momentul în care îi văzu 
mănușile şi şorțul. 

După ce ea intră în baie, el închise ușa, se duse după căruciorul 
pe care îl lăsase pe coridor și îl aduse înăuntru. 

- Ce-ai de gând să faci cu cadavrele? întrebă Nicholas. 

- Dacă am avea timp, le-am transporta cu maşina în cel mai în- 
depărtat colț al fermei, am săpa o groapă mare şi am astupa-o cu o 
strat gros de ciment. 

- Şi având în vedere că nu avem timp? 

- Trecem la planul B. 

Nicholas nu se sinchisi să întrebe care era planul B. În schimb, 
făcu un pas în spate şi îl urmări pe Harvath cum înveleşte cadavrul 
în sac. După ce aşeză trupul în cărucior, acesta spuse: 

- Spune-i Ninei să te ajute să-ți duci echipamentul lângă intrare. 
După ce terminaţi, frecaţi bine pardoseala. Aveţi grijă să nu rămână 
niciun strop de sânge. 

Piticul încercă să își păstreze calmul, însă Harvath îşi dădu 
seama că era la fel de înspăimântat ca şi Maggie. Nicholas îşi ridică 

degetul mare, iar Harvath ieşi pe uşă, împingând căruciorul în care 
se afla cadavrul. 

Când ajunse la SUV, azvârli trupul în portbagaj, alături de cele- 
lalte, apoi intră din nou în casă. După ce Nicholas şi Nina aduseseră 
valizele lângă uşă, Harvath le luă şi le aşeză una peste alta pe aco- 
perişul maşinii. Le prinse cu nişte frânghii de barele portbagajului 
de deasupra. După ce le mai verifică o dată să se asigure că erau 
bine legate, se urcă în maşină şi se îndreptă către clădirea destinată 
activităților de recreere. 


CAPITOLUL 44 


Mai erau două ore până să se crape de ziuă, când se auziră pri- 
mele zgomote produse de un avion Pilatus PC-12 cu turbopropul- 
soare care survola ferma. 

Harvath aprinse farurile Denaliului. Maggie apăsă pe întrerupă- 
tor ca să aprindă luminile pistei de aterizare. Cei doi îşi luaseră deja 
rămas-bun, iar Harvath o instruise ce să spună despre cadavrele din 
canalul de apă. Era destul de inteligentă încât să înţeleagă de ce el nu 
voia ca ea să vadă ce încărca în avion. Era pentru binele ei. 

După ce avionul alb cu albastru ateriză, acesta întoarse la capă- 
tul pistei şi se îndreptă înspre locul unde era adunat micul grup. 

După ce trase lângă bagajele lor, avionul se opri, iar singurul 
motor cu turbină încetă să se mai învârtă. După ce uşa principală se 
deschise, iar scările fură coborâte, din avion ieşi un bărbat proaspăt 
ras, în jur de cincizeci de ani. 

Avea părul castaniu şi des. Era îmbrăcat într-o cămaşă de blugi, 
pantaloni crem şi ghete. Acesta analiză grupul adunat lângă pistă, 
echipamentul și cei doi câini uriași, apoi îi făcu cu mâna lui Harvath. 

Acesta îl salută la rândul lui şi îl privi pe pilotul cel vânjos cum 
coboară scările. 

Bărbatul traversă pista, iar Harvath își întinse mâna. 

- Mulţumesc că ai venit, Mike. 

Pilotul îl îmbrăţișă călduros, ridicându-l în braţe. 

- Pe cinstea mea c-am venit! Doar ţi-am spus asta mereu. N-am 
crezut însă că voi veni în toiul nopţii. După ce-l lăsă jos, bărbatul 
făcu un pas în spate şi îi cercetă şi pe ceilalți. Dumnezeule, ce grup 

straşnic de pasageri! Îşi cobori privirea ca să se uite la Nicholas, 
apoi adăugă: Ce naiba mai faci? Eşti pregătit de zbor? 

Mike Strieber era o figură. Avea întotdeauna o glumă la îndemână 
şi privea orice situație cu umor. Era de un optimism molipsitor. 

Născut şi crescut în San Antonio, el se înrolase în marină după 
ce îşi obținuse diploma de inginer, deoarece voia să tăbăcească fun- 
duri și să piloteze avioane. Pilotă tot felul de aeronave înainte să îşi 
dea seama că, de fapt, nu avioane îşi dorea să piloteze, ci elicoptere. 
Strieber îşi urmă vocaţia fără să lase nimic să-i stea în cale. 

Dovedindu-se un pilot de elicopter excelent, în cele din urmă 
ajunse în Marine Elicopter Squadron One, sau HMX-1, escadrila 
care îi transporta pe preşedinte, pe vicepreşedinte, pe membrii ca- 
binetului, precum şi alte personalități de vază. Cei doi se cunoscu- 
seră şi se împrieteniseră pe vremea când Harvath făcea parte din 
serviciile secrete ataşate biroului prezidențial. 

Când se retrase din marină şi din HMX-1, Strieber hotărî să se 
întoarcă la prima sa dragoste, ingineria. Avusese ideea unei lanterne 
tactice, proiect care i se părea destul de util. Încă o dată, el îşi urmări 
scopul cu toată determinarea şi deveni destul de cunoscut. 

Lanternele lui Strieber, precum şi o linie ingenioasă de cuțite pe 
care începuse să o fabrice erau atât de cerute de către armată, poli- 
ție şi cetățenii de rând, încât angajaţii lui Mike lucrau zi şi noapte. 
Având în vedere că trupele Statelor Unite îşi desfăşurau misiunile în 
zone orare diferite, avea mereu grijă ca pagina lor de web să fie ve- 
rificată în permanenţă, la fel şi e-mailurile. Era foarte strict când 
venea vorba despre clienți. Aşa era el, iar succesul lui nu era decât o 
reconfirmare. Harvath nu avusese niciun dubiu că avea să înțeleagă 
mesajul codificat pe care i-l trimisese prin Maggie. Poate pentru ea 
cuvintele nu avuseseră nicio noimă, nici coordonatele de latitudine 
şi longitudine, care semănau cu nişte numere de serie, însă Mike nu 
avusese nicio problemă să le descifreze. 

- Încotro? întrebă Strieber. O spuse pe un ton vesel, de parcă 
Harvath ar fi fost cel mai important client al lui şi dorea să-l 
mulțumească. 

Harvath făcu un gest către Denali și îi arătă sacii din portbagaj. 

- Trebuie să scap de ăştia. 

Nu era nevoie să desfacă sacii ca Strieber să-şi dea seama ce se 
afla înăuntru. 

- Când ţi-am spus gluma aceea că un prieten te ajută să te muţi, 
dar un prieten adevărat te ajută să muţi un cadavru, nu vorbeam 
serios, ştii asta, nu? 

- Nu aş vrea să te pun într-o situaţie jenantă, Mike, dar tipii ăş- 
tia au omorât câțiva oameni în seara asta şi au încercat să mă eli- 
mine şi pe mine. Şi-au meritat soarta. 

Strieber ştia destul de multe lucruri despre perioada în care 
Harvath făcuse parte din trupele SEAL şi ştia şi cu ce se îndeletni- 
cea de când plecase de la Casa Albă şi din serviciile secrete ca să nu 
pună prea multe întrebări. 

- Atunci ar trebui să o iau ca pe o misiune oficială, nu? 

Harvath încuviință din cap. 

- În regulă, răspunse Strieber. După ce scăpăm de rufele mur- 
dare, ce mai pot face pentru tine? 

Harvath arătă către locul unde se aflau Nicholas, Nina şi cei doi 
câini şi spuse: 

- Sper să-i ascunzi o perioadă. Într-un loc sigur. 

- Cred că se poate rezolva. Dar tu? 

- Îţi povestesc după ce decolăm. 

Mike păru mulțumit de răspunsuri. După ce măsură din priviri 
pasagerii, bagajele lor şi tot ce avea Harvath în maşină, Strieber în- 
cepu să facă calcule legate de distribuirea greutăţii şi de decolare. 

Harvath propuse ca Nina şi Nicholas să urce la bord împreună 
cu câinii, iar el şi Mike să se apuce de treabă. 

În douăzeci de minute avionul fu încărcat. După ce Strieber ter- 
mină verificările premergătoare zborului, îi făcu semn lui Harvath 
că totul e în ordine. Acesta urcă în avion în spatele lui, trase scara şi 
închise uşa aeronavei. Se asigură că Nicholas, Nina şi câinii erau pre- 
gătiți de zbor, apoi intră în cabină şi se aşeză pe scaunul copilotului. 

Când îşi puse căştile pe cap, Strieber îl întrebă: 

- Gata? 

- Gata, răspunse Harvath. 

Câteva minute mai târziu, se aflau la capătul îndepărtat al pistei, 
iar Mike porni motorul uriaş al aeronavei. Aveai impresia că stăteai 
călare pe un pursânge la linia de plecare. Avionul masiv vibra şi pă- 
rea nerăbdător să decoleze. 

- Decolăm, zise Strieber şi eliberă frânele, aeronava țâșnind ca o 
săgeată pe pistă. 

Harvath privi aparatura de la bord în timp ce viteza creştea din 
ce în ce mai mult. Strieber trase de manetă, iar pasărea lucioasă se 
desprinse de sol. 

O luară către sud, apoi schimbară traiectoria şi se îndreptară că- 
tre est, în direcţia oceanului. 

Norii erau îndeajuns de sus încât să-i permită lui Strieber să 
aplice RZV, sau „Reguli de zbor la vedere“, ceea ce însemna că nu era 
nevoie să completeze un plan de zbor sau să anunţe unde fusese. 

Harvath scoase o hartă şi o desfăcu în poală. Folosind o lan- 
ternă cu filtru roşu pe care i-o dăduse Mike, ca să nu le afecteze ve- 
derea nocturnă, el îşi plimbă degetul de-a lungul litoralului şi puse 
o serie de întrebări. 

- Tu decizi, răspunse Strieber. Depinde de cât de repede vrei să 
fie descoperite trupurile. 

Harvath dorea ca trupurile să fie descoperite cât mai târziu po- 
sibil, poate niciodată. Avea doar două opțiuni: fie le arunca în mlaş- 
tina de lângă graniță, cunoscută sub denumirea de South Bay, fie în 
Golful Mexicului. Harvath nu ştia prea multe despre curenții ocea- 
nici şi nu putea fi sigur că, aruncând cadavrele în ocean, acestea nu 
vor ieşi la suprafață în apele de coastă ale Texasului sau în cele ale 
Mexicului. Orice variantă ar fi ales, decesele vor fi încadrate în ca- 
tegoria „omucideri“. Singura diferenţă era că autoritățile americane 
vor declansa o investigaţie generală, în timp ce mexicanii nici nu îşi 
vor bate capul cu asta. Harvath alese South Bay. 

Mike îi explică procedura şi îi dădu instrucțiuni cum să îi aşeze 
pe Nicholas, pe Nina şi pe câini, iar Harvath făcu întocmai. După ce 
îşi desfăcu centura de siguranță, se ridică din scaun, se duse în spa- 
tele avionului şi pregăti totul. 

Folosind o parte din echipamentul lui Mike, el îşi încropi o curea 
de care legă o funie lungă pe care o prinse bine de interiorul avionu- 
lui. La fermă, el tranşase fiecare cadavru, de la osul pubian şi până 
la stern şi le spintecase măruntaiele. Era singura metodă să elibe- 
reze gazele din cadavre. Dacă n-ar fi făcut asta, acestea s-ar fi umflat 
şi ar fi plutit la suprafață. În timp ce se ocupa de ele, el observă că doi 
dintre bărbaţi aveau tatuaje grosolane asemănătoare cu cele pe care 
le observase la atacatorul din Spania. 

După ce vâri trupurile înapoi în sacii pe care îi legă bine cu 
bandă adezivă, el înfășură în jurul gleznelor acestora un cablu gros 
din nailon. 

În spatele avionului se aflau puse grămadă opt greutăți de două- 
zeci de kilograme fiecare, pe care Harvath le luase din sala de antre- 
nament de la fermă. Legă o greutate de patruzeci de kilograme de 
glezna fiecărui cadavru, găuri sacii ca să permită gazelor în exces să 
iasă afară, apoi îi făcu semn pilotului că era pregătit. 

Strieber scăzu altitudinea avionului şi începu să descrie un arc 
larg. Când se apropiară de golf, el îi făcu semn lui Harvath să des- 
chidă uşa din spate. 

Suflul elicei şi huruitul motorului erau asurzitoare. Aerul sărat 
pătrunse în fuzelaj în timp ce aeronava cobora din ce în ce mai mult. 
Harvath privea în față în timp ce aştepta ultimul semnal. Douăzeci 
de secunde mai târziu, Mike luă lanterna, semnaliză repede de câ- 
teva ori, apoi Harvath împinse primul cadavru pe uşă afară. 


CAPITOLUL 45 


ÎNTERSECŢIA ANNAPOLIS 
MARYLAND 


Informaţia însemna cunoaştere, iar cunoaşterea însemna putere. 
Având acces la toate informaţiile, Craig Middleton dispunea de o 
putere nelimitată. Informaţia le conferea lui şi cercului restrâns din 
cadrul ATS puterea de a controla totul - banii, politicienii, totul, fie 
că oamenii trăiau sau mureau. Middleton se simţise întotdeauna stă- 
pân pe situaţie. Întotdeauna, mai puțin în momentul de faţă. 

Totul se desfăşurase conform planului până în momentul în 
care apăruse Caroline Romero. Făcuse o greşeală când îşi trimisese 
oamenii după ea. Misiunea eşuase, ea fusese ucisă, iar oamenii lui 
nu reuşiseră să recupereze stickul. Habar nu avea cât reuşise să afle, 
însă trebuia să presupună că indiferent ce descoperise, pentru el şi 
pentru ATS însemna un dezastru total. Nu putea permite să se în- 
tâmple una ca asta. Trebuia să recupereze stickul cu orice preț. 

Faptul că aflase că magazinul de lenjerie îi trimisese un colet su- 
rorii lui Romero fusese o mare descoperire, dar nu aflaseră acest amă- 
nunt la timp. Până să-şi trimită Bremmer oamenii acolo, sora acesteia 
dispăruse. Middleton avea presimţirea că în cutie nu se aflase doar 
lenjerie intimă. Caroline îi trimisese şi stickul. 

De asemenea, o instruise pe aceasta cum să se ascundă. Nina 
Jensen îşi abandonase apartamentul, cărțile de credit şi telefonul. 
Nu luase legătura nici cu prietenii ei, nici cu rudele. Dar din rapor- 
tul pe care Bremmer îl primise de la oamenii lui reieşea că ea reu- 
şise să îl contacteze pe piticul lui Carlton şi pe Scot Harvath. 

Middleton nu şi-ar fi putut imagina niciodată că aceste două 
persoane s-ar putea intersecta. Legătura trebuie să fi fost Caroline. 
La un moment dat, ea şi Trolul trebuie să se fi cunoscut. Aceasta îi 
trimisese stickul surorii ei, iar micuțul hacker îşi făcu de îndată in- 
trarea. Cel mai probabil, el fusese cel care luase legătura cu Harvath 
şi îl chemase în Texas. Faptul că reușiseră să scape era un lucru im- 
portant. Dacă administratorul fermei nu ar fi căutat informaţii pe 
Google, nu ar fi reuşit să-i localizeze prin intermediul internetului. 

Două echipe fuseseră trimise pe urmele lui Harvath, dar eşua- 
seră amândouă. De data asta însă Bremmer îşi instruise echipa pe 
care o trimisese în Texas să plaseze un om pe postul de lunetist. 
Middleton insistase să i se dea detalii, însă colonelul nu deţinea prea 
multe informații. Echipa urma să îşi încheie filajul şi să-şi stabilească 
propriul plan de atac. Primiseră instrucțiuni să nu ucidă fata până 
nu aveau să obțină stickul de la ea. Dacă erau nevoiţi să o tortureze 
ca să pună mâna pe el, aveau undă verde s-o facă. Odată ce aveau să 
intre în posesia lui, toate cele trei ţinte trebuiau eliminate. 

După îndeplinirea misiunii, echipa trebuia să şteargă orice urmă 
care să o incrimineze. La un moment dat, vor lua legătura. Atunci 
Bremmer le va spune cum să procedeze ca stickul să ajungă la el. 

Middleton nu reuşise să doarmă. Ştia că atacul urma să aibă loc 
cândva, în primele ore ale dimineții. Nu ştia dacă sora ascunsese: 
stickul undeva, însă se îndoia de asta. Cel mai probabil se afla în po- 
sesia ei, la fermă. Spera ca a treia încercare de a-l elimina pe Harvath 
să fie cea norocoasă, dar văzând că orele se scurgeau fără ca 
Bremmer să îl sune, Middleton începu să se îngrijoreze. 

În timp ce îşi turna încă un pahar de scotch, în minte îi apăru o 
altă problemă, Reed Carlton. Bătrânul spion era şiret ca un vulpoi. 
Era de neînchipuit cum reuşise să scape din flăcările iadului care îi 
cuprinseseră casa. Oamenii lui Bremmer stătuseră la pândă, pregătiți 
să îl omoare dacă reuşea să scape din dormitorul lui, care era încuiat 
mai ceva ca un seif. Nimeni nu îl văzuse ieşind din casă. Cu toții cre- 
zuseră că Carlton fusese mistuit de flăcări. Cu toate astea, când fumul 
se risipise, acesta fusese de negăsit. Parcă intrase în pământ. 

Deşi lui Middleton îi plăcea că fusese emis un mandat pe nu- 
mele lui Carlton, avea unele rețineri în ceea ce privea eficienţa poli- 
țiştilor în fața unui bărbat care fusese instruit de cei mai buni şi care 
îşi petrecuse decenii întregi intrând şi ieşind pe furiş din țările os- 
tile din lumea întreagă. 

Carlton şi Harvath păreau a fi croiți din acelaşi material. Amân- 
doi reuşiseră să scape de trupele criminale trimise de Bremmer. Fap- 
tul că reuşise să pună stăpânire pe contul de pe Skype al lui Carlton 
fusese o mutare inteligentă ca să-l localizeze pe Harvath, însă, ulte- 
rior, Middleton se întrebă dacă n-ar fi fost mai bine să aştepte să i se 
confirme moartea bătrânului spion. Ar fi putut folosi contul ca să îi 
atragă pe amândoi în capcană. 

Îşi dăduse seama de asta prea târziu. Avuseseră toate motivele să 
creadă că Carlton murise în incendiu. Ar fi fost o prostie din par- 
tea lor să nu profite de ocazie atunci când Harvath îşi făcuse apari- 
ţia pe Skype. 

Lăsându-se pe spătarul fotoliului din piele din biroul lui, 
Middleton învârti băutura din pahar. El îşi goli mintea şi încercă să 
refacă legăturile. Caroline o contactase pe sora ei. Aceasta îl contactase 
pe pitic. Piticul îl contactase pe Harvath care încercase să-l contacteze 
pe Carlton. Și Carlton pe cine contactase? 

Când primise raportul medicului legist, el îi adresase aceleaşi 
întrebări lui Schroeder. Era logic ca în caz de urgenţă Carlton să se 
ascundă într-un loc sigur şi să încerce să ia legătura cu cei care pu- 
teau să-i ofere protecţie, şi anume cu agenții lui secreți. 

Schroeder se puse pe treabă şi în curând se întoarse. ATS moni- 
torizase telefoanele mobile ale agenților lui Carlton. În decurs de do- 
uăzeci şi patru de ore de la incendiu, fiecare primise un mesaj care 
spunea: „Raport venituri: Țiței, Petrol & Lubrifiant.“ Nu era o coin- 
cidenţă. Trebuia să fie un cod. 

Telefonul de pe care fusese trimis mesajul avea încă semnal, iar 
Schroeder îl localizase într-o parcare pentru tiruri din Arizona. 
Anunţase poliția din Arizona, care trimisese câteva echipaje la lo- 
caţia respectivă în căutarea lui Carlton. Însă Middleton presimţise 
că ceva nu era în regulă. 

Când semnalul se puse din nou în mişcare, Schroeder, care se 
dădea drept topograf în cadrul FBI, reuşi să ajute autorităţile să-i lo- 
calizeze sursa. Aceasta era, de fapt, un tir care se îndrepta către Ba- 
kersfield, California. În cele din urmă, găsiră telefonul mobil, care 
fusese vârât într-o pungă ermetică şi lipit sub vehicul. Carlton era un 
ticălos deştept. 

Deşi se presupuse că telefonul era curat și nu avea să ofere alte 
piste, Schroeder aranjă ca acesta să fie trimis cu primul avion co- 
mercial, la prima oră a dimineţii. 

Middleton trebuia să accepte că bătrânul spion se pricepea des- 
tul de bine la tehnicile de diversiune. Dar descoperirea telefonului le 
dădea propriile indicii. Era limpede că Carlton ştia că, în cele din 
urmă, telefonul vă fi găsit. Î folosise o singură dată, apoi se descoto- 
rosise de el. Asta îl făcu pe Middleton să se gândească. „Care era ur- 
mătorul lui pas?“ 

Refăcu din nou legăturile în minte - Caroline la sora ei, sora ei la 
Trol, Trolul la Harvath, Harvath la Carlton și Carlton la agenții lui. 
Dar când agenţii lui nu îi răspunseră, la cine apelase oare Carlton? 
Cui i-ar fi cerut ajutorul? 

Faptul că scăpase de telefon după ce îl folosise o dată și apoi îl li- 
pise sub un tir care se îndrepta către vest demonstra faptul că Carlton 
plănuise totul dinainte, că era un tactician. Middleton nu era deloc 
surprins. Se aştepta la asta de la un om cu pregătirea lui. Trebuie să fi 
ştiut că ei îi vor verifica toate relațiile, ceea ce şi făcuseră. Carlton tre- 
buie să fi cerut ajutorul cuiva. Avea nevoie de răspunsuri şi ajutor ca 
să le descopere. Fie luase legătura cu cineva care nu apărea în schema 
lui de contacte, fie — ca şi în cazul Carolinei - sora, Trolul şi Harvath 
găsiseră un mod de a comunica între ei fără a declanşa alarmele ATS. 

Se duse la birou, își aşeză paharul pe el şi porni computerul. Ac- 
cesă schema de contacte a lui Carlton şi începu să studieze pentru a 
suta oară diferitele ramuri şi legături între acestea. Era sigur că răs- 
punsul se afla chiar în faţa lui, doar că nu îl vedea. 

În cine avea încredere? Mai important, presupunând că îşi dă- 
duse seama că toţi agenţii lui fuseseră omorâţi, în mâinile cui îşi în- 
credința viața? Fără să ştie ce duşman se ridicase împotriva lui, cui 

i-ar putea cere ajutor? Dacă era vorba doar despre o singură per- 
soană, cine l-ar putea ajuta să pună cap la cap acel puzzle atât de 
complex, a cărui miză era atât de ridicată? 

Privind cu atenție schema, Middleton elimină candidat după can- 
didat, pe măsură ce studia mai amănunțit cariera profesională a lui 
Carlton. Cel mai probabil era vorba despre cineva de-al locului, ci- 
neva care avea legături puternice în DC, care-putea să facă săpături 
pentru el fără să trezească vreo suspiciune. Brusc, Middleton începu 
să gândească dintr-o cu totul altă perspectivă - cine putea face 
treaba asta extrem de bine fără să atragă atenția asupra lui? 

Middleton căută camarazi ai lui Carlton cu care acesta se cer- 
tase, oameni cu care avusese anumite divergențe profesionale sau 
personale. Găsi câțiva, dar nu mulți. Cu toate astea, Middleton le 
notă numele. 

Dădu să închidă fişierul, când hotărî să verifice din nou lista şi să 
încerce să găsească pe cineva care părea candidatul cel mai puțin 
probabil. Găsi un nume şi, undeva în mintea lui, se declanşă alarma. 

După ce selectă fişierul, Middleton deschise dosarul mentoru- 
lui lui Carlton, Thomas „Tommy“ Carver Banks. 


CAPITOLUL 46 


TEXAS 


Lui Mike Strieber îi plăcuse întotdeauna să se murdărească pe 
mâini şi să fie conectat cu pământul. Îi plăcea să urmărească cum 
cresc plantele şi voia ca fiii lui să înţeleagă că mâncarea nu apărea în 
magazine ca prin minune. Pe lângă toate celelalte lucruri pe care le 
făcuse în viață, îşi dorise întotdeauna să se ocupe şi de agricultură. 
Prin urmare, după ce găsi zona potrivită, îşi înființă o fermă. 

Pentru că îşi pilota propriul avion, putea să zboare de la San 
Antonio la fermă ori de câte ori dorea. Era refugiul lui despre care 
prefera să nu prea vorbească. Avea o apă mare şi se întindea pe o 
suprafață de câteva sute de hectare. Avea cai pentru soția lui, An- 
gela, o piscină pentru copii şi, bineînţeles, un poligon de tragere. 
În afară de asta, nu prea mai făcuse multe pe proprietate. Nu tre- 
buia să fie un loc de patru stele, ci să reprezinte momentele simple 
din viața lui. 

Lui Harvath îi plăcu locul de cum îl văzu. Şi asta nu pentru că 
era izolat, ci pentru oamenii pe care Mike îi angajase ca să îl în- 
trețină şi să îl administreze. 

Cei trei puşcaşi marini tineri erau toți veterani de război şi lup- 
taseră în Afghanistan şi în Irak. Stăteau alături de doamna Strieber 
lângă un Suburban alb şi o camionetă albastră Ford Super Duty 
când Mike ateriză cu aeronava pe pista de pământ și se îndreptă că- 
tre ei. Fiecare fusese rănit, dar niciunul nu îşi plângea de milă. 

Când Harvath cobori din avion, Angela îl îmbrățişă. Nu se mai 
văzuseră de aproape doi ani. Era jumătatea bună a lui Mike, iar 
Harvath nu rata niciodată ocazia să-i amintească asta. Era mai tânără, 

mai amuzantă şi mult mai frumoasă. Şi cel mai important, avea un 
suflet la fel de mare ca al lui Mike, dacă nu şi mai mare. 

După ce îl salută, ea se întoarse şi îl prezentă pe Harvath celor 
trei pușcaşi marini - Matt, Jason şi Ryan; toți trei din Texas. Matt 
fusese rănit în spatele urechii stângi în timpul unei lupte lângă Ra- 
madi, Irak. Jason şi Ryan fuseseră amândoi schilodiţi în atacuri di- 
ferite cu dispozitive explozive improvizate, în provincia Helmand, 
Afghanistan. Jason îşi pierduse braţul stâng, iar Ryan ambele pi- 
cioare de la genunchi în jos. Chiar şi în haine de civili, tot aveau 
înfăţişarea mândră și dreaptă a puşcaşilor marini. 

Bărbaţii dădură mâna cu Harvath, însă atenţia lor se îndreptă 
imediat către ceilalți pasageri care coborau din avion. Ai fi crezut că 
trei bărbați care lucrează la o fermă izolată ar fi fost mai captivați de 
o femeie tânără şi atrăgătoare cum era Nina Jensen, însă aceştia pă- 
reau mai preocupați de Nicholas şi de cei doi câini uriași. 

Angela îşi întinse mâna şi îl împunse în umăr pe cel de lângă ea, 
avertizându-i astfel și pe ceilalți, apoi întrebă cu zâmbetul pe buze: 

- Nu v-a spus nimeni niciodată că nu este politicos să te holbezi? 

- Scuze, doamnă, răspunseră aproape la unison cei trei. 

Ca o ospitalieră doamnă texană ce era, Angela se duse la Nina, 
se prezentă, apoi îl întâmpină pe Nicholas înainte ca acesta să apuce 
să coboare scările şi îi întinse mâna. 

- Bine-aţi venit la „Ferma de cinci stele“, zise ea. Eu sunt soția 
lui Mike. Angela. 

Nu ştia dacă ea o făcuse intenționat sau nu, dar lui Nicholas îi 
plăcu faptul că ea se prezentă înainte ca el să apuce să coboare scă- 
rile. Astfel, ea nu trebuia să îl privească de sus, iar el să o privească de 
jos. Erau practic la acelaşi nivel. 

- Eu sunt Nicholas, răspunse el, strângându-i mâna. Încântat de 
cunoştinţă. 

- Aţi avut un zbor plăcut? 

- A fost foarte confortabil, mulțumesc. Aveţi un avion frumos. 
N-am mai zburat până acum cu un Pilatus. Înăuntru arată ca un 
avion cu reacție privat. 

Angela Strieber îşi duse degetul arătător la buze, făcându-i astfel 
semn să tacă. 

- Nu folosim cuvintele astea aici. 

- Avion cu reacție privat? De ce nu? 

- Pentru că mi-ar plăcea să se pensioneze într-o bună zi. N-aş 
vrea să îl prindă un astfel de virus. 

Nicholas încuviință subtil din cap. 

- Sunteţi o femeie inteligentă. Există mulți bărbaţi care se identi- 
fică doar cu cele mai fine şi mai scumpe chestii de pe asfalt. Dar, 
chiar dacă îl cunosc de puţin timp pe soțul dumneavoastră, nu mi se 
pare că face parte din această categorie. . 

Doamna Strieber îi făcu cu ochiul şi spuse: 

- Niciun bărbat nu este imun. Credeţi-mă. 

Nicholas zâmbi şi cobori ultima treaptă. După ce se alătură 
Ninei, el fu prezentat celor trei veterani, care merseră apoi să-i ajute 
pe Harvath şi pe Mike să descarce avionul şi să transfere totul în 
Super Duty. Angela îi conduse pe Nicholas şi pe Nina la Suburban şi, 
după ce urcară şi câinii, o luară înspre casă, unde urmau să se întâl- 
nească toți. 

Doamna Strieber pregătise deja cafeaua şi îi îndemnă pe cei care 
intrară în bucătărie să îşi ia o cană din bufet. Nicholas şi Nina se 
ocupară de câini, apoi se oferiră să o ajute cu micul dejun, însă An- 
gela îi refuză politicos şi îi invită să ia loc la masă alături de ceilalți. 
Deoarece biscuiții proaspeţi erau deja în cuptor, ea pregăti şunca, 
sosul şi prăji nişte ouă. 

În timp ce aromele micului dejun rustic umpleau încăperea, 
Mike îşi puse deoparte cana cu cafea, se aşeză şi le ceru tuturor să fie 
atenți. El şi Harvath purtaseră o discuţie serioasă pe drum, iar pri- 
mul lucru din agendă era securitatea operațională. Mike le ceru să 
nu mai comunice cu lumea exterioară până nu vor primi alte in- 
strucțiuni. Le dădu un text pe care să îl trimită prin e-mail şi pe te- 
lefon prietenilor şi familiilor lor în care să le explice de ce nu vor 
mai folosi internetul în următoarele zile. După ce mesajele fuseseră 
trimise, Mike îi rugă respectuos pe puşcaşii marini să îi predea tele- 
foanele. Deşi avea o încredere oarbă în ei, aceştia habar nu aveau cât 

de gravă era situația. Harvath îi povestise totul pe drum şi, la drept 
vorbind, îl speriase cumplit. Paza bună trece primejdia rea. 

Îi mai rugă ca după micul dejun să îi predea şi laptopurile pe care 
le aveau la cabană. Niciunul dintre bărbaţi nu se împotrivi. Ştiau ce 
însemna siguranța operaţională. Din punctul lor de vedere, Mike 
era comandantul lor. Vor face cum li se va cere. Harvath îşi dădea 
seama din înfăţişarea lor că nu aveau nici cea mai mică intenţie să 
atragă pericolul. 

Odată stabilite detaliile referitoare la securitatea operațională, 
Mike stabili schimburile de gardă. Angela urma să facă şi ea un 
schimb, la fel și fiul lui, care venea cu maşina din San Antonio. Fiica 
lui mai mică ştia să tragă, dar era prea tânără să facă de gardă de una 
singură. Ar fi putut-o ajuta fiica mai mare a lui Mike şi a Angelei, dar 
era plecată la şcoală. 

Cu toate că Nicholas se oferi bucuros să facă de gardă, Harvath îi 
spuse că voia ca el să se ocupe în continuare de stickul Carolinei şi să 
încerce să afle noi informaţii. În ceea ce o privea pe Nina, aceasta nu 
se prea pricepea la arme, aşadar nu se califică. Angela Strieber îi spuse 
să nu-şi facă griji. Va avea ce să facă. 

Mike le spuse că îl va duce cu avionul pe Harvath în alt loc şi că 
va face de gardă de îndată ce se va întoarce. 

Doamna Strieber puse micul dejun pe masă, iar micul grup în- 
cepu să se înfrupte cu poftă. După ce terminară de mâncat, Angela îi 
ajută pe Nina şi pe Nicholas să se instaleze în casă în timp ce vetera- 
nii se duseră să cerceteze perimetrul, iar Mike și Harvath se îndrep- 
tară către unul dintre hambarele pe stâlpi. 

Prins cu bolțuri de podeaua de ciment dinăuntru era aşezat un 
seif pentru arme, marca Armag. Semăna cu un container de trans- 
port, fabricat din oțel de calitate superioară şi vopsit în culoarea nisi- 
pului. Mike scoase un set de chei din buzunar, descuie ușa şi aprinse 
lumina, lăsând să se vadă un mic arsenal. 

Pe rafturi se afla o gamă variată de arme: puşti cu țeavă lungă, pis- 
toale, puşti-mitralieră şi dispozitive Taser. Mai existau amortizoare, 
mai multe accesorii optice pentru arme, cuțite, binocluri, staţii radio, 

căşti, veste tactice și, bineînţeles, lanternele lui Strieber. În cutiile 
pentru cartuşe se aflau sute de mii de gloanţe de diferite calibre. 

După ce aruncă o privire, Harvath îşi îndreptă atenţia către pri- 
etenul lui: 

- Cum? Niciun lansator de rachetă? 

Mike clătină din cap. 

- Întocmai ca un SEAL. Vrei să arunci totul în aer. 

Harvath era de părere că pentru fiecare misiune trebuia folosit un 
anumit tip de echipament. Singura problemă era că, deseori, nu ştiai 
care era echipamentul perfect până când nu te trezeai în mijlocul tăvă- 
lugului, iar atunci era prea târziu să te întorci şi să iei ce aveai nevoie. 
Ideea era să alegi ceva ce funcționa bine în cât mai multe situații. 

- Pe asta n-ai văzut-o încă, zise Mike şi îi făcu semn lui Harvath 
să intre în seif. Tocmai am cumpărat-o. 

Alese o servietă mare şi o aşeză pe masă. 

- Aceasta este noua puşcă de la LaRue Tactical, zise el, deschizând 
valiza. Înăuntru erau așezate frumos toate părțile componente ale 
unei puşti cu țeavă lungă fabricată de LaRue. Fii atent aici! 

Harvath urmări cum, în mai puţin de şaizeci de secunde, Mike 
asamblă pușca, filetă amortizorul şi montă luneta cea mare. 

- Nu trebuie resetată. Trebuie doar să o montezi. Are o rază vi- 
zuală de până la şase sute patruzeci de metri. Grozav, nu? 

- Ce calibru are? 308? Harvath întrebă dacă folosea cartuș de 308. 

Strieber încuviință din cap. 

- Se dezasamblează foarte repede. Poţi să ataci, să-ți faci treaba şi 
să te cari înainte să-şi dea seama cineva că ai fost acolo. 

Era grozav, într-adevăr. 

- Mi le împrumuţi? 

Strieber îşi flutură arma, făcând un gest amplu cu ea. 

- la tot ce vrei. 

Harvath ar fi vrut să ia câte un exemplar din fiecare model, dar nu 
putea. Trebuia să aleagă cu atenție. Urma să pătrundă de unul singur 
pe un teritoriu foarte ostil. Nu va avea alte rezerve, ajutor, nimic. Nu 
voia să ajungă în situația în care să regrete că nu alesese echipa- 
mentul potrivit. Dar indiferent cât de atent ar fi plănuit totul, ştia că 

domnul Murphy, cel cu legile, avea să-şi facă simțită prezenţa. Sin- 
gurul lucru pe care te puteai baza când pregăteai o misiune era să fii 
pregătit pentru orice. 

Harvath se bază pe experiența acumulată de-a lungul anilor. 
Alese echipamentul care era cel mai uşor de ascuns şi pe care îl cu- 
noștea cel mai bine. După ce aşeză totul pe masă, se întoarse la raf- 
turi şi vâri totul în rucsacul lui, plus muniţie din belşug. 

- Asta-i tot? întrebă Strieber. Eşti sigur? Ţi-aş putea pregăti un 
rucsac mai mare dacă vrei. 

Harvath clătină din cap. 

- Îmi ajunge. 

- În regulă, atunci. Închid aici, apoi alimentez avionul şi îl pre- 
gătesc de zbor. Angela sau unul dintre băieți te poate aduce cu ma- 
şina la pistă. Ne vedem în patruzeci şi cinci de minute, ce zici? 

- Mulţumesc, Mike. Ne vedem acolo, răspunse Harvath, luând 
valiza în care se afla pușca şi aşezându-şi pe umăr rucsacul. 

După ce se întoarse la fermă, îşi rezervă câteva minute să discute 
strategia cu Nicholas. Voia să intre pe site-ul de matrimoniale să ve- 
rifice dacă Bătrânul nu-i lăsase cumva un mesaj, însă nu îndrăznea, 
nu de la ferma lui Strieber. Nicholas fu de acord. Amândoi bănuiau 
că Harvath fusese localizat în Spania prin Skype. Nicholas credea că 
ATS îi violase contul de pe Skype prin metode clandestine, dar 
Harvath avea temeri și mai mari. 

Teama lui era că cineva pusese mâna pe Reed Carlton şi îl tortu- 
rase până când obținuse de la el toate protocoalele de comunicare. 
Acea persoană sau acele persoane se aflau poate pe acel site de matri- 
moniale așteptând ca el să dea un semn de viață. Asta îl făcu să se 
gândească cum reuşise trupa de şoc să găsească Three Peaks Ranch. 

Nicholas avusese mare grijă cum utilizase internetul cât timp 
stătuse acolo, dar cei de la ATS aveau o tehnologie sofisticată, astfel 
încât nu putea să își dea seama cum reuşiseră să îi descopere. Tre- 
buia să ia în calcul faptul că, indiferent cum foloseau internetul, vor 
fi descoperiți. Stabiliră ca Nicholas să se ocupe de informaţiile de pe 
stick fără să acceseze internetul. Nu aveau voie să folosească niciun 
alt gen de tehnologie, nici măcar telefonul fix al lui Strieber. Nina şi 

Nicholas trebuiau să se izoleze de lumea exterioară. Singura lor le- 
gătură, chiar şi în caz de urgenţă, era Mike. 

- De mult timp nu m-am mai simțit atât de neputincios, îi măr- 
turisi Nicholas prietenului său. 

- Nu eşti neputincios, răspunse Harvath. Te vei ocupa în conti- 
nuare de informaţiile primite de la Caroline. Trebuie să aflăm ce pun 
la cale oamenii ăştia ca să îi putem opri. Răspunsul trebuie să se afle 
undeva pe stick. Găseşte-l! 

Arătă înspre puşca micuță de calibrul 45 şi adăugă: 

- Ţine-o încărcată lângă tine şi fii cu ochii-n patru. Ai înţeles? 

Piticul zâmbi. 

- Am înțeles. 

Între ei se aşternu tăcerea. Apoi, Nicholas făcu un pas în față şi 
făcu ceva ce nu mai făcuse niciodată. Îi făcu semn lui Harvath să se 
aplece, apoi îl îmbrăţişă. Avea o presimțţire sinistră că nu avea să-şi 
mai vadă niciodată prietenul. 


CAPITOLUL 47 


CAROLINA DE NORD 


Zborul către Carolina de Nord ar fi putut fi o idee bună. Sau 
una rea. | 

Când Mike transporta clienţi la Fort Bragg, ateriza întotdeauna 
pe aeroportul din districtul Moore. Oamenii de acolo erau priete- 
noşi, angajaţii nu puneau prea multe întrebări, iar aeroportul nu era 
prevăzut cu turn de control. Era structura aviatică generală perfectă 
care se afla în umbra principalei unități antiteroriste din America. 

Primul detaşament operațional al Forțelor speciale Delta, cu- 
noscut și sub numele de Delta Force sau, mai simplu, Unitatea, de- 
numire folosită de membrii săi, îşi avea sediul într-o zonă izolată 
din Bragg. Acesta era împrejmuit de ziduri înalte securizate, prevă- 
zute cu şiruri întregi de sârmă ghimpată. Acolo, „în spatele zidului, 
cum spuneau oamenii, erau pregătiți luptătorii de elită ai lumii, fără 
a se ţine cont de cheltuieli. 

Aceşti luptători excelau în mai multe tipuri de operaţiuni clan- 
destine, cum ar fi: salvarea ostaticilor, antiterorism şi contrainsur- 
genţă, precum şi atacuri în zone ostile, interzise sau instabile din 
punct de vedere politic. Aceşti luptători erau motivul pentru care 
Harvath considerase că venirea lui în Carolina de Nord putea avea 
un deznodământ fatal. Dacă colonelul Chuck Bremmer pregătea 
personalul militar pentru trupele lui de șoc, atunci era foarte posibil 
ca acestea să aibă legătură cu Unitatea. 

Dar Unitatea mai avea ceva special, motiv pentru care Harvath 
hotărâse să rişte şi să facă această călătorie. Niciodată mulțumiți să 
se culce pe lauri şi mereu în căutarea unor metode mai bune, mai 

mortale şi mai eficiente, în urmă cu câţiva ani cei din conducerea 
Deltei puseseră una dintre cele mai directe şi mai provocatoare în- 
trebări: De ce să nu instruim și femei-agent? 

Era o idee nemaipomenit de inspirată. Când se aflau în vreo mi- 
siune, femeile atrăgeau atenţia mai puţin decât bărbaţii, iar când o 
făceau, motivele erau cu totul altele. Li se permitea accesul în locuri 
unde bărbaţii nu aveau voie şi puteau ieşi din încurcături prin me- 
tode la care bărbații nici nu ar fi visat. O femeie pregătită să îți do- 
boare uşa cu piciorul şi să te împuşte în cap sau să te imobilizeze şi 
să te arunce în portbagajul maşinii era ultimul lucru la care se aş- 
teptau băieții răi. 

Primind aprobarea de la Direcţia de operațiuni speciale a arma- 
tei, sub egida căreia se afla Delta, un grup de agenţi speciali fură de 
acord să se ocupe cu recrutarea pentru a alcătui un echipaj format 
doar din femei, în cadrul Proiectului Atena. 

Agenţii de recrutare căutau femei inteligente, încrezătoare şi ci- 
zelate, capabile să se adapteze culturilor străine. Trebuiau să aibă o 
structură atletică şi să fie extrem de competitive. Trebuiau să aibă 
spirit de învingător şi nervi de oţel şi să fie hotărâte să câştige cu orice 
preţ. Succesul trebuia să fie parte integrantă din ADN-ul lor. Mai 
trebuiau să fie şi atrăgătoare. 

Oamenii reacționează diferit în funcție de aspectul fizic al celor- 
lalți. Dacă femeile-agent erau atrăgătoare, puteau obține tot ce-şi do- 
reau. Bărbații făceau lucruri pe care n-ar fi trebuit să le facă, doar să 
ajungă în preajma lor, le ofereau tot felul de oportunități, chiar şi infor- 
maţii pe care nu le-ar fi oferit niciodată echivalentului lor masculin. În 
esență, majoritatea bărbaților erau înclinați să le subestimeze şi să se 
comporte prosteşte când erau în preajma unor femei atrăgătoare. 

Agenţii de recrutare de la Delta urmăreau evenimentele impor- 
tante de atletism feminin, căutând potenţiale candidate printre par- 
ticipantele la concursurile de triatlon, la jocurile olimpice de iarnă şi 
de vară, prin universităţi şi în centrele de pregătire pentru olimpiadă 
de pe teritoriul Statelor Unite. De asemenea, se foloseau de nenumă- 
rate societăți-paravan. O astfel de societate reprezenta motivul vizi- 
tei lui Harvath. 

După ce făcuse aranjamentele necesare ca avionul lui să fie ali- 
mentat, Mike Strieber împrumută maşina „serviciului operativ“, 
o dubă albă Chevy Astro şi, împreună cu Harvath, se îndreptă 
către oraș. 

- Cam lung drumul pentru o manichiură, zise Mike când Harvath 
îşi scoase revolverul SIG-Sauer din buzunarul ascuns al rucsacului și 
şi-l vâri la spate. Angela n-o să mă ierte pentru asta. 

Harvath hotărâse să facă acest ocol după ce zburau deja de o ju- 
mătate de oră, iar Mike schimbase direcţia. Nu avea de unde să ştie 
dacă Riley Turner fusese şi ea o ţintă în atacul de la Paris sau dacă nu 
era cumva victima colaterală a unui atac îndreptat doar asupra lui. 
Cu toate că agenții speciali din Proiectul Atena colaboraseră în misi- 
uni cu Carlton Group, aceştia nu erau angajaţi ai Bătrânului. Înde- 
plineau misiuni pentru el doar când era nevoie. Deoarece acesta era 
un grup secret, Harvath nu deţinea alte informaţii de contact decât 
adresele lor de e-mail, pe care le salvase în laptopul lui din Virginia. 
Acest lucru însemna că nu putea nici să îi înştiințeze despre moartea 
lui Riley, nici să-i avertizeze că s-ar putea afla şi ei pe lista neagră. 

Salonul de manichiură se afla într-un mall, nu departe de centrul 
oraşului Fayetteville. Aparținând soției unui fost membru al Unită- 
ţii, salonul era una dintre primele societăți-paravan pe care începuseră 
să le folosească Delta şi Proiectul Atena atunci când începuseră să 
caute recruți în afara armatei. Pe lângă faptul că reprezenta o sursă 
promițătoare pentru recrutare, salonul oferea programului un loc si- 
gur în care să-şi desfăşoare nestânjenit afacerile secrete. Nimeni nu 
acorda atenție femeilor care intrau şi ieşeau din salon. Şi mai mult, 
salonul era deschis şapte zile pe săptămână. 

Harvath îi arătă lui Strieber unde să parcheze și îi spuse la ce să 
fie atent. Trăgându-şi pe frunte una din şepcile de baseball ale lui 
Mike, el cobori din dubă, traversă parcarea şi intră în salon. 

Locul era ticsit. Toate mesele erau ocupate, la fel şi scaunele din 
sala de aşteptare. Dan McGreevy şi soţia lui păreau să prospere. 

- Bună. Aveţi programare? întrebă casiera. 

- De fapt, am venit să-l văd pe Dan. E aici? 

Fata ridică receptorul şi apăsă butonul unui interior. 

- Cine îl caută? 

- Spuneţi-i că un prieten comun din străinătate mi-a sugerat să 
vin și să-l caut dacă voi trece prin oraş. 

Tânăra părea să ştie destule despre ocupaţia actuală și cea din 
trecut a lui McGreevy ca să mai pună și alte întrebări. Nu era ceva 
neobişnuit ca un agent secret să sugereze altui agent secret să caute 
un prieten dacă ajungea în oraşul în care locuia acesta. Probabil că 
Harvath nu era primul care intrase în salon şi îi vorbise codificat 
recepționistei. 

Deşi nu le vedea, ştia că salonul era prevăzut cu camere de su- 
praveghere, iar el încercă să facă în aşa fel încât niciuna dintre ele să 
nu îi surprindă fața. Se întoarse cu spatele la tânără şi, rezemându-se 
de recepţie, se prefăcu că priveşte prin geamul sălii de aşteptare. 

Casiera reproduse mesajul lui, apoi închise telefonul. 

- Vine imediat. 

Harvath îi mulțumi şi se dădu la o parte când o femeie veni să 
plătească. După câteva clipe, apăru şi Dan McGreevy. 

Era un bărbat robust, în vârstă de patruzeci şi ceva de ani şi mai 
scund decât Harvath cu câţiva centimetri. Era blond, dar cu tâmple 
cărunte şi avea gropiţă în bărbie. În clipa în care îl văzu, Harvath îşi 
dădu seama că bărbatul era bănuitor. 

- Vă pot ajuta cu ceva? întrebă el. 

Nu era tocmai genul de primire pe care o ofereai de obicei prie- 
tenului unui prieten care trecuse să te salute. 

- Bună, Dan, răspunse Harvath, întinzându-şi mâna. Kevin Kirk. 

Bărbatul dădu mâna cu el, apoi şi-o retrase repede. 

- Cu ce te pot ajuta? 

- Un prieten comun mi-a sugerat să trec pe la tine dacă ajung 
în oraş. 

- Care prieten? 

- Am putea discuta între patru ochi? 

Era destul de evident că McGreevy nu îi prea agrea pe cei care 
treceau pe la el neanunțați. 

- De ce nu-mi spui mai întâi numele acestui prieten? răspunse el. 

Harvath îl privi în ochi şi spuse: 

- Turner. Riley Turner. 

O schimbare bruscă a expresiei îl dădu de gol. 

- N-am auzit niciodată de el. 

- Nu este un el, este o ea, dar cred că ştii deja asta. Ascultă, vei 
vrea să auzi ceea ce am de spus. Nu voi sta mai mult de cinci minute. 

McGreevy îşi aruncă degetul mare peste umăr arătând către 
spatele salonului. 

- Putem vorbi în biroul meu. Și nu ai cinci minute la dispoziţie, 
ci trei. 


CAPITOLUL 48 


McGreevy îi arătă unul din scaunele din fața biroului său şi îi 
spuse lui Harvath să ia loc. 

- Cele trei minute încep acum. 

Harvath hotări să treacă direct la subiect. 

- Acum şase zile, Riley Tuner a murit împuşcată în Paris. 

- Să presupunem pentru o clipă că aș şti cine este această Riley 
Turner şi că aş fi interesat de informaţie. De ce te-aș crede? 

- Pentru că am fost acolo, zise Harvath, observând că bărbatul 
se dăduse din nou de gol când rostise numele lui Riley. 

- Tu ai fost cel care a împuşcat-o? 

- Nu, dar i-am omorât pe bărbaţii care au făcut-o. 

- Bărbaţi? repetă McGreevy. 

Harvath încuviință din cap. 

- Da. Au fost patru; o bandă de asasini. 

- Ai reușit să identifici o bandă de asasini şi să îi omori cumva 
pe toți? 

- Da. 

- Te cheamă Kevin Kirk, nu? 

- De fapt, nu. 

- N-ai de gând să-mi spui cine eşti, nu? 

Harvath clătină din cap. 

- Numele meu de cod este „Norvegianul'. Ce zici de asta? 

- N-am auzit de el, răspunse McGreevy. 

Harvath anticipase reacția bărbatului şi scoase uşor din buzunar 
telefonul mobil al lui Mike Strieber. Cartela SIM fusese scoasă, iar 

cardul de memorie înlocuit cu cel pe care îl avusese la Paris Harvath. 
După ce găsi poza cu Riley, el îi întinse telefonul lui McGreevy. 

- lisuse! exclamă bărbatul, fără să încerce să se mai prefacă. 
Cine naiba a făcut asta? 

- Speram să-mi spui tu asta, răspunse Harvath atingând ecranul 
telefonului cu degetul ca să acceseze poza următoare. Am poze cu 
fiecare atacator. 

Îl urmări pe McGreevy cum cercetează atent fiecare poză. Dacă 
îl recunoscuse pe vreunul dintre bărbați, atunci se pricepea foarte 
bine să ascundă acest lucru. Îi dădu telefonul înapoi și îi spuse: 

- Îmi pare rău. Nu te pot ajuta. 

- Eu cred că poți şi aș vrea să-mi faci o favoare. 

- Trebuie să ai mare curaj să vii aici, să-mi arăţi pozele astea şi 
apoi să-mi ceri o favoare. 

Harvath înţelese că bărbatul avea unele rezerve. 

- Am înțeles. Nu mă cunoşti. Dar pe Riley Turner ai cunoscut-o. 

Bărbatul începu să protesteze, însă Harvath îşi ridică mâna, 
întrerupându-l. 

- Fie vorba între noi, n-ai recunoscut nimic. Am tras singur 
concluziile, ceva ce aş vrea să te rog şi pe tine să faci. 

- Ce anume? 

- Cele trei minute au trecut deja, iar eu sunt tot aici, aşadar bă- 
nuiesc că ţi-ai dat seama că am spus adevărul. Ceea ce nu ştii încă 
este de ce parte a baricadei sunt. 

McGreevy zâmbi. 

- Bănuiesc că o să-mi spui că eşti unul dintre băieții buni şi că ar 
trebui să am încredere în tine. 

- Nu, zise Harvath, apoi rosti numele unui alt membru al echi- 
pei Atena: Îți va spune Gretchen Casey. 

Zâmbetul de pe buzele bărbatului dispăru brusc. 

- Cine naiba ești? vru el să ştie. 

- Ţi-am spus deja numele meu de cod. Sun-o pe Casey. Dacă nu 
reuşeşti să dai de ea, încearcă la Julie Ericsson, Megan Rhodes sau 
Alex Cooper. 

McGreevy arăta de parcă cineva l-ar fi lovit cu o rangă. Bărba- 
tul din fața lui tocmai înşirase numele a patru agenţi secreţi care 
făceau parte dintr-unul din cele mai secrete programe din istoria 
armatei Statelor Unite. 

- Nu le cunosc pe aceste persoane, și chiar dacă le-aș cunoaşte, 
de ce ţi-aş spune ție? Nu vrei să-mi spui numele tău real. 

- Din motive întemeiate, răspunse Harvath. Cei care au omo- 
rât-o pe Riley Turner încearcă să mă omoare şi pe mine. Şi, din câte 
îmi dau seama, Casey, Ericsson, Rhodes şi Cooper s-ar putea afla şi 
ele pe listă. De aceea trebuie să vorbesc cu ele. 

Bărbatul se lăsă pe spătarul scaunului şi oftă adânc. Harvath își 
dădu seama că bărbatul cugeta la cele auzite. 

- Ştiu la ce te gândeşti, zise el. 

McGreevy ridică o sprânceană. 

- Zăut? La ce mă gândesc? 

- Cred că încerci să iei o hotărâre. Cred că, din punct de vedere 
profesional, eşti obligat să ridici receptorul şi să suni pe cineva din 
conducerea Unităţii. Înţeleg asta. În fond şi la urma urmei, trebuie să 
iei în calcul faptul că aș putea fi o amenințare şi că am venit aici cu 
gânduri necurate. Nu vrei să fii cel care i-a trădat pe toți. Nu aşa stau 
lucrurile. Noi avem grijă unul de celălalt. 

- Noi? 

Harvath încuviință din cap. 

- Am luat parte la multe misiuni alături de aceste femei. Mă cu- 
nosc. Ar băga mâna în foc pentru mine. Nu trebuie decât să iei legă- 
tura cu una dintre ele, să mă descrii, să spui numele meu de cod sau 
să mă laşi pe mine să vorbesc cu ea şi totul va fi în regulă. Totuşi, 
dacă ai face asta, ar însemna să trădezi linia ierarhică de comandă, 
iar mie, un străin, mi-ai face o favoare. 

- Ai dreptate, ți-aş face o mare favoare, iar eu nu fac nici măcar 
mici favoruri persoanelor pe care nu le cunosc. 

- Cred că în cazul meu vei face o excepție. 

- De ce aş face asta? 

Harvath îl privi cu atenţie pe bărbat în timp ce se pregătea să ros- 
tească şi ultimul nume. În timpul verii, şase agenţi ai Proiectului Atena 

fuseseră trimişi să îl ajute la prinderea unui grup terorist extrem de 
periculos. Când se apropiară de un grup de atentatori sinucigaşi, unul 
dintre ei explodase. Dărâmăturile se împrăştiară peste tot, iar clădirea 
în faţa cărei se afla acesta începuse să se prăbuşească. 

Harvath îşi ridică mâinile şi i le arătă lui McGreevy. 

- Am scos-o pe Nikki Rodriguez dintre dărâmăturile unei clă- 
diri din Amsterdam cu propriile mâini. Şi când am tras-o afară, ea 
a tras la rândul ei pe altcineva, cu toate că avea înfiptă în piept o tijă 
metalică ce îi străpunsese plămânul drept. 

McGreevy se prinse de podul nasului. 

- Unde aţi mers după aceea? 

- Am urmărit celula teroristă aici, în State. 

- Unde mai exact? 

- Chicago. 

- De ce nu vrei să afle cei din vârful ierarhiei despre asta? în- 
trebă McGreevy. Dacă povestea ta este adevărată, sunt convins că îţi 
vor face legătura cu oricine doreşti. La naiba, s-ar putea chiar să te 
ajute, însă eu trebuie să raportez totul. 

Harvath îi acaparase atenţia. Era convins de asta. Trebuia doar 
să-l convingă să fie complet de partea lui. McGreevy nu avea nevoie 
decât de un motiv întemeiat, iar Harvath i-l dădu. 

- Şi dacă acest raport va declanşa o reacţie în lanţ care o va pune 
pe Casey şi pe celelalte într-un pericol şi mai mare? Nu ele ar trebui 
să decidă care va fi următorul pas? 


CAPITOLUL 49 


Dan McGreevy le trimise simultan lui Casey şi lui Rhodes un 
mesaj concis, format din două cuvinte: „Veniţi aici“. În douăzeci de 
minute, acestea stăteau în pragul uşii biroului său. 

Megan Rhodes fu prima care îl văzu pe Harvath. 

- Uite cine-i aici, zise ea entuziasmată, dar tăcu brusc când zări 
expresia de pe chipul lui. 

Gretchen Casey simţi imediat că ceva nu era în regulă. 

- Ce cauţi aici? 

- Este vorba despre Riley. 

Cuvintele fură cât se poate de grăitoare. Dan McGreevy le invită 
înăuntru şi le puse biroul la dispoziţie ca să vorbească în particular. 
Anticipând ce urma să spună Harvath, el îşi ridică mâna şi îl opri. 

- La un moment dat, cei din conducere vor trebui să afle ce s-a 
întâmplat. Tot ce vreau să spun este că ar trebuie să afle mai devreme 
decât mai târziu. În afară de asta, vă las pe voi trei să hotărâți. 

- Ce naiba s-a întâmplat? întrebă Casey. Riley e bine? Unde este? 

Gretchen Casey, Gretch pentru colegele ei, crescuse în estul 
Texasului şi studiase dreptul la Universitatea Texas A&M. Mama ei 
era o artistă destul de cunoscută, iar tatăl ei, un fost vânător de 
munte, care o învățase să tragă din prima zi în care reuşise să țină în 
mână o puşcă. În liceu iubea terenurile accidentate şi mânuia cu pri- 
cepere o armă şi deveni astfel una dintre cele mai bune atlete de bia- 
tlon de vară. Renunţase la competiţii după ce se îndrăgostise de un 
administrator de fonduri de acoperire şi se mută la New York. Ea 
obținu diploma în drept la New York, dar se mută înapoi în Texas şi 


274 BRADTHOR 


îşi reluă cariera de atlet de biatlon de vară când relaţia luă sfârșit. 
Practica deja sportul de opt luni, când fu observată de un agent de 
recrutare de la Delta Force, care îi făcu o ofertă greu de refuzat. 

Părul şaten cu şuviţe îi ajungea până la umeri, iar ochii îi erau 
verzi. La 1,67 m, era cea mai mică dintre cele două femei din încă- 
pere, însă acest lucru nu-i influenţa în niciun fel abilitățile de con- 
ducător, datorită cărora ajunsese la conducerea Proiectului Atena. 

Megan Rhodes era fata „americană“ tipică; păr blond şi ochi al- 
baştri. Mama ei murise când ea foarte tânără, iar tatăl ei, polițist de 
meserie, o crescuse în suburbiile oraşului Chicago. 

Rhodes urmase cursurile universității din Illinois, unde se dove- 
dise a fi o înotătoareextrem de competitivă. Datorită trăsăturilor sale 
nordice şi a înălțimii de 1,80 m, fusese poreclită „Prinţesa vikingă“, 
supranume care o însoțise şi când intrase în Delta. Celor care o cu- 
noşteau le plăcea această poreclă. Era cât se poate de vikingă, însă nu 
avea nimic de prinţesă în ea. La nevoie, putea fi un ucigaş cu sânge 
rece, iar când se afla într-o misiune îndura cele mai potrivnice situa- 
ţii fără să se plângă niciodată. La fel ca şi prietena ei Casey, Rhodes 
avea în jur de treizeci de ani, era în formă şi foarte atrăgătoare. 

Harvath ar fi preferat să nu vorbească în biroul lui Dan McGreevy. 
Nu avea de unde să ştie dacă era sau nu supravegheat. Nefiind sigur 
de nimic, se gândea la ce era mai rău. 

Le spuse atunci îngrijorat: 

- Am putea vorbi altundeva? 


După ce ieşi din salonul de manichiură, Harvath schimbă cardul 
de memorie şi îi înapoie telefonul lui Mike Strieber. Mike le ochi pe 
cele două femei atrăgătoare, dar foarte serioase, care se aflau în par- 
care, însă nu spuse nimic. Ştia că era o întâlnire profesională. 

Deoarece Strieber avea destui clienţi cu care putea să se întâl- 
nească în Bragg, el îi spuse lui Harvath să îl sune de îndată ce hotăra 
ce voia să facă. Harvath îi mulțumi, iar după ce Strieber porni mo- 
torul şi ieşi din parcare, acesta se îndreptă înspre mașina cu care 
veniseră Casey şi Rhodes. 

Un sfert de oră mai târziu, se aflau în camera de zi a lui Casey. 
Rhodes se întoarse din bucătărie şi îi întinse o bere. 

- Cred că i-ar prinde bine. 

Harvath o luă, o deschise şi începu să le povestească celor două 
femei ce se întâmplase. Când Casey îl întrerupse ca să îl întrebe des- 
pre fotografii, el scoase cardul microSD şi i-l întinse. 

În timp ce Casey introducea cardul în telefonul ei, Rhodes se 
aplecă în față ca să privească imaginile. Deşi erau tari de inimă, am- 
bele femei păreau vădit marcate de ceea ce vedeau. 

- Nu ştim cine a făcut asta? întrebă Casey. 

Harvath clătină din cap. 

- Nu. Nu ştiu decât numele persoanei care se presupune că a 
trimis trupele de şoc: colonelul Chuck Bremmer. 

- E cadru militar activ? întrebă Rhodes. 

- Din câte ştiu eu, da. Când făceam parte din Serviciul Secret 
prezidenţial, era legătura specială a Ministerului Apărării cu Casa 
Albă şi cu consiliul Agenţiei Naţionale de Securitate. 

- Şi atunci se ocupa de trupele de şoc? 

- Noi doi nu prea aveam tangenţă. 

- Aşadar, nu ştim dacă Riley a fost sau nu ţinta sau dacă s-a aflat 
în locul nepotrivit la momentul nepotrivit! interveni Casey. 

Harvath se uită la ea. 

- Ai vorbit cu Cooper şi cu Ericsson? 

- Am vorbit cu amândouă aseară. Julie îşi petrece concediul în 
vizită la familia ei în Hawaii, iar Cooper este într-o bază de antrena- 
ment din New Mexico. 

- Şi Rodriguez ce face? 

- E bine; e încă în convalescență, dar se simte bine, răspunse 
Casey. 

- Dacă nimeni altcineva din echipajul vostru nu a devenit ţintă, 
atunci Riley trebuie să fi fost ucisă din cauza mea. 

- Dar ce căutați voi doi în Paris? întrebă Rhodes. 

- Carlton are acolo un om de legătură israelian. M-a trimis să-i 
transmit nişte informaţii. La sfârşitul întâlnirii, israelianul mi-a dat 
un plic. Înăuntru se afla adresa scrisă de mâna lui Carlton pentru 

adăpostul din Paris. Când am ajuns la clădire, Carlton mi-a trimis 
un mesaj pe telefon cu numărul apartamentului. Am sunat la inter- 
fon, mi s-a deschis şi am urcat. Riley a deschis uşa de la apartament 
şi atunci au început focurile de armă dinspre casa scării. 

- Ştii de ce se afla acolo? 

- N-am avut ocazia s-o întreb. 

Casey scoase cardul din telefon şi i-l restitui. 

- Şi Reed Carlton unde este acum? Poţi lua legătura cu el? 

- Da,darnu cred că e sigur. Având în vedere cele întâmplate, cred 
că este urmărit. 

- De ATS. 

Harvath încuviință din cap. 

Megan Rhodes ţinea în echilibru sticla de bere pe coapsă. 

- Deci, pe lângă faptul că nu ştim dacă Carlton mai trăieşte sau 
nu, nu ştim nici cine trage sforile. 

- Corect. Nu avem nicio idee. 

Casey se uită la colega ei, apoi la Harvath. 

- Se pare că nu există decât o singură persoană care ne-ar putea 
da un răspuns. Cred că trebuie să-i facem o vizită lui Chuck Bremmer. 

- De acord, zise Harvath. Dar mai întâi trebuie să ne ocupăm 
de altceva. 


CAPITOLUL 50 


VIRGINIA 


Reed Carlton ştia că nu poate sta mai mult timp, poate o zi, cel 
mult două, şi atunci ar fi fost prea riscant. Era fugar şi trebuia să se 
pună în mişcare. Dacă rămânea prea mult într-un loc, risca să fie 
descoperit. 

În drumul său către nord, trecu prin oraşele adormite ale dis- 
trictului Lancaster. Mulțimea de turişti care împânzea, de obicei, acea 
regiune de lângă Chesapeake Bay plecase demult, iar multe maga- 
zine se închiseseră odată cu trecerea sezonului. Găsi un mic maga- 
zin cu produse tradiționale şi cumpără o pungă de provizii. Bărbatul 
din spatele tejghelei nu păru prea interesat de clientul lui, deoarece 
era concentrat la o telenovelă străină pe care o viziona cu ajutorul 
unei antene parabolice instalate pe acoperiş. Nu existau camere de 
supraveghere, iar Carlton plăti cu bani gheață. 

Cotitura care ducea spre casa de închiriat era acolo unde-și amintea 
el. În urmă cu trei veri, o prietenă a lui închiriase casa pentru o lună ca 
să îşi primească familia şi prietenii. Carlton conducea din DC ca să 
o viziteze în timpul weekendurilor. Își amintea de parcă ar fi fost ieri. 

Era în luna iulie. Toate orășelele de pe râul Rappahannock erau 
decorate în roşu, alb şi albastru. Parcă era o scenă decupată dintr-un 
tablou de Norman Rockwell, iar steagurile americane fluturau cât 
vedeai cu ochii. 

Era caniculă şi, bineînţeles, umed, cum erau verile în Virginia. 
Într-o lună, Carlton mâncase mai multă înghețată decât o făcuse în 
ultimii zece ani. În timpul weekendurilor, el nu se mai gândea cine 
era şi ce făcea. Singurul ziar pe care îl citise fusese gazeta locală, în 
care se afla programul paradelor, al artificiilor şi al micului dejun cu 

clătite. În casă nu exista niciun televizor. De ani buni nu mai fusese 
atât de relaxat. 

Când văzu casa galbenă, care avea o verandă de jur împrejur şi 
obloane albe, se simţi copleșit de amintiri, însă nu avea timp de așa 
ceva. Îi făcu un ocol ca să se asigure că nu era nimeni înăuntru. Ab- 
țibildurile lipite pe geam de o companie de securitate inexistentă 
arătau că proprietatea era securizată. Carlton ignoră cutia cu chei pe 
care administrația companiei o agăţase de clanța rotundă care se afla 
pe palierul intermediar și scoase un set de instrumente cu vârf ascu- 
tit. După ce descuie ușa, pătrunse înăuntru. 

Mirosea a curat, dar şi a părăsit, ca şi când casa a fi fost sigilată 
până la începerea sezonului. Intră în bucătărie şi verifică frigiderul. 
Fusese golit şi scos din priză. Nimeni nu plănuia să folosească acea 
casă prea curând. 

Carlton verifică garajul. Toate jucăriile de sezon erau aranjate 
frumos de-a lungul unui perete. Lângă celălalt zid se aflau ordonate 
pe-un rând containere din plastic pentru deşeuri, o maşină de tuns 
iarba, greble, mături, precum şi alte unelte. Mai era un grătar mobil 
şi un sac de cărbuni pe jumătate gol. 

Deschizând uşa garajului, merse la Cadillac şi îl parcă înăuntru. 
Luă punga cu alimente de pe scaunul din dreapta, precum şi cele- 
alte lucruri pe care le avea în portbagaj, apoi închise uşa garajului şi 
intră în casă. 

Îşi pregăti ceva de mâncare din proviziile cumpărate, apoi aşeză 
un ibric cu cafea pe soba veche. Aşezându-se la masa din bucătărie, 
scoase un blocnotes şi începu să facă o listă. 

Începu să noteze fiecare misiune în care fusese implicată organiza- 
ţia lui de când o înființase. Desenă organigrame, detaliind fiecare per- 
soană şi fiecare agenţie, străină sau internă, cu care colaboraseră sau cu 
care avuseseră o cât de mică tangenţă în timpul misiunilor. Era un 
exercițiu extenuant, iar când termină de scris, avea în faţă un teanc de 
hârtii şi o durere de cap cumplită. Hidra pe care o vedea cu ochii minţii 
avea atâtea capete, încât nu reușea să se concentreze asupra niciunuia. 

Carlton îşi împinse scaunul, se ridică de la masă şi se duse în ca- 
mera de zi. Pe polița de deasupra şemineului, exact cum ţinea el 
minte, se afla o mică flotă viu colorată de bărci din lemn cu vele. Elo 

luă pe cea albastră şi îşi aduse aminte cum nepotul gazdei lui o scă- 
pase şi îi rupsese catargul. 

Băieţelul intrase în panică. Carlton își mai aducea aminte cât de 
amarnic plânsese băiatul, convins fiind că stricase cine ştie ce piesă 
antică şi că intrase într-o mare belea. 

De fapt, copilul nu se opri din plâns decât atunci când Carlton îl 
asigură că barca putea fi reparată şi, mai mult, o puteau face împre- 
ună, acela fiind micul lor secret - nimeni nu trebuia să afle. Cei doi 
rămaseră nedespărțiți pe toată durata vizitei băiatului. Atât de mare 
era puterea secretului. 

Secretele îi puteau îndepărta pe oameni unul de celălalt, dar dacă 
erau împărtăşite, îi puteau şi uni. Trebuia să fii însă foarte atent cu 
cine împărtăşeai şi, mai mult, ce împărtăşeai. Dintre toate vorbele de 
duh ale lui Benjamin Franklin, puţine îi păreau la fel de relevante ca 
avertismentul din Almanahul bietului Richard: „Trei oameni pot 
păstra un secret dacă doi dintre ei sunt morți“. 

Într-o astfel de lume trăia el. Avea ca unitate monetară secretele 
şi era populată de minciuni, înşelăciuni şi jumătăţi de adevăr. Pentru 
unii din acea lume, încrederea era imposibilă, iar cei care nu dădeau 
dovadă de încredere nu rezistau mult. Trebuia să fii în gardă, dar tre- 
buia şi să fii capabil să laşi garda jos. Nimeni nu putea fi în alertă do- 
uăzeci și patru de ore din douăzeci şi patru, şapte zile pe săptămână. 
La un moment dat, trebuia să îi laşi pe oameni să se apropie de tine. 

Carlton așeză pe poliţă bărcuţa cu secretul încă intact, apoi se 
gândi din nou la vorba lui Franklin. 

Chiar dacă nu ştia despre ce era vorba, Carlton era părtaşul unui 
secret, iar cineva încerca să se asigure că secretul rămânea nedesco- 
perit, încercând să îi omoare pe el şi pe oamenii lui. Secretul implica 
şi ideea de trădare, iar el cugetă asupra acelei acuze. 

Dacă erai acuzat de un anumit gen de trădare, care presupunea 
probleme serioase de securitate națională, cazul putea fi revizuit în 
secret. Cei care pronunțau sentința rămâneau, de cele mai multe 
ori, anonimi şi nu erau date publicităţii prea multe detalii. 

Problemele serioase de securitate națională te puteau aduce şi pe 
lista neagră. Rapiditatea cu care erau pronunțate sentințele depindea 

de cât de inevitabilă era amenințarea. Acesta era nucleul în jurul că- 
ruia începură să se cristalizeze gândurile lui Carlton. Cei care erau 
pe urmele lui se foloseau de acuza de trădare drept motiv pentru 
eliminarea lui şi a agenților săi. 

Dar cei care îl voiau mort trebuie să fi ştiut că el şi oamenii lui 
nu vor fi uşor de ucis. Pentru a reedita noaptea cuţitelor lungi, era 
nevoie de personal cu o pregătire excepțională şi acces la informații 
secrete foarte bine păzite. 

Carlton se întrebă care era motivul. De ce să vrea cineva să 
moară el și oamenii lui? 

Crima şi impulsul de a comite crimă existau de la Cain şi Abel. 
Primul răspuns care îi veni în minte era acela că el şi oamenii lui ştiau 
ceva ce nu ar trebui să ştie, iar cineva ordonase să fie reduși la tăcere. 
Însă el îndepărtă acest gând de îndată ce îi veni în minte. El îşi ținea 
intenționat oamenii separați. Oricât încerca, nu reuşea să găsească 
vreo informaţie sau vreun detaliu operațional pe care să îl cunoască 
atât el, cât şi oamenii lui şi care să fie o potențială amenințare. 

„Să existe oare un alt motiv? Oare avea dreptate Tommy Banks? 
Să fie vorba despre răzbunare?“ Carlton începu să ia din nou în cal- 
cul această posibilitate. 

Da, oamenii lui îşi făceau bine meseria, chiar foarte bine, dar ori- 
cât de încordată ar fi fost relaţia lor cu CIA-ul, nu era stilul Agenţiei. 
Dacă ar fi vrut să scape de ei, ar fi vândut ponturi presei sau ar fi 
insistat să aibă loc audieri în Congres. Ar fi trâmbițat că agenția lui 
Carlton era o organizaţie formată din escroci, care nu dădea soco- 
teală nimănui şi care respecta propriile-i reguli. Autorităţile de la 
Langley ar fi luat în vizorul lor contactele grupului din Ministerul 
Apărării şi le-ar fi umilit public pentru a le strica relația. 

Aşa ar fi procedat CIA-ul. Şi dacă nu era mâna Agenţiei? Dacă 
era vorba despre altcineva? 

Când se întoarse în bucătărie la notițele lui, cu o cană proaspătă 
de cafea în față, în mintea lui Carlton era o adevărată învălmășeală de 
gânduri. Dacă nu era vorba despre vreun serviciu secret care încerca 
să îi elimine grupul pentru că intrase pe teritoriul lui, atunci nu îi mai 
rămâneau prea multe alternative. 

Carlton şi oamenii lui se ocupaseră doar de inamicii Statelor 
Unite. Majoritatea acestor inamici fuseseră teroriști islamici. Era 
aproape inimaginabil ca undeva în lume să existe o sferă de influență 
musulmană atât de puternică, încât să ştie despre Carlton Group şi să 
forțeze mâna Statelor Unite să îl radă de pe suprafața pământului. 
Oare lipsea o piesă din acest mare puzzle? 

De curând, grupul lui reuşise să destructureze două cercuri tero- 
riste importante - unul în Europa, iar celălalt în Statele Unite - dar 
nu înainte ca teroriștii să ucidă o mulțime de americani. Fusese o 
afacere sângeroasă. 

Se zvonise însă că acele atacuri pregătiseră terenul pentru un eve- 
niment mult mai sofisticat care avea să urmeze. Cineva îl comparase 
cu apa care se retrage dintr-un golf înainte să lovească un tsunami. 

Toate atacurile pe care le descoperiseră oamenii lui Carlton făceau 
parte dintr-un plan general, un proiect intitulat „Război fără limite“. 
Atentatorii sinucigaşi şi trăgătorii coordonaţi în stilul atacurilor din 
2008 de la Mumbai aveau ca obiectiv intimidarea Americii. Atacurile 
următoare trebuiau să fie de o amploare şi mai mare şi să provoace un 
dezastru de asemenea proporții, încât să-i determine pe americani să 
implore restabilirea păcii şi să renunțe, în schimb, la libertatea lor. 

Cel care orchestrase întreaga conspirație fusese redus la tăcere, 
iar complicii lui, prinşi şi condamnaţi. Din câte se părea, flagelul fu- 
sese îndepărtat complet. Și dacă nu fusese? Oare era posibil să fi venit 
ziua răzbunării? Era oare posibil să fi omis pe cineva dintre cei contra 
cărora luptaseră? 

Lui Carlton îi venea greu să creadă. Cel de-al doilea pion al ope- 
rațiunii, persoana care controla toate mişcările, fusese interogat 
de nenumărate ori. Bărbatul cedase şi oferise toate detaliile. Deşi 
Carlton ştia prea bine că era necesar să ia în calcul toate posibilită- 
tile, trebuia, de asemenea, să continue căutarea răspunsului. 

Asta îl făcu să se gândească la o teorie mai recentă, evident cea 
mai inconsistentă: undeva, se urzea un alt complot, iar într-un fel 
sau altul Carlton Group stătea în calea celui care-l plănuia. 

Era un gând greu de digerat. Având în vedere posibilităţile nemăr- 
ginite ale Americii de a obţine informaţii şi ţinând cont de existența 

atâtor agenţii responsabile cu aplicarea legii, cei care doreau să prici- 
nuiască vreun rău naţiunii ar fi avut motive să se teamă de mult mai 
multe decât de înfloritoarea organizaţie a lui Carlton. Un singur lucru 
nu îi dădea pace totuşi — faptul că el şi oamenii lui erau acuzaţi de tră- 
dare, că pe urmele lor se aflau trupe de şoc şi că el fusese dat în ur- 
mărire națională, toate acestea păreau să fi fost ordonate de cineva din 
interiorul guvernului. Dacă era aşa, asta nu putea însemna decât un 
singur lucru: că se punea la cale o lovitură de stat. Acest lucru explica 
şi motivul pentru care organizaţia lui era percepută ca o amenințare. 

În timpul unei lovituri de stat domnea haosul. În funcţie de influ- 
ența pe care complotiştii o aveau asupra agențiilor gen FBI şi CIA, 
aceştia ar fi putut cu lejeritate să blocheze serviciile secrete într-o în- 
crengătură birocratică, în timp ce complotul s-ar fi desfăşurat nestin- 
gherit, iar ei ar fi reușit să-şi atingă scopul. Într-o astfel de situaţie, 
Carlton Group ar fi reprezentat, în mod evident, o piedică. Acţiona în 
afara legii şi putea face lucruri pe care alte grupuri nu puteau să le facă. 
Un singur telefon de la Ministerul Apărării ar fi fost de-ajuns, deşi 
Carlton îşi putea organiza oamenii şi fără cererea Ministerului Apă- 
rării. Ideea era că puteau acționa repede şi eficient, dar făceau acest 
lucru numai împotriva inamicilor Statelor Unite. 

Cu cât cugeta mai mult asupra acestui scenariu, cu atât devenea 
mai credibil. Ştia că era o posibilitate. Ultimul complot pe care îl îm- 
piedicase avusese ca scop înlăturarea suveranităţii Statelor Unite. Cu 
alte cuvinte, existau mulți în lumecare considerau Statele Unite nu o 
forță a binelui, ci o barieră, un obstacol care trebuia scos de pe scena 
istoriei cu orice preț. Cu toate că nu avea toate piesele, cele pe care le 
deținea începeau să prindă contur. 

Până la proba contrarie, ipoteza lui era aceea că națiunea se afla 
în fața unei ameninţări serioase, coordonată din interiorul guver- 
nului, şi cu sau fără oamenii lui, trebuia să facă ceva să o identifice 
şi să o oprească. 

Avusese un presentiment că, în cele din urmă, se va ajunge la aşa 
ceva. Acum era sigur. Era timpul să pună la cale un plan de bătaie şi 
să-l execute. Se uită la ceas, sperând că Tommy Banks era pregătit să 
facă faţă provocării. 


CAPITOLUL 51 


MARYLAND 


- Aha! Vezi? exclamă Middleton după ce citi e-mailul. Ţi-am 
spus eu că Banks e tipul pe care trebuie să-l urmărim. 

Schroeder era impresionat. 

- De unde ştiaţi că va fi contactat de Carlton? 

- Pur şi simplu. După atâţia ani în care am analizat informaţiile, 
am învăţat să citesc oamenii. 

- Este un cont de e-mail cam obscur, zise tânărul, bătând cu de- 
getul pe monitor. Sunteţi sigur că este al lui Carlton? 

- Sigur e al lui. Middleton îl dădu la o parte cu cotul, puse mâna pe 
mouse şi după ce făcu clic de trei ori pe ecran apăru o diagramă care 
înregistrase corespondența din acel cont. E una din adresele acelea cu 
Runbox.com din Norvegia, pe care oamenii cred că nu le putem 
sparge. Nu a fost folosit de prea multe ori, dar uită-te la interacțiune; 
toate conturile au legătură cu oamenii din organigrama lui Carlton. 

- Dar mesajul către Banks nu are nicio logică. 

Middleton îşi dădu ochii peste cap. 

- Mai ai multe de învăţat. Cereo întrunire. Are ceva pentru Banks. 

Schroeder făcu ochii mari. 

- Credeţi că face referire la stick? 

- N-am nici cea mai vagă idee, dar trebuie să punem mâna pe 
ce are. 

- Şi dacă nu-l are decât pe Harvath? Îl vrem? 

Middleton îşi trase mâna de pe mouse ca şi când ar fi vrut să-l 
plesnească, dar se stăpâni. Deşi Chuck Bremmer nu era pregătit să 
admită eşecul din Texas, nu primise nicio veste de la oamenii săi de 

mai bine de douăzeci şi patru de ore. Era limpede ce se întâmplase. 
Un eşec total. Bremmer îşi trimise trupele de trei ori ca să îl ucidă 
pe Harvath şi tot de trei ori acestea eşuaseră. Middleton îl făcuse 
din nou idiot pe colonel, iar cei doi fuseseră cât pe ce să se încaiere 
în camera securizată de la Pentagon. 

Schroeder avea totuși dreptate. Dacă Harvath era cu Carlton sau 
dacă acesta avea vreo informaţie legată de locul unde se afla agen- 
tul? Și, mai important, dacă stickul Carolinei Romero era acum la 
Carlton? Şi Carlton apelase la Banks ca să facă totul public şi să-i 
spele onoarea? 

Fiecare dintre aceste scenarii era plauzibil. Cea mai mare pro- 
blemă a lui Middleton era aceea că nu ştia cum să procedeze în le- 
gătură cu întâlnirea dintre Banks şi Carlton. Misiunile clandestine nu 
erau punctul lui forte. Şi după cum stăteau lucrurile, nici al lui 
Bremmer. Harvath reuşise cumva să miroasă de la o poştă venirea 
trupelor de şoc. Trebuia să se ocupe de treaba asta din interior. 

- Dacă Harvath e părtaş, răspunse Middleton, atunci mă voi 
ocupa eu de el. Ştii unde este Banks acum? 

Schroeder făcu un semn către mouse, iar când Middleton i-l 
dădu, tânărul deschise o altă fereastră. 

- Se pare că este acasă. 

- În regulă. O să trimit câțiva oameni să-i supravegheze casa. Tu 
monitorizează-i în continuare mijloacele de comunicare. Să mă 
anunți de îndată ce Carlton stabileşte ora şi locul întâlnirii. 

Când Middleton se întoarse în biroul lui, Martin Vignon, şeful 
departamentului de securitate, şedea pe un scaun şi îl aştepta. 
Middleton îi putea vedea venele albastre pe sub pielea palidă, aproape 
transparentă, chiar dacă se afla în partea cealaltă a încăperii. 

Traversând încăperea și aşezându-se la birou, Middleton schiță 
un zâmbet fals. Nu îi convenea faptul că bărbatul se făcuse comod. 

Vignon îşi încreți buzele, vrând să zâmbească, însă nu îi reuşi 
decât un rânjet, care dispăru în momentul în care Middleton îşi în- 
clină capul înspre uşa pe care o lăsase deschisă intenționat și spuse: 

- Închide-o! 

Era un joc de putere. Şeful departamentului de securitate se holbă 
o clipă la Middleton înainte să se ridice şi să îndeplinească ordinul. 

Middleton observă că Vignon nu se ajută de mâini ca să se ridice 
de pe scaun. Chiar dacă avea cincizeci de ani, bărbatul era în formă. 

După ce Vignon reveni la locul lui, Middleton începu să vor- 
bească: 

- Dacă îţi voi cere să urmăreşti un bătrân de optzeci şi opt de 
ani fără să o dai în bară, crezi că vei face față? 

- La ce să fac față? Să urmăresc un octogenar sau la cerința dum- 
neavoastră de a nu o da în bară? 

Middleton zâmbi. De astă dată era un zâmbet sincer. Chiar dacă 
nu-i păsa prea mult de Vignon, cel puțin bărbatul cu ten albicios 
avea respect de sine. 

- La amândouă. 

- Ce anume doriţi mai exact? 

Middleton scoase două dosare şi i le întinse în timp ce vorbea. 
Unul era pentru Thomas Banks, iar celălalt pentru Reed Carlton. 
Vignon le răsfoi în vreme ce Middleton îi dădea toate detaliile. 

După ce termină de vorbit, el se uită la angajatul lui şi întrebă: 

- Cum procedăm să nu se afle? 

- Vom implica cât mai puţini oameni, evident. 

- Evident. Despre câţi oameni este vorba? 

Vignon făcu calculele în cap. 

- Pentru moment, vom fi foarte discreţi. Doi oameni în maşină, 
gata să-l urmărească dacă va conduce şi alți doi la o oarecare dis- 
tanță, care să-l urmărească pe jos. 

- De ce nu-l urmăresc cei din maşină dacă va merge pe jos? 

- Dacă subiectul merge pe jos o oarecare distanţă, iar apoi se 
urcă într-o maşină care îl așteaptă acolo sau într-un taxi, echipajul 
din maşină va trebui să pornească imediat pe urmele lui. 

Lui Middleton nu îi plăcea să i se reamintească faptul că nu era 
un tactician prea priceput în astfel de situaţii. 

- Bine. Două echipaje. Dar nu mai multe. Şi vreau să mă asigur 
că oamenii tăi sunt de încredere. 

Vignon era acolo de prea multă vreme ca să nu înţeleagă ce voia 
să spună Middleton când accentuase cuvântul „încredere“. 

- Mă ocup eu de asta, zise el, înainte să schimbe subiectul. Dacă 
îi prindem pe Banks şi pe Carlton, ce vreţi să... 

- Dacă? repetă Middleton, întrerupându-l. 

- Când îi vom prinde pe Banks şi pe Carlton, unde vreţi să-i du- 
cem ca să fie interogați? 

Întrebarea nu necesită mult timp de gândire. N-avea rost să re- 
inventeze roata. 

- Mai există locul pregătit pentru Romero? 

- Am luat echipamentele de acolo, dar încă avem acces. 

- Atunci, folosiți-l, răspunse Middleton, ridicându-se de pe scaun, 
semn că întâlnirea luase sfârşit. Vom căuta, în continuare, informaţii 
şi vă vom ţine la curent. 

Vignon luă dosarele şi se ridică în picioare. 

- Încă o întrebare. 

- Ce este? 

- Dacă va apărea Scot Harvath ăsta, ce vreți să facem? 

Middleton nu stătu mult pe gânduri. El strânse din dinţi, în- 
cleştându-și fălcile şi spuse: 

- Omorâţi-l pe loc. 


CAPITOLUL 52 


VIRGINIA 
LUNI 


Harry P. Davis Field din Manassas era un mic aeroport regional, 
aflat la patruzeci și opt de kilometri de DC. Era uşor să aterizezi şi să 
decolezi de pe el, iar sistemul de supraveghere nu era la fel complex ca 
şi cel de pe Dulles sau de pe Regan National. Mike Strieber îl folosea 
ori de câte ori avea treabă în Washington. Numărul de înregistrare al 
aeronavei lui nu ar fi ridicat suspiciuni dacă ar fi apărut în arhivele lor. 

După ce făcu toate aranjamentele pentru alimentarea avionului, 
se duse la Hertz să îşi aleagă o maşină de închiriat. Examină mode- 
lele expuse, apoi completă formularul pe numele lui şi plecă într-un 
Chevy Suburban negru. 

După ce îi luă pe Harvath, pe Casey şi pe Rhodes, Strieber parcă 
undeva în afara razei vizuale a biroului cu maşini de închiriat şi a 
clădirilor aeroportului, astfel încât Harvath să poată scoate plăcu- 
tele cu numărul de înmatriculare. După cinci minute reveni şi 
prinse alte plăcuţe luate de la un alt Suburban negru, care se afla în 
parcarea mică, nesupravegheată a firmei Hertz. Era o soluţie tem- 
porară, dar dacă numele lui Mike era căutat în baza de date a pro- 
gramelor PROMIS, TIP sau a altor programe de verificare, acestea 
vor face legătura între plăcuţe şi contractul de închiriere şi nu între 
plăcuţe şi vehiculul pe care se aflau ele în acel moment. Dacă, din 
întâmplare, poliția ar fi verificat numărul de înmatriculare, acesta 
ar fi arătat un Suburban negru care aparținea firmei Hertz. Harvath 
nu întâlnise niciodată vreun polițist care să verifice numărul de în- 
matriculare al unui vehicul. 

Îl lăsară pe Strieber în centrul orașului Manassas, unde plănuia 
să-şi omoare timpul înainte să revină la aeroport cu taxiul şi să se 
întoarcă în Texas. 

Cu o zi înainte, Harvath, Casey şi Rhodes îşi petrecuseră du- 
pă-amiaza şi seara căutând informaţii despre colonelul Charles 
Bremmer. Nici nu intrase în discuţie să apeleze la sursele Ministe- 
rului Apărării. Harvath nu avea nicio îndoială că numele lui fusese 
marcat în sistemele lor. Asta însemna că Rhodes și Casey trebuiau 
să facă toată treaba, dar exista riscul să fie descoperite. Harvath nu 
era dispus să rişte. Trebuiau să se limiteze la sursele deschise de 
informare. 

Când îşi începură investigaţiile, îşi dădură seama că Bremmer 
era destul de priceput când venea vorba să-şi protejeze datele perso- 
nale. Nici numărul lui de telefon, nici adresa lui nu apăreau în cartea 
de telefoane, iar numele lui nu era pomenit în ştirile de ziar. Harvath 
se gândi să folosească ZabaSearch, dar se răzgândi, ştiind că oamenii 
îşi puteau instala de alarmă şi ar fi primit un mail dacă apărea cineva 
care dădea căutare după numele lor pe Zaba. 

Îşi continuară săpăturile, accesând fiecare site militar cunos- 
cut. Chiar merseseră într-acolo încât verificară și site-ul pentru 
afaceri, LinkedIn. Nu găsiră însă nici cea mai mică informaţie des- 
pre Bremmer. 

Harvath începuse să-şi piardă speranța, când Casey descoperi 
o pistă foarte promițătoare. Era o listă cu binefăcători care făcu- 
seră donaţii unei şcoli private din Virginia, intitulată Academia 
Fredericksburg. Printre cei cărora li se aduceau mulțumiri pentru 
contribuţiile lor, cuprinse între 5 000 de dolari și 10 000 de dolari, se 
aflau şi „domnul și doamna Bremmer“. 

Să fi fost oare „Charles“ Bremmer, cel pe care îl căutau ei? Posi- 
bil, dar, în ciuda faptului că nu era un nume prea comun, ar fi putut 
fi oricare alt C. Bremmer din lume. Harvath nu-l cunoscuse prea 
bine pe Bremmer. Nu ştia dacă bărbatul era absolvent al Academiei 
Fredericksburg sau dacă avea copil sau copii înscrişi la şcoala res- 
pectivă. Marea descoperire o făcură când începură să citească 
site-ul instituţiei. 

Deasupra unor imagini cu campusul Academiei Fredericksburg, 
scrise cu caractere frumoase, se afla o pagină dedicată mărturiilor 
părinţilor. O astfel de mărturie aparținea unei „Patricia Bremmer, 
părinte FA!“. Era urmată de descrierea cursurilor pe care le urma 
copilul ei, ceea ce demonstra că ea şi domnul Bremmer, oricine ar fi 
fost acesta, erau părinţii unui junior în anul III la Academia 
Fredericksburg. Cercul căutărilor lor tocmai se restrânsese. 

În scurt timp descoperiră o anume domnişoară Molly Eileen 
Bremmer care, pe lângă faptul că făcea parte din echipa de hochei 
pe iarbă a universităţii, era şi foarte activă pe contul de Facebook. 
Aceasta postase pe pagina ei fotografii cu casa şi autoturismele fa- 
miliei Bremmer, dar şi cu părinții ei. 

De îndată ce Harvath văzu prima fotografie, spuse: 

- El este. Chuck Bremmer. 

Pe lângă fotografiile de familie, ei putură citi şi postările puse de 
Molly şi de prietenii ei. Astfel descoperiră că domnişoara Bremmer 
urma să aibă un meci important în după-amiaza următoare şi că cea 
mai mare dorinţă a ei, pe lângă cea de a câştiga meciul, era ca tatăl ei 
să se țină de promisiune şi să nu întârzie. Înainte ca Harvath să apuce 
să spună ceva, Casey găsise deja imagini prin satelit de pe Bing şi în- 
cepuse să stabilească posibilele rute pe care le-ar fi putut folosi colo- 
nelul Bremmer către şi de la meci. 

Îşi petrecură restul serii punând pe picioare un plan de bătaie. 
Ultimul lucru pe care mai trebuiau să îl facă pe internet îl lăsară pen- 
tru dimineaţa următoare, înainte de plecare. În timp ce Strieber pre- 
gătea avionul, Casey îl duse cu maşina pe Harvath la biroul FedEx 
din Fayetteville şi îl aşteptă în parcare. 

După ce plăti cu un card de debit nedetectabil, pe care Rhodes îl 
obținuse de la prietenul unui prieten cu o seară în urmă, Harvath 
intră pe internet şi accesă site-ul de matrimoniale pe care Bătrânul îl 
folosea în cazuri de urgență absolută. Ştiind că majoritatea analişti- 
lor de sisteme erau bărbaţi şi că aceștia nu erau interesaţi să caute 

printre anunţurile de genul „bărbat caută bărbat“, Carlton alesese ca 
mesajele lor să fie plasate tocmai în această secțiune. 

Harvath se aștepta la ce era mai rău. În timp ce citea anunț după 
anunț, avea impresia că parcurgea nişte necrologuri. Bătrânul era mai 
mult decât un mentor. Îi era ca un tată, iar Harvath pierduse deja unul. 

Era un proces chinuitor, dar când Harvath vru să sară la sfârşitul 
listei, un anunţ îi atrase atenţia în mod deosebit. 

Se scurseră câteva secunde. Nu clipi, nu respiră; parcă şi inima i 
se oprise în loc. Apoi, simţi cum îi creşte pulsul. 

Era anunțul lui Carlton. Nu încăpea nicio îndoială. Fusese postat 
în urmă cu patru zile. Asta însemna cu două zile după atacul asupra 
lui în Paris şi cu o zi înainte de cel din Spania. Trebuia să fie Bătrâ- 
nul. Până şi codul secret era exact. Oricât de torturat ar fi fost, 
Harvath nu voia să creadă că Bătrânul ar fi mărturisit codul lor se- 
cret, ştiut doar de ei doi. 

Cu toate astea, Harvath era tulburat de faptul că un anunț per- 
sonal fusese postat în aceeaşi zi în care crezuse că vorbise cu Carlton 
pe Skype. „La naiba!“ gândi el. Toată chestia asta era greu de înţeles. 
Începuse să reevalueze tot ce se petrecuse. Era exact genul de nesi- 
guranță pe care el şi Bătrânul preferau să o insufle inamicilor Ame- 
ricii. Nu îi plăcea că rolurile se inversaseră. 

Existau trei genuri de status pe care Carlton le-ar fi putut încor- 
pora în mesajele sale, codificate prin X, Y sau Z. Z însemna cărbune, 
adică răul absolut; că era complet distrus şi că Harvath nu trebuia să 
încerce să îl găsească sau să îl contacteze. Dar nu asta îi transmisese 
Carlton. El alesese Y - situaţie gravă, dar era bine şi încerca să se re- 
grupeze. Harvath hotărî să nu ia nicio măsură pentru moment. 

Asigurându-se să folosească acelaşi limbaj pe care îl foloseau 
ceilalți bărbaţi în postările lor, el formulă cu grijă un răspuns scurt: 

„Interesat de postarea ta. Voi fi în oraş cu afaceri. Mi-ar plăcea 
să ne vedem.“ 

Apoi Harvath încheie mesajul cu o frază pe care o cunoșteau doar 
el și Carlton, ca acesta să ştie că venea din partea lui: 

„Hai să luăm cina împreună, dar nu sushi. Nu-mi plac decât 
carnivorii.“ 

După aceea, Harvath ieşi de pe site-ul de matrimoniale, închise 
computerul şi ieşi din biroul FedEx. 

- Ei? întrebă Gretchen Casey când Harvath intră în maşină. 
Vreo veste? 

După ce îşi adună gândurile, Harvath răspunse: 

- Cred că, cel puţin acum patru zile, era încă în viață. 

Casey îi zâmbi larg. 

- E minunat! Dacă a reuşit să scape atacului, înseamnă că s-a 
ascuns şi că nimeni nu va reuși să-i dea de urmă. 

- Sper să ai dreptate, răspunse Harvath. 

Asta se întâmplase cu mai multe de zece ore în urmă. Acum se 
aflau în Virginia, Harvath era întins în spaţiul de bagaje din interiorul 
Suburbanului, iar Casey îşi descheia nasturii de la cămaşă. Sosise 
timpul să se destindă. 

Deoarece nu aveau suficienți oameni ca să îl urmărească pe 
Bremmer cu maşina de la Pentagon la terenul unde se ţinea meciul 
de hochei al fiicei lui, încercară să găsească cea mai bună soluţie ca 
să îl prindă în capcană. 

Rhodes sugerase să aştepte în parcare şi să îl înşface acolo. Harvath 
nu fusese de acord. Chiar dacă era un meci „în deplasare“, tot existau 
şanse ca acesta să fie recunoscut de alți părinți. Dacă ar fi fost văzut 
intrând în parcare, pentru a pleca de îndată cu un străin, ar fi putut 
atrage atenția. În cel mai fericit caz, cineva ar fi putut-o anunţa pe 
doamna Bremmer, iar Harvath voia ca ea să nu fie implicată. 

Însă Rhodes le reaminti un aspect cu care Harvath nu putu să nu 
fie de acord. Din ce aflaseră din postările lui Molly de pe Facebook, 
tatăl ei avea obiceiul să întârzie la toate meciurile ei. Rhodes se folosi 
de această afirmaţie pentru a-şi susține punctul de vedere. Mai mult 
ca sigur că Bremmer avea să întârzie. Dacă era aşa, atunci prezența 
altor părinţi în parcare nu ar mai fi fost o problemă. 

Deoarece făcuse şi el parte din echipa de atletism a liceului, 
Harvath ştia că existau mari şanse ca Bremmer să nu fie singurul 
tată care întârzia. Nu puteau să-și pună planul în aplicare în parcare 
şi să spere că totul va trece neobservat. Se puteau întâmpla multe lu- 
cruri imprevizibile. Însă faptul că Bremmer se va grăbi, probabil, să 
ajungă la meciul fiicei lui putea fi în avantajul lor. 

Dacă Bremmer ar fi pe fugă, ar alege, probabil, drumul cel mai 
scurt de la biroul lui şi ar fi mai concentrat să ajungă la destinaţie de- 
cât să fie atent la ceea ce se întâmpla în jurul lui. 

Într-o altfel de conjunctură, ar fi fost mult mai rapid, mai curat şi 
mai eficient să oprească în dreptul lui când acesta cobora din ma- 
şină, să-i tragă o glugă pe cap şi să îl vâre cu forța în Suburban. În 
situația dată trebuiau să acționeze mai încet şi mai puţin curat, însă 
atâta vreme cât erau eficienţi, scopul scuza mijloacele. 

După ce verificară locul unde urma să aibă loc meciul, o lăsară 
pe Rhodes singură, să se ocupe de rolul pe care avea să-l joace ea în 
acea misiune. Casey şi Harvath cercetară cu mare atenţie alte două 
zone de care aveau nevoie, înainte să se întoarcă la autostradă şi la 
ieşirea pe care erau convinşi că o va alege Bremmer. 

De îndată ce Harvath opri motorul, Casey reluă discuţia pe care 
o începuseră în momentul în care ea auzise pentru prima oară nu- 
mele de Bremmer. 

- Nu pot să înțeleg cum poţi să crezi că vom fi de acord cu aşa ceva. 

- Este singura cale posibilă, Gretch, răspunse Harvath. 

- Pe naiba! 

Înţelegea de ce era furioasă. Dacă lucrurile ar fi stat invers, ar fi 
fost şi el de aceeaşi părere. 

- În legătură cu Rhodes... zise el, schimbând subiectul. 

Casey ştia la ce se referea. 

- O va face, răspunse ea. Nu îi va conveni, dar o va face. 

- Trebuie să ai încredere în mine. 

- Să am încredere în tine şi să fiu de acord cu ceea ce ne-ai cerut 
să facem sunt două lucruri diferite. 

- Ştiu, zise Harvath cu toată sinceritatea. 

O respecta pe Casey. Era un agent secret extrem de bine pregă- 
tit şi de versat. În ciuda acestor caracteristici sau datorită acestora, 
ştia că trebuia să fie cu ochii pe ea. Dacă se abătea de la planul lui, 
nu ar fi pentru prima oară când un agent secret decidea că metoda 
lui de a rezolva o situație era cea mai bună. Harvath o făcuse de. 
nenumărate ori. 

El reuşi să schimbe subiectul şi sporovăiră până când unul dintre 
telefoanele neînregistrate ale lui Casey începu să vibreze, anun- 
țând-o că primise nişte mesaje MMS, cu fotografii ataşate. Ea se uită 
la ele, apoi îi dădu telefonul lui Harvath. Sosiseră Molly şi mama ei. 

Până atunci, totul se desfăşurase conform planului. Uitându-se la 
ceas, el hotărî că sosise timpul să se pregătească. 

După ce desprinse telecomanda de cheia pe care o lăsă în con- 
tact, el şi Casey coborâră din maşină. Scoaseră plăcuța cu numerele 
de înmatriculare din față și se duseră în spatele vehiculului. 

Harvath trase trapa şi numără cât timp îi luă să o deschidă şi să 
sară în portbagaj. Odată înăuntru, Casey închise trapa şi îl privi pe 
Harvath cum încearcă să o deschidă cu telecomanda din interior. 
Mulţumit, el îşi ridică degetul mare, iar ea reveni pe locul şoferului. 

Din locul unde se aflau nu aveau o vedere bună înspre autostradă. 
Nu vor avea prea mult timp la dispoziţie între momentul în care vor 
identifica maşina lui Bremmer şi cel în care vor porni în urmărirea 
lui. Uitându-se în oglinda retrovizoare, Casey îşi aranjă cămaşa. 

- Sper că nu mai trebuie să-ți reamintesc să zâmbeşti şi să îți 
foloseşti farmecul, nu? întrebă el din spate, unde stătea ascuns. 

- Dacă e la fel ca toți ceilalți bărbaţi pe care i-am întâlnit, nu la 
zâmbetul meu se va uita, cu siguranță. 

- Ai dreptate, răspunse Harvath. Ai grijă la viteză, bine? 

- Oare cum am supraviețuit fără tine? zise ea pe un ton ironic. 
Ştiu cât de repede trebuie să conduc ca să se activeze airbagurile. 
Nu-ţi face griji. 

- Scuze. Doar anunță-mă din timp ca să mă pregătesc pentru 
impact. 

- Voi încerca să nu uit. 

Harvath clătină din cap şi zâmbi. Lui Casey nu îi plăcea să i se 
spună ce să facă şi ce să nu uite. Nu o condamna. Şi el era la fel. În- 
cepu să mai spună ceva, dar ea îl întrerupse. 

- Nu te aud. Sunt atentă la drum. 

Harvath zâmbi din nou şi se mulțumi să aştepte. Zece minute 
mai târziu, Casey spuse: 

- Interceptat, apoi aruncă binoclul pe scaunul din dreapta și 
porni motorul. 

Lui Harvath nu îi plăcea că trebuia să stea în portbagaj. Ar fi pre- 
ferat să se afle în spatele volanului, dar fusese ideea lui. Era cea mai 

bună metodă de a duce la bun sfârşit planul lor. Cu toate astea, nu îi 
plăcea sentimentul că nu controla sută la sută situația. 

- Nu uita, o avertiză el, ai grijă la viteză şi anunță-mă când să 
mă pregătesc. 

- Încerci să faci pe şoferul din spate? 

- Am înțeles. Doar să nu uiţi că ai o încărcătură valoroasă. 

- Ştiu că nu vezi, răspunse ea, dar acum îmi dau ochii peste cap. 
Înainte ca Harvath să apuce să răspundă, ea adăugă: Iese acum. 

- Eşti sigură că e el? 

- Fii pregătit. 

Secundele se scurgeau. Când maşina lui Bremmer ajunse în vâr- 
ful rampei de ieşire şi viră la dreapta, Casey spuse: 

- L-am prins. El e. Şi ieşi pe stradă. 

Era o arteră principală dintr-o suburbie din Virgina. Printre co- 
pacii cu trunchiurile groase şi terenuri pline de vegetaţie se vedeau 
case cochete. Luând în calcul viteza cu care înaintau, Harvath în- 
cercă să îşi imagineze unde se aflau şi cândvor ajunge la locul atacu- 
lui. Vru să o întrebe pe Casey, însă aceasta era concentrată la drum, 
aşa că se hotări să tacă. Problema era însă că ea continua să accele- 
reze, iar el îşi dădea seama din locul în care şedea că trecuse binişor 
peste limita de viteză. 

- Ce naiba se întâmplă? întrebă el în cele din urmă. 

- Cred că tăticul nu vrea să-şi dezamăgească fiica. 

- Cu ce viteză înaintăm? 

- Nu vrei să ştii, răspunse Casey, apoi adăugă: În felul în care 
conduce, nu cred că va oprila indicator. Să-l agăţ? 

„Agăţatul“, jargon pentru „manevra PI.T“, însemna să acroşezi 
uşor cu partea din față a vehiculului tău partea din spate a celui ur- 
mărit şi să îl faci să se dezechilibreze. Era o mişcare eficientă, dar 
putea fi şi mortală dacă vehiculul urmărit se izbea de un copac, intra 
pe banda opusă sau intra într-un şanţ şi se învârtea în aer. Harvath 
nu voia să rişte. 

- Nu, zise el din spate, nu-l agăța. 

- Atunci ce vrei să fac? Nu pare să încetinească. 

- O să oprească. 

- Nu cred. Disting deja indicatorul, şi dacă-l văd eu, înseamnă 
că îl vede şi el. 

- Ce distanță este între noi şi el? 

- Poate vreo şase mașini, răspunse Casey. 

- N-o să rişte să primească amendă. O să facă o oprire gen „Cali- 
fornia“. Va încetini, se va uita în stânga şi în dreapta, apoi va apăsa din 
nou pe acceleraţie. Trebuie să-l loveşti înainte să apuce să accelereze. 

- Voi încerca. 

Harvath se împinse în cel de-al treilea rând de scaune şi se pre- 
găti pentru impact. Casey acceleră vehiculul greu, dar imediat apăsă 
pe frână, încercând să-şi sincronizeze sosirea la intersecție. Având 
în vedere viteza cu care înainta Bremmer, lui Harvath îi era greu să 
facă o apreciere. 

Simţi un tremur uşor când se activă sistemul ABS în momentul 
în care Casey apăsă brusc pe frână ca să diminueze viteza. Cinci 
secunde mai târziu, ea apăsă pedala de acceleraţie, vehiculul țâşni, 
iar ea strigă: 

- Pregăteşte-te! 

Colonelul Chuck Bremmer procedase întocmai cum preconi- 
zase Harvath. Încetinise în dreptul indicatorului „Stop“. Gretchen 
Casey făcuse şi ea întocmai cum îi spusese Harvath şi se sincroni- 
zase perfect cu momentul impactului. 

SUV-ul lovi din spate mașina lui Bremmer chiar când aceasta 
pătrunse în intersecţie. Impactul fu suficient de puternic încât să 
facă să se deschidă capacul portbagajului lui Bremmer şi să-l zdrun- 
cine bine, însă datorită îndemânării lui Casey, nu pe atât de puter- 
nic încât să activeze airbagurile vehiculului ei. 

- S-a deschis capacul portbagajului, zise Casey, scoțând maneta 
din viteză. Bremmer coboară. Nu văd niciun alt vehicul care să se 
apropie de noi. 

- Recepţionat, zise Harvath. 

Când o auzi deschizând portiera, el numără până la cinci, apoi 
activă trapa din spate. Nici nu apucă să se strecoare afară din port- 
bagaj, că îl şi auzi pe Bremmer ţipând. 

- Idioato! Ce naiba-i cu tine? Puteai să mă omori! ţipă el când 
ea sări afară din maşină. Când văzu însă la cine ţipa, o altă parte a 
anatomiei lui preluă controlul, iar el îşi schimbă tonul pe loc. 

- Sunteţi bine? Vai, Dumnezeule. Îmi pare atât de rău, zise Casey. 
Vă rog spuneţi-mi că n-aţi păţit nimic. Nu ştiu ce-a fost în capul 
meu. Încerc să ajung la meciul de hochei al fiicei mele. Telefonul a 
început să sune şi ştiu că ar fi trebuit să-l ignor, dar... 

Bremmer își ridică ambele mâini cu palmele la vedere. 

- Sunt bine. Îmi cer scuze pentru limbajul folosit. Cred că mergem 
la acelaşi meci de hochei și se pare că amândoi suntem în întârziere. 

Casey, care i se alăturase în spatele maşinii, se aplecă în față, 
prefăcându-se că verifică paguba provocată. Nu era nevoie să-şi ri- 
dice privirea. Îi simţea ochii aţintiți asupra pieptului ei. 

- V-am cam stricat bara de protecţie. 

- Sunteţi sigură? întrebă el. 

- Arată destul de rău. Bănuiesc că ar trebui să facem schimb de 
date personale, zise ea, ridicându-se. 

Bremmer îşi ridică ochii de la pieptul ei şi o privi. 

- Bănuiesc că ar trebui. Staţi să iau un pix din maşină. 

Când se întoarse, încremeni. 

- Nu cred că vei avea nevoie de el, zise Harvath, care se furişase 
prin spatele lui şi ținea acum o armă îndreptată către fața lui. Pune-ți 
mâinile la spate. 

- Tu eşti, zise Bremmer, abia şoptit. 

- Dacă vrei să-ți mai vezi soția şi fiica, pune-ţi mâinile la spate. 
Acum! 

Bremmer se conformă, iar Casey scoase o pereche de cătuşe din 
plastic din buzunar şi îi legă mâinile strâns. 

- Iisuse! Mă doare! zise el. 

- Taci din gură! îl avertiză Harvath, trântind capacul portbaga- 
jului maşinii lui Bremmer, însă acesta se deschise din nou. 

- Mă ocup eu, răspunse Casey. Nu-ţi face griji. Să plecăm! 

Harvath îl conduse pe Bremmer în spatele Suburbanului, îi trase 
pe cap o glugă şi îl puse să se întindă pe burtă în portbagaj. După ce 
îi legă gleznele, imobilizându.-l, îl întoarse pe o parte. Îi făcu semn 
din cap lui Casey, care se întoarse la maşina lui Bremmer şi legă ca- 
pacul portbagajului cu un alt set de cătuşe din plastic, ca să nu se 
mai deschidă, apoi se puseră în mişcare. 

Goniră înspre destinaţia finală pe care o cercetaseră şi parcară 
destul de departe de drum, ca să nu fie observați. După ce deschise 
trapa, Harvath îşi scoase cuțitul şi tăie legăturile cu care îi prinsese 
mâinile şi gleznele lui Bremmer. Îi scoase picioarele afară, dar înainte 
să îl lase să se ridice în picioare, îl avertiză: 

- Ştii cine sunt, deci ştii de ce sunt în stare. Fă exact cum îţi spui 
şi să nu mă scoţi din sărite. Acum, ridică-te în picioare. 

Bremmer se conformă. 

- Ce se întâmplă? întrebă el prin glugă. Unde mă duceţi? 

- Vei vedea în curând, spuse Harvath, îmbrâncindu-l. Mişcă! 

Îl conduse pe colonel printr-o zonă împădurită, spre vârful unui 
deluşor. După ce îi smulse gluga de pe cap, lui Bremmer îi luă câteva 
clipe să se dezmeticească. 

- Vai, Dumnezeule! zise el când observă terenul de hochei în 
depărtare. Ce-ai de gând să faci? 

- Depinde de tine. Vezi acolo? întrebă Harvath arătând în de- 
părtare. În stânga? Cam la nouăzeci de metri mai încolo, pe bolova- 
nul ăla mare? 

Bremmer miji ochii, încercând să vadă ce îi arăta celcare îl răpise. 

- Cred că da. De ce? 

Harvath ridică una dintre stațiile Garmin pe care le adusese 
Rhodes şi vorbi în ea: 

- A-Unu. 

Câteva secunde mai târziu, un galon cu lapte pe care îl puseră 
acolo pe post de țintă explodă, împrăştiind o ploaie albă. Puşca cu 
amortizor a lui Mike Strieber nu produse niciun zgomot. 

Colonelul simţi un fior pe şira spinării când îşi dădu seama că, un- 
deva în apropiere, Harvath avea un lunetist cu oarmă cu amortizor. 

Vârând stația radio în buzunarul de la spate, Harvath scoase te- 
lefonul mobil al lui Casey şi îi arătă pozele lui Bremmer - Patricia 
Bremmer, Molly Bremmer în uniforma sportivă, maşina cu care ve- 
niseră la terenul de hochei. 

- Uite cum facem. Dacă mă minți sau dacă voi avea impresia că 
mă minţi, îmi voi scoate stația radio, voi da un ordin şi se vor trage 
două gloanţe. 

- Nu, spuse bărbatul. Te rog, nu. 

Harvath îl ignoră şi continuă: 

- Primul glonţ va fi îndreptat către tribune. O împuşcătură în 
cap care o va ucide pe soția ta. Al doilea glonţ o va nimeri pe fiica ta 
şi o va paraliza. Voi face în aşa fel încât să afle că mama ei a murit, 

iar ea a rămas paralizată pentru că tatăl ei s-a pus pe primul loc, 
înaintea familiei. 

- Nu. Te rog. 

- Apoi mă voi asigura că vei fi demascat și judecat pentru ce ai 
făcut. Totul va deveni public. Scandalul va lua o amploare atât de 
mare, încât nici cei de la Casa Albă, nici cei de la Ministerul Apărării 
nu îşi vor putea salva pielea. Nu vor avea de ales şi te vor jupui pe tine 
de viu ca să se salveze pe ei. O să arzi în iad. Și când se va termina 
procesul şi te vor trimite la Leavenworth sau unde vor alege să te în- 
chidă pe viață - asta dacă scapi de pedeapsa cu moartea —, chinul tău 
abia va începe. Voi face în așa fel încât fiecare zi de puşcărie să fie un 
iad pentru tine. Scenele de la dușurile din puşcărie pe care le-ai văzut 
în filme nici nu se compară cu ce vei păţi tu. Vei avea atâția admi- 
ratori, încât vor fi nevoiți să pună o uşă rotativă la celula ta, iar tu vei 
avea nevoie de o secretară care să îi ţină în frâu pe vizitatorii tăi. 

- Nu poţi... 

- Ce nu pot? zise Harvath, apropiindu-se foarte tare de bărbat. Nu 
pot să te fac să plăteşti pentru ceea ce ai făcut? Pune-mă la încercare, 
târâtură. Ai ucis oameni care mi-au fost prieteni şi abia mă abțin acum 
să nu te ucid şi eu pe tine. Şi când spun asta, nu mă gândesc să îţi trag 
un glonţ în cap. Mă gândesc să te târăsc până la o fermă la dracu-n 
praznic şi să te torturez luni în şir. S-ar dezlănțui un iad pe care nici nu 
ţi-l poţi imagina. Eu nu mai am nimic de pierdut. Tu, pe de altă parte, 
vei pierde totul. Îţi ofer șansa vieţii tale de nenorocit. Nu o irosi. 

Doar uitându-se la Bremmer, își putea da seama că lucrul cel 
mai periculos cu care se luptase bărbatul fusese capsatorul. Era un 
birocrat, unul care muta hârtiile de colo-colo. 

Harvath ura să se folosească de copiii şi de familia cuiva, însă 
uneori era cea mai eficientă şi mai rapidă metodă. Ideea era să îl 
intimideze imediat pe bărbat şi să îi atingă o coardă sensibilă, ca el 
să nu aibă timp să gândească şi să devină instabil din punct de ve- 
dere psihologic. 

- I-ai trimis deja după mine pe cei mai buni şi n-ai putut să mă 
opreşti. Deci, cum se va termina povestea asta? Îţi vei ucide soția și 
schilodi fiica sau ai de gând să cooperezi? 

Bremmer privi îndelung terenul de hochei pe iarbă. Apoi se uită 
la Harvath şi dădu uşor din cap. 

- Ai trimis oameni să mă omoare? 

- Da, răspunse Bremmer. 

Harvath studie cu atenţie fața bărbatului în timp ce îi adresa în- 
trebări ale căror răspunsuri le cunoştea deja. Harvath voia să aibă 
un punct de referință în caz că bărbatul ar fi încercat să-l mintă. 

- Unde au încercat să mă omoare? 

Colonelul înghiţi cu noduri. 

- Paris, Spania şi Texas. 

- În Paris eu am fost singura țintă? 

Bremmer ridică din umeri. 

- Tu ai fost principala ţintă. 

- Asta ce înseamnă? 

- Ştiam că femeia va fi cu tine şi că ar fi fost cel mai bine să te 
atacăm în apartament. 

- Aşa că ai ordonat să fie şi ea ucisă? 

- Era o ameninţare. Da. 

- Ai luat în vizor şi alți oameni cu care lucrez eu, afirmă Harvath. 

- Da. 

- De ce? 

- Pentru că erați pe listă, răspunse Bremmer. 

Harvath detectă o ușoară schimbare în vocea bărbatului, însoțită 
de o mică grimasă care dură cât blițul unui aparat de fotografiat, însă 
nu încăpea nicio îndoială. Colonelul fie mințea, fie ascundea ceva. 

- Despre ce listă vorbeşti? 

- Se numeşte „Lista neagră“. Nu eu o alcătuiesc. Eu doar mă 
ocup de numele care apar pe ea. 

Harvath conducea interogatoriul precum un rechin, dând târcoale 
prăzii în cercuri mari, concentrice în timp ce obținea informaţii. Cu 
cât aduna mai multe informaţii, cu atât se apropia mai mult de ade- 
văr şi cu atât cercul devenea mai restrâns. 

Însă în apă exista sânge, iar acel sânge eraallui Bremmer. Ultimul 
lui răspuns fusese o minciună; semnele apărură încă o dată. Când un 
subiect începea să toarne minciuni, Harvath trebuia să se abțină să 

nu-l lovească. Uneori, vederea unei aripioare brăzdând suprafața apei 
era mult mai îngrozitoare decât gândul muşcăturii propriu-zise. 

- Cine se ocupă de listă? Cine o alcătuieşte? întrebă el. 

- Nu pot să-ți spun asta, răspunse Bremmer. Este secret. 

Harvath zâmbi. 

- Tu şi cu mine nu mai avem demult secrete, domnule colonel. 
De fapt, mie mi se pare că încerci să mă duci cu zăhărelul, iar eu ţi-am 
explicat deja ce vei păți în acest caz. Scoţând staţia din buzunarul de 
la spate, o duse la gură şi spuse: Nu cooperează. Elimină ambele ţinte. 

Bremmer făcu un pas în față. 

- Nu, nu, nu. Îţi voi spune. 

Harvath își ridică pistolul și îl îndreptă către capul bărbatului. 
Când Bremmer făcu un pas în spate, Harvath duse din nou stația la 
gură şi spuse. 

- Nu trage. Nu tinti. Rămâi pe poziţie. 

- Este un grup de oameni care se ocupă de securitatea națională 
şi care sunt apropiaţi ai preşedintelui. Este implicată și procuratura. 

- Cine mi-a pus numele pe listă? 

- Ai fost acuzat de trădare. 

- Nu asta te-am întrebat, zise Harvath, observând din nou ezi- 
tarea bărbatului. Cine mi-a pus numele pe listă? 

- Nu ştiu. Întrunirile sunt dincolo de statutul meu. Sunt mai 
mult decât strict secrete. Nu iau parte la ele. Eu doar mă ocup de 
listă. Îți spun adevărul. Trebuie să mă crezi. 

- Mă minți şi ţi-am spus ce vei păți dacă o vei face. Să nu uiţi 
niciodată că ai fi putut opri asta, răspunse Harvath. Îşi ridică din 
nou stația la gură şi spuse: Ai undă verde. Trage când eşti gata. 

- lisuse, nu! Te rog, Doamne! imploră Bremmer. 

- Mare tupeu ai să-l rogi pe Dumnezeu să-ţi salveze familia. 
Le-ai fi putut salva, dar ai ales să n-o faci. Să nu uiţi câte zile vei avea 
că au murit pentru că tu ai mințit. 

Lacrimile începură să-i curgă pe obraji în timp ce Bremmer 
bolborosi: 

- Eu am făcut-o. Eu ţi-am scris numele pe listă. Spune-i lunetis- 
tului tău să fie cuminte. 

- De ce? 

În ochii colonelului se citea groaza. 

- Spune-i lunetistului tău să se retragă, pentru numele lui Dum- 
nezeu, şi îți voi spune totul. 

- Spune-mi acum! 

Lui Bremmer nu-i venea să creadă. Aruncă o privire către tere- 
nul unde avea loc meciul de hochei, apoi îşi întoarse privirea. 

- Craig Middleton, spuse el pe un ton rugător. El este cel care a 
vrut ca numele tău să apară pe listă. 

- N-am auzit niciodată de el. 

- Te rog. Vorbeşte cu lunetistul tău. Spune-i să nu tragă. Te im- 
plor. Conduceo companie intitulată Adaptive Technology Solutions. 
El se află în spatele atacurilor. Nu am avut de ales. Te rog nu-i face 
niciun rău fiicei mele. Ea n-are nicio vină. Te rog! 

Adaptive Technology Solutions fuseseră cuvintele magice. 
Cunoscând toate informaţiile pe care Nicholas le găsise pe stickul 
Caroline Romero şi i le arătase şi lui, atunci când Harvath auzi nu- 
mele companiei, ştiu că colonelul Chuck Bremmer spunea adevărul. 

Următoarele patruzeci şi cinci de minute le petrecu interogându-l 
în Suburban. Rhodes rămăsese pe poziție în cazul în care Bremmer 
avea nevoie să i se aducă aminte să nu se îndepărteze de la noul an- 
gajament luat de a coopera. Însă nu fusese nevoie de aşa ceva. Parcă 
ar fi fost deschis un robinet, iar apa ar fi început să curgă. 

Cu toate că nu fusese prea încântat, el povesti cum îl cooptase 
Middleton şi cum ajunsese să organizeze misiuni de exterminare în 
numele lui Middleton. Îi spuse lui Harvath că trupele de mercenari 
fuseseră alcătuite din militari condamnaţi, aleși datorită personalității 
lor extrem de agresive. Motivele condamnării lor erau dezgustă- 
toare. Mulţi dintre ei făcuseră sau mai făceau încă parte din diferite 
bande. Astfel se explicau tatuajele pe care Harvath le descoperise la 
atacatorul din Spania, precum şi tatuajele pe care le văzuse pe cele 
două cadavre din Texas. 

Lui Harvath i se făcuse greață numai la gândul că omorâse sol- 
dați americani, însă totul se schimbă când află despre trecutul ace- 
lor bărbaţi care fuseseră trimiși să-l omoare. 

În timpul interogatoriului, Bremmer îi oferi lui Harvath o in- 
formaţie cât se poate de folositoare. El îi explică faptul că atacul inițial 
asupra lui Reed Carlton eșuase şi că, din câte ştia el, Bătrânul se dă- 
duse la fund, făcându-se nevăzut. 

EI îi confirmă că atacul asupra fermei Three Peaks Ranch din 
Texas survenise ca urmare a căutărilor făcute pe Google de adminis- 
tratorul fermei, căutări care îi făcuseră să creadă că Trolul se ascun- 
dea acolo. Supraveghind-o pe Maggie Rose, ei aflaseră despre sosirea 
lui Harvath, ceea ce îi determinase să lanseze atacul. 

Bremmer ştia că oamenii lui fuseseră omorâţi şi că Harvath fu- 
sese responsabilul. În mod surprinzător, el nu întrebă ce făcuse cu 
cadavrele. Nu erau oameni pentru el, ci nişte pioni ca hotelurile din 
jocul Monopoly. Dacă pierdeai câțiva, puteai oricând să cumperi alții. 
Era o târâtură fără suflet, însă Harvath observase că bărbatul vocife- 
rase mai mult când îl implorase să o cruțe pe fiică şi nu pe soție. 

Colonelul recunoscu că se ocupase de listă în funcţie de ordinele 
primite de la Middleton. Când Harvath făcu presiuni asupra lui ca 
să afle informații despre misiunile pe care le îndeplinise pentru di- 
rectorul ATS, Bremmerîncercase de cinci ori să se târguiască pentru 
imunitate în fața repercusiunilor. Lucrurile se înrăutățiseră într-atât, 
încât Harvath o apelase din nou pe Megan Rhodes, amenințând că 
le va împuşca nu numai pe soția şi pe fiica lui Bremmer, ci şi pe alte 
câteva coechipiere ale lui Molly. 

Era uimit cât de repede îşi schimba dispoziția Bremmer - de la 
grija pe care i-o purta fiicei lui la grija pentru propria persoană. Dacă 
nu ar fi putut-o folosi pe fiica lui ca să îl poată controla emoțional, 
Harvath ar fi fost nevoit să îl tortureze fizic ca să îl facă să coopereze, 
într-atât de înspăimântat era de Middleton și de puterea pe care 
acesta o deținea. 

Bremmer voia să ştie cum îl va apăra Harvath de răzbunarea lui 
Middleton. Harvath îi promisese că nimic rău nu avea să i se în- 
tâmple familiei lui, însă asta nu însemna că Middleton nu va în- 
cerca să-l vâneze. Când îl întrebă pe Harvath dacă avea de gând să-l 
omoare pe Middleton, acesta schimbă subiectul. Asta nu era treaba 
lui. Era norocos că mai respira. 

Odată ce află cine dăduse ordinul ca el să fie omorât, Harvath 
vru să ştie şi motivul. 

- După părerea lui Middleton, răspunse Bremmer, grupul vostru 
schimbase tabăra. Mi-a spus că organizaţia voastră este complicele 

unei entități străine care plănuieşte un atac terorist iminent asupra 
Statelor Unite. 

- Şi a preferat să apeleze la tine, nu la FBI? 

- Susține că oamenii voştri s-au infiltrat în fiecare agenție, că 
numai aşa poate fi rezolvată problema. 

- Şi tu l-ai crezut? întrebă Harvath, deşi îşi dădea seama după 
expresia de pe chipul bărbatului că nu era aşa. 

- N-am avut de ales. 

Lui Harvath îi venea să-l strângă de gât. 

- Eşti cel mai josnic exemplar al speciei umane. N-ai deloc co- 
loană vertebrală. Mâinile tale sunt mânjite cu sângele celor nevino- 
vați. Ştii asta? Îmi vine să-țirup gâtul cu propriile-mi mâini. Cei pe 
care i-ai omorât tu au fost patrioți care au ajuns în mod repetat până 
în cele mai întunecate colțuri ale lumii să lupte împotriva răului. 
Middleton te-a mințit, iar tu ai ştiut că minte, dar, cu toate astea, 
i-ai făcut jocul doar ca să-ţi salvezi pielea. Eşti dezgustător. 

Bremmer vru să-şi coboare privirea în pământ, însă Harvath nu 
îl lăsă. 

- Să nu îndrăzneşti, ticălosule. Uită-te la mine când îţi vorbesc. 

Când bărbatul îşi ridică privirea, Harvath continuă să arunce asu- 
pra lui o ploaie de injurii înainte să-şi reia interogatoriul. Cu cât îi 
adresa mai multe întrebări, cu atât mai inutil se dovedea a fi Bremmer. 
Habar nu avea de ce voia Middleton să-i îngenuncheze pe cei de la 
Carlton Group, iar sintagma „Pearl Harbor Digital“ şi consecinţele 
ei îi erau complet necunoscute. 

Bremmer îi spuse însă cum putea ajunge la Middleton. Era o 
sugestie ingenioasă, venind de la un birocrat. Harvath îi mai adresă 
câteva întrebări, dar nu păru prea interesat de sugestia bărbatului. 

Înainte să-i dea drumul, Harvath îl avertiză pentru ultima oară 
pe colonelul cel corpolent. 

- I-ai trimis pe cei mai buni după mine, dar niciunul nu s-a în- 
tors în viață. Nu poți să-mi faci nimic. Nu pot fi prins de nimeni. 
Am şi mulți prieteni, iar câțiva dintre ei vor fi cu ochii pe tine și pe 
familia ta. Dacă te abaţi câtuşi de puţin de la rutină sau încerci să-ți 
iei o vacanţă pe- nepregătite, au primit instrucţiuni explicite ce să 


LISTA NEAGRĂ 307 


facă cu tine. Dacă vei spune cuiva despre mica noastră discuţie, 
dacă vei încerca să iei legătura cu Middleton, nu o voi omori pe 
soția ta şi schilodi pe fiica ta, voi face altceva mult mai rău. Cunosc 
un beduin foarte sadic căruia i-ar face o mare plăcere să împros- 
păteze haremul cu o tânără ca Molly. Voi face în aşa fel încât să 
primeşti o înregistrare video completă. 

- Nu. Promit. Nu voi sufla o vorbă, spuse Bremmer pe un ton 
rugător. 

- Şi dacă mi se va părea doar că vreunul dintre mercenarii tăi se 
află pe urmele mele, înțelegerea noastră va cădea şi mă voi ocupa 
personal de tine şi de familia ta. S-a înțeles? 

Colonelul dădu afirmativ din cap. Harvath îl eliberă şi îi făcu 
semn să coboare din mașină. Casey privea de pe scaunul din față 
cum Bremmer se apropia de maşina lui. 

- Crezi că putem avea încredere în el? întrebă ea. 

Harvath, care îl urmărea şi el cu privirea, clătină din cap. 

- Nu. Dar nu avem de ales. 

- Când l-am auzit vorbind, mi-a venit să-i trag un glonţ. Şi acum 
vreau, ca să îl fac să plătească pentru ce i-a făcut lui Riley. 

- Probabil n-aş fi reuşit să te opresc. De ce n-ai făcut-o? 

- Pentru că mi-ai spus că aşa este mai bine să procedăm, iar eu 
am încredere în tine. 

Era o recunoaştere directă şi sinceră, pentru care o respecta. 

- Dar când totul va lua sfârşit, adăugă ea, nu promit că-l voi lăsa 
să scape. 

- Înţeleg. 

- Asta înseamnă că vei fi înțelegător şi dacă Megan şi cu mine 
vom hotări să facem ceva în privința asta? 

Harvath o privi în ochi o clipă. 

- Oricum nu pot să-ţi spun ce să faci. Sunt de părere că indivi- 
dul trebuie să plătească? Absolut. Dar are o soție şi un copil. 

- Dar agenții secreți din grupul vostru care au fost ucişi? întrebă 
Casey. Câţi dintre ei aveau soții și copii? 

- Cei mai mulți dintre ei. 

- În concluzie? 

- În concluzie, cred că Bremmer trebuie să plătească, dar fără a 
fi ucis. 

- Faci pe moralistul acum? 

- Poate, răspunse Harvath. De fapt, da. Fac pe moralistul. Tre- 
buie să existe un proces la un moment dat. Dacă îi punem pistolul la 
tâmplă şi apăsăm pe trăgaci, nu vom fi cu nimic mai presus față de 
el, față de ce i-a făcut lui Riley şi celorlalți. 

- Cel puţin se va face dreptate. 

- Chiar crezi asta? 

Casey privi în altă parte. 

- Nu mai vreau să vorbesc despre asta. 

Era cea mai convenabilă cale de a evita o discuţie, iar Harvath 
renunţă. În cele din urmă, ea va face cum va considera de cuviință. 

Ceea ce conta în acel moment era să ajungă la Craig Middleton şi 
să-i contracareze planurile. Deşi riscantă din multe puncte de vedere, 
Bremmer le dăduse o sugestie relativ rezonabilă în acea privinţă. 
Harvath nu trebuia decât să vadă cum să nu pice ei înşişi în capcană. 

WASHINGTON, DC 


Nu să găsească oamenii potriviţi era marea provocare pentru 
Reed Carlton, ci să îi facă să nu bea, astfel încât să-şi poată duce 
treaba la bun sfârşit. Operațiunea era copia fidelă a celei pe care el şi 
Tommy Banks o desfăşuraseră cu mai bine de treizeci de ani în urmă. 

„Uitaţi-vă după jachetele Barbour“ era un sfat pe care îl primeau 
majoritatea agenţilor secreţi vestici, mai ales la începutul anilor 1980. 
Faimoasele jachete britanice de culoare verde, pentru toate anotim- 
purile, erau prevăzute cu multe buzunare unde puteai să-ți ascunzi 
echipamentul, erau la modă fără să atragă totuşi atenţia şi destul de 
populare în rândul agenţilor secreți. În caz de forță majoră, recruţii 
fuseseră instruiți să se uite după jachetele Barbour. Existau mari 
şanse să primească ajutor. 

Se zvonea că sovieticii aflaseră despre acest sfat şi toţi agenţii lor, 
de la Bangkok şi până la Berlin, fuseseră instruiți să fie foarte atenți 
la acel articol de îmbrăcăminte obişnuit şi totuşi diferit. Banks nu 
era sigur dacă acest lucru era sau nu adevărat sau dacă nu era cumva 
o simplă născocire a erei Războiului Rece, însă hotărâse să se fo- 
losească de ea. Ar fi putut fi utilă planului său. Dăunătoare cu sigu- 
ranță nu putea fi. 

EI şi Carlton se ocupaseră de o operațiune extrem de delicată în 
spatele Cortinei de Fier. Era vorba despre un agent secret ungur 
foarte influent, care voia să treacă în tabăra cealaltă, iar ei fuseseră 
trimişi la Budapesta ca să ia legătura cu el. Treaba lor era să se con- 
vingă că într-adevăr era vorba despre el şi, dacă era aşa, să-i esti- 
meze valoarea și să pună la cale o operațiune prin care să-l scoată 

din Ungaria ajutându-l să treacă granița în Austria, unde urma să 
fie interogat la Viena, apoi trimis cu avionul în Statele Unite. 

Cei doi agenți CIA ajunseră separat în Budapesta, dar fiecare 
era urmărit de echipe de agenți secreți unguri cărora li se alăturase 
KGB-ul rusesc. Parcă ştiau dinainte că vor veni. Ambii americani 
îşi dăduseră seama că era vorba de o capcană, dar neavând de ales, 
îşi continuară misiunea. 

Încercară mai multe mişcări tactice ca să scape de urmăritorii 
lor, dar niciuna dintre ele nu dădu roade. Cineva, undeva, era 
foarte hotărât ca ei să eşueze în acea misiune. Banks fusese cel care 
se gândise la un truc care să le permită să scape printre degetele 
urmăritorilor lor. Câteva decenii mai târziu, Carlton se gândea să se 
folosească de același truc, dar nu să scape de urmăritorii săi, ci să-i 
facă să iasă la lumină. 

Union Station din Washington, DC era un nod feroviar extrem 
de important pentru navetişti. Era aglomerată atât dimineaţa, cât şi 
seara, însă cu aglomeraţia de seară lucrurile stăteau puţin diferit. În 
loc să iasă din gară, grăbiţi să ajungă la slujbele lor, oamenii intrau 
mai liniștiți, extenuați după o zi de muncă. Dacă unii se deplasau cu 
paşi energici şi hotărâți, cei mai mulți se mişcau încet, în masă, de 
parcă cineva i-ar fi pus pe pilot automat. 

Bănuind că fostul său mentor fusese izolat într-o rețea de cap- 
cane virtuale, Carlton hotărâse să îi trimită un e-mail. Fusese foarte 
atent totuși. Voia să trezească interesul celeilalte tabere, dar fără a 
părea prea evident. În fond şi la urma urmei, el întindea capcana. 
Ultimul lucru pe care şi-l dorea era să-i sperie. Trebuia să-i lase să 
creadă că se aflau în avantaj şi că erau cu un pas înaintea lui. 

De asemenea, trebuia să se asigure că Banks înțelegea mesajul. Din 
câte se părea, nu avea de ce să-şi facă griji. Banks îşi aducea aminte de 
operaţiunea din Budapesta de parcă s-ar fi întâmplat de curând. 

Carlton îi găsi pe cei doi bărbaţi în Baltimore, lângă un adăpost 
pentru oamenii străzii. Ambii erau interesaţi să câştige câteva sute 
de marafeți, mai ales pe o cale atât de uşoară. După ce îi puse să se 
spele, Carlton le cumpără de mâncare, un rând nou de haine şi apoi 
îi duse cu maşina în Washington ca să facă ceea ce trebuiau să facă. 

Fl îi puse să depună un pachet cu ultime instrucțiuni într-o as- 
cunzătoare pentru Banks. După aceea, Carlton îi scoase la o cafea, 
având grijă la cantitatea de „aromă“ care le era permisă fiecăruia 
dintr-o sticlă de whisky pe care aceştia o cumpăraseră în drum spre 
Washington. El voia ca ei să mănânce înainte să se apuce de treabă, 
dar niciunul dintre bărbaţi nu părea interesat. Carlton se gândi că 
era norocos că ajunsese până acolo şi că reuşise să îi țină pe bărbaţi 
îndeajuns de treji ca să se poată folosi de ei. 

La ora stabilită, purtând o barbă falsă, o pălărie şi ochelari de ve- 
dere, precum şi haine care îl făceau să fie mai gras decât era în reali- 
tate, Reed Carlton intră în Union Station, îşi ocupă locul şi aşteptă. 

Cei doi oameni ai străzii se dovediră a fi mai demni de încredere 
decât sperase el, urmându-l la scurt timp. Fără îndoială, bărbaţii 
erau nerăbdători să primească şi restul de bani, iar singura cale de 
a-i obține era să îşi joace rolurile cum trebuia. 

Din locul în care se afla, Carlton avea o privire de ansamblu asu- 
pra a ceea ce urma să se întâmple. Singura lui neliniște erau camerele 
de supraveghere. Dacă cei doi bărbaţi nu mergeau întocmai cum le 
arătase el, iar cineva care urmărea înregistrările s-ar fi uitat mai atent 
la feţele lor, totul lua sfârşit înainte să înceapă. Deocamdată, bărbații 
păreau să facă totul întocmai cum repetaseră. Nu trebuiau decât să 
aştepte să sosească vedeta. 

Banks urma să-și petreacă după-amiaza cu complicate mane- 
vre de disimulare. Dacă nu-și pierduse îndemânarea, iar Carlton 
avea toate motivele să creadă că nu se întâmplase asta, era posibil 
ca el să lase în urmă echipele de filaj de câteva ori. În cazul în care 
se întâmpla aşa ceva, planul era ca acestea să încerce să-l intercep- 
teze din nou, dar în aşa fel încât să pară a fi fost greşeala lor. Banks 
urma să ajungă la Union Station în ultimul moment. Nu îşi permi- 
teau luxul de a-i lăsa răgaz celeilalte tabere să le întindă o capcană. 
Singura metodă prin care ar fi reuşit acel truc era ca ei să fie într-o 
continuă mişcare şi să nu-i lase pe ceilalți să se regrupeze. Urma să 
fie o zi extenuantă atât din punct de vedere psihic, cât şi fizic pen- 
tru toți cei implicaţi în acea operațiune, mai ales pentru un bărbat 
de vârsta lui Banks. 

Gara începea să se umple de navetişti când își făcu apariția bătrâ- 
nul spion. Acesta purta pe cap o pălărie Orvis cu boruri largi, era 
îmbrăcat cu jacheta lui veche Barbour Beaufort şi căra în spate un 
rucsac din piele uzată. Conform planului, își cumpără un bilet pen- 
tru linia de mare viteză Acela către New York, apoi se amestecă în 
mulțime şi se îndreptă către toalete. 

Carlton observă doi bărbaţi care o luară pe urmele lui. Purtau 
costume negre şi impermeabile crem. Aveau părul tuns scurt, în stil 
milităresc. Aveau piepturile largi şi păreau în formă. Purtau pantofi 
cu şireturi şi cu talpă confortabilă. Erau genul de persoane care îşi 
petreceau cea mai mare parte din zi stând în picioare. Erau drep- 
taci, iar el îşi dădea seama că aveau o armă ascunsă undeva la şoldul 
drept sau în spate, pe aceeaşi parte. Nu se grăbeau; îşi mişcau mereu 
capetele, urmărind alternativ prada, dar şi ce se întâmpla în jurul 
lor. Erau periculoşi, iar Carlton nu se îndoia de faptul că erau capa- 
bili de orice. Avu nevoie doar de câteva secunde ca să observe în- 
treaga scenă. Făcea parte de prea mult timp din acest joc ca să nu 
asimileze şi analizeze informaţiile într-o clipită. Numai aşa reuşise 
să supraviețuiască atâta timp. 

Mulțumit de descoperire, Carlton cercetă mulțimea în căutarea 
altor agenți. Dacă erau doi, ar fi putut să mai fie şi alții. Nu ştia însă 
câți erau de fapt. Oare mai exista un echipaj care aştepta afară, în 
maşină? Oare mai erau şi alții care cercetau gara? Oare foloseau şi fe- 
mei? Oare apelaseră la forțele de ordine locale? Lista necunoscutelor 
era infinită. Sosise vremea să afle nişte răspunsuri. 

Uitându-se la ceas, Carlton se ridică în picioare şi începu să se 
deplaseze către ieşire. Douăzeci de secunde mai târziu, zări pălăria şi 
jacheta verde a lui Banks ieşind de la toaleta bărbaților. Un alt băr- 
bat, care purta tot o jachetă Barbour şi care ducea rucsacul de piele a 
lui Banks, i se alătură. Cei doi bărbaţi solizi, îmbrăcaţi cu imperme- 
abile crem, o luară pe urmele lor. Carlton trebuia să se convingă că 
nu îi urmăreau şi alții. 

Afară, bărbaţii făcură coadă la taxiuri în vreme ce Carlton ră- 
mase în urmă. Mai erau înaintea lor două persoane. Când bărbaţii în 
impermeabile ieşiră din gară, nu păreau să ştie ce să facă. Carlton îl 

observă pe unul ducându-şi butonul dela cămaşă la gură şi vorbind 
într-un microfon ascuns. Știuse că aceştia nu acționau de capul lor, 
iar acum primise şi confirmarea. Trebuia să descopere cine se află 
la capătul celălalt al firului. 

Îi urmări pe cei doi bărbaţi în impermeabile, care rămaseră pe 
trotuar şi se prefăceau că stau de vorbă, fără a-şi lua însă ochii de la 
cei doi bărbaţi care se îndreptau către standul cu taxiuri. În cele din 
urmă, se apropie un taxi albastru cu alb, iar cei doi bărbaţi în jachete 
Barbour se urcară în el. 

Când taxiul o luă din loc, bărbaţii în impermeabile fugiră în stra- 
dă, iar în dreptul lor se opri cu un scârțâit de roţi un Chevy Suburban 
negru. Acesta se opri doar cât să le permită celor doi să sară înăun- 
tru, dar când lumina din interior se aprinse, Carlton zări alți doi 
bărbați înăuntru, unul cu părul foarte cărunt, aproape alb şi piele 
foarte palidă. Bărbaţii nici nu apucară să intre bine, că Suburbanul o 
şi luă pe urmele taxiului. 

Carlton, care apucase să-şi facă o idee despre câţi jucători se aflau 
în partea cealaltă a terenului, păşi în stradă şi privi cum Suburbanul 
înaintează cu viteză prin trafic. Nu părea să mai fie şi alte maşini care 
să-l însoțească. Era un echipaj format din patru oameni, cu un sin- 
gur vehicul. Mulțumit de această situaţie, Carlton o luă la pas de-a. 
lungul străzii. 

După două cvartale, la intersecția dintre strada F şi strada 2, el 
intră în cafeneaua Ebenezers. Un bătrân îmbrăcat într-un hanorac 
gri şi purtând pe cap o şapcă inscripționată cu „USS Ronald Reagan“ 
tocmai îşi plătise cafeaua. 

- Au mușcat momeala? îl întrebă pe Carlton când acesta se 
apropie de el. 

- Toate bune până acum. 

- În regulă, răspunse Tommy Banks luându-și cana de cafea şi 
bătând uşor cu palma peste arma pe care o avea ascunsă sub jachetă. 
Şi-acum, să înceapă distracţia. 

Să găseşti un loc de parcare lângă marile parcuri şi monumentele 
din Washington putea fi un adevărat coşmar. Din aceste conside- 
rente, hotărâră ca Banks să ia maşina, iar Carlton să meargă pe jos 
până în parcul West Potomac, care se afla lângă bazinul Memorialu- 
lui Lincoln şi monumentul național dedicat celui de-Al Doilea Răz- 
boi Mondial. 

Cei doi oameni ai străzii primiseră o hârtie cu instrucțiuni clare pe 
care să o dea şoferului. Era o diversiune care făcea să pară că ocupanții 
vehiculului apelaseră la o strategie înainte să ajungă la destinaţia fi- 
nală. Dacă cei din taxi ar fi fost Carlton și Banks, ar fi coborât şi ar fi 
schimbat taxiurile şi/sau mijloacele de transport de mai multe ori, 
însă Carlton voia ca acea misiune să pară cât mai simplă pentru ad- 
versarii lor. Și-apoi, Banks îşi petrecuse toată după-masa purtându-i 
de colo-colo. Ştiau că se pregătea ceva serios, iar ei vor fi concentrați 
doar asupra acelui lucru. 

Când cei doi bărbaţi ajunseră în parc, Carlton lipise deja ultimul 
plic cu bani sub una dintre bănci, iar în jurul braţului acesteia le- 
gase o pungă albă din plastic. Nu mai trebuia decât să aştepte. 

Oamenii străzii coborâră din taxi și vorbeau încet între ei în timp 
ce înaintau pe alee. Începuse să se înnopteze, iar Carlton, care scă- 
pase de barbă şi îşi schimbase şapca şi haina, privea din depărtare. 
Problema lui era de cine şi de ce să se ocupe mai întâi. Dacă şansa 
era de partea lui, echipajul de filaj îl va ajuta să ia această decizie. 

De astă dată, în loc să trimită doi oameni, trimiseseră trei. Toţi 
erau bărbaţi de vârstă mijlocie, îmbrăcați în impermeabile. Bărbatul 

cu păr alb nu era cu ei, iar Carlton presupuse că se afla undeva în 
apropiere şi aștepta în maşină. Va trebui să acționeze repede. 

Scoțându-şi telefonul nedetectabil, el îl deschise şi îl sună pe 
Tommy Banks, căruia îi înşiră o listă cu instrucțiuni înainte să în- 
chidă şi să îl vâre din nou în buzunar. Ca misiunea să reuşească, tre- 
buia ca totul să fie executat ca la carte. Singura lui grijă era dacă 
Tommy îşi putea juca sau nu rolul până la capăt. 

Carlton îi însemnase deja pe cei trei bărbaţi în impermeabile. 
Urmau să moară. Nu exista altă cale. Nu el ceruse acest război, ci- 
neva alesese să îl provoace. Îi omorâseră oamenii. Încercaseră să îl 
omoare şi pe el. În seara aceea va începe răzbunarea lui. 

Pe măsură ce se întuneca, aerul devenea din ce în ce mai rece şi 
mai umed. Puţinii turişti care se aflau în zonă păreau grăbiţi să facă 
poze şi să se întoarcă la căldura din camerele lor de hotel. Mergeau 
repede şi nu zăboveau. Când se îndepărtă şi ultimul grup de turişti, 
Carlton îşi scoase pistolul 1911, potrivi pe țeavă amortizorul şi as- 
cunse arma într-o exemplar împăturit al ziarului Washington Post. 
Era o metodă veche, dar eficientă, şi doar asta conta. 

Va trebui să scoată arma din ziar astfel încât cartuşele goale să 
poată fi eliberate corect, dar până să apuce să facă asta, cei trei bărbați 
în impermeabile vor fi deja morți. Acţiunea întrece reacţiunea de 
fiecare dată. 

Carlton îi văzu pe cei trei apropiindu-se de cei doi bărbaţi în ja- 
chete Barbour care şedeau pe bancă. Nu le luă mult timp să-şi dea 
seama că fuseseră păcăliți. 

În vreme ce doi dintre ei îi aruncară pe oamenii străzii la picioa- 
rele lor, cel de-al treilea scoase nişte fotografii din haină şi le com- 
pară cu fețele celor doi bărbaţi. Fuseseră demascaţi. 

Ducându-şi mâna la gură, el raportă în microfon ce se întâm- 
plase, în timp ce verifica zona din priviri. Carlton se aşezase în aşa 
fel încât să nu fie văzut şi privi cum bărbații îi îmbrânceau pe cei doi 
oameni ai străzii. Ambii primiră pumni în stomac, peste cap şi în 
față şi lovituri cu piciorul. Carlton voia să intervină şi să-i ajute, dar 
nu putea, nu încă. 

În cele din urmă, oamenii străzii fură ridicați în picioare, iar 
bărbații în impermeabile începură să îi târască înspre Strada 17. 
Carlton trebuia să acționeze foarte repede dacă voia să reuşească. 

Luând-o la fugă, el îşi scoase telefonul şi îl sună pe Banks, spu- 
nându-i direcția în care se îndreptau bărbaţii. Nici nu mai ştia dacă 
întrerupsese convorbirea înainte să vâre telefonul în buzunar şi să 
mărească ritmul. 

leşind de după monumentul dedicat celui de-Al Doilea Război 
Mondial, el o luă la pas pe trotuar, îndreptându-se către nord. Încercă 
să distingă maşina neagră Chevy Suburban printre farurile care ve- 
neau din direcția opusă. Trebuia să sosească din clipă în clipă. 

Terminând de vizitat şi ultimul obiectiv turistic din acea zi, un 
grup mare de turişti ieşi din monument şi se îndreptă către două au- 
tocare care erau parcate de-a lungul Străzii 17. Carlton se amestecă 
printre ei, ținându-şi privirea aţintită asupra locului de unde aveau 
să iasă din parc bărbaţii în impermeabile și cei doi oameni ai străzii. 

În față se vedea o alee goală şi, dacă bărbaţii nu hotărâseră cumva 
să o taie peste spațiul verde, pe acolo ar fi trebuit să iasă. Asta în- 
semna că al patrulea bărbat, cel cu părul alb, va veni cu maşina un- 
deva în spatele autocarelor, ceea ce se şi întâmplă. 

Când grupul de turişti se apropie de autocare şi începu să se îm- 
barce, Carlton îi zări pe bărbaţii în impermeabile. Oamenii străzii, 
plini de sânge, erau îmbrânciţi înspre stradă. Habar nu avea unde 
era Suburbanul. Avea să rămână descoperit, deoarece trecuse deja 
de primul autocar, iar turiştii cărora li se alăturase începuseră să în- 
cetinească pasul şi să se aşeze la rând ca să urce în al doilea autocar. 

Brusc, Suburbanul țâşni de după cel de-al doilea autocar și opri. 
Văzând vehiculul, bărbaţii în impermeabile îi grăbiră pe prizonierii 
lor. Atunci interveni Carlton. 

leşind din grupul de turişti, el se aplecă în față şi înclină capul 
înspre umeri. Sub braţul stâng ţinea ziarul în care era înfășurată 
arma. El voia să pară în ochii lor un anonim care se îndrepta către 
un loc călduros. 

Bărbaţii în impermeabile nu erau amatori. Cercetau în perma- 
nență zona în căutarea unei potențiale amenințări. Intrarea într-un 

vehicul putea fi deseori cea mai periculoasă parte a unei misiuni, iar 
ei păreau să ştie acest lucru. Încă patruzeci şi cinci de metri și totul 
avea să ia sfârșit. Cel puţin asta credeau ei. Însă când mai aveau de 
parcurs doar douăzeci şi doi de metri, se dezlănțui iadul. 

Din cauza îmbrăcămintei sale ponosite, a vârstei sau a poziţiei 
corporale, Carlton nu fusese considerat o posibilă ameninţare. 
Aceasta fusese prima greşeală pe care o făcuseră bărbaţii în imper- 
meabile. A doua fusese aceea că nu își ținuseră armele la îndemână. 

Carlton scoase cu mâna dreaptă arma din ziarul pe care îl ţinea 
sub braţul stâng, o ridică în aer şi trase piedica. 

Primul glonţ ţâşni în sus şi la dreapta. 

- Armă! strigă unul dintre bărbaţii în impermeabile, dând dru- 
mul omului străzii pe care îl îmbrâncea către stradă şi căutându-şi 
arma pe care o ţinea sub haină. Ceilalți doi se întoarseră şi îşi scoa- 
seră şi ei armele. 

Carlton ţinti din nou, nimerindu-l în umăr pe cel asupra căruia 
îndreptase arma. Apoi îşi îndreptă pistolul către ceilalți doi bărbați 
în impermeabile. 

Numărul doi primi un glonţ la baza gâtului. Trase înspre numă- 
rul trei, dar rată, dar când acesta îşi pregăti arma, Carlton ochi şi 
reuşi să îl împuşte pe acesta în cap, omorându-l pe loc. 

El avansă în fugă şi ajunse în dreptul primului bărbat, care, 
nemaiputându-şi folosi mâna dreaptă, încerca să-şi scoată arma cu 
cea stângă. Carlton ţinti şi îl împuşcă în cap. 

Cei doi oameni ai străzii erau în stare de şoc. 

- Plecaţi naibii de-aici! strigă Carlton, îmbrâncindu-i înspre 
parc. Plecaţi! Fugiţi! 

Turiştii care aşteptau să urce în autocar fugiseră, țipând cât îi 
ţineau gurile. Carlton îşi ridică privirea şi zări maşina. Şoferul cu 
părul alb era prăbuşit peste volan. De partea cealaltă a vehiculului, 
stând într-o mare de cioburi, se afla Tommy Banks. Ţinea într-o 
mână un revolver 357 cu patul căruia spărsese geamul din partea 
şoferului. În mâna cealaltă ţinea pistolul tip Taser X2 pe care i-l dă- 
duse Carlton. Cele două fire ale sale erau legate de două sonde de 
sârmă înfipte în pieptul bărbatului cu păr alb. 

- Scoate toate lucrurile din mașina noastră şi aruncă-le în asta, 
zise Carlton, apoi luă Taserul din mâna lui Banks, apăsă pe trăgaci 
şi îl făcu pe bărbatul cu părul alb să „călărească taurul“ din nou. 

Carlton aprecie că aveau mai puţin de un minut. Trăgându-l pe 
şofer afară din maşină, îi legă încheieturile cu cătuşe din plastic, apoi 
îl trase în spatele SUV-ului. Deschizând trapa, pe jumătate îl ridică, 
pe jumătate îl împinse în portbagaj, unde îi imobiliză şi gleznele, 
legându-i-le de încheieturi, după care îl întoarse cu fața în jos. 

După ce Tommy transferă echipamentul lor, el îl aşeză pe bătrân 
pe bancheta din spate pentru a-l supraveghea pe prizonier cu taserul. 
Carlton sări la volan, băgă în viteză şi o luă înspre Tidal Basin şi Bule- 
vardul Independenţei, rugându-se lui Dumnezeu să-i ajute să pără- 
sească oraşul fără să fie prinşi. 

În timp ce treceau cu maşina pe lângă casa din cărămidă deschisă 
la culoare din cartierul Capitol Hill, își dădu seama că Chuck Bremmer 
se ținuse de cuvânt. Echipajul de filaj care îl urmărea pe Kurt Schroe- 
der nu mai era acolo. Îi găsiră mașina parcată la capătul cvadratului 
următor, exact în locul în care le spusese colonelul că o vor găsi. 

Harvath se uită la ceas. 

- Zece minute, le spuse el lui Rhodes şi lui Casey, dând încă o tură 
în jurul cvadratului, ca să cerceteze împrejurimile, înainte să găsească 
un loc de parcare. 

Amândouă femeile vrură să intre cu el, însă Harvath voia să ră- 
mână cineva în maşină în cazul în care Schroeder ar fi încercat să 
fugă. Harvath hotări să o ia pe Rhodes cu el şi să o lase pe Casey să 
aştepte afară. 

Bremmer le spusese tot ce îşi amintea despre Schroeder şi des- 
pre locul unde avea să se afle în acea seară. Neavând dosarul la el, 
nu reuşise să își amintească mai multe. Era suficient. 

Casele arătau de parcă vecinii ar fi tras pe rând cu săgeți într-o 
roată a culorilor, dintr-acelea de la Home Depot. Acestea erau roşii, 
albastre, portocalii, albe, iar ţinta lor - o casă vopsită în galben-des- 
chis, cu menouri verticale, albe, la ferestre. Dacă cineva i-ar fi spus 
lui Harvath că tocmai fusese transportat în vechiul San Juan sau în 
altă parte din Caraibe, ar fi crezut. 

Toate casele aveau în spate patiouri împrejmuite cu gard care se 
învecinau cu patiourile caselor din spatele lor. Dacă Harvath ar fi 
vrut să intre prin uşa din spate, ar fi trebuit să înceapă de la capătul 

cvadratului şi să sară nenumărate garduri ca să ajungă la casa aflată 
la mijlocul rândului. Șansele să fie zărit sau să dea nas în nas cu un 
câine erau prea mari ca să rişte, aşadar hotărâse să intre prin ușa din 
față. Dacă avea dreptate, nimeni nu avea să observe. 

Casey, după cum îşi dădea seama Harvath, nu voia să stea afară, 
în SUV. Voia să fie înăuntru, unde avea loc acţiunea. Nu o condamna. 
Ei doi semănau foarte mult. Cu toate astea, nu ştia cât de mare era 
Schroeder sau cel care se afla înăuntru. Dacă lucrurile scăpau de sub 
control, Casey putea să facă faţă, nu se îndoia de asta, însă Rhodes 
era mai înaltă, avea mai multă forță şi putea să ţină piept unui adver- 
sar mai puternic, dacă era cazul. Casey nu se plânse. Dar nici nu fu 
nevoie; Harvath ştiu că era supărată pe el. 

Era ceva ciudat în felul în care se purta față de el, însă nu îşi dă- 
dea seama ce anume. Harvath nu ştia dacă era din cauză că îi dăduse 
drumul lui Bremmer, dacă îl considera vinovat de moartea lui Riley 
sau dacă era altceva. Sincer, nici nu îi păsa. În casă se afla o ţintă ex- 
trem de importantă şi tot ceea ce conta era s-o scoată afară în viață. 

După ce îşi verificară armele, Harvath inspiră adânc. Când el 
dădu din cap, cei doi coborâră din maşină. 

- Ține minte... începu el să spună, dar Casey îl întrerupse. 

- Să dau semnalul dacă văd ceva. Bună sugestie. Mulțam. 

Clătinând din cap, el închise portiera și se îndreptă către casă 
alături de Rhodes. 

Luminile erau aprinse atât la primul etaj, cât şi la al doilea, iar 
jaluzelele interioare erau trase. 

- Crezi că se va întâmpla? întrebă ea. 

Harvath se uită din nou la ceas. 

- Probabil. Să sperăm. 

Gardul din fața casei era întrerupt de o poartă joasă din fier. Trei 
trepte din beton duceau de la trotuar la o alee îngustă, curată şi aran- 
jată, care avea o lungime de circa cinci metri până la uşa de la intrare. 

- Clasic, zise Rhodes, dar Harvath îşi duse un deget la buze 
avertizând-o să tacă. 

Când ajunseră în fața uşii, el scoase un set de instrumente cu 
vârf ascuţit pe care Casey îl adusese cu ea din Carolina de Nord şi îi 

spuse lui Rhodes să se așeze în aşa fel încât, dacă s-ar fi uitat vreun 
vecin, să nu vadă ce făcea. Îşi lipi urechea de ușă și ascultă preţ de 
câteva secunde înainte să încerce să descuie broasca. 

Obişnuit să folosească un deschizător automat, el se chinui să 
folosească acele instrumente subțiri. 

- Ai nevoie de ajutor? îl întrebă Rhodes în şoaptă, însă Harvath 
clătină din cap. 

După câteva secunde se auzi un clic, iar zăvorul fu tras. Harvath 
scoase instrumentele, le aşeză la loc în învelitoarea mică din piele, 
pe care o vâri în buzunar. Îşi lipi din nou urechea de ușă și ascultă 
pentru ultima oară. 

Când fu convins că nu era niciun pericol, îi făcu semn cu capul 
lui Rhodes, apăsă pe clanţă şi împinse încet ușa. 

Aceasta se deschise fără să scârțâie, iar Harvath şi Rhodes se 
furişară înăuntru. Îşi scoaseră armele, apoi se opriră pe loc, încer- 
când să prindă fiecare imagine, fiecare sunet, chiar şi mirosurile 
din interiorul casei. 

Pardoseala era din lemn, iar pereții din cărămidă. Plintele erau 
încălzitoare electrice, iar în locul şemineului se afla doar o poliţă 
falsă. Mobila era de bun gust, dar nimic deosebit. Pe pereţi atârnau 
câteva tablouri, dar nu exista nicio fotografie personală. De fapt, nu 
existau deloc obiecte personale, nici cărți, nimic. Semăna mai mult 
cu un apartament de serviciu. 

Mişcându-se cât putură de încet, se furişară prin sufrageria mică, 
trecură de baie şi intrară în bucătăria stil „cambuză“, unde descope- 
riră ușa din spate care dădea în curtea interioară. Rhodes arătă către 
două pahare de vin pe jumătate goale, care se aflau lângă chiuvetă. 

Harvath arătă către o curea de bărbat care se afla pe tejgheaua 
din față. Apoi, de la etajul de deasupra, se auziră nişte zgomote; avea 
loc o ceartă. Un bărbat încerca să vorbească, dar imediat era între- 
rupt de o femeie care ţipa cu voce puternică la el. Harvath îi făcu 
semn lui Rhodes că ar trebui să urce la etaj. 

Lui Harvath nu îi plăceau scările din lemn. Indiferent cât de mult 
încercai să nu faci gălăgie, întotdeauna exista o scândură care scârțâia 
şi pe care o descopereai când era prea târziu. Lăsându-şi greutatea pe 

extremitatea fiecărei trepte, el îi făcu semn lui Rhodes să facă la fel, 
apoi începură să urce cu grijă la etajul al doilea. 

Pe măsură ce se apropiau de palier, cearta devenea tot mai zgo- 
motoasă, dar era înăbușită, probabil de o uşă închisă. Femeia aceea, 
indiferent cine era, îl trecea prin focurile iadului pe bărbat. Brusc, se 
auzi un zgomot, ca şi când cineva sau ceva ar fi fost lovit, iar Harvath 
se opri brusc. Se întoarse către Rhodes, îşi ridică degetul mare de la 
mână şi continuară să urce. 

La capătul scărilor, un hol îngust dădea înspre o uşă a dormito- 
rului de deasupra camerei de zi, înspre o baie şi un dormitor secun- 
dar, care se afla deasupra bucătăriei de unde auziseră strigătele. 

Harvath se strecură încet de-a lungul holului, cu arma în mână, 
gata să tragă. Nu trebuia să se uite în spate, deoarece ştia că şi Rhodes 
făcuse la fel. Totul decurse perfect până când, la un metru de uşă, 
Harvath călcă pe o scândură șubredă care scârțâi sub greutatea lui. 

El încremeni pe loc. Femeia din dormitorul din spate tăcu aproape 
instantaneu. Bărbatul rosti câteva cuvinte de protest înăbușite, 
întrebându-se ce se întâmpla, dar acestea fuseseră întrerupte atât de 
repede, încât ai fi crezut că femeia îi astupase gura cu mâinile. 

Harvath nu se clinti din loc, dar creierul lui țipa. „La naiba!“ Tre- 
buia să ia o decizie. Oare o convinsese bărbatul pe femeie că nu fusese 
nimic? Poate, dar se îndoia. Nu îi mai puteau lua prin surprindere. 
Sosise timpul să atace. 

După ce făcu doi paşi în față, Harvath îşi ridică un picior şi lovi 
uşa dormitorului. Ceea ce descoperi nu era decorul de temniță la 
care se aştepta. 

Semăna cu o celulă, una care ar fi fost mai potrivită pentru închi- 
soarea SuperMax sau în care să fie ținut închis Hannibal Lecter. 
Pereţii şi tavanul erau capitonaţi cu fâşii de oțel inoxidabil de care 
erau prinse verigi - nu puteai decât să-ţi imaginezi utilitatea lor. Par- 
doseala era din beton şi avea o scurgere în mijloc. Fereastra era, de 
asemenea, acoperită cu fâşii de oțel inoxidabil, lăsând să se vadă 
doar o crăpătură îngustă acoperită cu Lucite opac şi iluminată din 
spate de un bec care emana o lumină difuză, fluorescentă. Un alt bec 
fluorescent era atârnat de tavan. Într-un colţ se afla o cușcă atât de 
mică, încât singurul mod în care un om putea să intre înăuntru era 
dacă se gemuia foarte strâns în poziţie fetală. 

Cei doi ocupanți ai încăperii împingeau monstruozitatea imagi- 
nii la extrem. Pe un scaun rotativ aşezat lângă o masă din oţel neo- 
xidabil, suspendată de peretele opus, se afla o femeie foarte înaltă, în 
jur de şaizeci de ani. Era îmbrăcată într-un fel de uniformă de poliție 
sau de armată, iar lângă ea se afla o tavă pe care se aflau nişte obiecte 
ciudate, nedemne de a fi pomenite. Harvath nu ținea să ştie ce erau 
acele obiecte sau la ce erau folosite. 

În mână ţinea o pereche de foarfece chirurgicale pe care le folo- 
sea să taie hainele bărbatului legat de masa din fața ei. Tocmai înce- 
puse să-i taie lenjeria intimă lui Kurt Schroeder când Harvath 
deschise cu piciorul uşa. 

- Ce naiba înseamnă asta? vru să ştie femeia când Harvath şi 
Rhodes dădură năvală în cameră, cu armele scoase. Cine naiba vă 
credeţi? 

- Taci! îi ordonă Harvath, smulgându-i din mână foarfecele şi 
răsturnându-i cu piciorul tava. 

- Sper că aveţi mandat pentru că avocatul meu adoră să vâneze 
poliţişti idioţi. 

- Elizabeth, fă ce ţi-a spus bărbatul, zise Schroeder. 

Femeia fu luată prin surprindere şi, pentru o clipă, nu știu ce să 
răspundă: 

- Ce?! 

- Nu sunt poliţişti. 

- Tu de unde ştii? 

- Unu la mână, au arme cu amortizor, iar doi la mână, pe unul 
dintre ei îl cunosc. Sau, mai corect, ar trebui să spun că ştiu cine este. 

- Atunci, pentru tine au venit? întrebă femeia, devenind din ce 
în ce mai indignată. Oamenii dau buzna la locul meu de muncă, lo- 
vesc ușile cu piciorul şi-mi flutură prin față arma, iar eu ar trebui să 
nu spun nimic? Nu prea cred. De fapt, cred c-ar trebui să-mi spu- 
neți ce naiba se petrece aici, dacă nu, sun la poliţie. 

Harvath se uită la Rhodes. 

- Scoate-o de-aici. 

- Pe naiba! zise femeia când Rhodes îşi puse pistolul deoparte 
şi se apropie de ea. 

- De bunăvoie sau silită, zise Rhodes. Cum preferi? 

Femeia pufni. 

- Nu mi-e frică de tine. 

- Răspuns greşit, răspunse Rhodes, aplicându-i un pumn în faţă 
şi doborând-o de pe scaun. 

Lovitura fu menită să amețească mai mult decât să rănească şi, 
înainte ca dominatoarea să ajungă pe jos, Rhodes se afla deja asupra 
ei şi îi puse cătuşele de plastic. 

- Ai grijă să tacă din gură, zise Harvath luând un căluş cu bilă 
din plastic care căzuse din tavă. 

Rhodes i-l vâri în gură, apoi o ridică de jos şi o conduse înspre uşă. 

Când ajunse în dreptul ei, Harvath adăugă: 

- Află dacă există vreun sistem CCTV aici. Dacă există, vreau să 
ştiu unde se află unitatea de înregistrare. 

Rhodes dădu din cap, apoi ieşi. Harvath şi Schroeder rămaseră 
singuri. 

Ducându-se la tava răsturnată, Harvath o ridică, apoi îşi vâri pis- 
tolul la spate. Începu să-şi golească buzunarele hainei şi să aranjeze 
cu grijă obiectele pe tavă: un cuţit, cleşti, două rachete de semnali- 
zare rutieră şi un ciocan cu cap sferic. La toate astea, adăugă şi foar- 
fecele chirurgical al femeii. 

Tânărul încercă să pară calm. 

- Nu vei avea nevoie de ele. 

Harvath îl ignoră. 

- Am spus că nu vei avea nevoie de ele. 

Dându-și jos haina, Harvath o azvârli într-un colț şi îşi suflecă 
mânecile. 

Tânărul începu să îşi piardă controlul. 

- Vorbesc serios, nu vei avea nevoie de ele. 

Harvath verifică legăturile tânărului, apoi trase scaunul rotund 
şi tava lângă el, după care se aşeză. 

- Nu auzi ce-ţi spun? zise Schroeder pe un ton rugător în timp 
ce Harvath își verifica instrumentele pentru ultima dată. Nu ai ne- 
voie de ele! 

- Zău? răspunse Harvath, cu atenţia aţintită în continuare asu- 
pra instrumentelor. Şi de ce nu? 

- Pentru că nu vreau să fiu torturat. 

După ce îşi plimbă privirea agale prin încăpere, Harvath se uită 
la el şi zise: 

- Am crezut că-ți place. 

Schroeder nu-și pierduse simţul umorului. 

- Ceva îmi spune că noi doi nu vom avea o discuţie amiabilă. 

- Da, aşa este. 

- Aş putea uşura situația pentru amândoi. Nu dețin informații 
pentru care să mă torturezi. Îți voi spune tot ce vrei. Dar, te rog, nu 
mă răni. 

Harvath era atât de obişnuit cu fanaticii ideologizați ai jihadului, 
încât uitase cum era să interogheze un om care era interesat doar de 
sine însuşi. Oare putea avea încredere în el? Urma să afle. 

- Cum te cheamă? 

- Kurt Schroeder, răspunse tânărul. 

- Ştii cine sunt eu? 

- Da. Scot Harvath. 

- Pentru cine lucrezi? 

- Lucrez pentru o companie care se numeşte Advance Techno- 
logy Solutions. 

- Pentru cine mai exact? 

- Pentru directorul executiv general Craig Middleton. 

Harvath îi cercetă faţa, căutând vreun semn care să-i arate dacă îl 
mințea sau nu. Până în acel moment, părea că tânărul îi spune ade- 
vărul. Chiar şi aşa, Harvath voia să se asigure că rămânea motivat. 
Pentru cineva a cărui întreagă identitate era definită de o tastatură, 
nu exista decât o cale să facă asta. 

Luând ciocanul cu cap sferic, Harvath vorbi foarte rar. 

- Mâna omului este alcătuită din douăzeci și şapte de oase. La 
prima minciună, îţi voi rupe toate oasele de la mâna dreaptă. La a 
doua minciună, îți voi rupe oasele de la mâna stângă. Dacă vei con- 
tinua să mă minţi, fie îţi voi tăia degetele, fie îți voi scoate ochii. 

Schroeder era îngrozit, iar vocea lui tremura de frică. 

- Dar nu mint. Îţi spun adevărul. 

- Spune-mi de ce a devenit ţintă Carlton Group. 

- Din cauza atacului pe care îl plănuiți. 

- Ce atac? 

- Nu ştiu, insistă Schroeder. Nu mi s-au dat detalii. 

- Iar tu ai crezut fără să verifici că noi ne aflăm în spatele unui 
atac terorist împotriva Statelor Unite? 

- Aşa mi s-a spus. N-am făcut decât să urmez ordinele. 

„De necrezut.“ Era scuza care justificase, mai mult decât oricare 
alta, uciderea atâtor oameni de-a lungul istoriei. 

- Iar tu ce rol joci mai exact în toată povestea asta? vru să ştie 
Harvath. 

- Niciunul. Chiar n-am făcut... începu el, însă protestul lui fu în- 
trerupt brusc de ciocanul cu cap rotund care îi zdrobi mâna dreaptă. 

Schroeder ţipă de durere, iar trupul îi rămase ţeapăn. Încercă 
să-şi retragă mâna, dar nu reuşi din cauza legătorilor. 

- Continuă să mă minți, îşi șopti Harvath la ureche, iar eu voi 
continua să lovesc până când îţi voi sfărâma toate oasele de la mână, 
apoi voi trece la cealaltă. 

Aşteptă două minute ca Schroeder să se oprească din urlat. Fu 
nevoit să-i tragă o palmă ca să-l oprească din smiorcăit şi să îl facă 
să se concentreze. 

Harvath îl întrebă din nou. 

- Tu ce rol joci? 

De data asta, Schroeder îi spuse adevărul. 

- M-M-M-Middleton m-a pus să întocmesc d-d-d-dosare pen- 
tru toți cei vizaţi, mărturisi el. 

- Care au fost date trupelor de mercenari. 

- Da. D-d-dar eu mi-am făcut doar treaba. Noi-noi-noi urmă- 
rim oamenii. Îi g-g-g-găsim. Cu a-a-a-asta ne ocupăm. 

Harvath vru să-i strivească țeasta ca pe un pepene copt. 

- Ce ai făcut tu, ticălosule, a fost să fii părtaş la uciderea unor 
oameni nevinovaţi; oameni care au mai mult caracter și mai multă 
integritate pe fundul ceştii lor de cafea decât vei avea tu vreodată. 
Câte dosare ale angajaţilor Carlton Group ai întocmit? 

- P-p-pe toate. 

- Le cunoşteai trecutul, faptele, totul; şi, în ciuda informațiilor, 
ai crezut că sunt cu toții vinovaţi de trădare? 

- Eu-eu-eu... se bâlbâi el. 

Harvath îl întrerupse când ridică ciocanul. 

- Dacă îmi mai spui încă o dată că nu ai făcut decât să respecţi 
ordinele, am să-ţi zbor toţi dinţii din gură. Ai omorât oameni la 
care eu ţin. Tu i-ai omorât. 

Schroeder îşi strânse buzele şi închise gura. 

- Deştept băiat, zise Harvath, aşezând ciocanul pe tavă. Cine 
este Caroline Romero? 

Schroeder se temea să deschidă gura, dar ştia că trebuia să răs- 
pundă la întrebare. 

- Ea-ea-ea... începu el. 

Harvath habar nu avea că bărbatul era bâlbâit. În ritmul acela, 
interogatoriul ar fi putut dura săptămâni întregi. Ultimul lucru 
de care voia să dea dovadă era milă, dar nu strica totuşi să-l liniş- 
tească puțin. 

- Kurt, vreau să inspiri adânc, zise el şi aşteptă ca bărbatul să se 
conformeze. Acum mai inspiră o dată. 

După ce Schroeder se conformă, Harvath continuă. 

- M-ai minţit, de aceea ai mâna ruptă. Ai de gând să mă minți 
din nou? 

Schroeder clătină din cap. 

- Perfect. Mai inspiră adânc încă o dată, relaxează-te şi spune-mi 
cine este Caroline Romero. 

- A I-l-lucrat pentru ATS. A murit. 

- Adică a fost omorâtă. 

- A ieşit în stradă şi a fost lovită de o-o-o maşină. 

- În timp ce era urmărită de măscăricii de la ATS. 

Schroeder încuviință din cap. 

- Ştii de ce era urmărită? 

- A furat informaţii de la ATS ca să ajute Carlton Goup în pre- 
gătirea atacului. 

Individul era un idiot. 

- Carlton Goup nu pregăteşte niciun atac, zise Harvath. Caro- 
line Romero a furat informații ca să demaşte planul celor de la ATS. 
Ei sunt cei care pun la cale un atac. 

- ATS plănuieşte un atac? 

- Ce ştii despre Pearl Harbor Digital? 

Schroeder se uită la el. 

- Este u-u-unul dintre cele mai grave atacuri pe care le-am 
p-p-putea întâmpina. O mare parte din a-a-a-activitatea noastră 
este să-i ferim pe clienţii noştri de Pearl Harbor D-d-digital. Ar pu- 
tea distruge internetul şi îngenunchea întreaga țară. 

- Aşadar, ATS ştie precis nu numai cum se va desfășura un ast- 
fel de atac, ci și care sunt punctele slabe ale infrastructurii ciberne- 
tice americane. 

- D-d-da, răspunse Schroeder, dându-și seama ce punea la cale 
Craig Middleton. Dar d-d-de ce? De ce ar v-v-vrea să facă asta? 

- Aici intervine Caroline Romero, dar mai întâi, unde-ţ . sunt 
hainele cu care ai de gând să te întorci acasă? 

- În d-d-dulap. De ce? 

- Pentru că vom face o plimbare cu maşina. 

VIRGINIA RURALĂ 


Hambarul dărăpănat și apartamentul ponosit avuseseră același 
chiriaş vreme de cincizeci de ani. În tot acest timp, Tommy Banks nu 
spusese nimănui nimic despre acel loc, nici nu adusese pe nimeni 
acolo, până în acel moment. 

Hambarul era ca o poliţă de asigurare; genul de poliţă în care îi 
încurajase să investească pe toți elevii lui, de-a lungul anilor. Unii 
îi urmaseră sfatul, alții nu. Când erau transferați la munca perma- 
nentă de birou din Langley sau nu mai reuşeau să-şi întrețină finan- 
ciar familia, mulţi dintre ei îşi desființau conturile-fantomă din 
bancă, lăsând să le expire contractul de închiriere pentru proprie- 
tăți similare. Deși Banks nu judeca pe nimeni în funcţie de situația 
financiară, a avea o redută ascunsă era ca şi când ai fi avut un stin- 
gător de incendiu sau ţi-ai fi pus centura de siguranţă - poate nu vei 
avea niciodată nevoie de ele, dar dacă venea acea zi, îi vei mulțumi 
lui Dumnezeu că ai fost prevăzător. În seara aceea, sosise momen- 
tul pentru Banks. 

După ce ieşiseră în siguranță din DC, deconectară sistemul de 
urmărire a vehiculului, deconectară telefonul mobil al bărbatului 
cu păr alb, apoi se îndreptară către fermă. 

Ascunseră Suburbanul în hambar şi, după ce tăiară cătuşele din 
plastic cu care îi legaseră gleznele bărbatului cu păr alb, ei îi traseră o 
glugă pe cap, îl smuciră afară din portbagaj şi îl împinseră către scara 
de lemn care ducea la apartament, amenințându-l că vor folosi pis- 
tolul cu electroşocuri dacă nu se conforma. 

Odată intraţi în apartament, ei îi legară mâinile şi picioarele de 
un scaun zdravăn, iar Carlton folosi nişte cleşti ca să scoată sondele 
de sârmă din pieptul acestuia. 

Lângă un televizor vechi se aflau un video la fel de vechi şi câteva 
rânduri de casete. Banks era fan al westernurile şi al documentarelor 
despre al Doilea Război Mondial. Carlton nu dorea decât zgomot de 
fundal, dar nu voia să pună ceva care să-i dea idei prizonierului, aşa 
că îşi continuă căutarea. Găsi o casetă pe care apăreau niște litere în 
alfabetul chirilic şi care era de pe vremea Războiului Rece. Cu sigu- 
ranță cuprindea un material de cercetare făcut de Banks ca să îşi 
îmbunătățească cunoștințele de limbă rusă. Îi era de-ajuns. Carlton 
vâri caseta înăuntru, porni televizorul și dădu volumul tare. 

Carlton se afla cu Banks în baie şi îi explica ce trebuia să facă, 
însă bărbatul cu părul alb nu putea să le audă conversaţia din cauza 
televizorului. 

Singura întrebare pe care i-o adresă bătrânul fu: 

- Cu sau fără glugă? 

- Cu glugă, răspunse Carlton. Privarea de vedere sporeşte efectul. 

- E un tip bine făcut. Mă tem că nu-ţi voi fi de prea mare ajutor 
dacă vrei să-l scuturi. 

- Vei fi un punct de sprijin. Nu va fi o treabă plăcută, dar va 
funcționa. Nu-ţi face griji. 

- Asta este specialitatea ta, Frumușelule. Eu sunt aici doar ca să 
mă ocup de treaba mai uşoară. 

După ce se puseră de acord, bărbaţii se întoarseră în garsonieră, 
la prizonierul lor. Carlton îşi strânse pumnul drept și îl lovi pe băr- 
bat peste urechea stângă, prin glugă. 

- Prima întrebare, strigă Carlton ca să se facă auzit peste zgo- 
motul de fundal. Cum te cheamă şi cine te-a trimis? 

- Du-te naibii, spuse bărbatul cu păr alb de sub glugă. 

- Mai întâi, tu, răspunse Carlton, apoi se aplecă, îl apucă de tes- 
ticule prin pantaloni și i le răsuci cu putere. 

Urletul bărbatului se transformă dintr-un răcnet jos într-un ți- 
păt ascuțit. 

- Faci pe deşteptul cu mine, nemernicule? întrebă Carlton, 
dându-i drumul. Eu pot să fac treaba asta toată ziua şi va fi din ce în 
ce mai rău. 

- Du-te naibii! 

- Doar nu vrei să mă dezamăgeşti, nu? Îi urăsc pe cei care ce- 
dează din prima. Uitându-se la Banks, el spuse: Încălzeşte fierul. 

- Du-te dracului! Du-te dracului! strigă prizonierul de sub glugă. 

- Nu ţi-ai călcat niciodată costumul cât timp ai fost îmbrăcat cu 
el? întrebă Carlton. Economiseşti o grămadă de timp, însă este de 
fapt identic cu a fi ars de viu. Apropo, sper că n-ai haine de polies- 
ter. Se lipeşte mai rău decât napalmul. 

- Eşti un om mort! O să te omor! M-ai auzit? 

- Ascultă-mă tu pe mine, labagiule. Le-am venit de hac mai mul- 
tor oameni decât îți poţi tu imagina şi n-am nicio greață să te ucid. 
Dar să-ți intre bine în cap, ai să vorbeşti cu mine. Oamenii tăi sunt 
morți şi nimeni nu ştie unde dracu te afli. Tu alegi dacă vrei să scapi 
cu viaţă sau să mori înainte să termin cu tine. 

- Du-te dracului! 

- Mda, ai mai spus asta, răspunse Carlton. Întorcându-se din 
nou la Banks, el spuse: Ia găleata şi lăzile alea de sub chiuvetă şi 
urmează-mă. 

Carlton se duse în spatele scaunului pe care şedea prizonierul şi, 
cu o forță inimaginabilă, îl înclină pe picioarele din spate, cu tot cu 
ocupantul său, şi îl trase în baie. | 

- Nu mă sperii, zise prizonierul pe un ton zeflemitor. 

- Nu-ţi face griji, răspunse Carlton. O voi face. 

Banks rămase afară, ţinând în mână găleata şi lăzile, în vreme 
ce Carlton intră în cadă şi apucă o bucată de săpun galben prins de 
o frânghie groasă, maro, care atârna de capul duşului. Apoi ieşi din 
cadă, veni în faţa bărbatului cu păr alb şi începu să-l lovească bru- 
tal cu el. 

Bărbatul era un nemernic rezistent şi nu scoase niciun sunet de- 
cât la a cincea sau a şasea lovitură. Lui Carlton nici că-i păsă şi con- 
tinuă să-l lovească. 

Nu scăpase de sub control. Dimpotrivă, deţinea controlul și 
ştia exact cât să întindă coarda. Când încetă, prizonierul era în 
stare de agonie. 

- Cum te cheamă? întrebă Carlton. 

Prizonierul nu răspunse. 

- Cum te cheamă? repetă el. 

Primi şi răspunsul, care era acelaşi, dar cu mai puțină energie. 

- Du-te dracului. 

- Mie-mi convine, răspunse Carlton. Să trecem la următorul cerc 
al iadului. Ține-te bine. Făcându-i semn cu capul lui Banks, el spuse: 
Adu lăzile. 

Rezemând scaunul de cadă, Carlton se aplecă, apucă picioarele 
din spate şi numără până la trei. Cu aceeaşi forță inimaginabilă, el 
ridică scaunul, proptindu-l de marginea căzii, astfel încât prizonie- 
rul să stea într-o poziție orizontală, cu faţa la tavan. Banks puse cele 
două lăzi una peste alta sub picioarele scaunului, astfel încât Carlton 
să poată să-i dea drumul. 

Cu răsuflarea întretăiată şi cu pulsul mărit, Carlton se rezemă 
preţ de o secundă de chiuvetă. Vru să spună că devenise prea bătrân 
pentru aşa ceva, dar îşi dădu seama că probabil Banks nu îl va com- 
pătimi, aşa că preferă să păstreze acea remarcă pentru el. 

Când se simţi pregătit, el înşfăcă un prosop care se afla pe cel mai 
apropiat suport şi i-l dădu lui Tommy în schimbul găleţii. Nu avea 
nevoie de ajutorul acestuia pentru etapa următoare. După cum îi 
plăcea lui să spună, nu participa pentru prima oară la rodeo. Ştia 
cum să aplice tortura cu apă. Şi, în ciuda vârstei şi a faptului că nu 
mai era atât de puternic, putea încă să imobilizeze capul unui om 
legat şi să-i acopere gura cu un prosop îndeajuns de mult timp încât 
să obțină ceea ce voia de la acesta. 

În timp ce Banks aşeză prosopul peste fața acoperită de glugă, 
Carlton dădu drumul la robinet şi umplu găleata cu apă rece. Nici 
nu începură bine, că prizonierul lor începu să se zvârcolească. Ştia 
ce îl aştepta. 

- Ţine-l bine, îi zise Carlton lui Banks în timp ce umplea gă- 
leata. Scaunul era rezistent, bine lucrat. Având în vedere legăturile 

de plastic cu care era imobilizat, Albiciosul nu avea nicio șansă să se 
elibereze şi să fugă. 

După ce umplu trei sferturi din găleată, Carlton închise robine- 
tul, se aplecă la urechea prizonierului şi îi spuse încet să tacă. După 
ce bărbatul încetă să se mai agite, Carlton aşteptă puţin, apoi în- 
cepu să fluiere primele note din Cântând în ploaie. Brusc, bărbatul 
începu din nou să se zvârcolească. Era foarte posibil să fi fost pre- 
gătit să vorbească. Carlton însă nu era interesat de „posibilități“. 
Voia să fie sigur. 

Ridicându-se în picioare, el se opri din fluierat şi începu să cânte 
în timp ce turna încet apă pe prosopul care acoperea nasul şi gura 
prizonierului. 

Dacă înainte bărbatul cu părul alb se agitase, în acel moment 
acesta începu să se zvârcolească. Banks se lăsă cu toată greutatea pe 
prosop, străduindu-se să-l împiedice pe bărbat să-și întoarcă fața din 
calea puhoiului de apă. 

În cele din urmă, Carlton încetă să mai toarne apă, iar Banks 
îndepărtă prosopul ud şi se ridică. 

Imediat, prizonierul îşi întoarse capul într-o parte şi începu să 
tuşească și să gâfâie. În tot acest timp, Carlton porni din nou robine- 
tul şi începu să umple la loc găleata. De data asta însă, el o umplu 
până la refuz. Ştia ce efect psihologic va avea asupra prizonierului 
sunetul apei care se revărsa în cadă. 

După câteva clipe, el opri robinetul şi începu din nou să fluiere. 
Îi făcu semn cu capul lui Banks, care luă din nou prosopul ud şi se 
pregăti să-l apese peste nasul și gura prizonierului. Însă acesta se 
oprise din tuşit şi apucă să spună: 

- Vignon. Mă numesc Martin Vignon. 

ÎNTERSECȚIA ANNAPOLIS 
MARYLAND 


Pe toate canalele de ştiri nu se vorbea decât despre schimbul de 
focuri de la monumentul dedicat celui de-Al Doilea Război Mondial. 
Craig Middleton nu avea nevoie de identificarea cadavrelor ca să ştie 
despre cine era vorba. De asemenea, nu avea nevoie să aştepte ca tru- 
pul lui Martin Vignon să fie descoperit într-un canal pe undeva, ca 
să ştie că el fusese bărbatul din Suburbanul negru care fusese răpit 
şi dus cu maşina. Middleton reuşise să găsească destule înregistrări 
de pe camerele de supraveghere a traficului ca să facă legătura. 

Înregistrarea era destul de slabă şi până încercă el să localizeze 
SUV-ul, toate sistemele GPS ale acestuia fuseseră deja dezactivate. 
Nu reuşi nici să activeze de la distanţă telefonul mobil al lui Vignon. 
Reed Carlton şi Thomas Banks, care ar fi trebuit să joace table un- 
deva în Florida, îi omorâseră trei oameni din echipa de securitate, îl 
răpiseră pe şeful acestora şi reuşiseră să scape neprinşi. Era mai mult 
decât furios. 

Nu-şi făcea iluzii în legătură cu tratamentul la care probabil era 
supus Pudră în acel moment, bietul idiot. Era destul de curajos, dar în 
cele din urmă toţi cedau. Mai devreme, mai degrabă decât mai târziu, 
Vignon avea să clacheze, tocmai de aceea trebuia să acţioneze repede. 

Luase deja o decizie. Se apropiaseră deja prea mult. Nu ştia dacă 
Harvath luase sau nu parte la ambuscadă, dar în acel moment nici nu 
mai conta. Trebuia să lanseze atacul. Era singurul lucru care mai conta. 

Îşi scoase telefonul mobil, formă din nou numărul lui Schroeder, 
dar fu întâmpinat iar de căsuţa vocală. „Tocmai în seara asta l-am 


trimis acasă.“ Numai Dumnezeu ştia pe unde umbla şi ce făcea 

Kurt, iar Middleton se cutremură la acest gând. Viața personală a lui 
Schroeder nu numai că era un dezastru, dar era şi dezgustătoare. 

După ce copie nişte fişiere pe stick, luă un teanc de bani din sei- 
ful pe care îl avea în birou şi îl aşeză în servietă, alături de stick şi de 
laptopul lui securizat. Apoi îşi întoarse atenția asupra computerului 
său şi se gândi la efectele pe care le vor avea faptele sale. 

Odată atacul lansat, haosul s-ar fi instaurat în toată ţara, inclusiv 
în capitală. Ştiind acest lucru, membrii comitetului de administrare 
programaseră o excursie comună într-un loc retras pentru ei şi famili- 
ile lor, astfel încât să se afle în siguranță în momentul în care avea să se 
dezlănțuie iadul. Mulţi aveau copii și nepoți peste tot în țară şi urmau 
să-i aducă cu ei. Acest lucru le conferea paravanul perfect şi posibilita- 
tea să poată justifica fără să stârnească îndoieli cum se face că cei dragi 
au supravieţuit. Puteau urmări descompunerea ţării din siguranţa şi 
confortul din Walworth, fără să aibă motive de mirare, de vreme ce to- 
tul se desfăşura confom unui plan stabilit cu multe luni înainte. 

Însă în acel moment, Middleton trebuia să acționeze de unul 
singur. Celor din comitet nu le va plăcea şi vor fi nevoiţi să se adap- 
teze. Holbându-se la ecran, el încercă să găsească o soluţie prin care 
să-şi mobilizeze cu toții familiile şi, în acelaşi timp, să nu dea în vi- 
leag faptul că ştiau dinainte de atac. 

În timp ce încerca să găsească o variantă, în mintea lui luă naş- 
tere un cu totul alt gând. Şi dacă membrii comitetului nu vor fi de 
acord? Dacă nu vorvrea să lanseze atacul imediat? Dacă vor vrea să 
mai aştepte o săptămână, poate două? Ar fi un dezastru, iar el nu 
putea lăsa să se întâmple una ca asta. 

Îşi stoarse creierii o vreme, apoi îi veni o idee. Cea mai bună cale 
prin care putea obține ceea ce voia era să facă în aşa fel încât să nu 
pară el de vină. Nu exista niciun motiv pentru care atacul să nu fie 
lansat mai devreme atâta timp cât exista un țap ispăşitor. Desigur, el 
şi membrii comitetului procedaseră la fel cu Carlton Group, cel pu- 
țin public. Însă acum avea nevoie de un țap ispăşitor din interiorul 
ATS. Cineva care să se facă vinovat pentru lansarea prematură a ata- 
cului. Se gândise deja la cineva. O persoană care nu va putea contra- 
zice niciodată povestea care îi venise repede în minte. Acesta era 

marele avantaj când venea vorba despre oamenii decedați sau, mai 
exact, despre femeile decedate - nu mai puteau vorbi. 

Tot ce trebuia să facă era să aranjeze lucrurile în așa fel încât să 
pară că Caroline Romero descoperise ce puseseră la cale și încer- 
case să-i oprească ascunzând un program creat de ea în planul lor 
de atac. Membrii comitetului nu dispuneau de tehnologia necesară 
ca să cerceteze o asemenea acuzaţie. Dacă el le va spune că aşa se 
întâmplase, ei îl vor crede pe cuvânt. 

Le va explica faptul că ea inserase în programul lor software ceea 
ce considerase ea a fi o bombă cu ceas, dar care se dovedise a fi, în re- 
alitate, o canistră de două sute şi ceva de litri de catalizator şi o cutie cu 
chibrituri aprinse. În încercarea de a opri planul ATS, ea nu făcuse 
decât să grăbească atacul. Programul fusese conceput în aşa fel încât, 
odată declanşat mecanismul, nu mai era cale de întoarcere. 

Era o idee genială, iar pe chipul lui Middleton înflori un zâmbet. 
După ce îşi turnă un pahar de scotch, el se aşeză la biroul lui, îşi îndoi 
degetele, apoi accesă stația de lucru a Carolinei Romero de pe com- 
puterul lui. Tot ce trebuia să facă era să antedateze câteva dovezi di- 
gitale. Odată ce programul de atacîncepea să ruleze, se autodistrugea, 
astfel încât, chiar dacă cineva ar fi încercat să-l stopeze căutând calul 
troian al Carolinei, nu ar fi găsit nimic. Era ca şi când ai fi căutat o 
cutie cu chibrituri prin ruinele unei fabrici de nitroglicerină. Odată 
volatilizată, nu o mai găseai. 


Într-o oră, Middleton reușise să insereze cantitatea necesară de 
„urme“, majoritatea îngropate atât de adânc, încât nici nu aveau să 
fie descoperite probabil. Nu că ar fi avut vreo importanță. Odată ce 
îi va anunţa pe membrii comitetului că atacul fusese lansat, acestora 
nu le va păsa de nimic altceva decât să se adăpostească împreună cu 
familiile lor pe proprietatea din Virginia. 

După ce îşi mai turnă nişte scotch, el închise câteva e-mailuri şi 
verifică scenariul pe care îl pregătise. Apoi, după ce introduse una 
din cartelele Crypto în telefonul de pe birou, el îlapelă pe primul mem- 
bru al comitetului. 

- Allan, sunt Craig, zise el după ce se făcu legătura. Trebuie să 
stăm de vorbă. 

WASHINGTON, DC 


Apartamentul lui Kurt Schroeder se afla în Columbia Heights, 
la nord de clădirea Capitoliului. Avea grinzi din lemn neprelucrat, 
pereți din cărămidă, semănând foarte mult cu apartamentul unui 
burlac de vreo douăzeci şi ceva de ani. Înăuntru se mai afla un tele- 
vizor uriaş, cu ecran plat, mai multe sisteme de jocuri video şi un 
aparat de jocuri mecanice, dar nicio masă de sufragerie. 

Canapeaua, precum şi celelalte câteva articole de mobilier fuse- 
seră comandate din catalogul IKEA, la fel ca şi aşternuturile neschim- 
bate de pe pat și prosoapele din baia mare, care arăta cam murdară. 
Harvath nu văzu însă niciun computer; asta până când Schroeder 
descuie ușa unui dormitor mai mic. 

Uşa şi cadranul acesteia erau confecţionate din oțel armat, menite 
să arate ca o ușă obișnuită de interior. În spatele ușii se afla o încăpere 
total diferită de restul cocinei. Era foarte curată - nu vedeai niciun 
bol de cereale gol, nicio pungă Doritos pe jumătate goală, nicio haină 
aruncată aiurea sau vreo sticlă de bere goală. Camera era imaculată. 

Mai multe monitoare plate erau atârnate ca un paravan de o serie 
de suporturi din nichel lustruit, lăsând impresia că pluteau deasupra 
biroului din sticlă al lui Schroeder. Jur-imprejur se aflau rafturi cu 
echipamente electronice, ale căror lumini pâlpâiau în mii de culori. 
Semăna cu un centru de control spaţial în miniatură. 

- Uneori lucrez de acasă, zise Schroeder, trăgând un scaun de 
birou şi invitându-l pe Harvath să ia loc. 

După ce acesta se aşeză, Rhodesintră, ţinând în mână o pungă 
de plastic plină cu gheaţă. 


LISTA NEAGRĂ 339 


- Asta e tot ce am găsit, zise ea, aruncându-i-o. 

Harvath prinse punga şi i-o dădu lui Schroeder, care şi-o aşeză 
pe mâna umflată. Folosindu-se de mâna stângă, navigă pe pagina de 
logare a ATS şi parcurse etapele necesare pentru a accesa serverele 
lor de la depărtare. În tot acest timp, Casey aduse două scaune de bar 
din bucătărie pentru ea şi pentru Rhodes. 

Odată conectat, un şir de iconiţe îşi făcură apariţia. Făcu clic pe a 
doua din partea stângă, iar pe ecran apăru o poză cu un bărbat slăbă- 
nog, deghizat într-un clovn rău, cu dinți ascuţiţi. 

- Ce-i asta? întrebă Casey, strâmbând din nas. 

- Este avatarul pe care îl folosesc pentru Middleton. I se potri- 
veşte perfect. Chuckles, șeful care rânjeşte. 

Harvath îşi roti degetul arătător, făcându-i semn lui Schroeder 
să treacă la treabă. 

- Încep, încep, răspunse Schroeder, tastând alte câteva parole. 

- Cum ai reușit să intri în computerul lui? întrebă Rhodes. Am 
crezut că este paranoic în ce priveşte securitatea. 

- Aşa este, dar tipul nu mai încetează cu e-mailurile. Îmi trimite cu 
sutele în fiecare zi. Prin urmare, odată, am inclus în răspunsul meu un 
mic troian, opera mea. L-am instalat în aşa fel încât să nu îl descopere 
nici el, nici cei care verifică în mod constant sistemele noastre, în că- 
utare de viruși şi alte chestii de genul acesta. Restul coincide cu ce 
v-am povestit în maşină. 

Le povestise că Middleton era un fetişist când venea vorba despre 
informaţii, chiar şi despre cele personale. Bărbatul înregistra şi analiza 
totul. Dacă Harvath voia să afle unde se ducea Middleton, când va 
ajunge în locul respectiv şi cine îl va fi însoți, cea mai bună metodă era 
să se uite la el în agendă. Astfel putea să afle tot ce îl interesa, totul. 

- Ciudat, zise brusc Schroeder. 

Harvath se aplecă în față ca să vadă la ce se uita. 

- Ce este? 

- Middleton şi-a şters agenda în urmă cu două ore. 

- A şters-o? 

- Mda. A ras toate întâlnirile viitoare. Tot. 

- De ce-ar fi făcut asta? 

Schroeder dădu din umeri. 

- Habar n-am. 

- Să fie o greşeală? 

- Middleton nu face nimic din greşeală. E genul de individ care 
salvează tot. 

- Atunci trebuie să fi avut un motiv. Ce-a făcut înainte de asta? 
întrebă Harvath. 

Schroeder apăsă repede tastele cu mâna stângă, făcu clic de trei 
ori, apoi deschise o fereastră de conectare. Îi analiză conținutul preț 
de câteva clipe. 

- Hmmm... făcu el. 

- Ce s-a întâmplat? 

- Nu ştiu. Se pare că a pătruns în colțuri ascunse, în zone unde 
nici măcar eu nu am acces, însă ciudat este faptul că a făcut-o prin 
stația de lucru a Carolinei Romero. 

- Zău? 

Schroeder încuviință din cap. 

- Şi a antedatat totul astfel încât să pară că ea s-a ocupat de asta 
înainte să moară. 

- Încearcă să dea vina pe ea pentru ceva. 

- Ce alt motiv ar avea să facă asta? 

Harvath încuviință din cap. 

- Întrebarea este care este motivul pentru care încearcă să dea 
vina pe ea? 

Tânărul cercetă din nou conţinutul, apoi făcu clic pe ceva. 

- Stickul acela pe care Caroline l-a furat de la ATS. Spuneai că 
include un nume de cod pentru acel Pearl Harbor Digital pe care îl 
pun ei la cale? 

- Nisipul Albastru, răspunse Harvath. De ce? 

- Pentru că a strecurat şi termenul ăsta în istoricul căutărilor 
interne ale Carolinei. 

- Prin „intern“ te referi la căutările pe care le-a făcut în serve- 
rele ATS? 

- Corect. Nu este vorba despre o căutare pe internet, ci despre 
una strict internă. 

- Dar e moartă, spuse Rhodes. Ce importanță mai are ce anume 
căuta? 

Harvath avea aceeaşi întrebare. Mai exact, Middleton crea indi- 
cii astfel încât să pară că nu numai Caroline Romero ştia despre 
atac, ci şi ATS. De ce? 

Harvath nu reuşea să înțeleagă. Creai indicii atunci când voiai 
ca cineva să fie acuzat de crimă. Ce crimă încerca să-i însceneze 
Middleton Carolinei? Că știa pur şi simplu despre atac? Era moartă. 
La ce ar fi folosit? 

Încerca să o acuze că ea îl provocase? Nu, nu acesta era motivul. 
Acest rol îl juca Carlton Group. Ei erau cei cărora li se rezervase rolul 
de țapi spăşitori. Şi-apoi, ATS nu ar fi vrut sub nicio formă să fie aso- 
ciat cu atacul. Indiferent ce s-ar fi vrut să se creadă că a făcut Caroline 
Romero, nu era o chestiune externă, ci una internă. 

Aşadar, ce putea fi? De ce avea nevoie Middleton de un țap ispăşi- 
tor pentru un atac dorit atât de el, cât şi de membrii influenți ai ATS? 
De ce trebuia să dai vina pe cineva şi de ce-ar fi fost țapul ispăşitor 
perfect cineva care murise şi nu se mai putea apăra? 

Cel mai simplu motiv care îi veni în minte era dacă atacul eşua. 
Asta să fie oare? Oare Middleton se răzgândise şi încerca acum să sa- 
boteze planul şi să dea vina pe Caroline? Harvath nu era prea convins 
de asta. Altul trebuia să fie motivul. 

Harvath încerca să găsească o variantă la care să se potrivească 
informaţiile pe care Nicholas i le dăduse despre Caroline Romero. 
Niciuna nu indica motivul pentru care Middleton ar vrea să dea 
vina pe ea. În cele din urmă renunţă și îl întrebă pe Schroeder: 

- Asta-i tot sau mai e ceva? 

Tânărul se uită la ecran și răspunse: 

- O vreme nu a fost activ. Poate a primit un telefon sau a fost între- 
rupt, deoarece a revenit, a trimis trei e-mailuri, apoi s-a deconectat. 

- Poţi să le vizualizezi? 

Schroeder încuviință din cap şi începu să le vizualizeze pe rând. 

- Primul are ca subiect „Walworth“. Este numele unui adăpost 
al companiei care se află în Virginia. Este adresat planificatorului de 
securitate, căruia îi spune trimită urgent un întreg contingent la 

proprietate. Al doilea e-mail este intitulat tot „Walworth“ și este tri- 
mis administratorului proprietăţii. Zice că s-a anunţat o întrunire 
urgentă a comitetului şi că membrii acestuia vor veni în scurt timp 
însoțiți de familiile lor. 

- Şi cel de-al treilea e-mail? 

Schroeder îl deschise. 

- Ultimul este pentru mine. Subiect: „Hei, cap de bou“. E un ne- 
mernic. Zice că a încercat să mă sune dar că „nenorocitul“ ăla de tele- 
fon e închis. De îndată ce citesc e-mailul, să-mi fac bagajul şi să merg 
la proprietate cât mai repede. Apoi adaugă: „PS.: Păstrează tăcerea. 
Nu spune nimănui unde pleci. Grăbeşte-te“. 

- Ai mai rămas acolo peste noapte? 

- Eu? răspunse Schroeder, clătinând din cap. Nu. Este doar pen- 
tru membrii comitetului. 

- Şi pentru familiile lor, clarifică Harvath. 

- O dată pe an, vara, ies împreună cu familiile lor, dar nicio- 
dată când are loc o întrunire a comitetului. Astea sunt întotdeauna 
cu uşile închise. Nu vor să fie deranjaţi de copii şi de nepoții care 
aleargă de colo-colo. Nici soțiile lor nu au acces. Tocmai de aceea 
nu are logică. De ce şi-ar duce familiile la o întrunire de urgență a 
comitetului? 

- Pentru că au de gând să-şi lanseze atacul, zise Casey. 

- Dar următoarea ieşire cu familiile pe proprietate urma să aibă 
loc peste vreo trei săptămâni, răspunse Schroeder. 

Harvath se uită la el. 

- Credeam că ies cu familiile doar o dată pe an, vara. 

- Aşa este, dar anul acesta au adăugat un seminar de echipă, iar 
membrii comitetului urmau să-şi aducă şi familiile. Au început să 
îşi facă apariția pe proprietate. 

- Crezi că atunci vor lansa atacul? întrebă Casey. 

Harvath încuviință din cap. 

- Atunci ce s-a schimbat? De ce ar vrea să devanseze data lansă- 
rii? Ce i-o fi speriat atât de rău? 

Ridicându-şi degetul arătător, Harvath şi-l duse la piept şi spuse: 

- Eu. 


CAPITOLUL 63 


VIRGINIA RURALĂ 


Carlton îl ţinea pe Martin Vignon legat de scaun şi îl interoga 
în baie. 

Bărbatul cu părul alb şi tenul palid primise atâtea lovituri peste 
faţă şi peste cap cu bucata de săpun legată de frânghie, încât umflă- 
turile îl făceau să semene cu Omul-elefant. Când vorbea, era greu 
să-l înţelegi. Buzele, precum şi un ochi îi erau umflate. Îşi pierduse și 
câţiva dinţi. Din gură, din nas şi dintr-o ureche îi curgea sângele. 

Bătaia fusese una eficientă, însă ceea ce îl convinsese să vorbească 
fusese tortura cu apă. Era imposibil să-i rezişti, şi unui om pe care 
puţine lucruri reuşeau să-l sperie, acest gen de tortură îi declanşa un 
val de panică necontrolată, sălbatică. Pe scurt, era înspăimântătoare, 
o tortură la care nu mai voia să fie supus niciodată. 

După ce luă nişte hârtie igienică pe care o vâri în nările prizoni- 
erului, Carlton îşi începuse interogatoriul. Banks şedea pe hol, cu 
fierul de călcat încins și pregătit în caz că era nevoie. 

Vignon nu avea prea multe răspunsuri. Era un simplu ucigaş. 
Însă deţinea o informaţie-cheie pe care o împărtăşi - numele celor 
pentru care lucra. Atât Carlton, cât şi Banks auziseră de Craig 
Middleton şi de ATS, dar niciunul nu îl cunoscuse. 

Una dintre multele întrebări la care Vignon nu avea un răspuns 
se referea la cine omorâse echipajul de securitate al lui Carlton şi 
cine încercase să-l facă scrum în propria-i casă. Vignon jură că nu 
fuseseră nici el, nici oamenii lui şi că nu ştia nimic despre asta. 
Carlton îl crezu. 

Îl crezu şi când bărbatul cu părul alb îi spuse că habar nu avea 
cine îi omorâse agenții secreți de la Carlton Group. Deşi recunoscu 
că avea pregătire paramilitară, treaba lui era să se ocupe de securi- 
tatea companiei ATS. 

Carlton îi mai adresă alte câteva zeci de întrebări, dar Vignon 
nu se dovedi folositor. Când veni vorba despre afacerile interne ale 
companiei și despre motivul pentru care Middleton voia să-l eli- 
mine pe Carlton şi pe oamenii lui, bărbatul cu părulalb nu ştia ab- 
solut nimic. 

Carlton hotărî să ia în considerare ceea ce ştia bărbatul şi să în- 
cerce să afle ceva din toate cele auzite. Încetul cu încetul, Carlton 
reuşise să îl facă pe bărbat să-i povestească despre misiunea în care 
fusese implicat şi care se terminase cu capturarea lui. 

Pe la jumătatea povestirii, Carlton îl întrerupse, făcu un pas în 
spate şi repetă ceva: 

- Câţi oameni trebuia să eliminați? 

- Trei, răspunse Vignon. 

- Dar noi n-am fost trei, doar doi. 

Bărbatul cu părul alb încuviință din cap. 

- Middleton a crezut că poate veţi lua legătura cu o a treia 
persoană. 

- Cu cine? Care a treia persoană? 

Vignon tăcu o clipă, încercând să-şi amintească numele, apoi zise: 

- Harvath. Scot Harvath. Un fost soldat SEAL. Middleton a spus 
că, dacă va veni şi Harvath, să-l omorâm. 

Lui Carlton nu-i venea să-şi creadă urechilor. De o săptămână îl 
jelea pe Harvath. Îl crezuse mort. Nu îşi îngăduia nici cea mai mică 
speranță de teamă ca aceasta să nu se risipească. În orice caz, era 
prima veste bună pe care o primise de când începuse toată povestea 
aceea, iar inima îi tresărea de bucurie, cu toate că încerca să-şi stă- 
pânească emoțiile. 

- Harvath trăieşte? 

Bărbatul cu părul alb încuviinţă din cap. 

- După spusele lui Middleton, trăieşte şi este extrem de pericu- 
los. Asta-i tot ce ştiu. 

- Iar Middleton credea că el ar fi putut apărea la întâlnirea 
din DC? 

Vignon dădu afirmativ din cap. 

leşind din baie, Carlton se îndreptă către bucătărie şi îi făcu 
semn lui Banks să-l urmeze. 

- Ce veste bună! zise bătrânul. 

- Trebuie să ajung la un computer, răspunse Carlton. Acum. 
N-ai cumva un laptop? 

Banks clătină din cap. 

- N-am aşa ceva aici. Dacă vrei să nu fi găsit, trebuie să foloseşti 
cât mai puţină electricitate. 

Carlton dădu la o parte draperiile de deasupra chiuvetei și privi 
înspre casă. 

- Dar proprietarul? E cam întuneric acolo acum. 

- Sunt plecaţi din oraş. 

- Este probabil să aibă un computer şi o legătură la internet, nu? 

Banks ridică din umeri. 

- Poate. Merită să aruncăm o privire. 

Carlton nu se mai obosi să răspundă. Ajunsese aproape de uşă 
când Banks strigă ca să-i atragă atenţia. Când Carlton se întoarse, el 
îi aruncă un set de chei. 

- Una dintre ele deschide uşa din spate. Doamna are un birou 
sub scări. S-ar putea să găseşti acolo un computer. 

Ar fi trebuit să ştie că Tommy făcuse rost de o cheie de la casa 
proprietarului şi că cercetase împrejurimile. La urma urmei, era cel 
mai bun spion pe care îl cunoscuse Carlton vreodată. 

Cobori scările în grabă şi ieşi din hambar, apoi traversă spațiul 
verde, îndreptându-se către casă. 

Încercă patru chei până o găsi pe cea potrivită, apoi intră. Era re- 
cunoscător pentru pontul de a căuta sub scări, deoarece era un loc 
în care nu s-ar fi gândit să caute după un computer. Dar îl găsi. 

Se dojeni pentru că îşi lăsase stickul IronKey în hambar. Chiar 
dacă nu era perfect, era folositor dacă voiai să-ți ascunzi adresa IP şi 
locaţia. Dar nu era singura cale prin care puteai face asta, iar după ce 
petrecu câteva minute să se ascundă și să-şi acopere urma, Carlton 

reuși să intre pe site-ul de anunțuri matrimoniale pe care el şi 
Harvath îl aleseseră drept ultima sursă de comunicare. 

EI îşi ţinu respiraţia când făcu clic pe anunţul lui. Nenorocita 
aceea de pagină se încărca foarte greu, dar când se deschise în cele 
din urmă, el văzu printre nenumăratele răspunsuri şi pe cel al lui 
Harvath. Carlton răsuflă ușurat şi, de bucurie, lovi biroul cu palma 
atât de tare, încât afişierul din spatele lui căzu. 

El îl agăţă repede pe perete, apoi făcu clic pe bara de deasupra 
răspunsului primit de la Harvath, invitându-l la o „discuţie privată“. 
Odată ce accesă căsuţa privată, el îi lăsă un mesaj codificat lui Harvath 
prin care îl înştiința că el era cel care îi scria şi o făcea de bunăvoie, 
fără să-i țină cineva un pistol la tâmplă. În încheierea mesajului, el 
îi lăsă numărul telefonului său mobil nedetectabil. 

Părăsi pagina electronică, opri computerul, îşi împinse scaunul 
şi închise uşa micului birou care se afla sub scări. 

După ce ajunse la hambar, îşi scoase telefonul din rucsacul pe 
care îl lăsase pe bancheta din spate a Suburbanului și îl porni. Nu tre- 
buia decât să aştepte. 


CAPITOLUL 64 


WASHINGTON, DC 


Când Bremmer i-l livrase pe Kurt Schroeder ca să ajungă la 
Craig Middleton, în mintea lui Harvath se îngrămădiseră un milion 
de gânduri - unul dintre acestea era acela că Bremmer era un ne- 
mernic destul de alunecos. Un altul era acela că Harvath şi Schroe- 
der nu vorbeau aceeași limbă, dar că avea pe cineva în echipa sa 
care o vorbea - Nicholas. 

Era un risc, şi încă unul foarte mare să-l ia de la ferma lui Strieber 
din Texas şi să-l aducă în DC, însă nimeni nu se pricepea la tehnologie 
şi la informaţii atât de bine ca Nicholas. Nu numai că voia ca acesta să 
fie de față când îl va interoga pe Schroeder, dar voia să-l aibă aproape 
şi în cazul în care ATS ar fi lansat Pearl Harborul lor digital. 

După ce îi dăduseră drumul lui Bremmer, care era vădit uluit și 
zdruncinat, să plece la meciul de hochei pe iarbă al fiicei sale, Harvath 
folosi unul dintre telefoanele nedetectabile ale lui Casey ca să îl sune 
pe Strieber. În ciuda faptului că bărbatul aterizase în Texas doar cu câ- 
teva ore în urmă, el îi spuse lui Harvath să nu-şi facă griji, deoarece îl 
va aduce pe Nicholas cu următoare cursă aeriană a lui către Manassas. 

Când acesta ateriză pe aeroport, îi trimise un mesaj pe telefon lui 
Harvath, iar acesta o trimise pe Rhodes să îi ia pe toți cu Suburbanul 
şi să îi aducă la apartament. Deoarece lăsaseră vehiculul lui Schroe- 
der după colțul casei unde locuia dominatoarea, puteau veni şi pleca 
prin parcarea subterană a clădirii, parcând pe locul lui. 

Elizabeth, dominatoarea, reprezentase o altă problemă. O aduse- 
seră din casa ei sub ameninţarea armei, iar acum se afla legată şi cu 
căluş în gură în dormitorul lui Schroeder. Rhodes şi Casey o însoţiseră 

cu rândul la toaletă, însă el va avea nevoie de ele ca să îl ajute să îl 
prindă pe Middleton. Procedase bine când îl chemase pe Strieber, 
căruia îi era recunoscător pentru că aducea întăriri. 

Când ieşiră din lift Rhodes, Strieber, Nicholas, Nina şi câinii, 
parcă sosise circul în oraş. Însă, judecând după valizele cu echipa- 
ment pe care le avea asupra lui, acest circ părea să aducă şi o frân- 
tură din iad. 

Harvath, care nu voia să-l lase nesupravegheat pe Schroeder 
nicio secundă, îi prinse mâinile la spate cu cătuşe din plastic, iar 
când echipa jul își făcu apariţia, îl trase după el afară din camera cu 
computere. Schroeder nu îi adresă nici un cuvânt Ninei, dar felul în 
care o privea îl făcu pe Nicholas să ia foc. Ducându-se țintă la el şi 
lovindu-i cu piciorul pantoful ca să îi atragă atenţia, Nicholas îşi ri- 
dică privirea, aruncându-i o privire amenințătoare, de genul „să nu 
îndrăzneşti să te pui cu mine“ și spunându-i amenințător: 

- Nici să nu te gândeşti. E a mea. 

Schroeder fu atât de surprins, încât nu ştiu ce să spună. Dădu doar 
din cap. 

Nedorind să îl submineze pe prietenul lui, Harvath își înăbuși 
rânjetul, îl lăsă pe Schroeder în grija lui Casey şi îi făcu semn piticu- 
lui să îl urmeze în camera cu computere pentru a putea sta de vorbă. 

Harvath nu lungi prea mult vorba şi îi povesti despre Bremmer, 
despre Schroeder și despre Middleton. Nicholas preferă să nu se 
aşeze, ci să inspecteze camera cu echipamente în timp ce asculta. 

După ce Harvath termină de povestit, prima întrebare a lui Ni- 
cholas fu legată de Caroline. 

- A fost omorâtă de una din trupele de mercenari alelui Bremmer? 

- Nu. Schroeder mi-a spus că în ziua în care a murit, era urmă- 
rită de oamenii ATS. A alergat în stradă şi a fost lovită de o maşină. 

Lui Nicholas nu îi plăcu răspunsul, dar păru mulțumit pentru 
moment. 

- Schroeder ştie că Nina este sora Carolinei? 

Harvath clătină din cap a negaţie. 

- Bine. Aşa să rămână. Ceva despre atac? 

- Bremmer nu ştie nimic, iar Schroeder pare să fi fost ținut şi el 
la distanță. Middleton şi oamenii lui sunt foarte atenți. 

- Poate nu îndeajuns de atenți. 

Harvath se uită la el. 

- Ai găsit şi altceva pe stick? 

Nicholas dădu afirmativ din cap. 

- Ceva intitulat Centrul Naţional de Studii Strategice de Apă- 
rare şi Securitate. 

- Ce naiba mai e şi asta? 

- Cred că este răspunsul la întrebarea „de ce acum?“ pe care 
ne-am tot pus-o, mecanismul de declanşare a atacului cibernetic 
Pearl Harbor. 

- Nu înţeleg. 

Nicholas îşi ridică degetul arătător şi explică. 

- Centrul Naţional de Studii Strategice de Apărare şi Securitate 
este cunoscut după acronimul său CNSSAS sau, mai exact, după 
porecla sa, Centrul de spionaj. Varianta oficială este că Agenţia 
Naţională de Securitate a adunat atâtea informații şi a folosit atâta 
energie ca să le sorteze, să le analizeze şi să le stocheze, încât au ajuns 
să depăşească de departe capacitatea de la Fort Meade. Prin urmare, 
trebuia construită o altă clădire. 

- Aşteaptă o clipă, zise Harvath. Trebuia construită o instituție 
complet nouă? Atunci care este scopul fermelor de servere pe care le 
construiesc în prezent, cum e cea din San Antonio, de exemplu? 

Nicholas îi făcu cu ochiul. 

- Deţii prea multe informaţii pentru binele tău și ar trebui să fii 
mai atent când adresezi astfel de întrebări. Ideea este că ai dreptate. 
ANS sau, mai important, ATS prin intermediul ANS, a reuşit să insu- 
fle nevoia pentruo instituție nouă-nouță. ANS nu mai face față la Fort 
Meade. Este ca o gaură neagră; nu au suficientă electricitate acolo. Şi 
aici devin lucrurile interesante. Au făcut o listă cu treizeci şi şapte de 
posibile amplasamente şi i-au dat fiecăreia un nume de cod. Camp 
Williams, care se află în regiunea muntoasă din afara oraşului Salt 
Lake City, a primit numele de cod „Aşezarea albastră“. 

- Nisipul albastru! exclamă Harvath. 

Nicholas dădu afirmativ din cap. 

- Şi ghici care loc a fost ales în cele din urmă? 

- Camp Williams, cunoscut şi sub denumirea de Așezarea 
albastră. 

- Întocmai. Acolo, Agenţia Naţională de Securitate a început 
proiectul său de construcție în valoare de două miliarde de dolari. 
Centrul de spionaj ocupă o suprafață de aproape zece hectare pentru 
stocarea datelor, suport tehnic şi spaţiu administrativ - este de cinci 
ori mai mare decât Capitoliul Statelor Unite. Deţine propriile-i 
centrale electrice, generatoare şi rezervoare uriaşe pentru combus- 
tibil şi apă. Aici apare cea mai impresionantă caracteristică. Con- 
form notițelor Carolinei, CNSSAS nu înseamnă doar colectarea şi 
stocarea de informaţii. Scopul său realeste acela de a deveni nucleul 
unui internet nou-nouţ, controlat de guvern. Aşadar, ca să-ţi răs- 
pund la întrebarea „de ce acum?“: pentru că ATS este pregătit. În 
sfârşit, are la îndemână toată tehnologia. Singurul lucru de care mai 
are nevoie ca să facă schimbarea... 

- Este o criză, zise Harvath, terminând fraza în locul lui, îndea- 
juns de explozivă încât să o justifice. 

„Asta era“, îşi zise Harvath. Nu avea importanță cum plănuiau 
să o facă, tot ce conta era ce plănuiau să facă. Totul începu să prindă 
contur în mintea lui. 

Căderea internetului ar avea repercusiuni mortale - avioanele şi 
trenurile s-ar ciocni, rețeaua electrică ar cădea, băncile şi serviciile fi- 
nanciare ar deveni nefuncţionale, serviciile de utilităţi şi de urgență 
s-ar opri, la fel şi furnizarea de combustibil, mâncare şi medicamente. 
Zeci de mii, dacă nu sute de mii sau chiar milioane de oameni ar muri. 
Şi, în vreme ce societatea se va prăbuşi, Craig Middleton şi comitetul 
său de directori al ATS se vor afla în siguranţă, pe proprietatea lor de 
optzeci de hectare din Virginia şi vor ţine totul sub control. Însă 
Harvath nu avea de gând să permită aşa ceva. 

Chiar dacă oprea atacul înainte să se declanșeze, criza politică ar 
fi depășit limitele maxime. Directorii care alcătuiau comitetul ATS 
erau printre cei mai influenți oameni ai guvernului. Politica şi di- 
plomaţia nu fuseseră niciodată punctele lui forte. Acestea erau un 
domeniu în care Bătrânul excela. Ceea ce îi aduse aminte de ceva. 

Întorcându-se către Nicholas, el arătă către peretele de ecrane şi 
întrebă: E 

- Poţi deschide pentru mine o conexiune pe internet de pe unul 
din ecranele astea? 

Piticul se urcă pe scaunul lui Schroeder şi se puse pe treabă. Câ- 
teva clipe mai târziu spuse: 

- Gata. 

Harvath îi spuse URL-ul pe care voia să-l conecteze. Nicholas se 
opri şi aruncă o privire peste umăr. 

- Pe bune? 

- Poveste lungă. Fă-o, te rog. 

Nicholas se întoarse şi făcu ce i se spuse. După ce navigă pe pa- 
gina de web, el se ridică de la birou şi îl lăsă pe Harvath. 

Acesta își trase scaunul, apucă mouse-ul și începu să dea clic pe 
anunțuri până când ajunse la cel al Bătrânului. Primise un răspuns! 
Nu-i venea să creadă. Răspunsul îl invita la o discuţie privată. Harvath 
hotări să acceseze linkul. 

Având în vedere exprimarea, era mai presus de orice îndoială că 
mesa jul fusese scris de Bătrân. Era el și trăia. Îi lăsase şi un număr 
de telefon. 

Harvath presupuse că era un telefon de doi bani pe care Bătrânul 
putea să-l arunce dacă era cazul. Întrebarea era dacă ATS îi dăduse de 
urmă? Dacă l-ar fi sunat pe Bătrân, i-ar fi adus la apartamentul lui 
Schroeder pe bătăuşii acestora? 

Harvath se gândi să coboare, să urce în Suburban şi să conducă 
până într-un loc de unde să poată suna, dar dacă cineva asculta con- 
vorbirile şi încerca să-i dea de urmă, vor folosi probabil una dintre 
multele camere de supraveghere care împânzeau oraşul ca să îi loca- 
lizeze vehiculul și să îl urmărească la întoarcere. 

Pe de altă parte, după spusele lui Schroeder, el era singurul pe 
care îl însărcinase Middleton să îi localizeze pe Harvath şi pe Bătrân. 
Nu exista nicio armată de analişti de la ATS care să se ocupe de 
treaba asta zi şi noapte. 

Avea logică. Pe Middleton nu îl interesa decât compartimenta- 
lizarea. Cu cât angajaţii lui ştiau mai puţine, cu atât mai bine. Schro- 
eder se dovedise a fi destul de capabil. Îi dăduse de urmă lui Harvath 
în Paris, Spania şi Texas — ca să nu mai vorbim despre ceilalți agenți 
pe care îi urmărise. Dacă ar fi implicat mai mulți angajaţi, indiferent 
cât de puţine informaţii le-ar fi dat, Middleton ar fi riscat să se de- 
mașşte. Harvath hotărî că merita osteneala. 

Când telefonul sună a treia oară, Reed Carlton răspunse. După 
câteva schimburi de replici prin care îşi stabiliseră identitatea, Bă- 
trânul spuse: 

- Nici nu-ți pot spune cât mă bucur să-ți aud vocea. 

- Şi eu, răspunse Harvath. Trebuie să ne întâlnim. Există multe 
lucruri pe care trebuie să ţi le spun. 

- Eşti în oraş? 

- Da. Dar tu? 

- Nu. Am vrut să mă deconectez puţin, zise Carlton. 

- Este o idee bună. Ce-ai zice să vin la tine? 

Bătrânul fu de acord şi, odată conversaţia încheiată, el îi trimise 
coordonatele. 


O oră şi jumătate mai târziu, cei doi bărbați se întâlniră în parcarea 
unei taverne, nu departe de apartamentul lui Tommy Banks, care se 
afla deasupra hambarului. Carlton îl îmbrățişă călduros pe Harvath. 

- Am crezut c-ai murit. 

- Şi eu am crezut la fel despre tine, zise Harvath, îmbrățişându-l 
la rândul lui, extrem de bucuros că Bătrânul trăia. Dispoziţia lui se 
schimbă însă după ce se desprinse din îmbrăţişare şi începu să-i po- 
vestească lui Carlton. S-a întâmplat atât de repede. N-am mai putut 
face nimic pentru Riley. 

Bătrânul clătină din cap. 

- O să-i facem pe nenorociţi să plătească. Mi-aş fi dorit să avem 
mai mult ajutor. 

- Nu suntem singuri, răspunse el. Scoţând lanterna, el îşi făcu 
palma căuș în jurul lentilei și o aprinse scurt de două ori. 

Harvath le lăsase pe cele două membre ale Proiectului Atena la 
opt sute de metri mai sus, iar ele străbătuseră distanța pe jos până la 
locul întâlnirii. Casey ieşi prima din întuneric, urmată de Rhodes, 
care ținea în mână o husă din nailon în care se afla mitraliera LaRue 
PredatAR, prevăzută cu o lunetă cu viziune nocturnă, pe care Strieber 
o adusese cu el „pentru orice eventualitate“. 

Femeile nu îl mai întâlniseră pe Carlton în persoană. După ce 
făcură prezentările, el le sugeră să îşi continue convorbirea la fermă. 
Harvath fu de acord şi urcară în cele două vehicule. Odată ce Bătrâ- 
nul ieşi în stradă, Harvath lăsă o oarecare distanţă între ei. 

Când ajunseră la fermă, Banks rămase să îl păzească pe Martin 
Vignon în apartamentul de deasupra hambarului, în vreme ce Carlton 

pregăti nişte cafea pentru echipa strânsă în bucătăria din casa mare. 
Tommy îi spuse să nu-şi facă griji pentru că va lămuri el lucrurile cu 
proprietarii atunci când aceştia se vor întoarce din călătoria lor. 

Harvath îi povesti lui Carlton tot ceea ce se întâmplase, apoi veni 
şi rândul lui Carlton. Începu prin a-i explica de ce o trimisese pe 
Riley la Paris. Un bancher francez ajutase câteva naţiuni să se sus- 
tragă de la sancţiunile financiare şi începuse să se implice şi în trafi- 
cul cu arme. Apăruseră temeri că departamentul CIA din Paris ar fi 
putut fi compromis, aşadar Carlton fusese rugat să trimită acolo o 
echipă. Însă atacul s-a petrecut înainte să apuce să-i anunțe pe Riley 
şi Harvath de această nouă misiune. 

Bătrânul îi povesti apoi tot ceea ce se mai întâmplase. În stilul său 
propriu şi caracteristic, îi dezvălui lui Harvath doar acele fapte pe care 
considera că trebuie să le știe acesta, păstrând restul doar pentru el. 
Casey și Rhodes ascultau în linişte, atente la toate detaliile. 

După ce Carlton termină, iar ei îi adresară tot felul de întrebări 
despre ATS, Bătrânul se uită la Harvath şi zise: 

- Ai dreptate în legătură cu efectul politic. O singură acuzaţie, 
fără a apela la corpus delicti, nu va ajunge ca să îi doboare. 

- Dar informaţiile de pe stick? 

- Chiar dacă aş fi citit tot materialul, nu cred că m-aş baza doar 
pe ele. 

- Dar declaraţiile? întrebă Harvath. ÎI ai pe Vignon. Noi îl avem 
pe Schroeder, iar pe Bremmer îl putem contacta oricând. 

- Toţi trei au fost răpiți de noi la un moment dat de-a lungul 
acestui proces, iar ei vor refuza să depună mărturie ca să nu fie incri- 
minaţi. Vor vorbi doar dacă vor primi imunitate. Ca să obținem așa 
ceva,vom fi nevoiți să mergem la preşedinte sau la procurorul-gene- 
ral şi să le oferim ceva substanţial - ceva tangibil şi incriminator. 

- Asta n-ar fi o problemă, dar nu avem timp pentru așa ceva. 
Atacul este pe punctul de a se declanşa şi ştii ceva? Puțin îmi pasă de 
efectele politice. Vreau să împiedic atacul. Ne vom ocupa de efectele 
politice mai târziu. 

Carlton luă o gură de cafea, cugetând în tot acest timp. 

- Sunt de acord. Indiferent ce dovezi le-am oferi preşedintelui și 
Procuraturii Generale, având în vedere jucătorii implicaţi, vor face 
în aşa fel încât să investigheze pe toate părțile povestea asta înainte 
să facă o mişcare. 

- Cu alte cuvinte, paralizie. 

- Nu, nu paralizie. Vorbim despre sfârşitul carierei politice din 
cauza unui pas greşit sau a unei erori. Cred că o atenţie extrem de 
sporită ar fi cuvântul de ordine. Dar ai dreptate. Se vor mişca foarte 
încet. Vor face totul ca la carte, vor fi extrem de minuţioși. 

- Dar asta-i bine. Cu cât vor aduna mai multe dovezi, cu atât mai 
bine. Însă tot ce mă interesează pe mine este să opresc atacul. 

Bătrânul mai luă o gură de cafea. Se lăsă tăcerea. Singurul sunet 
care se auzea era ticăitul unui ceas de perete, care se afla în hol. 

În cele din urmă, Carlton se uită la el și spuse: 

- Ce vrei să faci? 

Harvath nu trebuia să se gândească la un răspuns. Ştia exact ce 
voia să facă. 

- Vreau să mă duc acolo. În seara asta. Acum. 

Mike Strieber fu o adevărată mană cerească. Când făcuse cursa 
de seara, el luase inițiativa să aducă şi noua mitralieră pe care o 
folosea Rhodes, precum și un echipament de vedere nocturnă pen- 
tru Harvath. Era una dintre multele valize cu echipament pe care 
Harvath, Casey şi Rhodes le încărcară în Suburban înainte să plece 
din DC ca să se întâlnească cu Reed Carlton. lar acum, când 
Harvath înainta noaptea de-a lungul lizierei pădurii, care se afla la 
nord de proprietatea ATS, îi era foarte recunoscător. 

Schroeder îi schițase tot ceea ce ştia despre proprietate, însă 
Vignon, şeful departamentului de securitate, fusese cel care le ofe- 
rise cea mai bună privire de ansamblu. Oferise aceste informaţii 
constrâns fiind, desigur, dar informaţiile erau suficient de amănun- 
tite încât să alcătuiască un plan cât de cât onorabil. 

Însă cele mai folositoare informaţii fuseseră cele legate de anga- 
jaţi şi structura ierarhică, despre pregătirea acestora şi despre cât de 
dispuşi ar fi fost să se pună în calea un intrus dacă l-ar fi considerat 
o ameninţare. Vignon vorbise pe şleau, mai ales când veni vorba 
despre ultimul aspect. Agenţii de securitate ai proprietății erau 
foarte bine pregătiţi şi aveau undă verde să ucidă orice intrus care ar 
fi opus rezistență. Şi cum Harvath nu era băiatul cu bicicleta care 
împărțea ziare, nu avea niciun dubiu în ce categorie l-ar fi încadrat 
dacă l-ar fi prins. Ideea era să nu se lase prins. 

În timp ce înainta prin pădure, își aduse aminte de Riley Turner. 
Nu îşi putea permite să se gândească la ea, nu în acel moment. Tre- 
buia să se concentreze. Așezându-i amintirea în acea cutie din fier 

pe care o păstra într-un colțişor prăfuit al minții, trânti capacul şi îl 
încuie. Va sosi şi vremea să se împace cu moartea lui Riley; însă nu 
era momentul potrivit. Concentrându-şi atenția asupra a ceea ce îl 
aştepta, el revizui în minte tot ce aflase despre clădirea ATS. 

După spusele lui Vignon, pe proprietate nu existau câini, ceea 
ce era o mare ușurare. Însă din spusele lui Schroeder, întărite de 
altfel şi de Vignon, existau nenumărate sisteme specifice pentru 
detectarea intruşilor. Din fericire, Schroeder ajutase la instalarea 
şi la centralizarea acestora. Din apartamentul lui din DC, sub 
stricta supraveghere a lui Nicholas, Schroeder crease zone moarte 
prin care Harvath putea să se strecoare și să se apropie de clădirea 
principală. De asemenea, făcuse în aşa fel încât unda stațiilor lor 
de emisie-recepție să străpungă scutul antisemnal care acoperea, de 
obicei, proprietatea. 

Când Harvath interceptă prima patrulă, exact cam pe unde 
Vignon le spusese că va fi, el o avertiză încet pe Rhodes despre am- 
plasarea lor. 

- Overwatch. Aici Norvegianul. Mă auzi? Terminat. 

- Aici Overwatch, răspunse ea. Te aud, Norvegianule. Terminat.. 

- Am doi paznici pe jos, la est de locul unde mă aflu. Îi vezi? 
Terminat. 

- Negativ, Norvegianule. Rămâi pe poziţie. 

Trecură câteva secunde înainte ca Rhodes să vorbească din nou 
în casca lui Harvath: 

- Norvegianule, aici Overwatch. I-am reperat. Terminat. 

Mike Strieber adusese şi o carabină M4, prevăzută cu o puter- 
nică lunetă cu viziune nocturnă. Harvath era foarte conştient de 
faptul că urma să lanseze o operațiune foarte similară cu cea pe care 
o lansase ATS împotriva lui în Texas. Reflectând asupra acestui as- 
pect, el o avertizase pe Rhodes să aibă grijă să nu fie prinsă în mij- 
locul unei ambuscade. 

În vreme ce Rhodes îl acoperea pe Harvath de undeva din spa- 
tele proprietății, Casey se apropia de proprietate prin față. Sarcina ei 
era să creeze o diversiune, astfel încât Harvath să poată scăpa dacă 
era cazul. 

Era o noapte potrivită pentru atac. Afară era frig, iar cerul era 
acoperit de nori grei. Vântul scutura ramurile copacilor, iar frunzele 
veştejite se aşterneau pe pământ. Era genul de noapte care făcea să 
amorţească simţurile celor care erau de gardă. Cu cât era mai aspru 
vântul, cu atât erai mai predispus să pui totul pe seama lui. În astfel 
de nopți se puteau întâmpla multe lucruri neprevăzute, iar Harvath 
conta pe asta. 

Ascuns în spatele copacilor, se deplasă înspre sud-est. Ideea era să 
stea cât mai puţin timp posibil pe teren deschis. Problema era că în 
jurul clădirii principale se întindeau cât vedeai cu ochii peluze fru- 
mos amenajate. Un intrus ar fi putut trece neobservat doar dacă se 
apropia din partea laterală, unde se aflau clădirile anexe. Însă şi cei de 
la ATS ştiau acest lucru şi securizaseră şi acea latură. Pentru Harvath 
nu tehnologia folosită era o problemă, ci numărul de angajaţi. 

Unuldintre avantajele sale era elementul-surpriză. Un alt avantaj 
era acela că niciunul dintre paznicii din noaptea aceea nu se aştepta 
la așa ceva. Decizia lui Middleton de a-i convoca acolo fusese una de 
ultim moment. Drept rezultat, unii dintre ei erau probabil obosiţi şi 
mai puţin entuziaşti. Asta nu însemna, însă, că nu constituiau o 
amenințare. Harvath ar fi rezistat mai mult decât majoritatea fără să 
doarmă. Şi chiar dacă nu îi plăcea starea în care se afla, aceasta nu îl 
făcea mai puţin periculos. Din contră, adesea, lipsa somnului îi crea 
o dispoziţie proastă. 

Teroriştii îl indispuneau profund, iar în ochii lui, Middleton şi 
toți cei care aveau legătură cu ATS nu erau altceva. În afară de soți- 
ile şi membrii familiilor, pe proprietate nu era nimeni nevinovat. La 
aceasta se gândea odată ajuns la marginea pădurii, la o sută de 
metri față de locul unde începeau clădirile auxiliare. 

Din locul unde stătea ghemuit, zări o altă patrulă formată din 
doi oameni. O apelă din nou pe Rhodes și îi spuse: 

- Overwatch. Aici Norvegianul. Mă auzi? Terminat. 

- Norvegianule, aici Overwatch. Te aud. Terminat. 

- Mai văd o patrulă. Doi paznici în lateralul meu, lângă magazia 
lungă. I-ai reperat? Terminat. 

- Recepţionat, Norvegianule. Overwatch i-a reperat. Doi paz- 
nici, la nord de magazia lungă. Terminat. 

- Mai vezi ceva? Terminat. 

- Negativ, Norvegianule. Am sesizat mişcare lângă grajduri, po- 
sibil o altă patrulă, dar a plecat. Ai undă verde. Terminat. 

- Recepţionat, răspunse Harvath. Rămâi pe poziţie. 

Era înarmat cu o mitralieră OBR, cu ţeavă scurtă și extrem de 
precisă, prevăzută cu amortizor, calibrul 5.56. Deasupra era fixat un 
vizor holografic de armă, EOTech XPS3, iar în spate, un monoclu 
PVS-14 cu viziune nocturnă. Harvath cercetă întunericul cu ajuto- 
rul lui, descoperind astfel primele două patrule. Controlându-și 
respirația, el privi încă o dată prin lentile, măturând încet zona şi 
apoi vorbi în staţie: 

- Overwatch, aici Norvegianul. Ai undă verde să îi împuşti pe 
paznicii de lângă magazie. Terminat. 

- Recepţionat, Norvegianule. Overwatch are permisiunea de 
a trage. Ocheşte paznici din partea de nord a magaziei în trei... 
doi... unu... 

Harvath privi cum prima santinelă fu lovită în cap, urmată ime- 
diat de cea de-a doua. Înainte ca cele două trupuri să se prăbușească 
la pământ, el o luase deja la fugă. 

Era una dintre cele mai rapide curse de o sută de metri pe care le 
străbătuse vreodată. Oprindu-se prin alunecare în pietrişul şi pra- 
ful din spatele magaziei, fu cât pe ce să-şi piardă echilibrul. 

După ce cercetă zona în vederea unei potențiale ameninţări, el 
trase un cadavru, apoi pe al doilea mai aproape de magazie, astfel 
încât trupurile paznicilor să fie ascunse de umbra construcției. 

Se afla într-o zonă unde Rhodes nu îl putea urmări. Erau prea 
multe clădiri şi diverse piese de echipament de care el se va folosi ca 
să se ascundă, fapt care îi va bloca ei câmpul vizual. Abia în ultima 
sa cursă către casă va putea să îl vadă. 

- Overwatch către Norvegian. Succes. Overwatch terminat. 

Harvath inspiră adânc, expiră, apoi ciuli urechile. Vântul sufla 
cu putere și îi mulțumi din nou lui Dumnezeu că nu existau câini 

pe proprietate. L-ar fi mirosit de la depărtare, mai ales acum când 
începuse să transpire. 

Ținându-şi spatele lipit de peretele magaziei, se strecură către 
colțul îndepărtat al clădirii. Pregătindu-şi arma, numără până la trei 
şi ieşi de după colț, gata să tragă. Nu era nimeni acolo. Începu să 
urce încet deluşorul, ascunzându-se în umbra magaziei ca să nu 
poată fi reperat din clădirea principală. Deocamdată, totul mergea 
conform planului. 

La capătul magaziei se întindea o fâşie lungă de vreo patruzeci de 
metri de spațiu deschis până la clădirea următoare. Parcat între cele 
două clădiri, cam la două treimi din distanţă, se afla unul dintre ve- 
hiculele utilitare ale proprietății.După ce folosi echipamentul pentru 
viziune nocturnă ca să scaneze zona, Harvath o porni din loc. 

Oprindu-se din nou brusc, el se ascunse în spatele unui bloc 
motor și ascultă. Nu desluşi nimic în afară de şuieratul vântului. 

Aruncând o privire de după partea din față a vehiculului, el cer- 
cetă zona prin vizor şi, nevăzând nimic, se ridică în picioare şi țâşni 
din nou din loc. 

Următoarea clădire era grajdul. Acolo spusese Rhodes că depis- 
tase mişcare. Luând-o prin spatele grajdului, Harvath înconjură pe- 
retele exterior. 

Pe jumătate ridicat, el călcă pe ceva şi fu cât pe ce să se împiedice, 
dar îşi recuperă repede echilibru. Nu apucă bine să se redreseze, 
când îşi făcură apariția doi bărbaţi. Vorbeau între ei şi fură luaţi prin 
surprindere. Înainte ca aceștia să apuce să-şi pregătească armele şi să 
ţintească, Harvath apăsă pe trăgaci, împuşcându-l pe primul bărbat, 
apoi îl ucise şi pe al doilea. 

- Paznici doborâţi, şopti el în staţie, în timp ce se strecura către 
terenul pentru echitație. Dincolo de manej se afla un şir de garaje, iar 
în spatele acestuia sprintul final până la casă. 

Harvath trecu de arena de echitație şi ajunse în spatele garajelor 
fără alte incidente. Nu mai avea de parcurs decât o singură zonă 
descoperită, pe care o numiseră podul, înainte să ajungă la clădirea 
principală. 

- Norvegianul către Overwatch. Mă auzi? Terminat. 

- Recepționat, Norvegianule. Te aud. Terminat. 

- Pregătit să traversez podul. Care este situaţia? Terminat. 

- O patrulă tocmai a trecut pe-acolo. Ar trebui să ajungi înainte 
să se întoarcă. Terminat. 

- Recepționat, răspunse Harvath. Rămâi pe poziţie. Cercetă zona 
prin vizorul armei, inspiră adânc de trei ori, apoi spuse: Acum! 

Țâşnind din spatele garajelor, o luă la fugă înspre spatele casei. 
Era o cursă de o sută şi ceva de metri. Fugi cât putu de tare. 

Ajunsese pe la mijlocul distanţei când observă mişcare cu coada 
ochiului. Erau două santinele, iar el nu avea cum să se întoarcă şi să 
le împuşte. 

Înainte ca Harvath să se întoarcă și să tragă, el o auzi pe Rhodes 
în cască: „Fereşte-te!“ urmat de un alt „Fereşte-te!“ când trupurile 
se prăbuşiră în stânga lui. 

Rhodes era uimitoare. Îi acoperea spatele, iar el continuă să se 
mişte cât putu de repede. 

Când ajunse în cele din urmă la casă, plămânii parcă îi luaseră 
foc. Se lipi de perete, ascunzându-se şi inspiră adânc până când sân- 
gele i se oxigenă, iar inima începu să-i bată regulat. În tot acest timp 
nu mişcă arma, care era îndreptată către uşa din spate a casei. 

De îndată ce pulsul şi bătăile inimii îi reveniră la normal, se pre- 
găti să pătrundă în casă. 

După spusele lui Vignon, agenții de securitate intrau şi ieşeau prin 
bucătărie, astfel încât uşa rămânea mereu deschisă. Strecurându-se 
către ea, Harvath roti încet de mânerul rotund şi descoperi că uşa 
era într-adevăr deschisă. El şopti în stație: 

- Norvegianul intră în trei, doi, unu. 

Deschise uşa şi pătrunse încet în bucătărie. La masă şedeau doi 
paznici, iar un al treilea era ocupat la chiuvetă. Îi împușcă de câte 
două ori în cap şi scăpă o înjurătură în şoaptă când bărbatul de lângă 
chiuvetă scăpă cana cu cafea pe care o ţinea în mână, aceasta spăr- 
gându-se de chiuvetă. 

Oare mai auzise cineva? Lui i se păruse un zgomot asurzitor şi 
nu doar pentru că se afla în alertă maximă sau pentru că nu suporta 
gălăgia. Fusese un zgomot puternic. Prea puternic. „La naiba.“ Tre- 
buia să intre în acțiune. 


1“ 

Păşind înspre capătul îndepărtat al încăperii, ajunse la nişte scări 
care duceau către dormitoare. Vignon îi spusese cine ocupa fiecare 
cameră, toate botezate după personaje din literatură. Dar înainte să 
urce la etaj, Harvath voia să cerceteze parterul. 

Traversând bucătăria, el verifică o încăpere mică unde se servea 
micul dejun, apoi oficiul majordomului, care se afla alături. Pătrunse 
în sufrageria oficială şi o cercetă repede, după care se întoarse în 
bucătărie şi traversă holul destinat servitorilor, care ducea în partea 
frontală a casei. Auzi însă un zgomot undeva în spatele lui. 

Lipindu-se de peretele de lângă intrarea în sufragerie, el îşi ciuli 
urechile, încercând să îşi dea seama ce era. Era un zgomot de paşi. Un 
mers încet şi metodic, ba chiar prudent. Având în vedere faptul că 
dăduse în bucătărie peste trei paznici, Harvath era dispus să pună 
rămăşag că auzea paşii celui de-al patrulea paznic, care probabil ieşise 
la o ţigară sau folosise una dintre toaletele din casă. 

Atârnându-şi arma de umăr, Harvath scoase din teacă un pum- 
nal cu lama subțire şi se pregăti. 

Când silueta îşi făcu apariţia în prag, el îi înlătură brusc pistolul 
şi îi înfipse pumnalul în gât. Împinse lama în sus, apoi o trase înspre 
urechea dreaptă a bărbatului, despicându-l până la urechea stângă. 

Lăsându-l uşor pe bărbat pe jos, el îşi scoase pumnalul, îl şterse şi 
îl vâri înapoi în teacă. 

Se strecură apoi prin sala destinată jocurilor de cărți, apoi printr-o 
bibliotecă destul de bogată, iar la urmă prin camera de zi. Nu se vedea 
nici ţipenie de om. Cel puţin până când nu ieși prin partea cealaltă 
a încăperii, unde pe hol se revărsa lumina printr-o ușă deschisă. 
Harvath se îndreptă cu mare grijă într-acolo. 

Furişându-se într-o cameră de studiu, ai cărei pereţi erau de- 
coraţi cu capete de animale și care avea un șşemineu uriaş, Harvath îl 
găsi pe Craig Middleton. Acesta şedea într-un fotoliu din piele cu 
spătar înalt, la un birou din lemn ornat. Pe nas avea o pereche de 
ochelari de vedere prin care studia un set de hărți desfăşurate în fața 
lui. Avea mânecile de la cămaşă suflecate, iar sacoul şi cravata se 
aflau pe un scaun din apropiere. În mâna dreaptă ţinea un pahar cu 
gheaţă, iar conţinutul acestuia părea a fi scotch. 


364 BRAD THOR 


- Nu mişca, zise Harvath când intră în încăpere. 

Middleton îşi ridică ochii de pe hârtii. Pe faţa lui aspră apăru 
un zâmbet. 

- Ia te uită! În sfârșit, a venit muntele la Mohamed. 

- Când zic „nu mişca“ mă refer şi la gură. 

Middleton agită cuburile de gheaţă din pahar, de parcă i-ar fi tre- 
murat mâna dreaptă. 

- Cine din conducere se mai află în casă? 

- Ce-ai zice de un pahar mai întâi? 

Harvath răspunse trăgând două gloanţe în partea de sus a spăta- 
rului, de o parte şi de alta a capului său. 

- Patru, răspunse Middleton. Cu toate că am auzit o mașină acum 
o oră, deci s-ar putea să fie cinci. Am fost cam ocupat. 

- Te cred şi eu. Ridică-te. Vii cu mine. 

Middleton îi zâmbi şi se lăsă pe spătarul fotoliului. 

- Ţi-aş oferi un post foarte călduț la noi, dar ştiu că nu l-ai ac- 
cepta. Păcat. Ne-ar fi de folos un om cu priceperea ta. Lumea se 
schimbă, şi chiar destul de repede. Indivizii ca tine vor fi nevoiți să se 
adapteze, altfel vor fi striviți de progresul pe care îl face țara noastră. 

Harvath mai trase două gloanţe în birou, ratând milimetric ge- 
nunchii lui Middleton. l 

- Am zis să te ridici. 

Middleton se îndepărtă de birou şi luă o înghiţitură zdravănă de 
băutură. 

- Sper că acolo unde vom merge, va fi aşa ceva din belşug. 
Aşezând paharul pe birou, el zâmbi, apoi adăugă: Îți place scotch-ul, 
domnule Harvath? Mă refer la un scotch foarte, foarte bun. Am o sti- 
clă specială pe care am păstrat-o pentru mâine. 

Harvath vru să-i spună să tacă din gură şi să iasă de după birou, 
când se auzi o pocnitură, iar apoi simţi cum două sonde cu sârmă 
i se înfipseră între omoplați. 

Când curentul electric îi străbătu corpul, mușchii îi cedară, iar el 
căzu în față ca un trunchi de copac care tocmai fusese tăiat. Se izbi 
de pardoseală cu fața, iar sângele îi țâşni pe nas. 

Îl întoarseră pe spate și îi luară pistolul și mitraliera. După ce îşi 
recăpătă cunoştinţa şi reuşi să înțeleagă ce se întâmpla, fu uluit să îl 
vadă pe Chuck Bremmer stând lângă Middleton, cu un pistol cu 
electroşocuri în mâna dreaptă. 

- Ne-a luat toată noaptea, zise el cu dispreț, dar am știut că, în 
cele din urmă, vei veni aici. 

Zicând acestea, el apăsă din nou pe trăgaciul pistolului Taser, 
îndreptându-l în jos şi îl electrocută crunt pe Harvath. 

După ce se opri, iar Harvath își recăpătă din nou cunoștința, 
Bremmer înaintă şi îl lovi cât putu de tare cu piciorul în coaste. 

- Asta-i pentru că ai pus un lunetist să o ţintească pe nenorocita 
de nevastă-mea. Lovitura fu foarte dureroasă, dar nu la fel de dure- 
roasă ca cea pe care acesta i-o aplică sub bărbie, făcându-l să se simtă 
ca şi când un fulger i-ar fi străbătut țeasta. Şi asta-i pentru că ai vizat-o 
pe fiica mea. Pe fiica mea! Nemernicule! 

Când Bremmer se retrase, Middleton privi în jos la Harvath. 

- Ai reușit să-l păcăleşti pe bătrânul Chuck o vreme. Însă, în cele 
din urmă, s-a gândit că merită să mai facă o încercare şi să scape de 
tine. A fost o vânătoare pe cinste. Nu crezi? 

Harvath scuipă sânge pe covorul persan pe care era întins, apoi 
îşi mişcă falca într-o parte şi în cealaltă. 

- Din moment ce i-ai prins pe Vignon şi pe Schroeder, ne-am 
gândit că ar fi inutil să încercăm să te oprim să intri pe proprietate. 
De fapt, a fost ideea lui Chuck să te lăsăm să intri. Dacă te-ar fi prins 
agenții de securitate, perfect. Dacă nu, ne-am gândit că planul acesta 
va funcţiona, şi chiar așa a și fost. Şi-acum, să încheiem socotelile. 

Harvath privi cum Middleton făcu semn să i se dea mitraliera. 
Bremmer verifică să vadă dacă exista glonţ pe ţeavă, apoi i-o întinse. 

EI o ridică, apoi o lăsă în jos de câteva ori, iar în cele din urmă 
propti patul armei de umăr. Îndepărtându-se de Harvath, el ridică 
arma şi o îndreptă către capetele de animale agățate de perete. 
Bremmer jubila, rânjind cu toți dinții. 

Însă rânjetul îi dispăru când Middleton îndreptă arma către el şi 
apăsă pe trăgaci. 

O pâclă rozalie atârnă în aer, asemănătoare unui halo dezgus- 
tător, când glonţul îi reteză jumătate din cap bărbatului. 

- Foarte frumos, zise Middleton, ducându-se şi ridicând pistolul 
Taser. Chiar foarte frumos. Şi-acum să ne ocupăm de celelalte so- 
coteli. Aş vrea să ştiu unde îi ţii pe Kurt Schroeder și pe şeful depar- 
tamentului de securitate, domnul Vignon. 

Harvath îşi ridică privirea, zâmbi şi clătină din cap. Strângea deja 
din dinți, ştiind ce urma să se întâmple. 

Apăsând pe trăgaciul pistolului Taser, Middleton îi electrocută 
din nou pe Harvath. 

Trupul lui deveni rigid ca o bucată de lemn, apoi începu să se 
încovoaie când îşi arcui spatele şi se sprijini în umerii încordați. 

Când efectul electrocutării dispăru, Middleton repetă întrebarea. 

- Plimbă ursul, răspunse Harvath. . 

Directorul ATS fu vizibil nemulțumit de acest răspuns şi îi induse 
din nou lui Harvath o stare de agonie cu ajutorul dispozitivului. 

Apăsă pe trăgaci încă de două ori doar ca să-i arate câte de de- 
parte era dispus să meargă. 

Când ochii lui Harvath, care i se întoarseră în cap, reveniră la 
starea lor inițială, iar el reuşi să-și concentreze privirea, Middleton 
se aplecă deasupra lui și făcu din nou presiuni asupra lui. 

- Ascultă-mă, ticălosule. Ultima şansă. După asta, iau arma şi în- 
cep să-ți vâr gloanţe în nenorociţii ăia de genunchi. Unde sunt oame- 
nii mei? Şi ce-i mai important, unde naiba sunt Banks şi Carlton? 

- Chiar aici, tâmpitule, se auzi o voce din pragul uşii. 

Middleton se întoarse în momentul în care Reed Carlton mimă 
un sărut şi expedie două gloanţe din pistolul său personalizat 1911. 


EPILOG 


Cu toate că Reed Carlton cunoştea destule persoane influente în 
Washington, Tommy Banks fu cel care reuşi să-i adune pe toți şefii 
FBI, CIA, ANS şi ai Ministerului Apărării într-o încăpere, într-un 
timp atât de scurt. Harvath nu avea niciun chef să participe la întâl- 
nire, aşa că refuză politicos. Carlton înțelese de ce dorea să rămână 
în umbră. Îl rugă doar ca el și Nicholas, care se întorsese în Texas să 
stea alături de Nina, să fie disponibili printr-un sistem de comuni- 
care sigur, în caz că vor exista întrebări. 

Şi, într-adevăr, întrebările fură multe, cele mai multe țintite că- 
tre directorul Agenţiei Naţionale de Securitate. Toţi şefii agențiilor 
considerau ATS un monstru care scăpase de sub controlul ANS. 
Aceştia bănuiau de mult timp ce punea la cale acea companie semi- 
privată, iar acum, cele mai mari temeri ale lor erau confirmate. 

Deoarece în încăpere nu exista niciun angajat, directorul ANS 
nu avea pe cine să întrebe sau de la cine să ceară explicații. Nu că ar 
fi avut vreo importanță. Dacă ce spusese Carlton despre ATS era 
pe jumătate adevărat, şi nu aveau niciun motiv să se îndoiască, aveau 
de-a face cu o problemă extrem de serioasă - indiferent câtă in- 
fluenţă avea sau nu ANS asupra ATS. Într-un oraş ca Washington, 
percepția însemna realitate, şi asta era tot ce conta. 

O altă problemă cu care se confrunta ANS era cea a legăturilor 
concrete dintre agenţie şi ATS, mai ales când venea vorba despre 
Centrul de date din Utah. Vor fi nevoiţi să îl închidă de urgenţă, cel 
puțin până când va fi efectuată o anchetă amănunțită. Trebuiau să 
afle cum plănuise ATS să lanseze atacul şi să întărească paza, astfel 
încât să nu se mai întâmple aşa ceva în viitor. 

După ce participanții la întrunire obosiră să îl mai atace pe di- 
rectorul ANS, îşi întoarseră atenția asupra măsurilor pe care ar fi 
trebuit să le ia. Toţi cei de față căzură de acord că existau două mă- 
suri care trebuiau luate de urgenţă. Prima, trebuia trimisă o echipă 
de oameni care să curețe mizeria de pe proprietatea ATS şi să le în- 
locuiască pe Casey şi pe Rhodes. 

La sugestia lui Reed Carlton, CIA se va ocupa de asta şi va năs- 
coci o poveste din care să reiasă că Chuck Bremmer avusese pro- 
bleme financiare serioase. Pe lângă faptul că fiica sa urma să meargă 
la un colegiu sportiv în anul următor, el întreținea şi nenumărate 
relaţii extraconjugale. Hotărâse să părăsească Ministerul Apărării şi 
să treacă în sectorul privat pentru a face mai mulţi bani. În acest 
scop, acceptase un post în cadrul ATS, dar când lucrurile luaseră o 
turnură neașteptată, îl apucaseră pandaliile şi omorâse câțiva anga- 
jaţi ai ATS la casa de vacanţă a companiei din Virginia, inclusiv pe 
directorul general al acesteia, Craig Middleton. Indiciile de la fața 
locului vor arăta că Middleton apucase să tragă în timpul luptei îna- 
inte să moară, ucigându-l pe Bremmer. 

După cum raportară Casey şi Rhodes, niciunul dintre membrii 
comitetului nu ajunsese încă la proprietate. Era în avantajul lor fap- 
tul că puteau controla ce se întâmplase pe proprietate, însă trebuiau 
să acționeze repede. | 

O altă măsură care trebuia luată era să îl informeze pe preşe- 
dinte. Cea mai grea parte însă era să limiteze numărul de persoane 
din încăpere. Directorul CIA fu destul de direct şi îl inf ormă pe pre- 
şedinte că singurele persoane care puteau fi în încăpere erau 
procurorul-general şi secretarul Trezoreriei. Şeful staffului şi cei- 
lalți consilieri cu care îi plăcea preşedintelui să se înconjoare nu 
aveau acces. Chiar dacă era o stare de urgenţă naţională, cercul de 
oameni trebuia să fie cât mai restrâns. 

Spre cinstea lui, preşedintele respectă sfatul directorului CIA şi 
se conformă. Când Reed Carlton ajunse la Casa Albă însoțit de șefii 
CIA, ANS, FBI şi ai Ministerului Apărării, preşedintele îi aşteptă în 
sala de şedinţe, întovărăşit doar de secretarul Trezoreriei şi de 
procurorul-general. 

Carlton vorbi preţ de cincisprezece minute, urmat de directorii 
ANS, FBI şi CIA, precum şi de ministrul apărării. Procurorul-gene- 
ral şi secretarul Trezoreriei fură șocați de cele auzite. Preşedintele, 
cu toate că era îngrozit şi el, îşi păstră calmul. 

După ce vorbiră toți şi puseră întrebări, preşedintele aduse în 
discuţie problema diminuării pagubelor. Această poveste ar dăuna 
atât de mult conştiinţei americanilor şi ar scădea atât de mult încrede- 
rea poporului în guvern, încât preşedintele voia ca totul să fie muşa- 
malizat. Şefii serviciilor secrete îl avertizară că problema era una 
extrem de delicată. Dacă ar încerca să îngroapetotul, ar sugera că ATS 
acționase cu ştirea şi susținerea guvernului Statelor Unite, ceea ce nu 
era adevărat. Dacă această idee ar pătrunde în conștiința americani- 
lor, ar duce la o cădere liberă din care nu s-ar mai fi putut redresa. 

Şefii serviciilor secrete îl rugară pe preşedinte să ceară mai întâi 
o anchetă detaliată și să îi înştiinţeze care erau cele mai bune vari- 
ante. Preşedintele fu de acord. 

În același timp, preşedintele voia să treacă un țăruș prin inima 
ATS. Voia ca agenţia să fie complet fragmentată, iar afacerile sale 
murdare, demascate. Dacă vor avea acces direct la înregistrările 
contabile ale ATS, spunea secretarul Trezoreriei, acestea vor deveni 
prioritatea lor numărul unu. Procurorul-general adăugă că Depar- 
tamentul Justiţiei va susține Trezoreria în toate demersurile sale. 
Întrebarea era următoarea: puteau supraviețui guvernul şi nenumă- 
ratele agenții şi departamente care primeau suport tehnic de la ATS 
în cazul în care compania se prăbuşea? 

Directorul ANS şi ministrul apărării se sfătuiră o clipă între pa- 
tru ochi. În tot acest timp, preşedintele notă ceva pe un blocnotes, 
subliniind trei chestiuni legislative pe care le dorea introduse de ur- 
genţă în agenda Congresului: 


1. O stare de urgenţă naţională nu putea dura mai mult de un 
an. Orice prelungire a acestei perioade trebuia aprobată prin 
votul a două treimi dintre membrii Congresului. 

2. Supravegherea neautorizată a cetățenilor americani trebuia 
să înceteze imediat. Mai mult, fără un control jurisdicțional 

adecvat şi fără autorizaţie scrisă, supravegherea cetăţenilor 
americani reprezenta o ofensă capitală. 

3. Pentru a împiedica folosirea neloială a informaţiilor interne, 
li se interzicea membrilor Congresului, precum şi angajaţilor 
federali care activau în sectoarele apărării, tehnologice şi in- 
formaţionale ale guvernului să investească în piaţa bursieră. 


Preşedintele se gândea la o a patra măsură referitoare la supra- 
vegherea mai atentă a programelor secrete, astfel încât conducătorii 
naţiunii să nu rămână neinformațţi, când directorul ANS şi minis- 
trul apărării îşi încheiară consfătuirea şi răspunseră întrebărilor 
preşedintelui. 

În opinia lor, compania ATS putea fi dezmembrată şi vândută 
mai multor firme contractante care puteau păstra înțelegerile exis- 
tente referitoare la prestarea serviciilor. 

Apoi subiectul discuţiei se abătu asupra lui Craig Middleton şi 
a complicilor săi. Cele două persoane reținute erau Kurt Schroeder 
şi Martin Vignon, dar niciunul dintre ei nu părea să ştie ceva despre 
presupusul atac sau despre complot în general. Însă amândoi se fă- 
ceau vinovaţi de alte infracțiuni, la fel şi alți angajați simpli ai ATS. 
Când începură să pună la cale o strategie juridică, toată atenţia se 
concentră asupra procurorului-general. 

Se gândise deja la mai multe variante şi nu avu nevoie de timp ca 
să îşi adune gândurile. Toate acuzele aduse angajaţilor ATS puteau fi 
preluate de tribunalul federal. Nu asta îl îngrijora. Ceea ce îl neliniş- 
tea era consiliul de administraţie alcătuit din cincisprezece membri. 
Din cauza faptului că erau persoane proeminente, un proces public 
ar fi fost ca şi când departamentul relațiilor publice ar fi aruncat o 
grenadă. Dacă aceasta exploda, rezultatul ar fi fost devastator. Ştirea 
că multe persoane notorii și de încredere conspiraseră împotriva 
propriei lor țări ar fi provocat mai multe pagube pe termen lung de- 
cât şi-ar fi pututimagina cineva vreodată. Chiar dacă s-ar fi demon- 
strat că Statele Unite descoperiseră şi opriseră în cele din urmă 
complotul, împiedicându-l, procurorul-general nu era convins că 
națiunea ar fi suportat acest şoc. 

Citând din Patriot Act şi din Legea de autorizare a apărării na- 
tionale, procurorul-general afirmă că se putea formula un argu- 
ment pentru obținerea unei detenții nelimitate în cazul membrilor 
consiliului de administraţie sau pentru judecarea lor în cadrul unui 
tribunal militar. Mai exista o variantă, dar era decizia preşedintelui. 
Lista neagră. 

Când aduseră în discuţie lista, secretarului Trezoreriei i se ceru 
să părăsească sala şi să aştepte afară. Discuţia despre Lista neagră 
nu făcea parte din sfera sa de activitate. 

Se dezbătu problema ca singurele persoane care să rămână în sală 
să fie doar directorul CIA şi ministrul apărării, însă preşedintele îi 
rugă pe Carlton, precum şi pe directorii FBI şi ANS să rămână. Se aşe- 
zară toţi în jurul mesei de conferinţă, iar preşedintele îl rugă pe fiecare 
în parte să-şi exprime părerea în legătură cu folosirea Listei negre. 

Directorul FBI se opuse vehement. Nu agrea ideea ca guvernul 
Statelor Unite să aibă libertatea de a ucide cetățeni americani fără să le 
ofere un tratament echitabil. Procurorul-general aduse imediat con- 
traargumentul că exista un proces, doar că, pur şi simplu, nu se des- 
făşura într-o sală de tribunal. 

Directorul FBI îşi încheie pledoaria zicând că, dacă nu te puteai 
confrunta cu acuzatorii tăi să răspunzi personal acuzațiilor care ţi se 
aduceau, atunci nu era vorba despre tratament echitabil, ceea ce nu 
era deloc intenţia părinţilor-fondatori ai Statelor Unite. 

Nici directorul CIA, nici directorul ANS sau ministrul apărării 
nu fură de acord cu colegul lor de la FBI. Ei afirmară că ATS plănu- 
ise să distrugă Statele Unite. Nereușind să-şi atingă scopul, membrii 
consiliului de administraţie nu puteau veni acum să ceară drepturile 
depline şi măsurile de protecţie pe care se străduiseră să le distrugă. 

Pe măsură ce dezbaterea avansa, directorul FBI rămase ferm pe 
poziţie. Niciun argument nu îl făcu să se răzgândească. În cele din 
urmă, preşedintele îi mulțumi şi îl pofti afară din încăpere. 

Ultima persoană căreia preşedintele îi ceru părerea în legătură 
cu Lista neagră fu Reed Carlton. El îşi spuse punctul de vedere cu 
mare băgare de seamă. 

Din punctul lui de vedere, preşedintele nu avea de ales. Era de 
acord cu procurorul-general - un proces public ieşea din discuţie. 

Detenţia pe perioadă nedeterminată a membrilor consiliului de ad- 
ministrație sau judecarea lor într-un tribunal militar ieşea, de ase- 
menea, din discuţie. Dacă se afla — şi avea să se afle - că figuri ale 
politicii naţionale, cândva demne de respect, fuseseră părtașe la un 
complot al cărui scop fusese să distrugă națiunea, efectul va fi irever- 
sibil. Trebuia folosită Lista neagră. Toţi cei adunați în jurul mesei 
încuviințară din cap. 

Singurul punct sensibil, după părerea directorului ANS, era acela 
că, şi în cazul în care asasinatele ar fi fost comise în secret, până la 
urmă tot s-ar fi găsit cineva care să facă legătura. Ar fi existat prea 
multe „accidente“ încât să nu atragă bănuieli. 

Directorul CIA se uită la Carlton, care se uită la preşedinte şi 
spuse: 

- Ar mai exista o modalitate. 


PATRUZECI ŞI OPT DE ORE MAI TÂRZIU 


Avionul privat Gulfstream G550, proprietate a ADVANCE 
TECHNOLOGY SOLUTIONS, ajunse la înălțimea de zbor şi în- 
cepu să traverseze oceanul. 

Toţi cei cincisprezece pasageri din aeronavă primiseră un telefon 
de la Martin Vignon, un om pe care îl cunoşteau de mulți ani şi în 
care aveau încredere. Invocând probleme de securitate, el păstră 
conversaţia scurtă. 

Cu Reed Carlton care asculta fiecare convorbire, Vignon dez- 
vălui două informaţii. Prima era că Craig Middleton reuşise să 
scurt circuiteze atacul. Cum toți aflaseră că acesta era iminent, dar 
Că nu reuşise să se materializeze, afirmaţia lui Vignon părea logică. 
Acest lucru făcu cea de-a doua informaţie şi mai credibilă. 

Conform spuselor lui Vignon, Middleton crease un plan de re- 
zervă care necesita atenția imediată a consiliului de administraţie. 
Deoarece proprietatea din Virginia constituia locul crimei, iar se- 
diul central al ATS era împânzit de anchetatori, Vignon aranjase 
transportul membrilor consiliului la proprietatea companiei din 
Grand Cayman. 

După ce însoțitoarea de bord servise și cel de-al doilea cocteil, 
pilotul o chemă în cabină. După ce intră, Gretchen Casey închise 
uşa în urma ei, apoi o încuie. 

În timp ce pilotul CIA începu să reducă oxigenul din aeronavă, 
Scot Harvath, îmbrăcat în uniformă de copilot, îi întinse echipamen- 
tul lui Casey. Aceştia se echipară pe rând în cabina cea strâmtă. La 
semnalul pilotului, ei îşi aşezară căştile pe cap şi dădură drumul la 
oxigen în măşti. Zece minute mai târziu, ei deschiseră uşa cabinei. 

De unde se aflau, îşi dădură seama că se instalase hipoxia. 
Harvath şi Caseyfăcură repede o verificare și confirmară că fiecare 
membru al consiliului de administraţie ATS era mort. 

După aceea, Harvath se întoarse în cabină şi îl anunţă şi pe pilot, 
făcându-i semn cu degetul mare. În timp ce pilotul CIA punea avio- 
nul pe pilotautomat, Harvath şi Casey îşi verificau pentru ultima oară 
echipamentele de paraşutism, apoi făcură acelaşi lucru şi cu echipa- 
mentul pilotului în momentul în care acesta intră în aeronavă. 

Harvath se uită la cronometrul de la încheietura mâinii sale şi îi 
anunță pe ceilalți doi că mai rămăseseră două minute. Apoi făcu un 
pas în faţă şi se pregăti să deschidă uşa aeronavei. 

Când mai rămase doar un minut, el făcu semn echipei sale, apoi 
deschise ușa din faţă a aeronavei. 

În timp ce alarma porni în cabină, iar suflul motoarelor le urla în 
urechi, Harvath începu numărătoarea inversă a secundelor rămase, 
apoi le făcu semn să sară. Pilotul CIA sări primul, urmat de Casey, 
apoi, după ce mai aruncă o privire în aeronavă, sări şi Harvath. 

Aeronava își continuă zborul deasupra oceanului înspre locul 
unde o aştepta mormântul adânc şi plin de apă. Ziarele vor scrie des- 
pre cum membrii consiliului de administraţie al ATS, luaţi prin sur- 
prindere de moartea tragică a directorului general, descoperiseră că 
acesta sustrase fonduri substanţiale din conturile companiei. Se aflau 
în drum spre o întâlnire de urgenţă cu bancherii lor din Grand Cay- 
man când avionul se prăbuşi. Niciunul dintre trupuri nu fusese găsit. 

Harvath îi dirijă pe Casey şi pe pilotul CIA înspre zona de ateri- 
zare din largul oceanului, unde îi aştepta o navă a flotei militare a 
Statelor Unite. O flotilă de bărci pneumatice Zodiac veni în viteză 
înspre ei. Îi pescuiră din apă și îi duseră pe navă. 

De acolo, un elicopter Sikorsky SH-60F Seahawk îi transportă 
la aerobaza militară din Key West, de unde pilotul CIA luă un avion 
spre DC. Harvath şi Casey aveau însă alte planuri. 

Când ajunseră, primiră nişte bani, un rând de haine de schimb şi 
un vehicul din parcul auto. După ce urcară în maşină, ei o luară în- 
spre nord pe autostrada US-1 care ducea la Little Torch Key. Deoa- 
rece conduceau cu geamurile deschise, în maşină pătrunse mirosul 
oceanului. Cu toate că îşi făceau griji că erau în întârziere, amândoi 
zâmbiră când la radio se auzi o melodie a lui Jimmy Buffett. Aveau 
impresia că, într-un fel sau altul, Riley Turner le trimitea un mesaj. 

Fiind supuse la acelaşi antrenament ca şi soldaţii de la Delta 
Force, femeile din cadrul Proiectului Atena urmau cursurile de ca- 
lificare pentru scafandri din cadrul Forţelor speciale ale armatei 
americane, din Key West. Dar, spre deosebire de bărbaţii din Delta 
şi din Forțele speciale, care preferau să-şi petreacă timpul prin ba- 
rurile din Key West, femeile din Proiectul Atena preferau să se rela- 
xeze în Little Torch Key. 

Riley Turner fusese cea care descoperise stațiunea Little Palm 
Island din Little Torch Key, declarând-o ca fiind destinaţia ei prefe- 
rată. Era locul potrivit ca Harvath şi Casey să-şi ia rămas-bun unul 
de la celălalt. 

Se cazară, apoi, după ce fură conduşi la bungalourile cu vedere 
la ocean, aceştia rămaseră singuri. Vârându-şi capul în bungaloul 
lui Harvath, Casey întrebă: 

- Ce zici? Bem o Margarita? 

Harvath clătină din cap, se duse la măsuța de cafea şi luă frapiera, 
sticla de șampanie şi două pahare pe care le comandase dinainte. 

- Trebuie să ne luăm rămas-bun în stil mare. 

Casey zâmbi. Mai avea de învățat câte ceva în departamentul 
relaţiilor cu oamenii de sub comanda lui, dar se gândea la tot. Din 
cauza asta se înfuriase pe el, şi nu o dată. Mai ştia că îl acuzase pe 
nedrept pentru ceea ce se întâmplase în Paris. Îl învinuise și pentru 
că o lăsase pe Riley să moară, cu toate că ştia că ar fi fost dispus ori- 
când să schimbe locurile. Era pregătită să îl ierte. 

Când el ridică frapiera şi sticla de şampanie, ea zâmbi şi spuse: 

- Perfect. 

leşiră afară pe nisipul fin din faţa bungalourilor şi, în timp ce 
soarele începea să asfințească leneș la orizont, Harvath scoase do- 
pul și turnă şampanie în pahare. 

Când soarele atinse apa, ei închinară în amintirea lui Riley, apoi 
luară o gură sănătoasă de şampanie. Cum şedeau pe plajă, cu bungalo- 
urile acoperite de stuf în spatele lor şi cu valurile spărgându-se uşor la 
mal, ei înțeleseră de ce adorase ea acel loc. Harvath umplu paharele. 

Rămaseră tăcuţi şi băură până când goliră sticla. Abia atunci 
Harvath aruncă o privire pesteumăr şi observă că angajaţii aprinse- 
seră torțele care luminau cărarea înspre restaurant. 

- Ți-e foame? întrebă el. 

Casey, cu ochii închişi şi sprijinită pe palmele afundate în nisip, 
zâmbi. 

- Am terminat toată şampania? 

- Toată. 

- Crezi că mai este în minibar? 

- Probabil, răspunse Harvath. Vrei să mă duc să verific? 

Casey încuviință din cap, ţinându-şi în continuare ochii închiși. 

- Revin, zise Harvath, ridicându-se în picioare şi îndreptându-se 
desculț către bungalou. 

Când intră, lăsă uşa deschisă, apoi se îndreptă către minibarul 
care se afla în partea cealaltă a încăperii, deschise ușa şi privi înăun- 
tru. Luă o sticluță, dar știu că nu ajungea. Îşi luau rămas-bun de la 
cineva special. Aveau nevoie de o sticlă de dimensiuni normale. 

Harvath se duse la noptieră și ridică receptorul ca să sune la re- 
cepție. Dădu să formeze numărul când observă o prezenţă în uşa 
bungaloului. Briza mării suflă peredelele în interior. Era Casey. 

- Tocmai voiam să mai comand o sticlă, zise el. 

- Las-o baltă, răspunse ea. 

- Nu mai vrei să bei? 

Desfăcându-şi nasturii de la cămașă, ea o lăsă să-i cadă de pe umeri. 

- Nu. În clipa asta, amândoi avem nevoie de altceva. 


POSTEAȚĂ 


> 


Noţiunile de „supraveghere totală“şi „adunarea tuturor infor- 
maţiilor posibile“ mă fascinează de mulți ani. 

În timp ce am scris această carte, nu a trecut o zi fără să găsesc 
materiale noi. Mi-a fost foarte greu să decid ce fel de tehnologie să 
includ şi ce fel de tehnologie să omit. Uneori aveam impresia că în- 
cercam să beau apă dintr-un furtun de incendiu. 

Am întocmit o listă cu bibliografia folosită pe pagina de internet 
BradThor.com. 


MULȚUMIRI 


Îmi amintesc de perioada când locuiam în Paris, încercând să 
scriu primul meu roman de acțiune şi gândindu-mă cât de singura- 
tică era viața de scriitor. Habar nu aveam atunci că aceasta va fi una 
dintre multele minciuni nevinovate pe care mi le voi spune, de teamă 
să nu dau greş. Abia câţiva ani mai târziu, după ce am terminat de 
scris primul roman, am înțeles cât de mult m-am înşelat. Scrierea 
unei cărți şi editarea acesteia sunt sporturi de echipă, iar eu sunt fe- 
ricit că lucrez cu cei mai buni din acest domeniu. 

Mai întâi de toate, mulțumirile mele merg către voi, cititorii 
mei. Datorită vouă pot să dezvolt o carieră pe care o iubesc. Tot da- 
torită vouă mă străduiesc să-mi îmbunătăţesc stilul şi să scriu cărți 
din ce în ce mai bune. Vă mulțumesc pentru susținerea voastră şi 
pentru cel mai important ingredient care alcătuieşte succesul unui 
scriitor - recenziile minunate. 

Mulţumirile mele se îndreaptă către minunata rețea mondială a 
librarilor care îmi achiziționează cărțile, le vând şi le recomandă. 
Fără ei, în acest moment, nu ați mai ţine în mână această carte (in- 
diferent ce formă ar avea ea). 

Dragul meu prieten Barrett Moore continuă să fie un uimitor 
izvor de idei, inspiraţie şi cunoaştere. Sprijinul pe care l-a adus la 
scrierea acestei cărți, la stabilirea conceptului, precum şi a detaliilor 
este nepreţuit. Îți mulţumesc, Barrett, pentru tot. 

Un alt prieten drag, James Ryan, a fost prezent (ca întotdeauna) 
ori de câte ori am avut nevoie de-a lungul procesului de scriere. Îți 

mulțumesc pentru tot ceea ce ai făcut pentru mine şi pentru ceea ce 
continui să faci pentru poporul nostru minunat. 

Alţi câţiva prieteni buni au contribuit la acest roman, fiind 
foarte prompți. Mulţumirile mele se îndreaptă către: Sean Fischer, 
Dr. Scott F. Hill, Rodney Cocs, Roland Moore, Steve Tuttle, Jeff 
Chudwin și Mitch Shore. Apreciez faptul că m-aţi susținut. 

Aş dori să le mulțumesc Katarinnei McBride și lui Clark Polland 
pentru detaliile pe care m-au ajutat să le autentific, precum și lui 
Jerry Saperstein, care a fost mereu pregătit să mă ajute cu tot ceea 
ce ţine de computer. Dacă apare vreo greşeală în roman este 100% 
numai a mea. 

Există câteva persoane care m-au rugat să nu le pomenesc nu- 
mele în Mulţumiri. Tot ceea ce pot să spun este că vă mulțumesc, dar 
şi că vă admir atât pentru prietenia de care dați dovadă, cât şi pentru 
dragostea neprețuită şi dedicarea faţă de țara noastră. Vă mulțu- 
mesc pentru tot ceea ce faceţi pentru noi. 

Şi acum, a sosit momentul să îi mulțumesc şi minunatei mele 
echipe editoriale. Acesta este primul meu roman publicat sub 
noua egidă Atria/Simon & Schuster a redactorului meu princi- 
pal, Emily Bestler. Emily, îţi doresc să cunoşti un succes imens cu 
Emily Bestler Books și abia aştept să publicăm multe alte romane 
bestseller împreună. 

Cele mai profunde mulțumiri merg către minunaţii mei editori, 
Carolyn Reidy, Louise Burke şi Judith Curr. Cine ştie ce înseamnă 
editarea, ştie cât sunt de binecuvântat să colaborez cu Carolyn, Louise 
şi Judith. La mulți ani plini de succes! 

Reclama ajută la elaborarea unei cărți minunate şi nimeni nu se 
pricepe mai bine să facă reclamă aşa cum o face minunatul meu pu- 
blicist, David Brown. „Remarcabil“ ar fi prea puţin ca să îl descriu, 
iar cuvântul „mulțumesc“ nu este îndeajuns ca să exprim cât de 
mult îl apreciez. 

Aş dori să mai mulțumesc la superlativ personalului departa- 
mentului de vânzări al Atria/Pocket, departamentului audio, pre- 
cum şi departamentelor de artă şi producţie. Fac o treabă excelentă 
şi le sunt extrem de recunoscător pentru tot. 

Dacă tot vorbim despre treabă minunată, aş dori să le mulțu- 
mesc şi următoarelor persoane minunate: Michael Selleck, Gary 
Urdar, Kate Cetrulo, Caroline Porter, Sarah Branham, Irene 
Lipsky, Ariele Fredman și Lisa Keim. Sper ca fiecare dintre ei să 
ştie cât de norocos mă simt că lucrez cu ei. 

Ziua în care l-am întâlnit pe senzaţionalul meu agent literar, 
Heide Lange, de la Sanford J. Greenburger Associates, Inc., a fost 
una dintre cele mai minunate zile din viața mea. De atunci, fiecare zi 
a mea a devenit din ce în ce mai frumoasă şi pentru asta îi datorez lui 
Heide mulțumiri din suflet. Spre să ştii cât de mult însemni pentru 
mine şi cât de mult te apreciez. 

Pe lângă Heide, aş dori să mulțumesc şi echipei incredibil de ta- 
lentate de la S]G A, în mod special minunatelor Rachael Dillon Fired 
şi Jennifer Linnan. 

De partea cealaltă a continentului, pe coasta de vest, cel mai bun 
ambasador al ospitalităţii, Scott Schwimer nu conteneşte să mă ui- 
mească cu puterea sa de pătrundere, dar şi cu simțămintele sale pu- 
ternice de prietenie. Mulţumesc, Scottie. 

Ca să păstrez tradiţia, am lăsat cele mai bune mulțumiri la sfârșit. 
Cele mai mari realizări ale mele sunt acelea de a fi tată și soţ. Încerc să 
fiu prezent la cină în fiecare seară, dar în chinurile creaţiei, acest lu- 
cru nu este întotdeauna posibil. De-a lungul acestui proces, primesc 
dragostea nețărmurită şi înţelegerea neprețuită a minunatei mele fa- 
milii. Nu aş putea face ceea ce fac fără ea. Pentru asta le mulțumesc din 
suflet frumoasei mele soții, Trish, şi minunaţilor mei copii. Acum că 
am terminat cartea, a sosit timpul să ne distrăm! 


